
Hungarian translation 


Anyámnak, 
hamisítatlan szürke hajáért, 


amelynek nem egy szálát nekem 


köszönheti 


ELSŐ RÉSZ 


A PSZICHOHISTORIKUSOK 
Ie, 


HARI SELDON - Született a Galaktikus Kor 11 988. évében; meghalt 
12 069-ben. Az időszámítás elterjedtebb módja szerint — amikor is 
jelen Alapítási Kor a kiindulópont — 79-ben az A. K. I. éve előtt. 


Középosztálybeli családban született, az Arcturus szektorban levő 


Helikonon (ahol az egyik kétes szavahihetőségű legenda szerint 
dohánykertész volt az apja a bolygó hidroponikus üzemeiben). Korán 
kitűnt csodálatra méltó matematikai képességével. E képességéről 
megszámlálhatatlan - sok esetben ellentmondó - anekdota forog 
közszájon. A hagyomány szerint kétéves korában... 


... Kétségkívül a pszichohistória területén alkotta a legnagyobbat. 


Seldon előtt ez a terület alig volt több homályos axiómák 
szövevényénél, az ő keze nyomán vált mélyreható statisztikai 
tudománnyá... 


... Életútjáról az a biográfia ad legmegbízhatóbb képet, amelyet Gaal 
Dornick írt róla, aki fiatalemberként, két évvel Seldon halála előtt 
találkozott a nagy matematikussal. A találkozás története... 


Enciklopédia Galactica 


Gaal Dornicknak hívták, s igazi falusi gyerek volt, aki még sohasem 
látta Trantort. Mármint a valóságos várost, mert a hipervideón 
rengetegszer látta már, meg alkalomadtán a császári koronázásról 
vagy a Galaktikai Tanács megnyitásáról közvetített nagyméretű, 
háromdimenziós híradókban. Mert habár egész élete Synnaxon telt is 
el, amely a Kék Sodrás legszélén kering csillaga körül, azért, ugyebár, 
ő sem volt elszakadva a civilizációtól. Mint akkoriban egyetlen sarka 
sem a Galaktikának. 


Az idő tájt kevés híján huszonötmillió lakott bolygót számlált a 
Galaxis, és ezek közül egy sem akadt, amely ne adózott volna hűséggel 


a Birodalomnak, amelynek Trantoron volt a székhelye. Az volt az 
utolsó fél évszázad, amikor ezt még el lehetett mondani. 


Az összes itt szereplő idézetet az Enciklopédia Galactica 116. 
kiadásából vettük. 


(megjelent az Enciklopédia Galactica Kiadó gondozásában, Terminus 
A. K. 1020.), a kiadó hozzájárulásával 


Gaal úgy készült erre az útra, mint tudományoknak szentelt ifjúsága 
elvitathatatlan kiteljesedésére. Az űrben már járt, így az utazás 
önmagában véve nem sok izgalommal kecsegtette. Igaz, hogy addig 
csak Synnax egyetlen égi kísérőjén fordult meg, hogy adatot gyűjtsön 
disszertációjához a meteoráramlás mibenlétéről, de hát az űrutazás 
akkor is űrutazás, ha csak félmillió mérföldet vagy éppenséggel 


félmillió fényévet hagy maga mögött az ember. 


Mindössze a hipertéren át való ugrástól tartott egy kicsit, ezzel a 
jelenséggel közönséges bolygóközi utazáskor nem találkozik az ember. 
Az ugrás volt és minden bizonnyal lesz is az idők végezetéig a 
csillagközi utazás egyetlen járható útja. Közönséges térben az utazási 
sebesség semmi körülmények között sem haladhatja meg a közönséges 
fény sebességét (olyan tudományos ismeret ez, amely már a 
történelem réges-rég feledésbe merült hajnalán is birtokában volt az 
emberiségnek), így pedig még a legközelebbi lakott rendszerek között 
is évekig tartana az út. Ellenben a hipertéren, ezen az elképzelhetetlen 
valamin át, amely se nem tér, se nem idő, sem anyag, sem energia, 
sem valami, sem semmi, ezen át az ember az egész Galaktikát 
áthidalhatja az idő két közeli pillanata között. 


Gaal gyomra egy kissé összefacsarodott az aggodalomtól, amíg az első 


ugrásra várt, de aztán végül is alig érzett többet enyhe zökkenésnél, 
apró lökésnél a bensőjében, amely nyomban tova is tűnt, mielőtt még 
megbizonyosodhatott volna róla, hogy egyáltalán érezte-e a dolgot. 
Ennyi volt hát az egész. 


És ettől kezdve csak a hajó létezett hatalmasan és csillogóan; ez a 
rideg terméke a Birodalom 12 ezer éves fejlődésének; meg ő maga friss 
keletű 


matematikai doktorátussal a zsebében, és egy trantori meghívással a 
nagy Hari Seldontól, aki arra kérte, hogy csatlakozzék a kiterjedt és 
kissé rejtelmes Seldon-tervhez. 


Gaal, miután az ugrás ilyen csalódást okozott neki, most már csak arra 
a percre várt, amikor megpillantja Trantort. Szinte ki sem mozdult a 
kilátóteremből. Egyszer sem mulasztotta el a percet, amikor a program 
szerint fölgördültek az acélredőnyök; bámulta a csillagok kemény 
ragyogását, elmerült az egyik csillagváros valószerűtlen, fátyolos 
rajzásában: akárha egy beláthatatlan 


szentjánosbogár-felhő 
dermedt 

volna 

hirtelen 

örök 


mozdulatlanságba. Máskor meg, alig öt fényévnyire a hajótól, egy 
gázköd hideg, kékesfehér füstje lebegett az ablak előtt, mintha tejjel 
locsolták volna be a messzi látóhatárt, jeges derengésbe vonva a hajót, 
hogy két óra múlva, egy újabb ugrás után elenyésszen a szeme elől. 


Trantor napját eleinte csupán szúrós, fehér kis pontnak látta, amely 
szinte elveszett miriádnyi társa között. Itt, a Galaxis közepe táján 
ugyanis 

megsűrűsödtek a csillagok. Föl se ismeri, ha a hajókalauz nem hívja 
föl rá a figyelmét. De minden ugrással erősbödött a fénye, és egyre 
jobban elfojtotta, elhalványította és a semmibe olvasztotta a többit. 

Fiatal tiszt lépett be, és közölte, hogy az út hátralévő részére lezárják a 
kilátótermet. Közeledik a leszállás ideje. 


Gaal megragadta a Birodalom űrhajó- és napjelvényével díszített fehér 
egyenruhájának ujját. 


— Nem maradhatnék itt? Szeretném látni Trantort. 


A tiszt elmosolyodott, és Gaal arcát enyhe pír vonta be. Eszébe jutott, 
hogy vidékies a hanglejtése. 


— Reggelre Trantoron leszünk — mondta a tiszt. 
- Úgy értettem, hogy az űrből szeretném látni. 


- Sajnálom, fiam. Ha sétaűrhajón volnánk, talán el is lehetne intézni. 
De mi a nap iránt fogunk leereszkedni. Gondolom, nem akarsz 


egyszerre megvakulni, megsülni és sugárfertőzést kapni, nem igaz? 
Gaal elsomfordált. 
A tiszt még utána szólt: 


- Amúgy sem látnál Trantorból homályos, szürke foltnál egyebet. 
Tehetnél ellenben egy űrkirándulást, ha már Trantoron leszel. Nem 
kerül sokba. 


— Köszönöm szépen - nézett vissza Gaal. 


Gyerekes dolog volt csalódást éreznie, de hát a gyerekesség csaknem 
olyan természetes vendég a férfinál, mint a gyereknél, különösen ha 
ennyire remeg a bensője a türelmetlenségtől. Alig várta, hogy teljes 
életnagyságban kibontakozzék előtte a csodás Trantor, és azt hitte, 
hogy már nem kell tovább várakoznia. 


2. 


A hajó leszállását a legkülönfélébb hangok egyvelege kísérte. A tompa 
sistergés, amint a kettészelt levegő súrolta a hajó fémtestét. A 
hűtőberendezések kitartó zümmögése, amint próbálták közömbösíteni 
a súrlódási hőt, és a fékezőmotorok ritkább dohogása. Aztán a 
leszálláshoz gyülekező férfiak és nők zsivajgása meg a teherliftek 
csikorgása, amelyek poggyászt, postát, teherárut szállítottak a hajó 
hosszanti folyosójára, hogy onnan aztán mások tovább hordják a 
kirakodótérre. 


Gaal enyhe zökkenést érzett, amely arról tanúskodott, hogy megszűnt 
a hajó önálló, független mozgása. A hajó nehézségi tere már órák óta 
fokozatosan engedett a bolygó nehézségi vonzásának. Ezalatt a több 
ezernyi utas türelmesen ücsörgött a várótermekben, amelyek 
pehelyként lebegtek 


rugalmas erőtereiken, hogy a hajó könnyebben követhesse a változó 
irányú nehézségi erőket. Most azonban ott hullámzott a sok utas a 
hatalmasra tárt szájú kijáratok felé vezető kanyargó hidakon. 


Gaalnak alig volt valami poggyásza. Megállt egy pult előtt, ahol fürge, 
gyakorlott mozdulatokkal kirámolták meg visszarakták a holmiját. 


Megvizsgálták és lepecsételték a vízumát. De törődött is ő mindezzel! 

Trantoron volt hát! A levegő mintha egy kissé sűrűbb volna itt, a 
nehézségi erő is nagyobb, mint otthon Synnaxon, de majd csak 


megszokja. De megszokja-e vajon a hatalmas arányokat? 


A pályaudvar méretei lenyűgözőek voltak. A teteje szinte beleveszett a 
magasságokba. Könnyen elképzelte, hogy az égig érő csarnokban akár 
felhők is úszkálhatnak. Nem látta az épület végét: az emberek és a 
pultok és a távolban egyre jobban keskenyedő padozat a messzeség 
ködébe veszett. 


A pultnál álló ember hangja térítette magához. A hangból bosszúság 
csendült: 


- Lépj tovább, Dornick! — Az útlevélbe pillantott, mert a név már 
kiment a fejéből. 


- De hová, hol ... — motyogta Gaal tanácstalanul. 


- Taxi jobbra, aztán a harmadik balra — mutatta az irányt az ember a 
hüvelykujjával. 


Gaal megindult arra, ahol magasan a semmiben meglátta a fénylő 


levegőből formált betűket: 
TAXI MINDEN ÚTIRÁNYBA 
Mihelyt Gaal ellépett a pulttól, egy addig észrevétlen alak lépett a 


helyébe. 


A férfi fölpillantott a pult mögül, és biccentett. Az alak visszaintett a 
fejével, és az ifjú beutazó nyomába eredt. 


Még hallotta, amint Gaal bemondta az úticélját. 
Gaal egy korlátnál találta magát. 


Apró betűs táblán ez állt: Ellenőr. Az ember, akire a tábla utalt, föl se 
nézett, csak odavetette: 


— Hová? 


Gaal nem tudott pontos választ adni, s pár másodpercnyi 
bizonytalankodás is elég volt ahhoz, hogy hosszú sor torlódjék össze a 
háta mögött. 


Az ellenőr fölemelte a fejét. 


— Hová? 


Gaalnak nem volt sok pénze, de hát csak erről az egy éjszakáról van 
szó; holnap már munkába áll. 


-— Egy jó szállodába legyen szíves — vetette oda erőltetett fölénnyel. 

Az ellenőr nem hatódott meg. 

- Mindegyik egyformán jó. Mondja meg, melyikbe. 

Gaal kétségbeesetten kibökte: 

- Kérem, amelyik a legközelebb van. 

Az ellenőr megnyomott egy gombot, mire a padlón vékony fénycsík 
kígyózott végig a legkülönbözőbb színű és árnyalatú egyéb fénycsíkok 
között. 

Gaal kezébe nyomott egy jegyet. A jegy halvány fényben izzott. 


-— Egy per tizenkettő — mondta az ellenőr. 


— Hol találom meg? - kérdezte Gaal, miközben pénz után kotorászott a 
zsebében. 


— Kövesse a fénycsíkot. A jegy mindaddig világítani fog, amíg a helyes 
irányt betartja. 


Gaal fölemelte a fejét, és útnak indult. Több százan baktattak a széles 
teremben, ki-ki a maga csapásán, különböző célok felé, össze- 


összetorlódva és átszűrődve egymáson, ahol a sok-sok út keresztezte 
egymást. 


A fénycsík végéhez ért. Egy vadonatúj, nem piszkolódó kék-sárga 
plasztotextil egyenruhát viselő férfi megragadta a két bőröndöt. 


— Közvetlen járat a Luxorba — mondta. 


Az ember, aki Gaal nyomába eredt, hallotta ezt. Azt is hallotta, amint 
Gaal azt mondta: nagyszerű, és elkísérte a tekintetével, amíg beszállt a 
tömpe orrú járműbe. 


A taxi függőlegesen a levegőbe emelkedett. Gaal kibámult a domború, 
áttetsző ablakon, közben ösztönösen megkapaszkodott a vezetőülés 
hátában: furcsa érzés volt egy zárt építmény belsejében repülni. A 
hatalmas méretek egyszerre összezsugorodtak, és az emberek 


hangyákként, rendetlen összevisszaságban nyüzsögtek odalent. A 
színtér meg tovább zsugorodott, és hátrafelé kezdett siklani. 


Elöl fal állta útjukat. Magasan fönt a levegőben kezdődött, és fölfelé 
nem lehetett látni a tetejét. Lyukak pöttyözték tele: mind megannyi 
alagútbejárat. A taxi megcélzott egyet, és eltűnt benne. Gaal agyán 
átvillant a gondolat: vajon hogyan képes megtalálni a vezető a sok 
közül épp azt az egyet? 


Sötétség fogta körül őket; a homályt alig-alig törte meg a tovavillanó 
színes jelzőfény. Mindent betöltött a gyors suhanás hangja. 


242r 


Gaal előregörnyedt a fékezés lendületétől; a taxi kibukkant az 
alagútból, és leereszkedett a padlóra. 


- A Luxor szálló — mondta be a vezető fölöslegesen. Lesegítette Gaal 
poggyászát, megszokott mozdulattal zsebre vágta a tized tallérnyi 
borravalót, fölvett egy várakozó utast, és már emelkedett is fölfelé. 


És az egész idő alatt, amióta leszállt az űrhajóról, egy másodperc nem 
sok, de annyi időre sem pillantotta meg az eget. 


3. 


TRANTOR - A tizenharmadik évezred kezdetére ez a tendencia elérte 
a tetőpontját. Lévén sok száz emberöltő szakadatlan során keresztül a 
Birodalmi Kormány székhelye, és mivel a Galaxis központi körzetében, 
a rendszer legsűrűbben lakott és iparilag legfejlettebb bolygói között 
foglalt helyet, aligha kerülhette el, hogy ne váljék az emberiség és a 


gazdaság soha nem látott csomópontjává. 


A megszakítás nélküli városiasodás végül is elérte a fejlődés 
netovábbját. Trantor egész, több mint százmillió négyzetkilométernyi 
felszínét egyetlen város takarta. Lakóinak száma, amikor a legnagyobb 
volt, jóval meghaladta a negyvenmilliárdot. Ez az óriási embertömeg 
szinte kizárólag a Birodalom igazgatási teendőit látta el, s ami azt 
illeti, nem is volt elég a szerteágazó föladatokhoz képest. (Ne feledjük, 
hogy a hanyatlás egyik fontos tényezője éppen az volt, hogy az utolsó 
császárok földhözragadt vezetése alatt lehetetlenné vált a Galaktikus 
Birodalom megfelelő igazgatása.) Napról napra hajók tízezrei hordták 
Trantor asztalaira húsz mezőgazdasági bolygó termékeit... Az a 
körülmény, hogy Trantor élelmezése, sőt egész léte a külvilágtól 
függött, kényére-kedvére kiszolgáltatta őt az ostromlók blokádjának. A 
Birodalom utolsó évezrede során a monoton egyhangúsággal 
ismétlődő 


lázadások egyre inkább ráébresztették erre a tényre az egymást követő 


császárokat, s a Birodalom politikája szinte teljes egészében arra 
korlátozódott, hogy megvédje Trantor érzékeny ütőerét. . . 


Enciklopédia Galactica 


Gaal nem tudta volna megmondani, mikor süt a nap, sőt, ami azt illeti, 
abban sem volt bizonyos, hogy mikor van nappal és mikor éjszaka, 
kérdezni meg röstellte. A bolygó egész élete fémbúra alatt zajlott. Az 
ételen, amelyet éppen elfogyasztott, az állt, hogy ebédre szolgálták föl, 
de hát sok olyan bolygó létezett, amelyen a standardidőt használták, 
amelynek semmi köze sem volt a nappalok és éjjelek nyilván 
kényelmetlennek tartott helyi váltakozásához. A bolygók forgási 
sebessége ugyanis nem volt egyforma, a Trantorét pedig nem ismerte. 


Először kíváncsian követte a “Napozóterem” felé mutató jelet, de csak 
egy kamrába jutott, ahol mesterséges sugarakban lehetett sütkérezni. 
Egy-két percet elácsorgott itt, aztán visszabandukolt a Luxor halljába. 


Odalépett a portáshoz. 

— Hol lehet bolygókirándulásra jegyet váltani? 
- Itt nálam. 

-— Mikor van az indulás? 


- Épp az imént ment el. A legközelebbi holnap indul. Vegye meg most 
a jegyét, akkor fönntartunk egy helyet. 


- Á! 
Holnap már késő. Holnap ő már az egyetemen lesz. 


— Nincs itt valami kilátóféle? Mármint a szabad levegőn. 


— Hogyne volna! Adhatok jegyet, ha akarja. De talán megnézem előbb, 
nem esik-e. 


Megnyomott egy, a keze ügyében levő gombot, és a szemével követte 
az opálos képernyőn tovairamló szavakat. Gaal vele olvasott. 


- Szép idő van - mondta a portás. — No persze, hiszen ha nem tévedek, 
most van a száraz évszak. — Majd társalgó hangon: — Ami engem illet, 
nem sokat törődöm a külvilággal. Három éve is megvan, hogy utoljára 


kint voltam a szabad ég alatt. Egyszer megnézi magának az ember, és 
kész, ezt is tudja, hogy milyen. Tessék a jegye. Ott hátrafelé van a 
külön lift. Ki van írva, hogy a toronyba megy. Csak szálljon be. 


A lift azok közé az újfajta szerkezetek közé tartozott, amelyeket a 
gravitációs taszítóerő működtetett. Gaallal együtt mások is beszálltak. 
A kezelő meghúzta az indítókart. Gaal egy pillanatra úgy érezte, hogy 
a levegőben lebeg, amint a gravitáció a nullára csökkent; majd a lift 
gyorsulásának a mértékében az ő 


súlya is fokozatosan növekedett. Amikor pedig lassulni kezdett a lift, 
Gaal lába egyszerre elszakadt a padlótól. Önkéntelenül fölkiáltott. 


— Miért nem dugja be a lábát a keresztrúd alá? — szólt rá a kezelő. — 
Nem tud olvasni? 


A többiek ismerték a dürgést, és most mosolyogtak rajta, amint 
kétségbeesésében hasztalanul próbált a falba kapaszkodva 
lekecmeregni. 


Útitársai beszorították cipőiket az egymástól kétlábnyira futó, 
párhuzamos krómozott keresztrudak alá. Beszálláskor ő is észrevette 
ugyan ezeket a síneket, de aztán nem hederített rájuk. 


Végre egy kéz megragadta és lehúzta a padlóra. 
Levegő után kapkodva köszönetet rebegett. Közben a lift is megállt. 


Nyitott teraszon találta magát; szeme hunyorgott az éles ragyogástól. 
A férfi, aki segítő kezet nyújtott neki, közvetlenül mögötte állt. 


- Van bőven ülőhely - fordult hozzá barátságos hangon. 
Gaal becsukta ámulattól nyitva felejtett száját. 


- Igen, úgy veszem észre. — Gépiesen megindult a székek felé, aztán 
megtorpant. — Ha nincs ellenére, egy percre még a korlátnál maradok. 
Én... én körül szeretnék nézni. 


A férfi jóindulatilag intett, és Gaal kihajolt a válláig érő korlát fölött, 
és belefeledkezett a látványba. 


A föld nem látszott. Eltűnt a bonyolultnál bonyolultabb, ember alkotta 
építmények alatt. Ameddig a szem ellátott, csak fém és ég körös-körül, 
mindenütt ugyanaz a szürkeség, és tudta, hogy a bolygó egész 
fölszínét ez borítja. Életnek szinte semmi jele, csupán egy-két 


kirándulóhajó lebegett az ég hátterében, ám Gaal tisztában volt vele, 
hogy a bolygó fémburka alatt ott nyüzsög a sokmilliárdnyi emberi 
lény. 


Zöldet sehol sem látott; se zöld, se föld, de élet se — az emberén kívül. 


Homályosan sejtette, hogy a császári palotát valahol odalent százötven 
négyzetkilométernyi természetes talaj övezi, amely zöldell a fáktól, és 
szivárványos a virágoktól. Egy kis szigetecske az acélóceánban, onnan 


azonban, ahol ő állott, mit sem lehetett látni. Könnyen meglehet, hogy 
tízezer mérföldre van oda. Fogalma sem volt róla. 


Minél előbb nyélbe kell ütnie azt a kirándulást! 


Hangosan sóhajtott: végre mégiscsak Trantoron van hát! A Galaxis 
szívében, az emberi nem idegközpontjában. Semmit sem vett észre 
sebezhetőségéből. Nem látott egyetlen élelmiszer-szállító hajót sem. 
Fogalma sem volt arról, milyen vékony ütőér köti össze Trantor 
negyvenmilliárdos lakosságát a Galaxis többi részével. Csak arra 
gondolt, milyen óriássá nőtt az ember, aki teljesen és hetyke 
véglegességgel meghódította a világot. 


Kissé fátyolos volt a tekintete, amikor ellépett a mellvédtől. Liftbeli 
barátja maga mellé mutatott egy székre, és Gaal elfogadta a kínálást. 


— Jerril vagyok — mutatkozott be a férfi mosolyogva. — Először van 
Trantoron? 


- Igen, Mr. Jerril. 


— Mindjárt gondoltam. Egyébként Jerril a keresztnevem. Trantor 
megfogja azt, akiben van valamelyes költői véna. Ámbár a trantoriak 
sohasem jönnek föl ide. Viszolyognak a látványtól. Az idegeikre megy. 


-— Még hogy az idegeikre! A nevem különben Gaal. Miért idegesítené 
őket? 


Hiszen csodálatos itt. 


-— Ki hogy van vele, Gaal. Ha valaki egy fülkében születik, és a 
folyosón nő 


fel, egy cellában dolgozik, és egy zsúfolt napozóteremben tölti a 
vakációját, aztán egyszerre följön ide, ahol semmi sincs a feje fölött, 
csak a végtelen ég, nem csoda, hogy az idegei fölmondják a 
szolgálatot. A gyerekeket minden évben fölhozzák ide, mihelyt 


betöltik az ötödik életévüket. Kétlem, hogy valami jó származna 
ebből. Amit kapnak, az nagyon is kevés, és az első 


néhány alkalommal hisztérikus sírásban törnek ki. Más dolog, ha már 
akkor elkezdenék, mihelyt elválasztják őket, és hetenként legalább 
egyszer fölhoznák őket. Persze, ami azt illeti, olyan mindegy! — tette 
hozzá. - És ha 


soha életükben nem jönnek ki? Egészen jól megvannak odalent, és 
mégiscsak ők kormányozzák a Birodalmat. Mit gondol, milyen 
magasan vagyunk? 


- Nyolcszáz méter - vágta rá Gaal találomra, s kíváncsian leste a 
hatást, nem mondott-e butaságot. 


Úgy látszik, igen, mert Jerril elmosolyodott. 

- Á! Csak százötven méterre — mondotta. 

-— Micsoda?! De hiszen a lift legalább... 

- Az igaz. De az út nagy részét az tette ki, amíg följutott a földszintre. 


Trantor legalább másfél kilométer mélyre lenyúlik a fölszín alá. Akár a 
jéghegynek: kilenctizede nem látszik. Sőt néhány mérföldnyire még az 
óceán partközeli medre alá is behúzódik. Ami azt illeti, olyan mélyen 
vagyunk, hogy teljes energiaszükségletünket ki tudjuk elégíteni a 
fölszín és a három kilométernyi mélységben mért hőmérséklet 
különbségéből. Tudta ezt? 


- Nem én. Azt hittem, hogy atomgenerátort használnak. 
- Valamikor azt használtunk. De ez olcsóbb. 
— Elhiszem 


-— Mi a véleménye erről az egészről? — A férfi nyájassága egy pillanat 
alatt ravaszságra, majdnem alattomosságra váltott át. 


— Gyönyörű! - hebegett Gaal. 
— Miért jött ide? Szabadság? Turistaút? Kirándulás? 


- Nem egészen. Ami igaz, az igaz, régi vágyam, hogy meglássam 
Trantort, de elsősorban dolgozni jöttem ide. 


— Igazán? 


Gaal úgy érezte, hogy további magyarázattal tartozik. 


- Dr. Seldon tervezetén, a Trantori Egyetemen fogok dolgozni. — tette 
hozzá. 


— Raven Seldon? 


- Nem, dehogy. Akiről én beszélek, az Hari Seldon. A 
pszichohistorikus Seldon. En nem ismerek semmilyen Raven Seldont. 


- Én is Harira gondoltam. Őt emlegetik úgy, hogy Raven, azaz holló, 
mert egyre-másra katasztrófáról károg. 


- Csak nem? - Gaalt mintha fejbe kólintották volna. 


- Persze, de bizonyára nem mondok magának újságot. — Jerrilen 
látszott, hogy nem tréfál. - Azt mondta, hogy nála fog dolgozni? 


- Igen, persze. Matematikus vagyok. De miért jósol katasztrófát? 
Miféle katasztrófát? 


— Maga mire gondolt? 


- Sajnos, halvány fogalmam sincs róla. Olvastam dr. Seldon és a 
csoportja által közreadott tanulmányokat. Elméleti matematikáról 
szólnak egytől egyig. 


- Amiket nyilvánosságra hoznak, azok igen. 
Gaal bosszúságot érzett. 


— Azt hiszem, visszamegyek a szobámba - vetette oda. — Örülök, hogy 
találkoztunk. 


Jerril közönyösen búcsút intett. 


Gaal egy várakozó férfit talált a szobájában. Túlságosan is 
meglepődött ahhoz, hogysem ki tudta volna bökni az ilyenkor 
szokásos "mit keres itt” szavakat. 


Jöttére a férfi fölállt. Akkor látta, hogy milyen öreg, szinte teljesen 
kopasz, bicegve jár, csak a szeme ragyog fiatalos kék fényben. 


— Hari Seldon vagyok - szólalt meg az öregember egy másodperccel 
előbb, mint még Gaal zavart elméje összevethette volna az arcát azzal 
az emlékképpel, amely a számtalanszor látott portréról vésődött a 
fejébe. 

PSZICHOHISTÓRIA - Gaal Dornick, nem matematikai módszerek 
segítségével, úgy határozta meg a pszichohistóriát, mint a matematika 
azon ágát, amely az embercsoportoknak az állandó társadalmi és 
gazdasági ösztönzésekre való reagálását tanulmányozza. 


... Mindeme meghatározások adottnak veszik azt a föltételezést, hogy 
a vizsgált embercsoportok elég nagyok ahhoz, hogy megbízható 
statisztikai eredményt adjanak. Egy ilyen csoport legkisebb méretét 
Seldon Első Törvénye adja meg, amely... Egy további föltételezés 
szerint ahhoz, hogy az embercsoport valóban véletlenszerű reagálást 
mutasson, nem szabad sejtenie, hogy pszichohistóriai elemzés 
tárgya... 


A pszichohistória egyetemes érvényességét azok a Seldon-függvények 
biztosítják, amelyek alapján olyan társadalmi és gazdasági erőknek a 
mozgását lehet nyomon követni, mint ... 


Enciklopedia Galactica 


— Jó napot kívánok, uram! - szólalt meg Gaal. — Én... én... 


- Nem hitte volna, hogy már ma találkozunk? Rendes körülmények 
között erre nem is került volna sor. De mert igényt tartunk a 
szolgálataira, ezért gyorsan kell cselekednünk. Egyre nehezebb 
ugyanis új munkatársakra szert tennünk. 


— Nem értem, uram. 
-— A kilátón beszélgetett egy emberrel, nem igaz? 
- De igen. Jerril a keresztneve. Ennél többet nem tudok róla. 


— A neve nem jelent semmit. Az illető a Közbiztonsági Bizottság 
ügynöke. 


Az űrkikötőből követte magát. 
- De hát miért? Megvallom, egy szót sem értek az egészből. 
- Az az ember rólam nem mondott semmit ott a toronyban? 


- Úgy emlegette önt, hogy Raven Seldon - vallotta be némi habozás 
után. 


- Azt is megmondta, hogy miért? 
— Mert ön folyton katasztrófát jósolgat. 
- Valóban azt teszem. Mit jelent magának Trantor? 


Úgy látszik, ma mindenki arra kíváncsi, hogy mi a véleménye 
Trantorról. 


Gaalnak most is csak az az egy szó jött a szájára, hogy gyönyörű. 


- Ezt csak úgy mondja, anélkül hogy gondolkodna. És a 
pszichohistória? 


- Nem gondoltam még rá, hogy a problémára alkalmazzam. 


— Mielőtt velem végez, fiatalember, a vérévé fog válni, hogy a 
pszichohistóriát magától értődően alkalmazza mindenre. Figyeljen ide! 


Seldon az övén függő zacskóból számolótáblát vett elő. Az a hír járta 
róla, hogy még a párnája alatt is tart egyet arra az esetre, ha 
fölébredne álmából. A tábla fényes-szürke felülete kopott volt a 
használattól. Seldon öregségtől foltos ujjai fürgén mozogtak a tábla 
kemény plasztikperemén. A szürke lapon vörös számjegyek villantak 
föl. 


- Ez a birodalom jelenlegi állapota — mondta, és várakozva tekintett a 
fiatalemberre. Az végre elszánta magát. 


- De hiszen ez nem a teljes kép. 


— Távolról sem az — ismerte el Seldon. — Örülök, hogy nem fogadja el 
vakon, amit mondok - tette hozzá. — Ellenben olyan megközelítés, 
amely jól körvonalazza az alaptételt. Így már elfogadja? 

- Azzal, hogy később ellenőrzöm az egyenlet levezetését — egyezett 
bele Gaal, gondosan ügyelve, hogy elkerülje az esetleges csapdát. 


-— Helyes. Ehhez adja hozzá a császárgyilkosság ismert valószínűségét. 
A helytartók lázadásának, a gazdasági válságok gyakoriságának 
jelenlegi rátáját, a bolygófölfedezések csökkenő számát, a... 


És folytatta. Egy-egy téma említésére mindig új számok villantak föl az 
ujja nyomán, és beleolvadtak az alapegyenletbe, amely ettől 
minduntalan változott és terebélyesedett. 


Gaal csak egyszer szakította félbe. 


- Nem látom, mire alapozza azt a sortranszformációt. 
Seldon lassabban megismételte a levezetést. 
— De hiszen itt a szociooperációt alkalmazta, ami pedig tilos. 


- Helyes. Maga gyors fölfogású, de még nem annyira, amennyire 
kellene. 


Ebben az összefüggésben nem tilos. Most megcsinálom sorbafejtéssel. 


A művelet most sokkal tovább tartott, de a végén Gaal megadóan 
beismerte: 


- Igen, most már értem. 
Seldon végre befejezte: 


- Ez Trantor öt évszázad múlva. Mit olvas ki ebből, he? — Félrehajtott 
fejjel várta a választ. 


- Teljes pusztulás! — mondta Gaal hitetlenkedve. — De... de hát ez 
lehetetlen. Trantor sohasem volt... 


Seldont elfogta annak az embernek a heves izgalma, akinek csak a 
teste öregedett meg. 


— Rajta, csak rajta! Látta, hogyan vezettük le az eredményt. Fordítsa 
most le szavakra. Felejtse el egy pillanatra a jelképeket. 


És Gaal elkezdte: 


- Amilyen mértékben Trantor specializálódik, olyan mértékben válik 
egyre sebezhetőbbé, egyre képtelenebbé arra, hogy megvédje 
önmagát. Továbbá minél inkább igazgatási központjává lesz a 
Birodalomnak, annál értékesebb zsákmánynak ígérkezik. És ahogyan 
egyre bizonytalanabbá válik a császári trónutódlás, és ahogyan egyre 
elkeseredettebb lesz a fontosabb családok közötti viszálykodás, úgy 
enyészik el a társadalmi felelősségérzet is. 


-— Elég. És mekkora a számszerű valószínűsége az öt évszázadon belüli 
teljes pusztulásnak? 


- Nem tudnám megmondani. 


- Csak el tud végezni egy térdifferenciálást? 


Gaal erősen összpontosított. Seldon nem adta a kezébe a 
számolótáblát, csupán vagy harminc centire a szeme elé tartotta. 
Érezte, hogy az erőfeszítéstől kiveri a homlokát a veríték. 


- 85% körül? — mondta találomra. 


— Nem rossz - bólintott Seldon, alsó ajkát előrebiggyesztve —, de nem 
is jó. 


A pontos szám 92,5%. 


— És ezért hívják magát Raven Seldonnak? — csodálkozott Gaal. — Az 
újságok erről egy árva szót sem írnak. 


— Persze hogy nem! Erről nem lehet írni. Csak nem gondolja, hogy a 
Birodalom nyíltan beismeri, hogy befellegzett neki? A 
pszichohistóriában ez az egyszeregyhez tartozik. Néhány 
eredményünkről azonban tudomást szerzett az arisztokrácia. 


- Az baj. 
— Nem föltétlenül. Ezt is beszámítottuk. 
— Ez az oka, hogy engem figyelnek? 


— Igen. Mindenen rajta tartják a szemüket, ami összefügg a 
tervezetemmel. 


— Önt is veszély fenyegeti, uram? 


- No igen. 1,7%-os a valószínűsége annak, hogy végeznek velem, de 
persze ez nem fogja leállítani a munkát. Mi ezt is számításba vettük. 
Különben nem érdekes. Ha nem tévedek, holnap találkozunk az 
egyetemen. 


- Úgy van - mondta Gaal. 
Di 


KÖZBIZTONSÁGI BIZOTTSÁG - Az arisztokratikus klikk I. Cleon, az 
utolsó Entun meggyilkolása után került hatalomra. Mindent 
egybevetve, a közrend fönntartásának egyik tényezője volt a 
Birodalom ingatag és bizonytalan évszázadai alatt. Leggyakrabban a 
Chen és a Divart család befolyása érvényesült az uralkodói csoporton 
belül, amely végül is a status quo fönntartásának vak eszközévé züllött 
le. Csak az utolsó erőskezű császár, II. Cleon trónra lépése után szűnt 
meg teljesen az államon belüli hatalmuk. Az első főbiztos... 


... Bizonyos értelemben a Bizottság hanyatlásának a kezdetét Hari 
Seldon peréig lehet visszavezetni, amely az Alapítási Kor kezdete előtt 
két évvel zajlott le. A per leírását megtaláljuk Gaal Dornick Hari 
Seldon-életrajzában. 

Gaal nem váltotta be az ígéretét. Másnap reggel tompa berregésre 
ébredt. 


Vételre kapcsolt, és a portás fojtott, bár udvarias, de azért kellőképpen 
rosszalló hangja arról informálta, hogy a Közbiztonsági Szolgálat 
rendeletére őrizet alá helyezték. 


Gaal az ajtóhoz ugrott, de hasztalanul próbálta kinyitni. Mit tehetett 
mást, felöltözött és várt. 


Érte jöttek, és máshová vitték, de még mindig csak mint őrizetest. A 
lehető 


legudvariasabban kérdéseket tettek föl neki. Minden nagyon 
civilizáltan zajlott le. Elmondta, hogy Synnax vidékére való; hogy 
ilyen és ilyen iskolákat végzett, ekkor és ekkor matematikai 
doktorátust szerzett. Állásért folyamodott Seldonhoz, és ajánlkozását 
elfogadták. Unos-untalan elismételte ezeket a részleteket, 


és 

unos-untalan 
firtatták 

a 
Seldon-tervezethez 
való 


csatlakozásának körülményeit. Honnan hallott róla, milyen föladatok 
vártak rá, milyen titkos instrukciókat kapott, és egyáltalán: mi ez az 
egész dolog? 


Azt mondta, hogy nem tud semmit. Nem kapott semmilyen titkos 
instrukciókat. Ő tudós és matematikus. A politika egyáltalán nem 
érdekli. 


Végül a nyájas inkvizítor nekiszögezte a kérdést: 
— Mikor pusztul el Trantor? 

Gaal meghökkent. 

- Én erről semmit se tudok. 

- Talán valaki más tud róla? 


- Hogy beszélhetnék másvalaki nevében? — Érezte, hogy egyszerre 
nagyon melege lett. 


— Beszélt magának valaki ilyen pusztulásról, netalán időpontot is 
említett? 


— faggatta a vizsgáló. Majd látva a fiatalember habozását, hozzátette: — 
Rajta volt magán a szemünk, doktor. Ott voltunk a repülőtéren, 
amikor megérkezett; a toronyban, amikor a találkozójára készült, és 
természetesen szerét ejtettük, hogy lehallgassuk Seldonnal folytatott 
beszélgetését is. 


- Akkor hát ismerik a véleményemet a dologról. 
- Lehetséges. De szeretnénk magától is hallani. 


- Neki az a véleménye, hogy Trantor ötszáz éven belül el fog 
pusztulni. 


— És ezt persze be is bizonyította... hm... matematikailag? 

— Igenis be! — vágta rá dacosan. 

- Maga, ugye, készpénznek veszi a... hm... matematikát? 

- Ha Dr. Seldon kezeskedik érte, akkor mérget lehet rá venni. 
— Majd legközelebb folytatjuk. 


- Várjon! Jogom van ügyvédhez. Követelem, mint a Birodalom 
polgárát megillető jogot. 


- Meg fogja kapni. 
Így is történt. 


Egy magas férfi lépett be hozzá; az arca egyébből sem állott, mint 


csupa függőleges vonalból, és olyan vézna volt, hogy nehezen lehetett 
elképzelni, hol találhat helyet magának a mosoly. 


Gaal fölrezzent. Ziláltnak és levertnek érezte magát. Annyi minden 
történt vele, pedig alig harminc órája, hogy Trantorra érkezett. 


- Lors Avakim vagyok - mutatkozott be a férfi. — Dr. Seldon bízott 
meg az ön képviseletével. 


-— Igazán? Nos, akkor figyeljen ide. Követelem, hogy haladéktalanul 
föllebbezzen a császárhoz. Ok nélkül tartanak fogva. Mindenben 
ártatlan vagyok. Mindenben! - Lefelé fordított tenyérrel széttárta a 
karját. — El kell érnie, hogy azonnal kihallgatást nyerjek a császárnál. 


Avakim gondosan a padlóra rakta egy lapos dossziénak a tartalmát. 
Ha Gaal oda tudott volna figyelni, megismerhette volna a Cellofém- 
ügyiratokat, amelyek vékonyságuknál és szalag alakjuknál fogva 
könnyen beillettek a személyi kapszulákba is. Észrevehetett volna egy 
zsebhangrögzítőt is. 


Avakim, aki ügyet sem vetett Gaal hangoskodására, végre fölemelte a 
tekintetét. 


- A Bizottság természetesen letapogatja beszélgetésünket. Igaz, hogy 
ez törvényellenes, de ez a legkevésbé sem izgatja őket. 


Gaal a fogát csikorgatta. 


-— Azonban - folytatta Avakim, miközben megfontoltan helyet foglalt — 
az a hangfölvevő az asztalon, amely külső megjelenésre semmiben 
sem különbözik egy közönséges hangrögzítőtől, és ezt a föladatát 
tökéletesen el is látja, mindazonáltal rendelkezik egy olyan 
tulajdonsággal is, hogy teljesen elfödi a lehallgató sugarakat. Anélkül, 
hogy erre egyhamar rájönnének. 


— Akkor hát beszélhetek. 
— Természetesen. 
- Akkor hát kihallgatást kérek a császártól. 


Avakim fagyosan elmosolyodott: kiderült, hogy mégiscsak van erre 
hely az arcán. Igaz, hogy a két orcáját redőkbe kellett gyűrnie, hogy 
elférjen az arcán a mosoly. 


— Maga vidéki, ugye? - kérdezte. 


-— Ennek ellenére a Birodalom polgára vagyok én is. Nem rosszabb 
önnél vagy annak a bizonyos Közbiztonsági Bizottságnak bármelyik 
tagjánál. 


- Minden bizonnyal. Mindössze mint vidékinek, nincs elképzelése a 
trantori viszonyokról. Olyasmi, hogy császári kihallgatás, nem létezik. 


— Akkor hát kihez lehet föllebbezni ettől a Bizottságtól? Van 
egyáltalán valamilyen más eljárás? 


— Nincs. Gyakorlatilag nincs helye föllebbezésnek. Jog szerint ugyan 
föllebbezhet a császárhoz, de úgysem kap kihallgatást. Ugyanis a 
mostani császár nem az Entun dinasztiából való. Ha nem tudná, 
Trantor ma sajnos az arisztokrata családok kezében van, és ezeknek a 
családoknak a tagjaiból tevődik össze a Közbiztonsági Bizottság. A 
dolgok ilyetén alakulását jól látta előre a pszichohistória. 


— Valóban? - csodálkozott Gaal. — Akkor hát ha dr. Seldon ötszáz évre 
előre meg tudja mondani, hogy mi történik Trantorral... 


— Ezerötszáz évre előre is meg tudja mondani. 


- Legyen ezerötszáz. Akkor hát miért nem tudta előre látni tegnap, 
hogy mi történik ma, és miért nem figyelmeztetett rá engem? De nem! 
Sajnálom - tette hozzá Gaal, és leroskadt egy székre, fejét izzadt 
tenyerébe temetve. - Jól tudom én, hogy a pszichohistória statisztikai 


tudomány, és egyetlen ember jövőjét még megközelítő pontossággal 
sem tudja megjósolni. Megérti, ugye, ki vagyok borulva. 


— Pedig nincs igaza! Dr. Seldonnak az volt a véleménye, hogy önt ma 
reggel le fogják tartóztatni. 


— Micsoda? 
-— Sajnos, de való. A Bizottság egyre növekvő ellenérzéssel figyeli dr. 


Seldon tevékenységét. Mind gyakrabban belekötnek azokba, akik 
csatlakoznak a csoporthoz. A számítások azt mutatták, hogy 
céljainknak az felel meg a legjobban, ha most visszük kenyértörésre a 
dolgot. A Bizottság 


habozott fölvenni a kesztyűt, ezért jött el tegnap magához dr. Seldon, 
hogy kiugrassa a nyulat a bokorból. Egyedül ez a meggondolás 
vezette. 


Gaal nagy nehezen visszanyerte a lélegzetét. 


— Tiltakozom! 


— Értse meg, szükség volt erre. Semmiféle személyes oka nincs annak, 
hogy magára esett a választás. Ne felejtse el, hogy dr. Seldon terve, 
amelyet több mint tizennyolc év matematikai kutatásai alapján 
fejlesztett ki, figyelemreméltó valószínűséggel magában foglalja az 
összes lehetőséget. Ez egyike azoknak az eshetőségeknek, és 
idejövetelem egyetlen célja, hogy meggyőzzem magát: félelemre 
semmi oka. Jól fog végződni minden; szinte bizonyosra vehető, hogy 
jól végződik a terv szempontjából és meglehetős valószínűséggel az ön 
szempontjából is. 


— Mit mutatnak a számok? - követelte Gaal. 
- A terv szempontjából több mint 99,9%. 

- És az én szempontomból? 

- Úgy tudom, hogy 77,2%. 


- Ezek szerint több mint egy az öthöz az esélyem, hogy börtönbe 
zárnak, vagy netán halálra ítélnek. 


- Az utóbbi egy százalék alatt van. 


- Igazán? Szépen eljátszogatnak az ember sorsával. Ide fogja küldeni 
dr. 


Seldont. 
- Sajnálom, de ez lehetetlen. Dr. Seldon maga is őrizetben van. 


Az ajtó fölvágódott, még mielőtt Gaal elfojthatta volna a szájára toluló 
kiáltást. Belépett egy őr, odament az asztalhoz, fölemelte a 
hangrögzítőt, megforgatta, aztán becsúsztatta a zsebébe. 


- Nekem szükségem lesz még arra a szerszámra -— jelentette ki Avakim 
higgadtan. 


-— Majd hozunk önnek, ügyvéd úr, olyat, amely nem bocsát ki statikus 
mezőt. 


— Ebben az esetben a beszélgetést befejeztem. 
Gaal a tekintetével kísérte ki őket a szobából, és magára maradt. 


6. 


A tárgyalás (legalábbis annak kellett lennie, noha nyomát sem látta 
azoknak a rafinált perrendtartási szabályoknak, amelyekről olvasott) 
még csak a harmadik napnál tartott, de Gaal nagy erőfeszítés árán sem 
volt képes fölidézni a kezdetét. 


Őt nem nagyon háborgatták. A nehéz fegyverekkel magát dr. Seldont 
ostromolták. Hari Seldon azonban egykedvűen ült a helyén. Gaal úgy 
érezte, hogy ő az egyetlen szilárd pont, ami még megmaradt a 
világegyetemben. 


A hallgatóság nem volt nagy, és kizárólag a Birodalom báróiból 
tevődött össze. A sajtót és a nagyközönséget kirekesztették, és 
alkalmasint a terem falain kívül aligha sejtette valaki is, hogy 
egyáltalán folyamatban van a Seldon-per. A hangulat elejétől végig 
ellenséges volt a vádlottakkal szemben. 


A Közbiztonsági Bizottság öt tagja ült a pulpitus mögött. Skarlátarany 
egyenruhájuk és csillogó, szoros plasztikfövegük tanúskodott bírói 
hivatalukról. Középütt foglalt helyett Linge Chen, a főbiztos. Gaal még 
sohase látott ilyen nagyurat, ezért ámulattal csüggött rajta a szeme. 
Chen az egész tárgyalás alatt alig szólalt meg. Félreérthetetlenül 
kifejezésre juttatta, hogy a sok beszéd nem fér össze a méltóságával. 


Az ügyész a jegyzeteibe pillantott, és folytatta a kihallgatást. A 
vallomástétel sora Seldonon volt. 


KÉRDÉS: Mondja csak, dr. Seldon, hány embert foglalkoztat jelenleg 
az a terv, amelynek maga a vezetője? 


VÁLASZ: Ötven matematikust. 
KÉRDÉS: Dr. Gaal Dornickot is beleértve? 
VÁLASZ: Dr. Dornick az ötvenegyedik. 


KÉRDÉS: Úgy, tehát ötvenegy. Ásson csak le az emlékezetébe, dr. 
Seldon. 


Hátha ötvenkettőt vagy ötvenhármat is össze tud szedni. Vagy tán még 
többet is? 


VÁLASZ: Dr. Dornick hivatalosan még nem csatlakozott a 
szervezetemhez. Ha ez megtörténik, akkor ötvenegy lesz a taglétszám. 
Most, mint mondtam, ötven. 


KÉRDÉS: És korántsem százezer körül, nemde? 


VÁLASZ: Matematikus? Ugyan! 


KÉRDÉS: Én nem azt mondtam, hogy matematikus. Mindenkit 
beleértve, lesz vagy százezer? 


VÁLASZ: Ha mindenkit beleértünk, az ön adata helyes lehet. 


KÉRDÉS: Helyes lehet? Szerintem helyes. Szerintem az ön tervezetén 98 
572 


ember dolgozik. 
VÁLASZ: Azt hiszem, ön a nőket és a gyermekeket is beleszámítja. 


KÉRDÉS: (emelt hangon): Én azt állítom, hogy 98 572 egyén. Nincs 
értelme a körtönfalazásnak. 


VÁLASZ: Elfogadom a számot. 
KÉRDÉS: (jegyzeteibe pillantva): Tegyük félre ezt egy percre, és térjünk 
rá egy másik dologra, amelyről már volt alkalmunk hosszasan 


elcsevegni. 


Megismételné, dr. Seldon, milyen elképzelései vannak Trantor jövőjét 
illetően? 


VÁLASZ: Azt mondtam, és ezt megismétlem, hogy öt évszázad múlva 
Trantor romokban fog heverni. 


KÉRDÉS: És ebben az állításban semmi hűtlenséget nem lát? 


VÁLASZ: Nem, uram. A tudományos igazság fölötte áll a hűtlenség 
fogalmának. 


KÉRDÉS: Ön pedig biztosra veszi, ugye, hogy állítása megfelel a 
tudományos igazságnak? 


VÁLASZ: Biztos vagyok benne. 

KÉRDÉS: Milyen alapon? 

VÁLASZ: A matematikán épülő pszichohistória alapján. 
KÉRDÉS: Be tudja bizonyítani, hogy ez a matematika helytálló? 


VÁLASZ: Csak egy másik matematikusnak. 


KÉRDÉS: (mosolyogva): Tehát azt állítja, hogy az ön igazsága olyan 
annyira ezoterikus valami, hogy közönséges halandó meg sem értheti. 
Holott szerintem az igazságnak közérthetőnek kell lennie, nem olyan 
titokzatosnak, hogy a közönséges elme ne férkőzhetne hozzá. 


VÁLASZ: Némely elme számára ez nem jelent nehézséget. Az 
energiaátvitel fizikája, közönséges nevén a termodinamika a mondai 
koroktól kezdve érthető 


és világos volt az ember előtt, ennek ellenére könnyen lehetséges, 
hogy az itt jelenlevők közül nem mindenki volna képes 
megszerkeszteni egy erőgépet. 


Ettől még a legintelligensebb emberek lehetnek. Kétlem, hogy a nagy 
tudású biztos urak... 


Ennél a pontnál az egyik biztos az ügyész füléhez hajolt. Szavait nem 
lehetett kivenni, de sistergésükből lehetett következtetni a bennük 
fortyogó indulatra. Az ügyész elpirult, és félbeszakította Seldont. 


KÉRDÉS: Dr. Seldon, nem azért vagyunk itt, hogy szónoklatokat 
hallgassunk. 


Vegyük úgy, hogy ön kifejtette az álláspontját. Szerintem az ön 
katasztrófa jóslatainak az a célja, hogy aláássa a Birodalmi Kormány 
iránti közbizalmat, és ezen keresztül a saját érdekeit juttassa érvényre. 


VÁLASZ: Ez nem így van. 


KÉRDÉS: Bocsásson meg, ön azt állítja, hogy a Trantor úgynevezett 


pusztulását megelőző időszak telve lesz a legkülönfélébb társadalmi 
nyugtalansággal. 


VÁLASZ: Úgy van. 


KÉRDÉS: És hogy ön pusztán azáltal, hogy megjósolja, szeretné 
siettetni annak bekövetkezését, és erre az eshetőségre már egy 
százezres hadserege van készenlétben. 


VÁLASZ: Először is ez nem így van. De még ha így volna is, könnyen 
meggyőződhet róla, hogy közülük alig tízezer a katonakorú férfi, de 
ezek közül sem részesült senki katonai kiképzésben. 


KÉRDÉS: Kinek a megbízásából dolgozik? 


VÁLASZ: Engem senki sem vásárolt meg, ügyész úr. 


KÉRDÉS: Teljesen önzetlenül teszi, amit tesz? Csak a tudományt 
szolgálja? 


VÁLASZ: Úgy van. 


KÉRDÉS: Hát akkor lássuk, hogyan. Dr. Seldon, ön szerint a jövőt meg 
lehet változtatni? 


VÁLASZ: Nyilvánvalóan. Ez a bírósági terem néhány órán belül a 
levegőbe röpülhet, de ugyanúgy lehetséges az is, hogy nem. Ha az 
bekövetkeznék, akkor néhány jelentéktelen vonatkozásban kétségkívül 
megváltozna a jövő. 


KÉRDÉS: Ön mellébeszél, dr. Seldon. Az emberi nem egész történetét 
meg lehet változtatni? 


VÁLASZ: Igen. 

KÉRDÉS: Könnyen? 

VÁLASZ: Nem. Csak nagy nehézségek árán. 

KÉRDÉS: Miért? 

VÁLASZ: Egy-egy bolygó népességének pszichohistorikai trendje igen 
nagymérvű tehetetlenségi energiával terhelt. Csak olyasvalami képes 
megváltoztatni az irányát, ami legalább hasonló nagyságrendű 
tehetetlenségi nyomatékkal rendelkezik. Vagy a változást akaró 
emberek számának kell igen nagynak lennie, vagy pedig, ha az 


emberek száma viszonylag csekély, akkor a változás lezajlásához 
szükséges idő növekszik meg hatalmas mértékben. 


Tetszik érteni? 


KÉRDÉS: Azt hiszem, igen. Vagyis Trantornak nem kell elpusztulnia, 
ha nagyon sok ember eltökéli, hogy ezt megakadályozza. 


VÁLASZ: Úgy van. 
KÉRDÉS: Mondjuk, százezer ember? 
VÁLASZ: Nem, uram. Ez elenyészően kevés. 


KÉRDÉS: Biztos ebben? 


VÁLASZ: Vegye figyelembe, hogy Trantornak több mint 
negyvenmilliárd lakója van. Vegye figyelembe továbbá, hogy a 
pusztuláshoz vezető trend nemcsak Trantoron dolgozik, hanem az 
egész Birodalomban, amely viszont csaknem egy kvintillió embert 
számlál. 


KÉRDÉS: Értem. Akkor hát százezer ember csak akkor változtathatja 
meg a trend irányát, ha ők és utódaik ötszáz éven keresztül 
munkálkodnak ezen. 


VÁLASZ: Attól tartok, hogy nem. Ötszáz év nagyon is rövid idő. 


KÉRDÉS: Úgy... Ebben az esetben, dr. Seldon, nem marad más hátra, 
mint az alábbi következtetés. On százezer embert fog össze a tervével. 
Ez édeskevés 


ahhoz, hogy ötszáz éven belül megváltoztassa velük Trantor 
történetét. Más szóval: ezek az emberek akármit tesznek is, nem 
képesek meggátolni Trantor pusztulását. 


VÁLASZ: Sajnos, így igaz. 


KÉRDÉS: Másfelől viszont az ön százezer embere semmiféle 
törvényellenes célt nem szolgál. 


VÁLASZ: Pontosan így van. 


KÉRDÉS: (lassan és elégedetten): Ebben az esetben, dr. Seldon, jól 
figyeljen ide, uram, mert szeretnénk megfontolt választ kapni. Mi a 
célja az ön százezer emberének? 


Az ügyész hangja megkeményedett. A csapda áll, Seldon sarokba van 
szorítva; bizonyos volt benne, hogy agyafúrt kérdéseivel minden 
válasz lehetőségétől megfosztotta őt. 


A termen erősödő moraj hullámzott végig, amely a hallgatóságban 
helyet foglaló előkelőségekről átragadt a bírákra is, akik bíborarany 
talárjaikban izgatottan összedugták a fejüket. Egyedül a főbiztos őrizte 
meg a nyugalmát. 


Hari Seldon megvárta, hogy lecsillapodjék a zsivaj. 


VÁLASZ: Hogy a minimálisra csökkentsem a pusztulás 
következményeit. 


KÉRDÉS: Mit akar ezzel mondani? 


VÁLASZ: Egyszerű a magyarázat. Trantor bekövetkező pusztulása nem 
lesz valamiféle 


elszigetelt 
esemény, 
amely 

az 
emberiség 
általános 


fejlődésmenetétől függetlenül zajlana le. Csupán végkifejlete lesz 
annak a bonyodalmas drámának, amely már évszázadokkal ezelőtt 
kezdetét vette, és egyre gyorsuló tempóban ma is tovább játszódik. Ezt 
a drámát, uraim, úgy hívják, hogy a Galaktikus Birodalom hanyatlása 
és bukása. 


A moraj fölháborodott üvöltésbe csapott át. Az ügyész ordítása 
beleveszett az általános lármába. 


— Ön nyíltan kijelenti, hogy... — és itt kénytelen volt félbeszakítani, 
mert a hallgatóság soraiból fölhangzó "árulás!" kiáltások eszébe 
juttatták, hogy az elnök még nem csapott le a kalapácsával. 


A főbiztos lassan fölemelte a bírói kalapácsot, és hagyta, hogy magától 
lezuhanjon. Lágy, gongszerű hang hallatszott. Mire a visszhang elült, a 
hallgatóság zúgása is lecsillapodott. Az ügyész mély lélegzetet vett. 


KÉRDÉS: (színpadiasan): Tudatában van ön annak, dr. Seldon, hogy 
arról a Birodalomról beszél, amely tizenkétezer éve fönnáll, és sok-sok 
emberöltő 


minden megpróbáltatását túlélte, és amely egy kvadrilliónyi emberi 
lény jóakaratát és szeretetét élvezi? 


VÁLASZ: Én nagyon jól ismerem a Birodalom mostani és múltbeli 
helyzetét. 


Nem akarok tiszteletlen lenni, de jobban ismerem, mint bárki ebben a 


teremben. 
KÉRDÉS: És mégis a pusztulását jósolja? 


VÁLASZ: Ez a jóslat matematikára épül. Távol áll tőlem mindenféle 
morális ítélet. Ami engem illet, én is sajnálom, aminek be kell 
következnie. Még ha el is ismernénk, hogy a Birodalom rossz dolog 
(ami távol áll tőlem), az összeomlását követő anarchia sokkal rosszabb 
lesz. Az én tervem éppen ezt az anarchiát van hivatva 
megakadályozni. Ezzel szemben a Birodalom bukása, uraim, 
gigantikus esemény, amelyet nem könnyű megakadályozni. A bukást 
olyan erők készítik elő, mint az erősödő bürokrácia, a kezdeményező 
szellem hanyatlása, a kasztok megmerevedése, a kíváncsiság 
megrekedése — száz meg száz egyéb tényező. És ez a folyamat, mint 
mondtam, évszázadok óta tart, és túlságosan széles és erőteljes a 
sodrása ahhoz, hogy egykönnyen gátat lehetne emelni az útjába. 


KÉRDÉS: Ki merné tagadni, hogy a Birodalom ma is egykori ereje 
teljében virul? 


VÁLASZ: Amit látnak, az csak az erő látszata. Ki merné föltételezni, 
hogy nem örök életű ez az erő? De a korhadt fatörzs is, ügyész úr, 
mindaddig megőrzi hajdan volt erejének a látszatát, amíg a szélvihar 
ketté nem roppantja. Az a szélvihar, amely most is itt süvít a 
Birodalom ágai között. Hallgassanak csak oda a pszichohistória 
fülével, és meg fogják hallani a törzs recsegését. 


KÉRDÉS: (bizonytalanul): Nem azért vagyunk itt, dr. Seldon, hogy 
szónok... 


VÁLASZ: (magabiztosan): A Birodalom eltűnik, és mindent, ami jó 
benne, magával ragad. Fölhalmozott tudása szertefoszlik, és a rend, 
amelyet létrehozott, elenyészik. Vége-hossza nem lesz a bolygóközi 
háborúknak; a bolygóközi kereskedelem lehanyatlik; a népesség száma 
megfogyatkozik; egész világok szakadnak le a Galaxis testéről. És ez 
lesz a dolgoknak a rendje. 


KÉRDÉS: (kicsiny hang a nagy csöndben): Mindörökre? 


VÁLASZ: A pszichohistória, amely meg tudja jósolni a bukást, arra is 
képes, hogy mondjon valamit a rákövetkező sötét korszakokról. A 
Birodalom, uraim, mint az imént itt elhangzott, tizenkétezer év óta áll 
fönn. A bukását követő 


sötét időszak nem tizenkét-, hanem harmincezer évig fog tartani. Eljön 
majd egy Második Birodalom, de a közte és a mi civilizációnk közötti 


űrt ezer emberi nemzedék szenvedése fogja betölteni! Ez az, amit meg 
kell akadályoznunk. 


KÉRDÉS: (egy kissé magabiztosabban): Ön ellentmond önmagának. Az 
imént azt állította, hogy nem tudja megakadályozni Trantor 
pusztulását, s ennél fogva a Birodalom bukását — az úgynevezett 
bukását. 


VÁLASZ: Most sem állítom, hogy meg tudnánk akadályozni a bukást. 


De még nincs túl későn, hogy a rákövetkező zűrzavaros időszakot le 
tudjuk rövidíteni. 


Uraim, ha a csoportom szabad kezet kap, el tudjuk érni, hogy az 
anarchia időszakát egyetlen évezredre zsugorítsuk össze. A történelem 
érzékeny pillanatához érkeztünk el. Az események föltorlódó áradatát 
csak egy kicsit, csak egy parányit kell eltérítenünk útjából — sokat nem 
lehet, de talán ez is elég lesz ahhoz, hogy az emberiség történelméből 
huszonkilencezer év nyomorúságát elsodortassuk vele. 


KÉRDÉS: És hogy akarja ezt végbevinni? 


VÁLASZ: Úgy, hogy megmentjük az emberi nem tudását. Az emberi 
tudás egésze elérhetetlen egy ember számára, de akár ezer ember 
számára is. A társadalom szövetének szétfoszlásával a tudomány is 
millió darabra hullik. Az egyes ember csak végtelenül parányi 
részecskéjét fogja ismerni a megismerhetőnek, és egymagában mit sem 
tud kezdeni vele. Az önmagukban értelmetlen ismeretmorzsákat senki 
sem fogja továbbadni. El fognak kallódni a nemzedékek során. Ezzel 
szemben, ha mi most egyetlen gigászi halomba össze fogjuk gyűjteni 
az egész tudást, az sohasem vész el. Az eljövendő 


nemzedékek rá fognak építeni ahelyett, hogy folyton újra kellene 
mindent kezdeniük. Ilyenformán harmincezer év munkáját egy 
évezred is el fogja végezni. 


KÉRDÉS: Ennyi az egész... 


VÁLASZ: Ennyi az egész tervem. Az a harmincezer férfi asszonyostul 
és gyerekestül annak szenteli az életét, hogy előkészítse az 
Enciklopédia Galacticát. Életük kevés lesz rá, hogy befejezzék. Én még 
azt sem érem meg, hogy igazából elkezdődjék a munka. De arra az 
időre, amikor Trantor végzete bekövetkezik, elkészül a mű, és a 
Galaxis minden nagyobb könyvtárában ott lesz belőle egy-egy 
példány. 


Az elnök kalapácsa a magasba emelkedett, hogy lecsapjon az asztalra. 


Hari Seldon visszament a vádlottak padjához, és csendesen helyet 
foglalt Gaal mellett. Mosolyogva odafordult hozzá. 


— Hogy tetszik a mutatvány? 
- Lehengerlő volt. De mi lesz ezután? 


— El fogják napolni a tárgyalást, és megpróbálnak a színfalak mögött 
egyezkedni velem. 


— Honnan tudja? 


- Őszinte legyek? Nem tudom. A főbiztoson múlik a dolog. Évekig 
tanulmányoztam őt. Próbáltam kielemezni az észjárását, de hát jól 
tudja, milyen kockázattal jár, ha egyetlen személy megbízhatatlan 
adatait próbáljuk behelyettesíteni a pszichohistória egyenleteibe. De 
azért van remény. 


Te: 


Avakim jött oda hozzájuk, biccentett Gaalnak, és Seldon füléhez 
hajolt. 


Bejelentették a tárgyalás elnapolását, mire az őrök szétválasztották 
őket. Gaalt elvezették. 


A következő napi tárgyalás egészen másként folyt le. Hari Seldonon és 
Gaalon kívül csak a bizottság volt jelen. Az öt bírót meg a két 
vádlottat csak egy asztal választotta el egymástól. Még szivarral is 
megkínálták őket egy szivárványszínekben játszó plasztikdobozból, 
amely csalókán azt a látszatot keltette, mintha vég nélkül csobogó 
vízből formálták volna. A hiszékeny szemet azonban megcáfolták az 
ujjak: a doboz kemény volt és száraz. 


Seldon kivett egy szivart; Gaal elhárította. 
- Az ügyvédem nincs jelen - tiltakozott Seldon. 


- Ez többé nem per, dr. Seldon — mondta az egyik biztos. — Azért 
vagyunk itt, hogy az állam biztonságáról tárgyaljunk. 


— Én beszélek - emelte föl szavát Linge Chen, és a bizottság többi 
tagja, az elnök szavát lesve, hátradőlt a székében. Chen körül 
egyszerre csend kerekedett, amely mint szomjas föld a vizet, várta a 
szavait. 


Gaal visszafojtotta a lélegzetét. Chen, ez a szikár, rideg férfi, aki 


idősebbnek látszott a koránál, az egész Galaxis tulajdonképpeni 
császára volt. 


Az a gyermek, aki ezt a címet viselte, csak egy Chen kreálta 
szimbólum volt - 


nem először fordult elő ilyesmi a történelemben. 
És Chen beszélni kezdett: 


- Dr. Seldon, ön megzavarja a császárság békés nyugalmát. Egy 
évszázad múlva a Galaxis csillagait benépesítő kvadrilliók közül senki 
sem lesz már életben. Miért törődjünk hát akkor olyan dolgokkal, 
amelyek csak öt évszázad múlva következnek be? 


— Én öt év múlva sem leszek már az élők sorában, mindazonáltal 
minden porcikámban érdekelt vagyok. Ha úgy tetszik, hát 
idealizmusból. Vagy mert azonosítom magamat azzal a misztikus 
általánossággal, amelyet úgy szoktunk emlegetni, hogy "az ember”. 


- Nincs szándékomban, hogy a miszticizmus megértésén törjem a 
fejemet. 


Mondja, mi akadályozhatna meg benne, hogy még ma éjjel 
kivégeztessem önt, 


és ezzel nemcsak öntől, hanem egy kellemetlen és fölösleges öt 
évszázadtól is megszabaduljak, amelyet amúgy sem érek meg? 


— Egy héttel ezelőtt - mondta Seldon könnyedén - még megtehette 


volna ezt, és talán még egy a tízhez valószínűséggel meg is érte volna 
az év végét. 


Ma viszont ez az egy a tízhez valószínűség az egy az ezerhez arányt is 
bajosan éri el. 


A jelenlevők fölszisszentek, és kényelmetlenül feszengeni kezdtek a 
helyükön. Gaal érezte, hogy borzongás fut végig a hátgerincén. 


— Hogy érti ezt? — kérdezte Chen fürkésző pillantással. 


— Nincs olyan erő — mondta Seldon - amely meg tudná akadályozni 
Trantor bukását. Meggyorsítani azonban meg lehet. Félbeszakadt 
perem híre Galaxis-szerte el fog terjedni. A katasztrófa enyhítésére 
irányuló terveim keresztülhúzása meg fogja győzni az embereket, 
hogy a jövő semmi jót sem tartogat számukra. Már most is irigykedve 


gondolnak vissza nagyapáik korára. 


Elharapóznak a politikai forradalmak, és lehanyatlik a kereskedelem. 
A Galaxison eluralkodik a mának élés, amikor csak az számít, amit az 
ember az adott pillanatban a kezébe kaparinthat. A törtetőké és a 
gátlástalanoké lesz a világ. Ezek minden cselekedetükkel csak siettetik 
a romlást. Végeztessen ki, és akkor Trantor öt évszázad helyett már öt 
évtized múlva elpusztul, ami pedig önt illeti — még mielőtt az év véget 
érne. 


— Ezek a szavak csak arra jók, hogy a gyerekeket ijesztgessék velük — 


mondta Chen -, az ön kivégzése viszont nem az egyetlen járható út a 
számunkra. 


Félig fölemelte szikár kezét, úgyhogy csak két ujja érintette az 
asztalon levő iratcsomó legfölső lapját. 


- Ön azt állítja, nemde, hogy tevékenysége ki fog merülni az ön által 
említett enciklopédia előkészítésében? 


- Úgy van. 
— És ezt vajon csak Trantoron lehet elvégezni? 


— Uram, itt van a Birodalmi Könyvtár meg a Trantori Egyetem 
tudósgárdája. 


— Mégis, ha másvalahol ütné föl a székhelyét, mondjuk, egy olyan 
bolygón, ahol a rohanó nagyvárosi élet nem vonná el a tudós 
foglalatosságtól a figyelmet, ahol az emberei kizárólag csak a 
munkájuknak szentelhetnék magukat, mondja, mindennek nem volna 
meg az előnye? 


- Némi előnye minden bizonnyal lenne. 


-— Nos, már ki is választottunk egy ilyen bolygót. Ott kedvére 
dolgozhat, doktor, százezer emberével egyetemben. A Galaxis tudni 
fogja, hogy ön dolgozik, méghozzá a katasztrófa elhárításán. Sőt még 
azt is közhírré fogjuk tenni, hogy ön meg fogja akadályozni a 
katasztrófát — mosolygott. — 


Mivelhogy sok mindenben nem hiszek, így nem esik nehezemre, hogy 
kétségemet fejezzem ki a bukást illetően is, ennél fogva szentül meg 
leszek győződve róla, hogy az igazat fogom mondani a népnek. Ön 
viszont, doktor, békén fogja hagyni Trantort, s következésképp nem 


fog sérelmet szenvedni a császár békéje sem. 


A másik lehetőség, hogy ön meghal, és követői közül annyian, 
amennyit csak szükségesnek ítélünk. Előbbi fenyegetéseit nem veszem 
figyelembe. Az az idő, ami rendelkezésére áll, hogy választhat a halál 
és a száműzetés között, mostantól kezdve pontosan öt perc. 


— Melyik az a bolygó, uram, amelyet kiszemeltek? - kérdezte Seldon. 


- Ha nem tévedek, Terminus a neve - felelte Chen. Hanyag 
mozdulattal, az ujja hegyével Seldon felé pöccintette az előtte fekvő 
iratcsomót. — A bolygó lakatlan, de lakható: be lehet rendezni úgy, 
hogy megfeleljen a tudósoknak. 


Egy kicsit kiesik, az igaz... 
- De hiszen az a Galaxis legszélén van, uram - szakította félbe Seldon. 


-— Mint ahogy mondtam, egy kicsit kiesik. De ez csak jót tesz az 
elmélyült munkának. Siessen, még két perce van. 


— Időre lesz szükségünk, hogy fölkészüljünk az útra. Elvégre húszezer 
családról van szó. 


- Elég időt fognak kapni rá. 


Seldon töprengésbe mélyedt. Az utolsó perc is a vége felé járt, amikor 
megszólalt: 


-— Elfogadom a száműzetést. 


Gaal szíve nagyot dobbant e szavak hallatára. Túlnyomórészt 
határtalan ujjongást érzett - ki ne ujjongana, ha sikerül elkerülnie a 
halált! De azért a nagy-nagy megkönnyebbülés is hagyott egy kis 
helyet a szívében csalódásának, hogy Seldon mégiscsak vereséget 
szenvedett. 


8. 


A taxi süvítve röpítette őket az egyetem felé a vég nélkül kígyózó 
alagutakon. 


Hosszú időn át hallgatásba mélyedtek. Végre Gaal törte meg a csendet. 


- Igaz, amit a főbiztosnak mondott? Az ön kivégzése valóban siettette 
volna a pusztulást? 


- Én sohasem játszom a pszichohistória adataival. De ez nem is 
segített volna rajtam az én esetemben. Chen tudta, hogy igazat 
beszélek. Jó politikus, és a politikusoknak munkájuk természetéből 
adódóan van némi ösztönük a pszichohistóriához. 


22 22 


— Akkor mi szükség volt rá, hogy elfogadja a száműzetést? — tűnődött 
Gaal, de Seldon néma maradt. 


Gaal tagjai egészen meggémberedtek, mire az egyetem területén 
kibukkantak az alagútból. Szinte úgy kellett kitámogatni a taxiból. 


Az egyetem fényárban úszott. Gaal szinte már azt is elfelejtette, hogy 
nap is van a világon. Nem mintha az egyetem a szabad ég alatt állott 
volna. Az egész komplexum fölé gigászi méretű üvegszerű kupola 
borult. Ez csak a polarizált fényt engedte át, úgyhogy az ember 
egyenesen belenézhetett a kupola fölött ragyogó csillagba. Fénye 
csorbítatlanul verődött vissza az épületek fémfaláról, ameddig a szem 
ellátott. 


Az egyetemi építményekről hiányzott az az acélszürke szín, ami 
egyébként Trantoron általános volt. A fém itt inkább ezüstös, sőt 
mondhatni, elefántcsont-ragyogással tündökölt. 


- Úgy látszik, katonaság — szólalt meg Seldon. 


- Hogyan? - hozta vissza Gaal a prózai talajra a tekintetét, és ő is 
észrevette maguk előtt az őrszemet. 


Megtorpantak a katona előtt, mire a közeli ajtóból egy nyájas kapitány 
termett mellettük. 


— Dr. Seldon? 
— Igen. 

— Már vártuk. Ön és az emberei mostantól fogva védőőrizet alatt 
állnak. 


Parancsom van rá, hogy közöljem önnel: hat hónapot kapott arra, 
hogy Terminusra költözzék. 


- Hat hónapot! - tört ki Gaalból, de Seldon gyöngéden megszorította a 
könyökét. 


— Ezt a parancsot kaptam — mondta a kapitány. 


Gaal, mihelyt a tiszt eltűnt a közelükből, méltatlankodva kirobbant:. 


— Mit lehet hat hónap alatt csinálni? Mi más ez, ha nem lassított 
kivégzés! 


- Nyugalom, nyugalom. Menjünk be előbb az irodámba. 


Az iroda nem volt nagy, de tökéletesen és fölfedhetetlenül be volt 
biztosítva a lehallgatás ellen. Az ide irányított kémsugarak sem gyanús 
hallgatást, sem még gyanúsabb zavarást nem jeleztek. Ehelyett olyan, 
különböző emberi hangokon zajló beszélgetésről adhattak számot, 
amelynek a mondatait nagy halom ártalmatlan szövegből találomra 
vagdosták össze. 


— Nos - kezdte Seldon megkönnyebbülten -, hat hónap elég lesz. 
- Nem látom be, hogyan. 


- Úgy, édes fiam, hogy egy olyan terv, mint a miénk, számol azzal, 
hogy a mi javunkra fordítsa mások cselekedeteit. Avagy nem 
említettem tán, hogy Chen hangulati beállítottságát olyan alapos 
elemzésnek vetettük alá, mint a 


történelem során még egyetlen emberét sem? Addig nem engedtük 


meg, hogy sor kerüljön a tárgyalásra, amíg az idő és a körülmények 
meg nem értek arra, hogy mi válasszuk meg a kimenetelét. 


- Csak nem maga intézte úgy... 


— ... hogy Terminusra száműzzenek? Miért ne? — Ujját rányomta az 
asztal egy bizonyos pontjára, mire a háta mögött szétnyílt a fal egy kis 
darabkája. 


Csak egyedül ő tehette ezt meg, mivel a szerkezet érzékelője csak az ő 
ujjának a rajzolatára volt beállítva. 


- Néhány mikrofilmet talál ott — mondotta. — Vegye ki azt, amely T 
betűvel van megjelölve. 


Gaal követte az utasítást, és várakozva figyelte, amint Seldon 
belehelyezi a vetítőgépbe. Seldon egy szemüvegfélét nyomott Gaal 
kezébe, az a szeméhez igazította, és belemerült a film nézésébe. 


— De hát... 
— Min csodálkozik? - kérdezte Seldon. 


- Csak nem készül már két év óta a költözködésre? 


— Két és fél év óta. Persze azt nem tudhattuk bizonyosan, hogy 
Terminust fogják kijelölni, de bíztunk benne, hogy így történik, és 
ennek a föltételezésnek megfelelően cselekedtünk. 


— De miért, dr. Seldon, miért? Ha önön múlik a száműzetés, miért 
választotta ezt? Trantoron nem lehetett volna jobban kézben tartani az 
eseményeket? 


- Vannak bizonyos meggondolások. A Terminuson való működésnek 
meglesz az az előnye, hogy élvezni fogjuk a Birodalom támogatását 
anélkül, hogy valaha is fölkeltenénk a gyanúját annak, hogy 
veszélyeztetjük a Birodalom biztonságát. 


— Eszerint ön szándékosan ébresztette föl ezt a gyanút, csak azért, 
hogy kierőszakolja a száműzetést. Még mindig nem értem. 


-— Elképzelhető, hogy húszezer család saját jószántából nem menne el a 
világ végére. 


— De miért kell őket erőszakkal oda küldeni? — Kis szünetet tartott, 
majd folytatta: - Vagy nem szabad tudnom? 


— Még nem - felelte Seldon. — Egyelőre elég, ha annyit tud, hogy 
Terminuson tudományos menedéket hozunk létre. És egy másikat is 
létrehozunk a Galaxis másik végén, mondjuk - tette hozzá mosolyogva 
-, a Csillagvégen. Ami pedig a továbbiakat illeti, én hamarosan 
meghalok, és maga többet fog meglátni nálam. Ne, ne! Kíméljen meg a 
megrendülésétől és a jókívánságaitól. Az orvosaim azt mondják, hogy 
egy-két évnél tovább nem élhetek. De hát elvégre elértem az életben, 
amit akartam, és lehet-e ennél jobb halál? 


- És azután, hogy ön, uram, meghal? 


— Nos, lesznek, akik folytatni fogják a munkámat, talán éppen maga, s 
fölteszik a tervemben az i-re a pontot; a megfelelő időben és a 
megfelelő 


módon ki fog robbanni az anakreóni lázadás is. Ettől kezdve aztán már 
szabadjára lehet engedni az események folyását. 


— Nem értem. 


-— Majd megérti. - Seldon ráncos arca fáradtnak is, megbékéltnek is 
látszott egyidőben. — A legtöbben el fognak költözni Terminusra, de 
lesznek, akik itt maradnak. Ezt könnyen el lehet intézni. De ami 
engem illet — fejezte be suttogó hangon, úgyhogy Gaal alig hallotta a 


szavait —, nekem befellegzett. 


MÁSODIK RÉSZ 


AZ ENCIKLOPÉDISTÁK 
1. 


TERMINUS - Helyzete (l. a térképet) egyáltalán nem volt méltó ahhoz 
a szerephez, amelyet a Galaxis történelmében volt hivatva betölteni, 
ámbár, amint azt az írók légiója sohasem felejtette el hozzátenni, 
szükségszerű volt. Mivel a galaktikus spirál legszélén foglalt helyet, 
egy magányos nap egyetlen bolygójaként, amely szegény volt 
természeti kincsekben, és jószerivel minden gazdasági értéknek híján 
volt, ennél fogva a fölfedezését követő öt évszázad folyamán sohasem 
települt be, egészen addig, amíg az enciklopédisták ide nem 
költöztek... 


Terminus az új generáció fölnövekedésével óhatatlanul több lett a 
trantori pszichohistorikusok egyszerű telepénél. Az anakreóni lázadás 
után, Salvor Hardin hatalomra kerülésével, aki első nagy képviselője 
volt... 


Enciklopédia Galactica 


Lewis Pirenne mélyen munkájába merült a szoba megvilágított 
sarkában álló íróasztala mellett. Épp elég tennivalója volt. A 
munkálatok összehangolása. 


Az erők megszervezése. A sok-sok szálnak összefüggő szövetté való 
megszövése. 


Ötven év telt el; ötven évbe telt, amíg gyökeret vertek, és az Egyes 
Számú Enciklopédia Alapítványt zökkenők nélkül működő gépezetté 
kovácsolták össze. Ötven évbe telt, hogy egybegyűjtsék a 
nyersanyagot. Hogy fölkészüljenek. 


Mindez már mögöttük van. Még öt év, és megjelenik az első kötete a 
legmonumentálisabb munkának, amely valaha is megfogant a 
Galaxisban. És attól fogva minden tíz évben óraműpontossággal egy- 
egy új kötet. Aztán meg a mellékletek: megannyi tanulmány az 


aktuális eseményekről, amíg... 


Fojtottan és türelmetlenül berregni kezdett az asztalán a csengő, és 
Pirenne kelletlenül visszazökkent a jelenbe. Majdnem megfeledkezett 
látogatójáról. 


Megérintette az ajtónyitó gombot, és a szeme sarkából leste, amint 
Salvor Hardin testes alakja benyomul a föltáruló ajtón. Úgy tett, mint 
aki a munkájába temetkezik. 


Hardin elmosolyodott magában. Sietős volt a dolga, de jól ismerte 
Pirenne nem éppen kíméletes bánásmódját mindennel és mindenkivel 
szemben, ami vagy aki megzavarta a munkájában. Belesüppedt hát az 
íróasztal előtti székbe és várt. 


Semmi sem törte meg a mozdulatlan csöndet, csak Pirenne sebesen 
száguldó ceruzája sercegett alig hallhatóan a papíron. Aztán Hardin 
elővett a mellényzsebéből egy kéttalléros érmét. A magasba 
pöccintette; a rozsdamentes acélból készült pénzdarab meg- 
megcsillant a fényben, amint pörgetve visszahullott a magasból. 
Hardin elkapta, újból földobta, és szórakozottan figyelte a csillogó 
fényjátékot. (A rozsdamentes acél kiváló csereeszköz volt ezen a 
bolygón, amely mindenféle fémből importra szorult.) Pirenne pislogva 
föltekintett az asztalról. 


- Hagyja abba! - szólalt meg nyűgös hangon. 
— He? 
- Azt a pokoli pénzdobálást, azt hagyja abba. 


— Vagy úgy! - Hardin zsebre vágta a pénzdarabot. — Majd szóljon, ha 
kész lesz, jó? Megígértem, hogy ott leszek a városi tanács ülésén, mire 
szavazásra kerül a sor az új vízvezeték ügyében. 


Pirenne sóhajtva hátradőlt a székében. 


- Rendelkezzék velem. De remélem, nem fog a város ügyeivel 
háborgatni. 


Ez a maguk dolga. Az én egész időmet lefoglalja az Enciklopédia. 
— Hallotta a legújabb hírt? — vetette oda Hardin közömbösen. 
— Miféle hírt? 


— Azt, amit Terminus város ultrahullámú készüléke fogott föl két 


órával ezelőtt. Hogy Anakreón tartomány királyi helytartója királlyá 
koronáztatta magát. 


- No és? Akkor mi van? 
— Ez azt jelenti, hogy el vagyunk vágva a Birodalom belső régióitól. 


Számítottunk erre, de attól még nem lesz kellemesebb a dolog. 
Anakreón éppen keresztben áll a Santanni, Trantor meg Vega felé 
vezető, még megmaradt, utolsó kereskedelmi útvonalunkon. Honnan 
fogjuk a fémünket beszerezni? Már hat hónapja, hogy egyetlen acél- 
vagy alumíniumszállítmányt sem sikerült áthoznunk, és most ennek 
végleg befellegzett, hacsak Anakreón királya meg nem könyörül 
rajtunk. 


Pirenne türelmetlenül csettintett a nyelvével. 
- Hát akkor egyezzenek meg vele! 


- Hogyan egyezhetnénk meg? Nézze, Pirenne, az Alapítvány 
alapokmánya az Enciklopédia Bizottság igazgató tanácsának a kezébe 
adta a teljes adminisztratív hatalmat. Nekem, mint Terminus város 
polgármesterének, csak annyi hatalmam van, hogy kifújjam a saját 
orromat, és talán hogy tüsszentsek, amennyiben ön is ellenjegyzi azt a 
rendeletet, amely erre engedélyt ad. Önön és az ön igazgatóságán áll 
hát minden. A város nevében kérem önt, annak a városnak a nevében, 
amelynek a Galaxissal folytatott zavartalan kereskedelemtől függ a 
jóléte, hogy hívjon össze egy rendkívüli gyűlést... 


— Állj! Itt nincs helye az agitációnak. Ide figyeljen, Hardin! Az igazgató 
tanács nem akadályozta meg, hogy városi önkormányzat alakuljon 
Terminuson. Sőt, mi magunk szorgalmaztuk a dolgot, mivel az alatt az 
ötven év alatt, amióta az Alapítvány létrejött, megnőtt a lakosság 
lélekszáma általában, és ezen belül azoknak a száma, akik nincsenek 
lekötve az Enciklopédia munkájában. Ez azonban nem jelenti azt, 
hogy az Alapítvány első és egyetlen célja továbbra is ne az lenne, hogy 
közreadja az egész emberi tudás definitív enciklopédiáját. Mi egy 
államilag támogatott tudományos intézmény vagyunk, Hardin. 
Nekünk nem lehet, nem szabad beleavatkoznunk a helyi politikába — 
és nem is fogunk. 


— Helyi politika! A császár bal lábának a nagyujjára mondom, Pirenne, 
hogy élet-halálkérdésről van szó. Ez a bolygó, Terminus, képtelen arra, 
hogy eltartson egy gépi civilizációt. Hiányzik hozzá a fémje. Ön is jól 
tudja ezt. A fölszín kőzeteiben nyoma sincs vasnak, réznek vagy 
alumíniumnak, és más is alig akad. Mit gondol, mi lesz az 


Enciklopédiából, ha ez a fajankó, ez az anakreóni király ránk teszi a 
kezét? 


— Miránk? Elfelejti, hogy a császár közvetlen irányítása alatt állunk! 
Mi nem tartozunk sem Anakreónhoz, sem bármilyen más 
tartományhoz. Jól vésse a fejébe! Mi a császár személyi uradalmának 
vagyunk a része, és senki sem nyúlhat hozzánk. A Birodalom meg 
tudja védeni, ami az övé. 


- Akkor mért nem akadályozta meg, hogy Anakreón királyi helytartója 
eltépje az istrángot? És tán csak Anakreón? Legalább húsz külső 
tartomány, pontosan az egész Periféria a saját feje után kezd menni. 
Ha tudni akarja, egy fikarcnyit sem bízom abban, hogy a Birodalom 
képes lenne megvédeni bennünket. 


- Ugyan, kérem! Királyi helytartók vagy királyok: mi a különbség? A 
Birodalom egységét sokszor fenyegették szeparatista politikai 
törekvések, széthúzás. Azelőtt is előfordult, hogy egy-egy helytartó 
föllázadt, még császárt is ledöntöttek a trónjáról, sőt, meg is 
gyilkoltak. De mit ártott ez magának a Birodalomnak? Felejtse el az 
egészet, Hardin. Nem a mi dolgunk. Mi először és utoljára tudósok 
vagyunk. A mi dolgunk az Enciklopédia. Apropó, majdnem 
elfeledkeztem róla. Hardin! 


— Tessék. 


- Csináljon valamit azzal a maga lapjával! - fakadt ki Pirenne 
bosszúsan. 


- A Terminus City Journallal? Az nem az én újságom, 
magántulajdonban van. Mit követett el különben? 


— Már hetek óta egyfolytában azt fújja, hogy az Alapítvány 
létesítésének ötvenedik évfordulóját nyilvánítsuk munkaszüneti nappá, 
és mindenféle helyén nem való ünnepségekkel emlékezzünk meg róla. 


- És miért ne? Három hónap múlva a rádiumóra fölnyitja az Első 
Kriptát. 


Ez csak elég méltó esemény, nemde? 


- De nem cirkuszra, Hardin. Az Első Kripta és annak fölnyitása 
kizárólag az igazgató tanács ügye. Minden fontos dolgot közölni 
fogunk a néppel. Ez az utolsó szavam, és kérem, értesse meg ezt a 
Journallal is. 


- Sajnálom, Pirenne, de a városi alkotmány garantál bizonyos 
jelentéktelen apróságot, amit sajtószabadságként tartunk számon. 


— Lehetséges. Az igazgató tanács azonban semmit sem garantál. En a 
császárt képviselem Terminuson, Hardin, és mint ilyennek, 
teljhatalmam van. 


Hardin arca olyan kifejezést öltött, mint azé az emberé, aki tízig 
számol magában. Végül mogorván kibökte: 


- Ami az ön státusát mint a császár képviselőjét illeti, ezzel 
kapcsolatban van még egy hírem az ön számára. 


— Anakreón felől? — Pirenne bosszúsan összeszorította az ajkát. 


- Úgy van. Rendkívüli követet menesztenek hozzánk Anakreónról. Két 
héten belül. 


— Követet? Ide? Anakreónról? -— próbálta Pirenne megemészteni a hírt. 


Mi célból? 

Hardin fölállt, és az asztalhoz lökte a székét. 

— Egyet találgathat — mondta, és köszönés nélkül elhagyta a szobát. 

Anselm Haut Rodricot (a “Haut” — magas — szó nemesi származására 
utalt), Pluema alkormányzóját és őfensége az anakreóni király 
rendkívüli követét és még vagy fél tucat cím birtokosát Salvor Hardin 
fogadta az űrkikötőben a magas vendégnek kijáró ceremóniával. 


Az alkormányzó feszes mosollyal az arcán, mélyen meghajolt, 
fegyverét kihúzta a tokjából, és csövénél fogva átnyújtotta Hardinnak. 
Hardin egy erre az alkalomra kölcsönkért pisztollyal viszonozta az 
udvariasságot. Ily módon bizonyságot tettek a barátságról és 
jóakaratról, és ha Hardin figyelmét nem is kerülte el Haut Rodric 
vállának alig észrevehető kidudorodása, bölcsen magába temette 
megfigyelését. 


Helyet foglaltak a gépkocsiban, amely alacsonyabb rangú 
funkcionáriusok illő nagyságú gyűrűjébe fogva, méltóságteljes 
lassúsággal megindult a Ciklopédia tér felé; az úton illően lelkes 
tömeg éljenzése kísérte a menetet. 


Anselm alkormányzó egy nemes és egy katona önelégült közönyével 
fogadta a tömeg üdvözlését. 


— És ez a város az egész birodalma? - fordult Hardin felé. 


- A mi világunk még egészen fiatal, kegyelmes uram - válaszolt 
Hardin emelt hangon, hogy túlkiabálja a tömeg lármáját. — Rövid 
történelmünk során a felsőbb köröknek alig egynéhány tagja látogatott 
ide a mi szegény bolygónkra. Ezért vagyunk most ilyen lelkesek. 


Bizonyosra vehető, hogy a "felsőbb körök" képviselője nem ismerte föl 
az iróniát ezekben a szavakban. 


— Ötven éve alapították — mondta elgondolkozva. — Hm-m-m! 
Maguknak bőven van parlagon heverő földjük, polgármester. Nem 
gondoltak még rá, hogy birtokokat hasítanak ki belőle? 


- Még nem merült föl a szükségessége. Itt minden a végletekig 
központosítva van; másképp nem is lehetne az Enciklopédia miatt. 
Majd egyszer, talán ha a népesség száma eléri... 


- Furcsa egy világ! Maguknak nincs parasztságuk? 


Nem kell hozzá valami nagy éleslátás — gondolta magában Hardin -, 
hogy valaki fölismerje őkegyelmessége szavai mögött az eléggé 
ügyetlen pumpolási kísérletet, Ezért egykedvűen odavetette: 


— Nincs. De nemességünk sincs. 
Haut Rodric összevonta a szemöldökét. 
— És a vezetőjük, az, akivel találkoznom kell? 


- Dr. Pirenne-re gondol? O, igen! Ő az igazgató tanács elnöke és a 
császár személyes megbízottja. 


- Doktor? Ennyi az összes címe? Egy tudós? És a polgári hatóságok 
fölött áll? 


— Miért ne, ez csak természetes — replikázott Hardin jóindulatúan. — Itt 
mindannyian többé-kevésbé tudósok vagyunk. Elvégre is mi nem 
annyira egy külön világ, mint inkább egy tudományos alapítvány 
vagyunk, a császár közvetlen fönnhatósága alatt. 


Az utóbbit erősebben hangsúlyozta, az alkormányzó meg is orrolt egy 
kissé. Legalábbis töprengő hallgatásba burkolózott az egész hátralevő 
idő 


alatt, amíg lassú vonulással a Ciklopédia térre nem értek. 


Hardin halálosan unta az egész délutánt és a rákövetkező estét, de 
legalább azzal vigasztalódott, hogy Pirenne és Haut Rodric, bármilyen 
hangos megnyilvánulását adták is kölcsönös tiszteletüknek és 
megbecsülésüknek, nálánál is nagyobb undorral viselték el egymás 
társaságát. 


Haut Rodric az Enciklopédia-házba tett látogatás során el-elrévedő 


tekintettel hallgatta Pirenne előadását. Arcára kövült udvarias 
mosollyal nyugtázta a tudós pergő magyarázatait, aki sorra mutogatta 
neki a hatalmas filmraktárakat és a nagyszámú vetítőtermet. 


Csak akkor jött ki a száján az első összefüggő mondat, miután szintről 
szintre és osztályról osztályra végignézték a begyűjtő-, a szerkesztő-, a 
kiadó-, a film- és ki tudja még, milyen részlegeket. 


- Mindez nagyon érdekes - szólalt meg -, csak egy kicsit furcsa 
foglalatosság felnőtt emberek számára, nem? Mire jó ez az egész? 


Jó kis kérdés - gondolta Hardin -, Pirenne aligha tud rá válaszolni. 
Bár az arca eléggé ékesszóló kifejezést öltött. 


A vacsora viszont a délután fordítottja lehetett volna, amennyiben 
egész este Haut Rodric vitte a szót. Kimerítő technikai részletességgel 
és hihetetlen élvezettel mesélte el a saját hőstetteit, amelyet az 
Anakreón és a nemrég alakult Smyrnói Királyság közötti háborúban 
mint zászlóaljparancsnok vitt végbe. 


Az alkormányzó kalandjainak az elsorolása nem ért véget a 
vacsorával, amikor is a kisebb hivatalnokok egymás után 
elszállingóztak. Az utolsó összezúzott űrhajók diadalmas leírását akkor 
ejtette meg, amikor Pirenne és Hardin társaságában kivonult az 
erkélyre, és kényelembe helyezte magát a langyos nyáresti levegőn. 


— Most pedig - szólalt meg erőltetett kedélyességgel — térjünk rá a 
komoly dolgokra. 


-— Helyes - dörmögte Hardin, miközben rágyújtott egy hosszú vegai 
szivarra (nem sok van már belőle, fordult meg a fejében), és a szék két 
hátsó lábán hintáztatta magát. 


A Galaxis magasan volt az égen, és tejszerű lencséje lustán 
terpeszkedett láthatártól láthatárig. Az a néhány csillag, amely itt a 
világmindenség szélén egyáltalán látható, aprócska szikra csak hozzá 


képest. 


— Persze - folytatta az alkormányzó - az érdemi tárgyalást, vagyis az 
aláírást meg hasonló unalmas technikai részleteket csak a... Hogy is 
hívják a maguk testületét? 


- Igazgató tanács — mondta Pirenne hűvösen. 


— Furcsa egy elnevezés! No, mindegy, szóval majd holnap. De ha már 
itt vagyunk magunk között, férfi a férfival, akár el is takaríthatnánk a 
bozót nagyját az útból, nem gondolják? 


- Ez azt jelenti... — próbálkozott a szóval Hardin. 


— Pontosan. Itt, a Periférián bizonyos változás következett be, és a 
maguk bolygójának némileg bizonytalanná vált a státusa. Üdvös 

lenne, ha sikerülne kölcsönös megértésre jutnunk a helyzet megítélését 
illetően. Van még abból a szivarból, polgármester? 


Hardin összerezzent, és kelletlenül átadott egyet. 


Anselm Haut Rodric az orrához emelte a szivart, és csettintett a 
gyönyörűségtől. 


- Vegai dohány! Hogy jutott hozzá? 


— Az utolsó szállítmánnyal kaptunk még valamennyit. Alig van már 
belőle. 


A nagy mindenség a megmondhatója, mikor kapunk megint, ha 
egyáltalán kapunk még valaha is. 


Pirenne elfintorította az orrát. Ő maga nem dohányzott, ezért utálta a 
szagát. 


- Megengedi kegyelmességed - vetette közbe —, hogy tisztázzunk 
valamit? 


Ezek szerint az ön küldetésének pusztán a helyzet fölmérése volna a 
célja? 

Haut Rodric bólintott az első mohó szippantások füstfelhői mögül. 

- Ebben az esetben gyorsan végezhetünk. Az Első Számú Enciklopédia 


Alapítvány vonatkozásában a helyzet ugyanaz, mint amilyen mindig is 
volt. 


- Úgy. És megmondaná, milyen volt az a helyzet? 


- Egyszerű: az Alapítvány államilag támogatott tudományos 
intézmény, amely részét képezi ő kegyelmes felsége, a császár 
személyi uradalmának. 


Az alkormányzón nem látszott, hogy meghatódott volna. 


-— Ez mind szép, dr. Pirenne — mondta füstkarikákat eregetve. — Ha 
nem tévedek, mindezt a Birodalom pecsétjével ellátott oklevelekkel is 
tanúsítani tudják; de mi a valóságos jogállásuk? Milyen a viszonyuk 
Smyrnóhoz? Ha nem tudná, Smyrno fővárosa nem ötven parszeknyire 
van magukhoz. És Konom vagy Daribow? 


- Nekünk semmi közünk sincsen egyetlen tartományhoz sem — mondta 
Pirenne. — Mint a császár közvetlen alattvalói... 


- Ezek többé nem tartományok - szakította félbe Haut Rodric -, ezek 
most már királyságok. 


- Hát akkor királyságok. Nekünk semmi közünk sincsen hozzájuk. 
Mint tudományos intézmény... 


— Az ördögbe a tudománnyal! - eresztett meg a másik egy katonás 
káromkodást, hogy beleizzott a levegő. — Mi a fenét változtat ez azon a 
tényen, hogy Smyrno bármelyik pillanatban ráteheti a kezét 
Terminusra? 


- És a császár? Ő nyugodtan fog ülni a helyén? 
Haut Rodric erőt vett magán, és higgadtabb hangon folytatta. 


— Nézze, dr. Pirenne, maga tiszteletben tartja a császár birtokát, 
ugyanúgy tesz Anakreón is, de hátha Smyrno másként vélekedik? Ne 
feledje, hogy éppen most írtunk alá a császárral egy szerződést — 
holnap majd megmutatom a másolatát a maguk tanácsának -, amely a 
mi vállunkra helyezi a felelősséget azért, hogy a császár nevében 
fönntartsuk a rendet a volt Anakreón tartomány határain belül. A mi 
kötelességünk világos, nemde? 


- Minden bizonnyal. De Terminus nem része Anakreón tartománynak. 
-— Es Smyrno... 


- Smyrno tartománynak sem része. Egyetlen tartományhoz sem 
tartozik. 


Engem nem érdekel, hogy ki mit tud. 


- De minket igen. Éppen hogy véget ért vele a háborúnk, és még 
mindig a kezében tart két csillagrendszert, amely pedig a mienk. 
Terminus rendkívül fontos stratégiai helyzetet foglal el a két ország 
között. 


Hardin kezdte unni a dolgot, és közbe vágott: 
- Kegyelmességed mit javasol? 


Az alkormányzó elérkezettnek látta az időt, hogy fölhagyjon a 
szócsatával, és kirukkoljon az aduval. Nem vesztegette hát az időt. 


— A vak is látja, hogy mivel Terminus képtelen rá, hogy megvédje 
magát, Anakreónnak kell az ő érdekében is magára vállalnia ezt a 
föladatot. Mi, ugyebár, nem óhajtunk beleavatkozni a belügyekbe... 


— Ühüm! - dörmögte Hardin szárazon. 

— ... de meggyőződésünk szerint mindkét érdekelt fél üdvét szolgálná, 
ha Anakreón katonai támaszpontot állítana föl a bolygón. 


- Ez minden, amit akarnak, vagyis egy katonai támaszpont valahol a 
pusztaságban, és kész? 


— No persze fölmerülne még a védelmező erők fönntartásának a 
kérdése is. 


Hardin visszazökkentette a székét mind a négy lábára, és könyökével a 
térdére támaszkodott. 


— Végre a lényegnél tartunk! Magyarán arról van szó, hogy Terminus 
váljék protektorátussá, és fizessen sarcot. 


— Nem sarcot, adót. Mi megvédjük magukat, és maguk ezért fizetnek. 
Pirenne váratlanul lesújtott az öklével a szék karfájára. 

— Hadd szóljak én, Hardin. Kegyelmes uram, én egy rozsdás fityingnyit 
sem törődöm sem Anakreónnal, sem Smyrnóval vagy az önök helyi 
politikájával meg kicsinyes háborúskodásaival. Megismétlem, hogy ez 


egy államilag támogatott, adómentes intézmény. 


- Államilag támogatott? De hát mi vagyunk az állam, dr. Pirenne, mi 
viszont nem támogatjuk önöket. 


Pirenne dühösen fölpattant a székéről. 
- Kegyelmes uram, én itt közvetlen képviselője vagyok... 


— ő... ő fényes felségének, a császárnak — fejezte be a mondatot 
Anselm Haut Rodric epésen -, én viszont Anakreón királyának vagyok 
a közvetlen képviselője. Anakreón jóval közelebb van, dr. Pirenne. 


— Térjünk vissza a tárgyra - szólt közbe Hardin békéltetőleg. — Hogyan 
gondolja kegyelmességed behajtani azt a bizonyos adót? Búzában, 
burgonyában, zöldségben, jószágban? 


Az alkormányzó tágra meresztette a szemét. 


— Mi az ördögöt beszél? Mit kezdenénk mi ezzel? Hiszen magunk sem 
tudjuk hová tenni a fölöslegeinket. Természetesen aranyban. Esetleg 
króm és vanádium még jobb lenne, ha megfelelő mennyiséget 
tudnának szállítani. 


Hardin elnevette magát. 


— Megfelelő mennyiség! Még vasunk sincs elég. Arany! Vessen egy 
pillantást a pénzünkre - dobott egy érmét a követ felé. 


Haut Rodric elkapta, és álmélkodva forgatta a kezében. 
— Mi ez? Acél? 

— Eltalálta. 

- Nem értem. 


- Terminusnak gyakorlatilag semmilyen fémkészlete sincsen. Mindent 
behozunk. Következésképp aranyunk sincsen, s fizetni sem tudunk 
semmivel, hacsak nincs szükségük néhány ezer zsák burgonyára. 


- Hát iparcikkek? 
- Fém nélkül? Miből csináljunk gépeket? 
Senki sem szólalt meg egy ideig, majd Pirenne próbálkozott ismét: 


— Ez az egész vita csak szalmacséplés. Terminus nem olyan bolygó, 
mint a többi, hanem egy tudományos alapítvány, amelynek az a 
rendeltetése, hogy létrehozza a nagy Enciklopédiát. A mindenségit, 
ember, tartsa tiszteletben a tudományt! 


- Enciklopédiákkal nem lehet háborút nyerni - ráncolta össze a 
homlokát Haut Rodric. — Ezek szerint semmijük sincsen, hozzá még 
népességük is alig. 


Hát ami azt illeti, földdel is fizethetnek. 
— Hogy érti ezt? — hökkent meg Pirenne. 


-— Ez a bolygó jószerivel üres, a gazdátlan földek pedig bizonyára 
termékenyek. Számos olyan nemesúr akad Anakreónon, aki nem vetné 
meg, ha kiegészíthetné a birtokát. 


- Ön nem gondolhatja komolyan ezt a... 


- Semmi szükség a riadalomra, dr. Pirenne. Jut is, marad is 
mindnyájunknak. Ha úgy hozza a sora, hogy megegyezünk, akkor 
bizonyára sikerül majd úgy intéznünk a dolgot, hogy maguk is meg 
legyenek elégedve. 


Szó lehet új címekről, új birtokokról - remélem értjük egymást. 

-— Köszönöm szépen! — mondta Pirenne epésen. 

Ekkor Hardin jámborul megkérdezte: 

- Vajon Anakreón el tud-e látni bennünket megfelelő mennyiségű 


plutóniummal az atomerőművünk számára? Már csak néhány évi 
készletünk maradt. 


Pirenne nagyot nyelt, aztán mindhárman percekig tartó feszült 
hallgatásba mélyedtek. Amikor végre Haut Rodric nagy nehezen 
megtörte a csendet, hangjából hiányzott a korábbi hetykeség: 


- Maguknak van atomerőművük? 


— Persze hogy van. Mi ebben a különös? Úgy hiszem, az atomenergia 
idestova már ötvenezer esztendős. Miért ne lenne nekünk is? Csak 
persze nem könnyű plutóniumhoz jutni. 


— I-i-igen... — préselte ki magából a követ, majd kis szünet után 
feszengve hozzátette: — Nos, uraim, majd holnap folytatjuk. 
Elnézésüket kérem, uraim... 


Pirenne követte a tekintetével, és a fogai közt sziszegte a távozó alak 
után: 


— Ez az undorító, tökfejű szamár! Ez a... 


- Egyáltalán nem - szakította félbe Hardin. — Olyan, amilyennek a 
környezete megteremtette. Értelmi képessége jószerivel csak arra 
terjed ki, hogy “nekem puska van a kezemben, a tiedben meg semmi". 


Pirenne magánkívül ráförmedt: 


— Mi az ördögöt fecsegett itt összevissza mindenféle katonai 
támaszpontokról meg sarcról? Elment az esze? 


- Csöppet sem. Mindössze lovat adtam alá, és hagytam beszélni. Ha 
észrevette, a végén mégiscsak kibökte, mi is Anakreón valódi 
szándéka, vagyis 


hogy 

Terminust 

nemesi 

birtokokra 

akarják 

szétszabdalni. 

Természetesen eszem ágában sincs belemenni. 


- Önnek nincs. Ön nem fog belemenni. Elvégre is kicsoda ön? Aztán 
meg, ha szabad érdeklődnöm, mit akart azzal elérni, hogy kikotyogta 
az atomerőművünket? Hisz több se kell hozzá, hogy katonai célponttá 
váljunk. 


- Igen — vigyorgott Hardin —, olyan katonai célponttá, amelytől 
tanácsosabb óvakodni. Még most sem jött rá, miért dobtam be ezt a 
dolgot? 


Volt egy erős gyanúm, amely be is igazolódott. 
— Éspedig? 


- Éspedig az, hogy Anakreónnak nincs többé atomenergiája. Ha volna, 
akkor a barátunk kétségkívül rájött volna, hogy a plutóniumot csak a 
réges-régi időkben használták az erőművekben. Ebből az következik, 
hogy az egész Periférián nincs többé atomenergia. Az biztos, hogy 
Smyrnónak nincsen, egyébként Anakreón nem nyerte volna meg a 


legutóbbi háború legtöbb csatáját. Érdekes, ugye, vagy nem találja? 


- Eh! - legyintett Pirenne, és vadkanként elcsörtetett. Hardin csendes 
mosollyal nézett az öreg után. 


Eldobta a szivar maradékát, és föltekintett a szélesen elnyújtózó 
Galaxisra. 


“Visszatértünk az olajhoz meg a szénhez, mi?” — dörmögte maga elé, 
és amit még ezenkívül gondolt, azt mélyen magába rejtette. 


3. 


Hardin igazat mondott, hogy a Journal nem az ő tulajdona, de csak 
formális értelemben. Hardin volt a lelke annak a törekvésnek, hogy 
Terminus autonóm közigazgatást nyerjen, és ő volt az első választott 
polgármester is, így hát nem volt meglepő, hogy ha nincs is a nevén 
egyetlen Journal-részvény sem, különféle fondorlatos úton-módon a 
részvényállomány hatvan százalékát ő 


ellenőrzi. 
Ennek megvoltak a módjai. 


Következésképpen amikor Hardin Pirenne előtt azzal a javaslattal 
kezdett előhozakodni, hogy ő is részt vehessen az igazgató tanács 
ülésein, nem volt egészen véletlen, hogy a Journal is ilyen értelmű 
kampányba fogott. És az Alapítvány történetének első tömeggyűlését 
is megrendezték, és az szintén azt követelte, hogy a város is legyen 
képviselve a "nemzeti" kormányban. 


A vége az lett, hogy Pirenne fogcsikorgatva bár, de beadta a derekát. 


Hardin, aki az asztal végén kapott, ültében azon morfondírozott, mért 
van az, hogy a természettudósok ilyen rossz politikusok. Talán azért, 
mert túlságosan beleélték magukat a tények kérlelhetetlenségébe, és 
sehogyan sem képesek idomulni az emberi forgandósághoz? 


Bármint légyen is, bal kéz felől most itt ült mellette Tomaz Sutt és 
Jord Fara, tőle jobbra Lundin Crast és Yate Fulham, míg vele szemben 
az asztalfőn Pirenne elnökölt. Természetesen mindannyiukat jól 
ismerte, bár most a különleges alkalomra való tekintettel mintha 
mindenki az ünneplő ábrázatát öltötte volna magára. 


Hardin végigszunyókálta a bevezető formalitásokat, és csak akkor 
kapta föl a fejét, amikor Pirenne hörpintett a vizespohárból, és 


megszólalt: 


- Nagy örömömre szolgál, hogy közölhetem a tisztelt igazgató 
tanáccsal, miszerint legutóbbi ülésünk óta értesítést kaptam arról, 
hogy két héten belül Terminusra érkezik Lord Dorwin, a Birodalom 
kancellárja. Biztosra vehetjük, hogy mihelyt a császár tisztában lesz a 
helyzettel, Anakreónnal fönnálló vitánk teljes megelégedésünkre 
elsimítást nyer. 


Elmosolyodott, és az asztal túlsó végén ülő Hardinra nézett. 
- A Journalt ez irányban már informáltuk. 


Hardin magában kuncogott. A napnál is világosabb, hogy többek 
között azért bocsátották be ebbe a szentek szentélyébe, hogy Pirenne 
elhenceghessen előtte ezzel az értesülésével. 


Közömbös hangon megkérdezte: 
- Az általánosságokon túl, mit remélnek Lord Dorwin látogatásától? 


A kérdésre Tomaz Sutt válaszolt, akinek megvolt az a rossz szokása, 
hogy ha rájött a fontoskodás, harmadik személyben beszélt az 
emberekhez: 


— Kell-e bizonygatni, hogy Hardin polgármester hivatásos cinikus? 
Hisz épp ő ne tudná, hogy mi sem valószínűtlenebb, mint hogy a 
császár eltűrné személyes jogainak megsértését?! 


— Miért, mit tenne, ha mégis megsértenék? 
A bizottság bosszúsan felhördült. 


— Rendreutasítom! — mondta Pirenne, s pillanatnyi szünet után: — Amit 
mond, az a felségsértés határát súrolja. 


- Ezt tekintsem úgy, mint a kérdésemre adott választ? 
- Igen! Ha nincs más mondanivalója... 


-— Csak lassan a testtel! Szeretnék kérdést föltenni. Ezen a diplomáciai 
lépésen kívül, amely vagy hoz valamit, vagy nem, történt-e valamilyen 
konkrét intézkedés az anakreóni fenyegetés elhárítására? 


Yate Fulham egyik kezével megpödörte hetyke, vörös bajuszát. 


- Ezek szerint ön úgy látja, hogy fenyegetnek bennünket? 


— Ön nem? 
— Semmiképpen. A császár... — kezdte volna kioktató hangon. 


- A mindenségit! — tört ki Hardin bosszúsan. - Mi ez? Egyre-másra úgy 
emlegetik a császárt, meg a Birodalmat, mint valami varázsszót. A 
császár ötvenezer parszekre van innen, és kétlem, hogy egy fikarcnyit 
is törődne velünk. S ha igen, akkor is mit tud csinálni? Ami a 
birodalmi hajóhadból erre a térségre jutott, az most a négy királyság 
kezében van, többek között Anakreónéban. Lássák be végre, hogy 
nekünk nem szavakkal, hanem fegyverekkel kell válaszolnunk a 
kihívásra! 


Figyeljenek ide! — folytatta. — Eddig két hónapot nyertünk azzal, hogy 
bogarat ültettünk Anakreón fülébe, mintha volna atomfegyverünk. 


Mindnyájan tudjuk persze, hogy ennek csak a fele igaz. Van ugyan 
atomenergiánk, de csak polgári célra, s arra is kevés. Erre hamarosan 
ők is rájönnek, és önök csalódnak, ha azt hiszik, hogy repesni fognak 
az örömtől, amiért az orruknál fogva vezettük őket. 


— De kedves uram... 


- Várjon, még nem fejeztem be! - Hardin kezdte elemében érezni 
magát. — 


Szép dolog, hogy ideráncigáljuk azt a kancellárt, de sokkal szebb 
lenne, ha néhány nagy ostromágyút is hozna magával, persze 
atomlövedékhez valót. 


Uraim, két hónapot elvesztegettünk, és nem biztos, hogy lesz még 
elvesztegetni való újabb két hónapunk. Halljuk, mit javasolnak! 


Lundin Crast szólalt meg, hosszú orrát dühösen ráncolva: 


- Ha ön az Alapítvány militarizálását javasolja, úgy vegye tudomásul, 
hogy én hallani sem akarok róla. Ezzel tanújelét adnánk annak, hogy 
nyíltan a politika mezejére léptünk. Mi, polgármester úr, tudományos 
alapítvány vagyunk és semmi más. 


Sutt vette föl a fonalat: 


— És ezen túlmenőleg, ez az ember azt sem veszi számításba, hogy a 
fegyverkezés embereket - értékes embereket — vonna el az 
Enciklopédiától. 


Bármi történjék is, ezt nem lehet megengedni. 


- Nagyon igaz! — bólintott Pirenne. -— Az Enciklopédia mindig és 
mindennél előbbvaló. 


Hardin magában a fogát csikorgatta. Úgy látszik, az Enciklopédia a 
tanács agyára ment. A hangja jeges volt: 


-— Eszébe jutott-e valaha is ennek a nagybecsű testületnek, hogy 
Terminusnak netalán egyéb érdekei is lehetnek az Enciklopédián 
kívül? 


- Nem tudom fölfogni, Hardin - replikázott Pirenne —, hogy az 
Alapítványnak bármilyen más érdeke is lehetne az Enciklopédián kívül. 


- Én nem azt mondtam, hogy az Alapítványnak; én azt mondtam, 
hogy Terminusnak. Attól tartok, nincs tisztában a helyzettel. Több 
mint egymillióan élünk itt Terminuson, és ebből a számból alig 
százötvenezren dolgoznak közvetlenül az Enciklopédiának. Nekünk ez 
otthonunk. Mi itt születtünk. 


Farmjainkhoz, házainkhoz, gyárainkhoz képest az Enciklopédia nem 
sokat jelent nekünk. Mi azokat meg akarjuk védelmezni... 


Lehurrogták. 


— Első az Enciklopédia — sziszegte Crast a foga között. — Nekünk 
küldetésünk van, amit be kell töltenünk. 


—Küldetés! Ördög és pokol! — ordított most már Hardin. — Ötven évvel 
ezelőtt ez talán igaz lehetett, de itt már egy új generáció él. 


- Ennek semmi köze a dologhoz - ellenkezett Pirenne. — Mi tudósok 
vagyunk. 


Hardin számára betelt a pohár. 


- Ne mondja! Valóban? Mit kell hallanom! Vagy csak képzelődöm 
talán? 


A maguk bandája itten tökéletes példája annak, mi volt a Galaxis baja 
a legutóbbi évezredek során. Miféle tudomány az, amely évszázadokra 
félrebújik ide csak azért, hogy összehordja azt, amit a tudósok az 
utóbbi ezer esztendőben kidolgoztak? Nem gondoltak még arra, hogy 
előrenézzenek, továbbfejlesszék az ő ismereteiket? Ugyan! Önök 
egészen jól érzik magukat a posványban. Ami azt illeti: az egész 


Galaxis, ki tudja, már mióta. Ez az oka, hogy a Periféria lázong; ezért 
szakad meg a közlekedés; ebből fakad, hogy vége-hossza nincs a 
kicsinyes háborúságoknak; ezért van az, hogy egész rendszerek 
elfelejtik az atomenergiát, és visszasüllyednek a vegyi energia barbár 
korába. Ha tudni akarják — harsogta —, a Galaxis a vesztébe rohan! 


A fölindultságtól levegő után kapkodva lehuppant a székére, ügyet 
sem vetve rá, hogy ketten-hárman is próbáltak egyidejűleg vitába 
szállni vele. 


Végül Crastnak sikerült megragadnia a szót: 


- Nem tudom, mit akar elérni, polgármester úr, ezekkel a hisztérikus 
kijelentéseivel. Egy bizonyos: semmiféle építő javaslattal nem járul 
hozzá a vitához. Elnök úr, indítványozom, hogy az előttem fölszólaló 
szavait töröljük a jegyzőkönyvből, és ott folytassuk a vitát, ahol 
félbeszakadt. 


Jord Fara most először zökkent ki a nyugalmából. Mind ez ideig távol 
tartotta magát a vitától, még akkor is, amikor forráspontig hevültek az 
indulatok. Most azonban megeresztette öblös basszus hangját, amely 
méltó volt kis híján másfél mázsás alakjához: 


— Uraim, nem feledkeztünk meg valamiről?! 
— Miről? - fordult feléje Pirenne ingerülten. 


— Arról, hogy egy hónap múlva fogjuk ünnepelni az ötvenedik 
évfordulónkat - jelentette ki sokatmondóan; megvolt az a képessége, 
hogy a leglaposabb dolgoknak is a legnagyobb mélyértelműség 
színezetét tudta kölcsönözni. 


— No és? 


-— És ezen az évfordulón - folytatta Fara mit sem zavartatva magát — 
Hari Seldon kriptája meg fog nyílni. Nem gondolkoztak még el azon, 
vajon mi lehet a kriptában? 


— A jó ég tudja. Valamilyen szokásos dolog. Talán egy rutin üdvözlő 


beszéd. Nem hinném, hogy bármilyen jelentőséget is kellene 
tulajdonítanunk a kriptának, habár a Journal — nézett Hardinra, aki 
visszavicsorított rá — ügyet próbált csinálni belőle. Le kellett állítanom 
a dolgot. 


- Úgy - mondta Fara -, de hátha téved? Vagy nem ütött szöget a 


fejébe — 


szünetet tartott, majd ujját tömzsi orrára helyezve folytatta -, hogy a 
kripta nagyon is jókor nyílik meg? 


- Azt akarja tán mondani, hogy nagyon is rosszkor? — dörmögte 
Fulham. — 


Van elég gondunk anélkül is. 
-— Lehet-e fontosabb dolog, mint Hari Seldon üzenete? Kötve hiszem. 


Fara egyre inkább magára öltötte a főpapi pózt. Hardin elgondolkodva 
pihentette rajta a tekintetét. Mire akar vajon kilyukadni? 


- Azt kell hinnem - folytatta Fara elégedetten -, hogy önök, úgy 
látszik, megfeledkeznek arról, hogy Seldon korunk legnagyobb 
pszichológusa volt, és ő a mi Alapítványunk atyja. 


Jogos az a föltételezésünk, miszerint tudományát arra használta föl, 
hogy a közeljövő történelmének a valószínű alakulását földerítse. Ha 
így áll a dolog, aminek, ismétlem, nagy a valószínűsége, akkor minden 
bizonnyal megtalálta a módját annak, hogy figyelmeztessen bennünket 
a veszélyre, és talán még a kivezető utat is megmutassa. Ha nem 
tudnák, az Enciklopédia nagyon kedves volt a szívének. 


A jelenlevőkön zavart kétkedés lett úrrá. Pirenne a torkát köszörülte. 


- Há-át, én nem is tudom... A pszichológia fontos tudomány, viszont 
ha nem tévedek, jelen pillanatban nincs közöttünk egyetlen 
pszichológus sem. 


Félek, hogy ingoványos talajra tévedünk. 
Fara Hardinhoz fordult. 
- Nem tanult maga pszichológiát Alurinnál? 


-— De igen - válaszolt Hardin elmerengve -, igaz, hogy nem sikerült 
befejeznem a tanulmányaimat. Mérnökpszichológus szerettem volna 
lenni, de ennek itt nem volt tere, ezért mi mást tehettem? Politikusnak 
mentem. A kettő 


lényegében egy és ugyanaz. 


- Mi a véleménye a kriptáról? 


— Nem is tudom - felelte Hardin óvatosan. 


Az ülés végéig aztán meg sem szólalt, pedig ismét szőnyegre került a 
birodalmi kancellár dolga. 


Az igazság az, hogy nem is figyelt oda. Gondolatai új vágányon 
indultak el, és lassacskán kezdtek összeállni a dolgok. Mint az 
összerakós játékban: egy-két apróbb görbület már egymásba 
illeszkedett. 


A kulcsot pedig a pszichológia jelentette. Ebben biztos volt. 


Kétségbeesetten próbálta visszaidézni magában a valaha tanult 
elméleti pszichológiát, és ez rögtön ráterelte őt a helyes útra. 


Egy olyan nagy pszichológus, mint Seldon, ki tudta bogozni az emberi 
indulatokat és reakciókat annyira, hogy fő vonásaiban képes legyen 
előre látni a jövő történelem alakulását. 


Ez pedig azt jelentette — ejha! 
4. 


Lord Dorwin burnótozott. Ezenkívül hosszú hajat viselt, amelyet 
rafinált csigákba bodorított, ehhez járult két oldalról egy-egy 
bozontos, szőke barkó, amelyet gyengéden meg-megsimogatott. A 
beszéde simára csiszolt kinyilatkoztatásokból állt, s raccsolva 
elharapta az r-eket. 


Hardin pillanatnyilag nem ért rá, hogy további okokat sorakoztasson 
föl, miért érzett első pillanattól kezdve ellenszenvet a nemes kancellár 
iránt. No persze, ott volt még egyik kezének elegáns mozdulata, 
amellyel szavait kísérte, meg az a kiszámított leereszkedés, amellyel 
még a puszta igenjeit is kinyilatkoztatta. 


De hát most azon főtt a feje, hogy előkerítse őt. Félórája, hogy 
Pirenne-nel együtt szőrén-szálán eltűnt, egyszerűen elpárolgott, a fene 
esne belé. 

Hardin meg volt győződve róla, hogy Pirenne csak örülne, ha ő nem 
volna jelen az előzetes megbeszéléseken. 


Pedig Pirenne-t itt látták, ebben a szárnyban és ezen az emeleten. Nem 
kell mást tennie, csak sorba nyitogatni a szobákat. Félúton sem tartott, 
amikor az egyik elsötétített szobában, a kivilágított ernyő előtt 
megpillantotta Lord Dorwin félreismerhetetlen frizurakölteményét. 

Lord Dorwin a belépő férfi felé fordult. 


- Ah, Hahdin! Bennünket kehes, nemde báh? - Feléje nyújtotta a 
tubákosszelencéjét; giccsesen túlcicomázott holmi, mire a főúr 
fölszippantott egy csipetnyit, és megelégedetten elmosolyodott. 


Pirenne mogorván összeráncolta a homlokát, de Hardin közönyösen 
nézett vissza rá. 


A pillanatnyi csendet csak Lord Dorwin szelencéjének kattanása törte 
meg. 


A lord eltette a szelencét, aztán Hardinhoz fordult. 


— Nagy dolog ez a maguk Enciklopédiája, Hahdin. Hangban minden 
idők legmagasztosabb alkotásaihoz lehet csak méhni. 


-— Legtöbbünk így vélekedik, mylord. Ez az alkotás azonban még nincs 
teljesen megalkotva. 


— Keveset láttam a maguk Alapítványának az ütőképességéből, de az is 
elég ahhoz, hogy kijelentsem: nincs okom aggodalomha ebben a 
vonatkozásban. - Pirenne felé bólintott, aki elégedett meghajlással 
válaszolt. 


“Micsoda szeretetünnepség” — gondolta Hardin. 


— Mylord, én nem az ütőképesség hiányát hánytorgattam föl, inkább 
arra a nagyon is túlzott ütőképességre utaltam, amelyről az 
anakreóniak tanúságot tesznek, csakhogy egészen más, rombolóbb 
irányban. 


- Ó, igen, Anakreón. - Lekicsinylő kézmozdulattal: - Éppen most 
jövök onnan. Micsoda bavbáh bolygó! Nem tudom fölfogni ésszel, 


hogy embehi lények képesek legyenek itt, az isten háta mögött élni. 
Semmi sincs meg, ami egy kultuvált úviembeh legelemibb 
szükségleteit is kielégítené; hiányoznak a komfoht és kényelem 
legalapvetőbb kívánalmai; az a mélységes elmahadottság, amelyben... 


Hardin szárazon félbeszakította: 


— Sajnos, az anakreóniaknak megvannak az elemi eszközeik a 
háborúhoz, és rendelkeznek a rombolás alapvető kívánalmaival. 


- Pehsze, pehsze. — Lord Dorwint láthatóan bosszantotta, hogy a 
mondat közepén félbeszakították. -— De hagyjuk most a hivatalos 
ügyeket. Semmi kedvem sincs most ezekkel foglalkozni. Doktoh 
Pivenne, nem mutatná meg a második kötetet? Kéhem, legyen szíves! 


A fény kialudt, és a következő félórában Hardin akár Anakreónon is 
lehetett volna, annyit sem törődtek vele. A képernyőn megjelenő 
könyv nem sokat mondott neki, nem is nagyon próbált odafigyelni, 
Lord Dorwin azonban időről időre egészen emberi módon izgalomba 
jött. Hardin megfigyelte, hogy 


az izgalomnak ezekben a pillanataiban a kancellár nem harapta el az 
r-eket sem. 


Amikor újból világos lett, Lord Dorwin lelkendezve kitört: 


- Nagyszehű. Pazah! Hahdin, maga nem foglalkozik véletlenül 
avcheológiával? 


— He? - zökkent ki Hardin elmélázásából. — Nem, mylord, nem 
mondhatnám. Eredetileg pszichológus szerettem volna lenni, aztán 
úgy döntöttem, hogy politikus leszek. 

- Ah! Éhdekes pálya, kétségkívül éhdekes. Én magam, hm - 
hatalmasat szippantott a tubákból -, belekontáhkodom az 
avcheológiába. 


— Igazán? 


- Őlordsága — buzgólkodott Pirenne — igen alapos ismerője a 
területnek. 


— Hát, lehetséges, lehetséges - mondta őlordsága önelégülten. — 
Szöhnyű 


sokat dolgoztam a tudományban. Ami azt illeti, hendkívül nagy 


olvasottsággal vendelkezem. Áthágtam magam az egész Jandunon, 
Obijasin, Khomwillen — 


mindenkin, ha tudni akahja. 


— Természetesen ismerem a nevüket, de bevallom, semmit sem 
olvastam tőlük — mondta Hardin. 


- Nagyon helytelen, kedves bahátom. Bőven megtéhülne a fáhadsága. 


Lám, most is hatáhozottan meg vagyok győződve hóla, hogy máh csak 
azéht is megéhte eljönni ide a Pehiféhiáva, hogy lássam ezt a Lameth- 
példányt. 


Nem fogja elhinni, de a könyvtáhamban sincs belőle egyetlen példány 
sem. 


Aphopó, doktoh Pivenne, nem feledkezett meg, ugye, az ígéhetéhől, 
hogy mihe elutazom, készíttet belőle egy másolatot a számomha? 


— Boldogan. 


- Ha nem tudná - folytatta a kancellár kegyesen -, Lameth nagyon 
éhdekes új adalékkal szolgál az ehedetkéhdéshől meglevő kohábbi 
ismeheteimhez. 


- Milyen kérdésről? -— kérdezte Hardin. 
- Az ehedetkéhdéshől. Vagyis hogy honnan száhmazik az embehi nem. 


Azt csak tudja, hogy az elfogadott nézet szehint az embehi nem 
ehedetileg csupán egyetlen bolygóhendszeht népesített be. 


- Ó, igen, erről tudok. 


— Azt pehsze senki sem tudja, melyik volt az a vendszeh - beleveszett 
a hégiség ködébe. Ehhe vonatkozóan többféle elmélet létezik. Egyesek 
szehint a Szihiusz. Mások hagaszkodnak az Alpha Centauvihoz vagy a 
Solhoz vagy a 61. Cygnihez — amint látja, mindegyik a Szihiusz- 
szektohban van. 


— És mit állít Lameth? 


- Ó, ő teljesen új ösvényen indul el. Azt bizonygatja, hogy az 
avcheológiai leletek tanúsága szehint az Ahctuhus-hendszeh hahmadik 
bolygóján máh akkoh is élt embeh, amikoh még semmi nyoma sem 
volt az űhhajózásnak. 


- Amiből az következik, hogy ott volt az emberiség bölcsője? 


— Talán. Csak akkoh mondhatok biztosat, ha alaposan 
áttanulmányozom és méhlegelem a bizonyítékait. Látnom kell, 
mennyihe megbízhatóak a megfigyelései. 


Hardin egy darabig nem szólt egy szót sem. Majd kisvártatva: 
— Mikor írta Lameth a könyvet? 


- Ó, úgy nyolcszáz évvel ezelőtt. Pehsze jóhészt Gleen kohábbi 
művéhe alapozta a magáét. 


- Akkor meg mért kell rá építeni? Mért nem megy el személyesen 
Arcturusra, és mért nem tanulmányozza ott a leleteket? 


Lord Dorwin fölvonta a szemöldökét, és kapkodva a szelencéje után 
nyúlt. 


— Minek, mi éhtelme lenne ennek, dhága bahátom? 
- Mi más, mint hogy első kézből szerezze meg az információit. 


- De hát mi szükség van ehhe? Hova lehet eljutni ezzel a szokatlan 
módszehhel, ezzel a meddő pepecseléssel? Ezzel a kohlátolt 
empihizmussal? 


Nézze, nekem megvannak az összes hégi mesteheknek, a múlt nagy 
hégészeinek a munkái. Én aztán méhlegre teszem őket, összevetem az 
eltéhő 


véleményeket, kihámozom az ellentmondó állításokat, kiemelem az 
igazat, és eljutok egy következtetésbe. Ez a tudományos módszeh. 
Legalábbis — tette hozzá leereszkedőleg — ahogyan én megítélem. 
Milyen kibívhatatlanul duhva módszeh lenne az, ha elmennék 
Ahcturusba vagy a Solva, s magam is ott téblábolnék, ahol a hégi 
mestehek máh föltáhták a tehepet, méghozzá sokkal 
ehedményesebben, mint amihe mi képesek lehetnénk. 


- Értem - mormolta Hardin udvariasan. "Tudományos módszer — 
ördög és pokol! Nem csoda, hogy a Galaxis a dugába dől.” 


— Jöjjön, mylord - lépett közbe Pirenne -, azt hiszem, ideje 
visszatérnünk. 


- Ó, pehsze, azt hiszem, éppen ideje. 


Mielőtt elhagyták volna a szobát, Hardin utánuk szólt: 
— Mylord, kérdezhetek valamit? 
Lord Dorwin nyájasan elmosolyodott, és kegyesen intett. 


— Hogyne, kedves bahátom. Boldogan állok a rendelkezéséhe. Ha 
szegényes tudásomból átadhatok magának valamit... 


- Kérdésem nem éppen az archeológiával kapcsolatos, mylord. 
- Nem? 


- Nem. A következőkről van szó: tavaly ide a Terminusra is eljutott a 
híre, hogy a Gamma Androméda V. bolygóján fölrobbant egy erőmű. 
A szerencsétlenség részleteiről azonban nem értesültünk. Meg tudná 

mondani, mi történt pontosan? 


Pirenne szája bosszúsan lebiggyedt. 


- Csodálkozom, hogy ilyen, egyáltalán ide nem illő kérdésekkel 
bosszantja őlordságát. 


— Hagyja csak, doktoh Pivenne - intette le a kancellár. — Nincs semmi 
baj. 


Különben sincs sok mondanivalóm a dologhól. Az ehőmű valóban 
fölhobbant, és óhiási kataszthófát okozott. Azt hiszem, több millió 
ember elpusztult, és a bolygónak legalább a fele homba dőlt. Ami azt 
illeti, a kohmány komolyan fontolgatja egy olyan intézkedésnek a 
meghozatalát, amely kohlátozná az atomenehgia nyakló nélküli 
alkalmazását — no pehsze ez nem olyan dolog, ami a nyilvánosság elé 
tahtozik. 


- Értem - mondta Hardin -, de mi volt a baj az erőművel? 


- Ki tudná megmondani? - válaszolt Lord Dorwin közömbösen. — 
Néhány évvel ezelőtt máh egyszeh fölmondta a szolgálatot, és állítólag 
az alkathészcsehét meg a javítást kontáh módha végezték el. Hisz 
olyan nehéz manapság valakit is találni, aki éhtene az 
ehőműhendszehek bonyolultabb technikai hészleteihez — fejezte be, 
siralmas képpel szippantva a burnótból. 


- Tudatában van annak - szögezte neki a kérdést Hardin —, hogy a 
Periféria független királyságai végképp elfelejtették az atomenergiát? 


- Igazán? Ez engem egyáltalán nem lep meg. Bavbáh bolygók - de az 


ég szehelméhe, kedves bahátom, ne nevezze őket függetleneknek. 
Meht, ugyebáh nem azok. Bizonyságai ennek a velük kötött 
egyezmények. Ezekben elismehik a császáh felségjogát. Pehsze há 
voltak kényszehülve, meht egyébihánt nem léptünk volna 
egyezményhe velük. 


- Ez mind igaz lehet, ennek ellenére mégis jókora cselekvési 
szabadsággal rendelkeznek. 


- Meglehet, hogy jókoha. De az aligha számít valamit is. A Bihodalom 
csak nyeh vele, ha a Pehiféhia a saját ehőfohhásaiból él, mint ahogy 
többé-kevésbé így is van. Tudja, nekünk semmi hasznunk sincs 
belőlük. Szehfölött bahbáh bolygók. Alig ismehik a civilizációt. 


- Valaha ők is civilizáltak voltak. Anakreón egyike volt a 
leggazdagabb rendszereknek az egész határvidéken. Ha jól tudom, 
még Vegát is fölülmúlta. 


- De hát, Hahdin, ennek máh több száz éve. Ez még nem jelent 
semmit. A hégi nagy időkben egészen más volt a helyzet. Mi máh 
másfajta embehek vagyunk, ugyebáh. Különben, Hahdin, micsoda egy 
makacs embeh maga. 


Megmondtam éhthetően, hogy a mai napon nem vagyok hajlandó 
hivatalos ügyekhől táhgyalni. Doktoh Pivenne figyelmeztetett pedig 
há, hogy maga nem fog nyugtomat hagyni. De hát én se vagyok máh 
mai gyehek. Hagyjuk holnapha a dolgot. 


5. 


Ez volt a második igazgató tanácsi ülés, amióta Hardint is meghívták, 
hacsak nem számítjuk azokat a közvetlen megbeszéléseket, amelyek a 
tanács tagjai és az azóta már eltávozott Lord Dorwin között 
lezajlottak. A polgármesternek mégis határozottan az volt az érzése, 
hogy legalább egy, ha nem kettő, sőt három olyan tanácskozást is 
tartottak, amelyekre ő valahogyan nem kapott meghívást. 


Erre se kapott volna — gondolta -, ha nincs az az ultimátum. 


Legalábbis a lényegét tekintve ultimátum volt, habár a vizigrafált irat 
fölületes elolvasatából azt hihetné az ember, hogy mindössze két 
hatalmasság közötti kölcsönös üdvözlésről van szó. 


Hardin óvatosan kezébe fogta az iratot. Cikornyás üdvözléssel 
kezdődött: 


“Őhatalmasságától, Anakreón királyától barátjának és testvérének, dr. 
Lewis Pirenne-nek, az Egyes Számú Enciklopédia Alapítvány igazgató 
tanácsa elnökének"; a végén pedig egy jókora, sokszínű, bonyolult 
szimbolikájú pecsét ékeskedett. 


Ennek ellenére mégiscsak ultimátum volt. 


-— Kiderült — kezdte Hardin -, hogy mégsem volt olyan sok időnk: 
mindössze három hónap. De ezt a rövid időt is haszontalanul 
elpocsékoltuk. 


Ez a micsoda itten egy hetet ad nekünk. Mit fogunk most tenni? 
Pirenne gondterhelten ráncolta a homlokát. 


-— Kell valamilyen kibúvónak lennie. Teljességgel fölfoghatatlan, hogy 
a végsőkig mernék feszíteni a húrt annak ismeretében, amiről Lord 
Dorwin biztosított bennünket a császár és a Birodalom álláspontját 
illetően. 


Hardin fölfortyant: 


- Úgy! És ön az anakreóni királynak is tudomására hozta ezt az 
állítólagos álláspontot? 


- Igen, miután szavazásra bocsátottam a javaslatot, amely elnyerte az 
igazgatóság egyhangú jóváhagyását. 


— Es mikor történt ez a szavazás? 


- Nem hinném, hogy bármiben is felelősséggel tartoznék önnek, 
Hardin polgármester — vágott vissza Pirenne sértett méltósággal. 


- Rendben van. Nem mintha olyan nagyon érdekelne a dolog. Csupán 
van egy olyan érzésem - mondta Hardin gúnyosan lebiggyesztve a 
szája szélét —, hogy Lord Dorwin értékes beavatkozásának diplomáciai 
úton való közlése provokálta ki ezt a baráti jegyzékecskét. Egyébként 
még talán vártak volna, habár nem hinném, hogy az így nyert idő 
valamit is segített volna Terminuson, ha figyelembe vesszük az 
igazgatóság hozzáállását. 


- És hogy jutott erre az érdekes következtetésre, polgármester úr? — 
szólalt meg Yate Fulham. 


— Nagyon is egyszerűen. Mindössze elő kellett vennem a józan 
eszemet, ami egyébiránt nem nagyon járja mostanában. Ha nem 


tudná, van egy olyan ága az emberi tudománynak, amit szimbolikus 
logikának hívnak, és az kiválóan alkalmas arra, hogy kigyomláljuk az 
emberi nyelvből az értelmet fojtogató gizgazt. 


— Mit akar ezzel mondani? - kérdezte Fulham. 


— Én éltem ezzel a módszerrel. Többek között például alkalmaztam 
erre a dokumentumra itt. Ami azt illeti, nekem magamnak nem 
nagyon volt rá szükségem, mert én mindjárt láttam, mi van benne, de 
úgy gondoltam, öt természettudósnak szimbólumok segítségével 
könnyebben el tudom magyarázni a tartalmát, mint szavakkal. 


Hardin kivett néhány lapot a keze ügyében levő irattartóból, és maga 
elé terítette őket. 


- Egyébként nem én hajtottam végre a műveletet — mondta. — Amint 
láthatják, Muller Hok a logikai részlegről írta alá az elemzést. 


Pirenne áthajolt az asztal fölött, hogy jobban szemügyre vehesse az 
iratokat. 


- Az Anakreónról jött üzenet különben nem jelentett nehéz problémát 


folytatta Hardin -, mert akik írták, a tettek és nem a szavak emberei. 
Minden nehézség nélkül le lehet bontani arra az egyenes és kertelés 
nélküli kijelentésre, amely, ha az önök szemei előtt levő jeleket 
szavakra fordítjuk, nagyjából így hangzik: "Egy héten belül 
megadjátok nekünk, amit követelünk, különben ripityára verünk 
benneteket, és úgy vesszük el." 


Az igazgatósági tagok némán végigfutottak a jeleken, aztán Pirenne 
visszaült a helyére, és nyugtalanul köszörülte a torkát. 


— Nos hát, lát valamilyen kibúvót, dr. Pirenne?— szögezte neki a 
kérdést Hardin. 


- Nem nagyon. 


— No látja. — Hardin új papírlapokat terített maga elé. — Amit most 
maguk előtt látnak, az a Birodalom és Anakreón közötti szerződés, 
amelyet egyébként a Birodalom részéről ugyanaz a Lord Dorwin írt 
alá, aki itt járt a múlt héten, no és itt van a szerződés a szimbólumok 
nyelvére fordítva. 


A szerződés öt sűrűn írt oldalt foglalt el, míg az analízis alig fél oldalra 


terjedt. 


— Amint látják, uraim, a szerződés szövegének mintegy kilencven 
százaléka elpárolgott az elemzés során, mint aminek semmi 
jelentősége sincsen, ami viszont visszamaradt, az a következő érdekes 
végösszeget adja: 


"Anakreón kötelezettségei a Birodalom iránt: Nulla!" 
"A Birodalom hatalma Anakreón fölött: Nulla!" 


Az öt férfi ezúttal is figyelmesen követte az érvelést, amelyet gondosan 
visszavetített a szerződés szövegére, s a vizsgálódás eredményét 
Pirenne öntötte gondterhelt szavakba: 


— A levezetés helyesnek látszik. 


— Ezek szerint elismerik, hogy a szerződés semmi más, mint egyfelől 
Anakreón teljes függetlenségének a kinyilvánítása, másfelől pedig 
ennek a státusnak az elismerése a Birodalom részéről? 


- Úgy tűnik, igen. 


- És nem gondolják, hogy ennek Anakreón is a tudatában van, és 
mindent megtesz, hogy hangsúlyozza a függetlenségét, s ennek folytán 
el fogja utasítani a Birodalom részéről megnyilvánuló fenyegetésnek 
még a látszatát is? Annál is inkább, mivel nyilvánvaló, hogy a 
Birodalomnak nincs módjában valóra váltani a fenyegetését — 
különben mért is egyezett volna bele a függetlenségbe? 


— Akkor viszont mire véli Hardin polgármester azt a támogatást, 
amelyről Lord Dorwin biztosított bennünket a Birodalom nevében? - 
vágott közbe Sutt. 


— Ezek a biztosítékok- kezdte, majd vállat vont -, hm, kielégítőnek 
tűntek. 


Hardin hátravetette magát a székében. 


- Nos, ez a legérdekesebb része az ügynek. Beismerem, hogy amikor 
először megláttam őlordságát, azt hittem róla, hogy a legnagyobb 
szamár, akivel valaha is találkoztam. Kiderült azonban, hogy ügyes 
diplomata és ravasz politikus. Vettem magamnak a merészséget, és 
minden szavát megörökítettem. 


A bizottság tagjai összesúgtak; Pirenne szája nyitva maradt az 


elszörnyedéstől. 


— Miért, mi van abban? - tudakolta Hardin. - Tudom, hogy ezzel 
súlyosan vétettem a vendégbarátság szabályai ellen, és hogy ilyesmit 
nem engedne meg magának egy úgynevezett úriember. Azt is tudom, 
hogy ha őlordsága rajtakapott volna, annak kellemetlen 
következményei lettek volna. De megúsztam a dolgot, és most itt van 
a fölvétel, és kész. A fölvételt lemásoltam, és szintén elküldtem 
Holknak elemzésre. 


— És hol van az analízis? — kérdezte Lundin Crast. 


- Itt jön a dolog csattanója — válaszolt Hardin. -— A három 
dokumentum közül ezt volt a legnehezebb kielemezni. Mire Holk 
kétnapi kemény munkával kirostálta az összes üres kinyilatkoztatást, a 
ködös fecsegést, a semmitmondó véleményt - egyszóval az egész 
szózagyvalékot; kiderült, hogy egy árva szó sem maradt. Pelyva volt 
az egész. 


Uraim, Lord Dorwin a tárgyalások öt napja alatt nem mondott az 
égvilágon semmit! Anélkül, hogy ezt észrevették volna. Ennyit érnek 
azok a biztosítékok, amelyeket a maguk drágalátos Birodalma nyújtott 
maguknak. 


Hardin akkor sem okozhatott volna nagyobb kavarodást, ha egy 
begyújtott bűzbombát helyez az asztal közepére, mint ezzel az utóbbi 
kijelentésével. 


Erőltetett nyugalommal várta, hogy elüljön lárma. 


— Ennek folytán - vonta le a következtetést -, amikor önök 
fenyegetőztek, mert mi mást tettek, amikor a Birodalom 
támogatásával hencegtek Anakreónnak, csak azt érték el, hogy 
fölbosszantottak egy uralkodót, aki önöknél jobban tisztában van a 
helyzettel. Az csak természetes, hogy személyében érezvén sértve 
magát, azonnali akciót követelt, és íme, így született meg ez az 
ultimátum, ami visszavezet engem az eredeti kiindulóponthoz. Egy 
hetünk van, és mit fogunk tenni ez alatt az egy hét alatt? 


— Úgy látszik -— szólalt meg Sutt —, nincs más választásunk, mint hogy 
megengedjük anakreóni katonai támaszpontok létesítését Terminuson. 


-— Egyetértek -— replikázott Hardin —, de mit teszünk annak érdekében, 
hogy az első adandó alkalommal kipenderítsük őket? 


Yate Fulham bajusza megrándult. 


- Ez úgy hangzik, mintha ön már eldöntötte volna magában, hogy 
erőszakhoz kell folyamodnunk velük szemben. 


-— Az erőszak - vágott vissza Hardin — a gyengék végső menedéke. De 
azért semmiképp sincs szándékomban, hogy piros szőnyeggel várjam 
őket, és letörülgessem előttük a legjobb székünket. 


- Nem tetszik nekem - erősködött Fulham -, ahogyan kiélezi a dolgot. 


Veszélyesnek tartom ezt a hozzáállást, annál is inkább, mivel úgy 
vesszük észre, hogy az utóbbi időben a lakosság jelentős hányada 
pontosan így reagál az ön összes javaslatára. Megmondhatom önnek, 
Hardin polgármester, hogy az igazgatóság figyelmét nem kerülte el, 
miben mesterkedik az utóbbi időben. 


Körülnézett; a tanácstagok egyetértően bólogattak. 
Hardin vállat vont. Fulham folytatta: 


— Ha ön a várost erőszakos cselekedetre bujtogatná, akkor szándékos 
öngyilkosságba kergetne bennünket, amit mi nem vagyunk hajlandók 
eltűrni. 


A mi politikánknak egyetlen sarkpontja van, és ez az Enciklopédia. 
Bármire határozzuk is el magunkat, annak egyetlen és kizárólagos 
indoka az lesz, hogy garantáljuk az Enciklopédia biztonságát. 


— Önök tehát arra az elhatározásra jutottak — mondta Hardin —, hogy 
továbbra is az aktív semmittevés elszánt politikáját folytassuk. 


- Önmaga bizonyította be - szólt közbe Pirenne keserűen -, hogy a 
Birodalomtól nem várhatunk segítséget, ámbár nem tudom megérteni, 
hogyan és miért lehetséges ez. Ha kompromisszumra van szükség... 


Hardint az a lázálomhoz hasonló érzés fogta el, hogy teljes erőből 
rohan, de egy lépést sem jut előre. 


— Nincs lehetőség a kompromisszumra! Nem értik, hogy ez a katonai 
támaszpontokkal kapcsolatos egész hülyeség nem más, mint a 
legalantasabb fajtájú nyálazás? Haut Rodric elárulta, mit akar 
Anakreón elérni: hogy teketória nélkül bekebelezzen bennünket, és 
bevezesse nálunk a feudális hitbizományi rendszert meg a 
jobbágyságot. Ha még maradt valami az atomblöffünk hatásából, 
akkor talán körültekintőbben fogunk cselekedni, de hogy cselekedni 
fognak, arra mérget vehetünk. 


Az utolsó szavakat már állva mondta el, a többiek is fölegyenesedtek, 
Jord Fara kivételével. Ő vette át a szót: 


— Kérem, uraim, üljenek le! Elgaloppíroztuk magunkat, azt hiszem. 
Nem kell olyan dühösen néznie rám, Hardin polgármester, egyikünk 
sem követett el árulást. 


— Ezt először még be kell bizonyítania! 


- Maga is tisztában van vele, hogy ezt nem gondolja komolyan - 
mondta Fara nyájas mosollyal. - En kértem szót. 


Apró, ravasz szemét félig lehunyta; sima állán izzadságcseppek 
csillogtak. 


— Nincs értelme tovább titkolni, hogy az igazgató tanács arra a 
meggyőződésre jutott; az anakreóni kérdés megoldását attól várhatjuk, 
mit fog közölni velünk a Kripta, amikor hat nap múlva megnyílik. 


— Ez minden, amit mondani akart? 
— Igen. 


— Vagyis ha jól értem, ne csináljunk semmit, csak várjunk áhítatos 
nyugalommal, és tegyünk tanúságot azon hitünkről, hogy a Kriptából 
elő fog ugrani a deus ex machina? 


— Ha az indulati frazeológiától eltekintünk, erről van szó. 


— Micsoda leplezetlen légvárépítés! Igazán, dr. Fara, ekkora ostobaság 
már a zsenialitás határát súrolja. Gyarlóbb ész erre képtelen volna. 


Fara elnézően mosolygott. 


- Ámulatra méltó a maga epigrammák iránti fogékonysága, Hardin, 
csak nem helyénvaló. Visszatérve a dologra, gondolom, nem felejtette 
még el, amit három héttel ezelőtt a Kriptával kapcsolatban kifejtettem. 


-— Hogyne, emlékszem rá. Elismerem, hogy amit mondott, ha csak a 
deduktív logika szempontjait vesszük, minden volt, csak nem 
ostobaság. Ön azt mondotta - állítson meg, ha tévedek -, hogy Hari 
Seldon a rendszer legnagyobb pszichológusa volt; hogy ennél fogva 
képes volt előre látni azt a kényelmetlen helyzetet, amelybe most 
belecsöppentünk; hogy ennek okából létrehozta a Kriptát, mint amely 
megmutatja a kivezető utat. 


- Lényegében erről van szó. 


— Meg fog lepődni, ha azt mondom, hogy az elmúlt hetekben sokat 
gondolkoztam ezen a dolgon? 


— Fölöttébb hízelgő. S mire jutott? 


- Arra, hogy a tiszta dedukció nem elégséges. Ami még ezúttal is 
hiányzik, az a józan észnek egy parányi szikrája. 


— Például? 


- Például ha előre látta az anakreóni kutyaszorítót, akkor mért nem 
választott egy másik bolygót, valahol a Galaxis közepe táján? Hiszen 
jól ismert, hogy Seldon volt az, aki addig ügyeskedett, amíg a trantori 
biztosokTerminust jelölték ki az Alapítvány székhelyéül. De mi 
értelme volt ennek? Miért kellett neki ide telepíteni bennünket, ha 
előre tudta, hogy meg fog szakadni a közlekedés, hogy elszigetelődünk 
a Galaxistól, hogy a szomszédaink nem fogják nyugtunkat hagyni, s 
ráadásul ki leszünk szolgáltatva az itteni fémhiánynak? Ez mindennek 
a teteje! Vagy ha mindezt előre látta, mért nem figyelmeztette az első 
telepeseket, hogy legyen idejük a fölkészülésre, s ne várják meg, mint 
ő, amíg egyik lábuk már a szakadék fölött lebeg? 


És még egyet ne felejtsenek el. Ha ő akkor előre látta a problémát, mi 
ugyanolyan jól látjuk azt most. Ennélfogva, ha ő akkor látta a 
megoldást, akkor nekünk is föl kellene ismernünk most. Elvégre is 
Seldon nem volt varázsló. Egy dilemma föloldásának nincsenek olyan 
trükkjei, amit ő ismer, s mi ne ismerhetnénk. 


- De Hardin, ha egyszer mi nem ismerjük - erősködött Fara. 


— Meg sem próbálták! Eszükbe sem jutott. Kezdetben még azt is 
tagadták, hogy egyáltalán létezik a veszély! Azután meg vakon és 
süketen hittek a császárban! Most meg Hari Seldonhoz folyamodnak. 
Egész idő alatt egyebet sem tettek, csak a hatalomban vagy a múltban 
bíztak -— sohasem önmagukban. 


Keze görcsösen ökölbe szorult. 


— Fölér egy kóros állapottal ez a föltételes reflex, amely azon nyomban 
félresöpör minden szellemi önállóságot, valahányszor a hatalommal 
való szembeszegülés lehetősége merül föl. Eszükbe se jutna 
megkérdőjelezni, hogy a császár hatalmasabb vagy Hari Seldon 
bölcsebb önöknél. Nem látják be, hogy itt valami baj van? 


Valamilyen oknál fogva senkinek sem akaródzott a válaszadás. Hardin 
folytatta: 


- És nemcsak önök. Az egész Galaxis. Pirenne a tanúja, milyen 
elképzelése van Lord Dorwinnak a tudományos kutatásról. Lord 
Dorwin szerint jó archeológus csak az lehet, aki minden könyvet 
elolvas ebben a tárgyban, olyanoktól, akik már évszázadokkal ezelőtt 
meghaltak. Szerinte az archeológiai rejtélyek megoldásának az a 
módja, hogy mérlegre kell tenni a szemben álló tekintélyeket. És 
Pirenne hallgatott és nem tiltakozott. 


Hát nem látják, hogy itt valami nincs rendjén? 
Hangjából most is érződött a csaknem számonkérő hangsúly, választ 
azonban ezúttal sem kapott. Tovább folytatta: 


— Nemcsak önökkel, de legalább Terminus felével ugyanez a baj. 
Ülünk itt, és arról elmélkedünk, hogy az Enciklopédia mindennek a 
teteje. Azt tartjuk, hogy a tudomány netovábbja, a múlt 
eredményeinek a rendszerezése. Persze hogy ez is fontos, de ezen túl 
nincs semmi tennivaló? Nem veszik észre, hogy visszafejlődünk és 
felejtünk? Itt, a Periférián már lemondtak az atomenergiáról. Gamma 
Andromédán egy erőmű fölrobban a gyatra javítás következtében, a 
birodalmi kancellár meg panaszkodik, hogy alig lehet 
atomtechnikusokat kapni. És a megoldás? Talán újakat képezni? Á, 
dehogy! 


Korlátozni az atomenergiát. 
És harmadszor is nekik szögezte: 


— Hová tették a szemüket! Az egész Galaxisban ez van. A múlt előtti 
hasra vágódás. Hanyatlás. Pangás! 


Egyikről a másikra hordozta a tekintetét, azok rebbenéstelenül 
bámultak vissza rá. 


Fara tért először magához. 


— Ködös bölcselkedés nem segít rajtunk. Térjünk a tárgyra. Elismeri-e, 
hogy Hari Seldon egyszerű pszichológiai módszerek segítségével 
könnyűszerrel fölrajzolhatott jövő történelmi tendenciákat? 


- Persze hogy elismerem - mondta Hardin szinte kiáltva. — De a 
megoldást nem bízhatjuk rá. A legjobb esetben fölhívhatja 
figyelmünket a problémára, de ha egyáltalán lehetséges a megoldás, 
azt nekünk magunknak kell megtalálnunk. Ezt mihelyettünk nem 
teheti meg. 


Fulham közbevágott: 


— Mit ért azon, hogy "fölhívhatja a figyelmünket a problémára”? 
Hiszen ismerjük a problémát. 


Hardin hirtelen feléje fordult: 


— Gondolja? Ön azt hiszi, hogy Anakreón az egyetlen dolog, amely 
gondot okozhat Hari Seldonnak? Kötve hiszem! Biztosíthatom önöket, 
uraim, hogy ez idáig egyikőjüknek sincs a leghalványabb fogalma sem 
arról, hogy valójában mi történik. 


— Önnek talán van? - kérdezte Pirenne barátságtalanul. 


- Azt hiszem, igen! — Hardin fölpattant a helyéről, és félrelökte a 
székét. 


Szeme hidegen és keményen csillogott. — Egy dolog holtbiztos: 
mégpedig az, hogy az egész helyzet rohadt, hogy sokkal nagyobb a 
baj, mint kezdetben föltételeztük. Tegyék csak föl maguknak a 
kérdést: mért van az, hogy az Alapítvány eredeti telepesei közé Bor 
Alurinon kívül egyetlen neves pszichológust sem vettek föl? Ő viszont 
gondosan vigyázott, nehogy a tudomány ábécéjén kívül valamit is 
átadjon a tanítványainak. 


Rövid hallgatás után Fara szólalt meg: 
— Tegyük föl, hogy úgy van. Nos, miért? 


- Nyilván azért, mert egy pszichológus fölismerte volna a helyzetet, 
korábban, mint Hari Seldonnak kedvező lett volna. Mi pediglen csak a 
sötétben botorkáltunk, s jó, ha egy-egy ködös kép megvillant előttünk 
az igazságról. Hari Seldon pedig éppen ezt akarta. 


Élesen elnevette magát. 

- Ég önökkel, uraim! 

Öles léptekkel kivonult a teremből. 

Hardin polgármester a szivarja végét rágcsálta. Észre sem vette, hogy 
már régen kialudt a szájában. Előző éjjel le sem hunyta a szemét, és 
alapos volt a gyanúja, hogy a következő is álmatlanul fog eltelni. 


Szeme köré karikát rajzolt a kialvatlanság. 


Hangja fáradtan csengett: 
— Minden elő van készítve? 


-— Azt hiszem, minden - felelte Yohan Lee az állát simogatva. — Hogy 
tetszik? 


- Nem rossz. Tudja, magabiztosan kell a dolgot intézni. Vagyis semmi 
habozás, nem szabad időt hagyni nekik, hogy magukhoz térjenek. Ha 
egyszer abban a helyzetben vagyunk, hogy parancsokat 
osztogathatunk, akkor úgy kell azt csinálnunk, mintha erre születtünk 
volna, és ők természetesnek veszik az engedelmességet. Ez az egész 
titka a puccs sikerének. 


- Ha az igazgató tanács legalább tanácstalan lesz... 


- Az igazgató tanács? Felejtse el őket. Holnaptól kezdve annyit sem 
fognak számítani Terminus ügyeinek irányításában, mint egy rozsdás 
fél fitying. 


Lee elgondolkozva bólogatott. 


- Nem furcsa, hogy eddig az ujjukat sem mozdították, hogy 
keresztülhúzzák a számításainkat? Hiszen maga mondta, hogy azért ők 
sem tapogatóztak a sötétben. 


— Fara fogott egy kis szagot. Néha idegesít az öreg. No meg Pirenne 
gyanakodott rám attól fogva, hogy megválasztottak. De tudja, 
sohasem érték föl ésszel, hogy mire is megy a játék. Egész 
neveltetésük a tekintélytiszteletre épül. Meg vannak győződve róla, 
hogy a császár, csak azért, mert ő a császár, mindenható. És arról is 
meg vannak győződve, hogy az igazgató tanács, csak azért, mert ő az 
igazgató tanács, amely a császár nevében lép föl, nem kerülhet olyan 
helyzetbe, hogy ne ő parancsoljon. A legjobb szövetségesünk az a 
körülmény, hogy képtelenek fölismerni a lázadás lehetőségét. 


Föltápászkodott a székéből, és öntött magának egy pohár vizet. 


— Nem rossz emberek, Lee, amikor a maguk Enciklopédiájával 
törődnek; teszünk róla, hogy a jövőben csak azzal törődjenek. De 
reménytelenül csődöt mondanak, ha Terminus kormányzásáról van 
szó. És most menjen, és lásson neki a dolognak. Egyedül akarok 
maradni. 


Fölült az íróasztala sarkára, és rámeredt a kezében levő pohár vízre. 


Egek! Ha csak fele olyan magabiztos volna, mint amilyennek mutatta 
magát! Az anakreóniak két nap múlva leszállnak, és ami a további 
teendőket illeti, csak homályos elképzelése vagy inkább sejtése volt 
arról, hogy ez alatt az ötven év alatt mi is volt Hari Seldon szándéka. 
Még ha igazi, vérbeli 


pszichológus lett volna, de csak éppen hogy beleszagolt ebbe a 
tudományba, és így akar túltenni a kor legnagyobb elméjén! 


Ha Farának igaza van; ha Anakreón volt az egyetlen probléma, 
amelyet Hari Seldon előre látott; ha az Enciklopédia volt az egyetlen 
dolog, amelynek a biztonságát a szívén viselte, akkor minek az 
államcsíny? 


Vállat vont és kiitta a vizet. 

A Kriptában hatnál jóval több szék volt, mintha nagyszámú 
vendégseregre rendezték volna be. Hardinnak ez járt a fejében, 
miközben óvatosan helyet foglalt az egyik sarokban, minél távolabb a 
többi öttől. 


Az igazgatósági tagok láthatóan nem ellenezték ezt a megoldást. 
Suttogva tárgyaltak egymás között; beszélgetésükből csak sziszegő 
félhangok jutottak el Hardin füléig, aztán azokat is elnyelte a csönd. 
Mindannyiuk közül csupán Jord Fara látszott úgy-ahogy nyugodtnak. 
Most éppen elővette az óráját, és komoran rámeredt a számlapra. 


Hardin is az órájára pillantott, aztán rászögezte a tekintetét a helyiség 
felét betöltő tökéletesen üres üvegkockára. Ez volt az egyetlen tárgy a 
szobában, amelyben ezen kívül semmi sem utalt arra, hogy valahol 
egy csipetnyi rádium utolsó sugarait vesztegeti, mígnem a pontosan 
kiszámított pillanatban lecsapódik egy billentyű, bezáródik az 
áramkör, és... 


A fény elhalványodott! 


Nem aludt ki egészen, hanem hirtelen sárgára váltott és 
elhomályosult, hogy Hardin meglepetésében fölugrott a helyéről. 
Álmélkodva fölbámult a mennyezeti lámpákra, mire tekintete 
visszasiklott az üvegkockára, az nem volt üres többé. 


Egy alak töltötte be, egy tolószékben ülő emberi alak! 


Pár percig nem szólalt meg, csak az ölében fekvő könyvet csukta be, és 


simogatta elgondolkozva. Aztán elmosolyodott, és az arca egyszerre 
életre kelt. 


- Hari Seldon vagyok - szólalt meg. 


Hardin kis híján talpra ugrott, hogy viszonozza a bemutatkozást, de 
idejében észbe kapott. A hang társalogva folytatta: 


— Amint látják, ide vagyok szögezve ehhez a székhez, és nem tudok 
fölállni, hogy üdvözöljem önöket. Az én időmből néhány hónap telt el 
azóta, hogy a nagyszüleik idejöttek Terminusra, és én már itt kaptam 
meg ezt a kellemetlen bénaságot. Magukat én nem láthatom, ezért 
nem is üdvözölhetem, ahogy illik. Sőt azt sem tudom, hányan jöttek el 
ide, ezért mellőznünk kell 


minden formaságot. Ha valaki állna, kérem, üljön le, s ha valaki 
dohányzik, kérem, ne zavartassa magát. -— Kuncogva elnevette magát. 
— Miért is tennék? 


Hiszen valójában nem is vagyok itt. 


Hardin szinte ösztönösen a szivarja után nyúlt, de aztán meggondolta 
magát. 


Hari Seldon félretette a könyvet, mintha egy mellette álló asztalra 
helyezné, s mihelyt elengedte a könyv eltűnt. 


— Ötven év telt el azóta, hogy ez az Alapítvány létrejött, ötven év, és 
ezalatt az Alapítvány tagjai nem is sejtették, hogy mivégre dolgoznak. 
Szükség volt rá, hogy sötétben maradjanak, de most már világosságot 
lehet gyújtani. Hogy ezzel kezdjem: az Enciklopédia Alapítvány egy 
humbug, mindig is az volt! 


Hardin mozgást hallott a közelében, meg néhány fojtott fölkiáltást, de 
nem fordult oda. 


Hari Seldon természetesen nem zavartatta magát, és folytatta: 


- Humbug abban az értelemben, hogy sem engem, sem a kollégáimat 
a legkisebb mértékben sem érdekli, hogy megjelenik-e valaha akár 
egyetlen kötet is az Enciklopédiából. A célját elérte azzal, hogy a 
segítségével kicsikartunk a császártól egy birodalmi kiváltságlevelet, 
idecsalogattuk azt a százezer embert, akire szükségünk volt az 
elképzelésünkhöz, és a segítségével foglalatosságot nyújtottunk nekik, 


amíg az események úgy nem alakultak, hogy már késő volt bárki 
számára is a visszalépés. 


Az alatt az ötven év alatt, amíg önök ezen a szélhámos terven 
dolgoztak — 


miért is szépítgetnénk a dolgot? -, addig maguk előtt bezárult a 
visszavonulás minden útja, és nem maradt más választásuk, mint hogy 
tovább dolgozzanak azon az összehasonlíthatatlanul fontosabb terven, 
amely a mi igazi célunk volt és marad. 


Evégből helyeztük önöket olyan bolygóra és olyan időpontban, hogy 
ötven év alatt teljesen sarokba szoruljanak, és végleg elveszítsék 
cselekvési szabadságukat. 


Mostantól 
kezdve 

és 
évszázadokon 
keresztül 

a 


szükségszerűség útját fogják járni. Szembe kell nézniük egy sor 
válsággal, az első már itt is van a nyakukon, és minden alkalommal 
egyként körül lesz határolva a cselekvési szabadságuk, s mindössze 
egy és csak egyetlen út marad nyitva maguk előtt. Ez pedig az az út 
lesz, amelyet a mi pszichológiánk jelölt ki, méghozzá okkal. 


A galaktikai civilizáció évszázadokon keresztül stagnált és hanyatlott, 
habár csak kevesek tudatáig jutott el valaha is ez a tény. De most 
végre a Periféria elszakadóban van, és a Birodalom politikai egységén 
repedések mutatkoznak. Valahol a most elmúlt ötven esztendőre esik 
az az időpont, ahol a jövő történészei meg fogják húzni a 
határvonalat, és azt fogják mondani: "Itt kezdődött a Galaktikus 
Birodalom bukása." 


És igazuk lesz, jóllehet évszázadok fognak még eltelni, mire bárki is 
rádöbben erre a bukásra. 


A bukás után pedig elkerülhetetlenül bekövetkezik a barbárság, egy 
olyan kor, amelynek a mi pszichohistóriai tudományunk tanúsága 
szerint, rendes körülmények között harmincezer esztendeig kellene 
tartania. A bukást mi nem vagyunk képesek megakadályozni. De nem 
is akarjuk, mivel a birodalmi kultúra elvesztette azt az életképességét 


és azokat az értékeit, amelyekkel valaha rendelkezett. De mi le tudjuk 
rövidíteni az elkerülhetetlen barbárság idejét — egyetlen évezredre. 


Hogyan és miként, azt nem árulhatjuk el, éppen úgy, mint ahogy 
ötven évvel ezelőtt az Alapítványról sem mondhattuk meg az 
igazságot. Ha megtudnák ezeket a hogyanokat és mikénteket, akkor 
könnyen kudarcot vallana a tervünk, mint ahogy kudarcot vallott 
volna akkor is, ha hamarabb fölfedezik az Enciklopédiával kapcsolatos 
csalást; ugyanis ennek ismeretében a cselekvési szabadságuk kibővült 
volna, és a bizonytalansági tényezők száma annyira megnövekedett 
volna, hogy a mi pszichológiánk már nem tudna megbirkózni vele. 


De nem is fognak rájönni, mivel Terminuson nincs és sohasem volt 
pszichológus, az egy Alurinon kívül, aki viszont közülünk való volt. 


Annyit azonban elárulhatok, hogy Terminus és a Galaxis másik végén 
levő 


társalapítvány az újjászületés magja, és az eljövendő Második 
Galaktikus Birodalom megalapítóinak az anyaméhe. És a mostani 
válság az, amely életre kelti benne a csírát. 


Egyébiránt ez a mostani válság eléggé áttekinthető, jóval egyszerűbb, 
mint jó néhány az ezután bekövetkezők közül. Csontvázra vetkőztetve 
erről van szó: bolygójuk hirtelen elszakadt a Galaxis még civilizált 
központjaitól, és ki van téve az erősebb szomszédok fenyegetésének. 
Egy tudósokból álló kicsiny világot — ezek önök - körülnyaldos a 
barbárság nagy és gyorsan terjedő 


óceánja. Az atomenergiának kis szigete a maguké a primitívebb 
energia előrenyomuló tengerében; mégis tehetetlenek, mivel nincs 
fémük. 


Látják most már, ugye, hogy sarokba szorította magukat a könyörtelen 
szükségszerűség, és cselekvésre kényszerülnek. Ennek a cselekvésnek a 
mikéntje, vagyis a dilemma megoldása természetesen magától 
értetődő! 


Hari Seldon alakja kihajolt a kockából, és újból megjelent a kezében a 
könyv. Fölnyitotta és így folytatta: 


-— Bármilyen kacskaringós útra térne is a jövő történelmünk, véssék jól 
a leszármazottaik agyába, hogy ez az út előre föl van rajzolva, és a 
végén új és hatalmasabb Birodalomba torkollik! 


És mire a szemét a könyvre sütötte, az alak a semmibe tűnt, és ismét 


világos lett a szobában. 


Hardin fölpillantott, és a szeme találkozott Pirenne tekintetével, aki 
tragikus kifejezéssel, reszkető ajakkal nézett vissza rá. Az elnök 
eltökélt, de színtelen hangon ezt mondta: 


- Önnek volt igaza, elismerem. Ha ma este hatkor eljönne hozzánk, az 
igazgatóság megtanácskozná önnel a legközelebbi teendőt. 


Sorra kezet fogtak vele, és elsomfordáltak. Hardin pedig magában 
mosolygott. Alapjában véve rendesen jártak el; volt annyi 
tudósbecsület bennük, hogy elismerjék, ha hibáztak — de rajtuk már ez 
sem segített. 


Az órájára nézett. Eddigre már minden véget ért. A helyzetet már Lee 
emberei uralják, és az igazgató tanácsnak többé nincs szava. 


Holnap leszállnak az első anakreóni űrhajók, de ez is rendjén van. Hat 
hónap múlva azoknak sem lesz semmi szavuk. 


Ami azt illeti, valóban nyilvánvaló volt ennek az első válságnak a 
megoldása, mint ahogyan Hari Seldon megmondta, s ő maga is sejtette 
attól a perctől kezdve, hogy Anselm Haut Rodric kikotyogta, miszerint 
Anakreón nem rendelkezik atomenergiával. 


Pokolian nyilvánvaló! 
HARMADIK RÉSZ 


A POLGÁRMESTEREK 

1. 

A NÉGY KIRÁLYSÁG 

- Az anakreóni tartomány azon részeinek a 

neve, amelyek az Alapítványi Kor elején elszakadtak az Első 


Birodalomtól, és rövid életű, független királyságokat hoztak létre. 
Ezek közül maga Anakreón volt a legnagyobb és legerősebb, amely 
területileg... 


... A Négy Királyság történetének kétségkívül az a különös társadalmi 
berendezkedés volt a legérdekesebb vonása, amelyet Salvor Hardin 


kormányzása alatt kényszerítettek rá időlegesen... 


Enciklopédia Galactica 


Küldöttség! 


Az körülmény, hogy Salvor Hardin előre tudott a jövetelükről, 
egyáltalán nem tette a dolgot kellemesebbé. Ellenkezőleg, már előre 
bosszankodott azon, ami következni fog. 


Yohan Lee kemény rendszabályok mellett kardoskodott. 


— Nem látom be, Hardin - erősködött —, miért kell az időt 
vesztegetnünk. A következő választásokig úgysem tehetnek semmit, 
legalábbis az alkotmányon belül maradva, ami azt jelenti, hogy van 
egy évünk. Csapjon közéjük! 


-— Lee, maga javíthatatlan! — biggyesztette le az ajkát Hardin. — Az alatt 
a negyven év alatt, amióta ismerem magát, képtelen volt elsajátítani a 
lesből való támadás finom művészetét. 


— Az nem az én harci módszerem - dörmögte Lee. 


- Tudom. Azt hiszem, ez az oka, hogy maga az egyetlen ember, akiben 
megbízom. - Szivarra gyújtott, majd így folytatta: — Hosszú utat 
tettünk meg azóta, hogy valamikor régen megrendeztük azt a puccsot 
az enciklopédisták ellen. Öregszem. Hatvankettő múltam. Eszébe jut 
néha, milyen gyorsan elszaladt ez a harminc év? 


Lee felhorkant. 
- Én nem érzem öregnek magam, pedig hatvanhat vagyok. 


- Ha nekem is olyan emésztésem volna! — Hardin kényelmesen 
pöfékelt a szivarjából. Régen megszűnt vágyakozni ifjúsága finom 
vegai dohánya után. 


Hol vannak már azok az idők, amikor Terminus bolygó a Galaktikus 
Birodalom minden zugával kereskedett! Elnyelte őket az a mély 
verem, amelyben a régi szép napok el szoktak enyészni. És amely a 
Galaktikus Birodalomra is vár. Ki lehet vajon az új császár, vagy van-e 
egyáltalán új 


császár, de van-e Birodalom? Egek! Már harminc éve, azóta, hogy itt a 
határvidéken minden kapcsolat megszakadt, Terminus számára 
önmaga és a négy királyság jelentette az egész világot. 


Hová tűntek a hős napok! Királyságok! A régi időkben mind egy-egy 
járás, ugyanannak a tartománynak a része, amely viszont egy 
szektorhoz, a szektor egy negyedhez, ez pedig a teljhatalmú 
Galaktikus Birodalomhoz tartozott. 


Most, hogy a Birodalom elvesztette hatalmát a Galaxis külső vidékei 
fölött, ezek a parányi bolygócsoportocskák kikiáltották magukat 
királyságokká, a maguk 


operettkirályaikkal, 
nemességükkel, 
kicsinyes, 
értelmetlen 


háborúikkal, egész szánalmas, a régi dicsőség romjain tengődő 
életükkel. 


A civilizáció hanyatlik. Az atomenergiát elfelejtették. A tudomány 
mitológiává fajult — amíg az Alapítvány színre nem lépett. Az 
Alapítvány, amelyet Hari Seldon éppen ezzel a szándékkal hozott létre 
itt, Terminuson. 

Lee kinézett az ablakon, és félbeszakította Hardin elmélkedését: 

— Megjöttek. Ni csak, a taknyosok: a legújabb típusú gépkocsi! — 
Tanácstalanul megindult az ajtó felé, aztán Hardinra tekintett. 

Hardin elmosolyodott, és visszaintette őt. 

— Intézkedtem, hogy fölkísérjék ide őket. 

- Ide?! Minek? Túlontúl megtiszteli őket. 

— Miért? Inkább csináljam végig a hivatalos polgármesteri fogadás 
egész cécóját? Kezdek kiöregedni a bürokráciából. Ezenkívül hasznos 
dolog a fiatalságot ajnározni, különösen ha nem kerül semmibe - tette 


hozzá kacsintva. — Üljön le, Lee, számítok a maga erkölcsi 
támogatására. Szükségem lesz rá ezzel a fiatal Sermakkal szemben. 


-— Ez a Sermak fiú veszélyes — mondta Lee nyomatékosan. — Tábora 
van, ne becsülje le őt, Hardin. 


— Mikor becsültem én le valakit is? 


— Hát akkor tartóztassa le. Utána is ráér vádat emelni ellene. 
Hardin elengedte a füle mellett ezt a tanácsot. 


- Itt is vannak, Lee. — Fölhangzott a bebocsátást kérő jelzés, mire 
Hardin rálépett az íróasztal melletti pedálra, és az ajtó félrecsúszott. 


A négytagú delegáció sorra belépett a szobába, és Hardin nyájasan az 
íróasztala előtt félkörben sorakozó székekhez invitálta őket. 
Meghajoltak és várták, hogy a polgármester elkezdje a beszélgetést. 


Hardin fölkattintotta az ezüst szivardoboz cirádás fedelét. A doboz 
valaha Jord Faráé volt, az enciklopédistáé, a néhai jó igazgató 
tanácsnak a tagjáé. 


Igazi birodalmi munka volt Santanniról, ám a benne lapuló szivarok 
már itteni dohányból valók. A négy küldött nagy komolyan sorra 
kivett egy-egy szivart, és szertartásosan rágyújtott. 


Sef Sermak jobbról a második széken ült, mind között ő volt a 
legfiatalabb és a legszembetűnőbb gondosan nyírott sárga 
kefebajuszával és mélyen ülő, bizonytalan színű szemével. A másik 
háromról Hardin rögtön látta, hogy se nem oszt, se nem szoroz. 
Sermakra összpontosította minden figyelmét, arra a Sermakra, aki 
alighogy bekerült a városi tanácsba, máris nem egy alkalommal 
fenekestül felforgatta ezt a megfontolt testületet. Sermakhoz 
irányította a szavait: 


— Már régen szerettem volna találkozni önnel, tanácsnok, azóta, hogy 
azt a ragyogó beszédet mondta a múlt hónapban. Nagyon ügyesen 
támadta a kormány külpolitikáját. 


— Megtisztel az érdeklődése — válaszolta Sermak parázsló tekintettel. — 
Ügyes volt vagy nem, de a támadás mindenesetre indokolt volt. 


- Lehetséges. Ez az ön véleménye természetesen. De ön még nagyon 
fiatal. 


- Ez olyan vétek - hangzott a kemény válasz -, amelyben a legtöbb 
ember részes élete bizonyos időszakában. On két évvel fiatalabb volt, 
mint én most, amikor a város polgármestere lett. 


Hardin elmosolyodott magában. Fiatal a csikó, de már rúg! 


— Ha nem tévedek - mondta fennhangon -, éppen e miatt a külpolitika 


miatt jött most ide, amellyel olyannyira elégedetlen a tanácsteremben. 
Három kollégája nevében is szólni akar, vagy mindenki sorban 
elmondja a magáét? 


A négy fiatalember gyors pillantást váltott egymással. 


- Én Terminus népe nevében beszélek — szólalt meg Sermak eltökélten 
—, a nép nevében, amely nincs képviselve a tanácsnak nevezett 
fejbólintó testületben. 


- Értem. Akkor hát beszéljen. 
— Arról van szó, polgármester úr, hogy mi elégedetlenek vagyunk... 
- Azon, hogy “mi”, a népet érti, nemde? 


Sermak csapdát sejtve, gyanakvó pillantást vetett rá, majd kimérten 
azt válaszolta: 


— Hiszem, hogy a véleményem a terminusi választók többségének a 
véleményét tükrözi. Megelégszik ennyivel? 


- Ami azt illeti, egy ilyen kijelentésnek csak hasznára válnék a 
bizonyítás, de azért csak folytassa. Onök tehát elégedetlenek. 


- Igen, elégedetlenek vagyunk azzal a politikával, amely harminc éven 


keresztül minden védekezési lehetőségétől megfosztotta Terminust az 
elkerülhetetlen külső támadással szemben. 


— Értem. És ezért? Folytassa csak, folytassa! 


-— Kedves öntől, hogy előre látja, mit akarok mondani. Ezért mi új 
politikai pártot hozunk létre; olyan pártot, amely Terminus közvetlen 
érdekeit képviseli, nem pedig valamiféle ködös "kinyilatkoztatott jövő 
Birodalomét”. 


Az a szándékunk, hogy önt és egész talpnyaló, megalkuvó klikkjét 
kipenderítsük a városházáról, méghozzá hamarosan. 


— Hacsak? Mert, ugye, mindig akad “hacsak”? 


— Nem valami sok ebben az esetben: hacsak le nem mond. Nem 
akarom rábeszélni, hogy változtasson a politikáján, ennyire azért nem 
bízom önben. 


Az ígéretei nem érnek egy hajítófát sem. Azonnali lemondáson kívül 
mást nem fogadunk el. 


— Értem. — Hardin keresztbe rakta a lábát, és hátrabillentette a székét. 
- Ez hát az ultimátumuk. Kedves magától, hogy előre figyelmeztet. De 
tudja, azt hiszem, el fogom engedni a fülem mellett. 


- Ne higgye, polgármester úr, hogy ez csak figyelmeztetés volna. 
Vegye inkább kiáltványnak és akcióprogramnak. Az új párt már 
megalakult, és holnap megkezdi a hivatalos tevékenységét. Sem 
lehetőségünk, sem szándékunk nincsen kompromisszumot kötni, és 
megvallom, csak a városnak tett szolgálatai miatt vagyunk hajlandók 
módot adni önnek az elvonulásra. 


Egy percig sem hittem, hogy élni fog vele, de legalább tiszta a 
lelkiismeretem. 


A legközelebbi választás jóval durvábban és megmásíthatatlanul úgyis 
kikényszerítené a lemondását. 


Ezzel fölállt, és intett a társainak. 
Hardin fölemelte a kezét. 
- Várjanak! Üljenek le! 


Sef Sermak a kelleténél egy árnyalattal fürgébben ült vissza, és Hardin 
mozdulatlan arcvonásai mögé fojtotta a mosolyát. A nagy szavak 
ellenére mégiscsak alkudni akar a fickó! 


- Megmondaná, milyen irányba szeretnék fordítani a külpolitikánkat? 
Azt akarnák tán, hogy most azonnal megtámadjuk a Négy Királyságot, 
egyszerre mind a négyet? 


- Eszem ágában sincs ilyesmit követelni, polgármester úr. Pusztán azt 
javasoljuk, hogy azonnal legyen vége a megalkuvásnak. Hivatalba 
lépése óta azt a vonalat követte, hogy tudományos segítséget nyújtott 
a királyságoknak. 


Ellátta őket atomenergiával. Segített helyreállítani az erőműveiket. 
Kórházakat, kémiai laboratóriumokat, gyárakat épített nekik. 
— Na és? Mi a kifogása ez ellen? 


— Ön ezt azért csinálta, hogy visszatartsa őket a támadástól. Ezekkel a 
baksisokkal a balek szerepét vállalta magára egy kolosszális zsarolási 
játszmában, és eltűrte, hogy Terminust csontig kiszipolyozzák — a vége 
pedig az lett, hogy ki vagyunk szolgáltatva ezeknek a barbároknak a 


kénye-kedvére. 
-— Milyen értelemben? 


- Abban az értelemben, hogy ön ellátta őket energiával, fölfegyverezte 
őket, helyrehozta a hajóikat, ennek folytán összehasonlíthatatlanul 
erősebbé 


tette őket, mint amilyenek három évtizeddel ezelőtt voltak. Egyre 
jobban nő az étvágyuk, és az új fegyverek birtokában végül is minden 
követelésüket be fogják vasalni azzal, hogy lerohanják Terminust. 
Avagy nem ez a vége minden zsarolásnak? 


-— És mi az ön orvossága? 

— Rögvest szüntesse be a megvesztegetéseit, addig, amíg nem késő. 


Erősítse meg Terminust — és támadjon elsőnek! 


Hardin szinte kóros érdeklődéssel szögezte tekintetét a fiatalember 
szőke bajuszkájára. Sermak nyeregben érezte magát, különben nem 
járt volna annyit a szája. Kétségtelen, hogy szavai a lakosság nem kis 
hányadának a véleményét tükrözik. Sokan vannak, akik ugyanígy 
gondolkoznak. 


Amikor megszólalt, a hangján nem érződött semmi tétovaság. 
Majdnem fölényesen kérdezte: 


— Befejezte? 
— Egyelőre igen. 


- Akkor hát legyen szíves és olvassa el, ami a fejem fölött be van 
keretezve a falon, ha még nem vette volna észre. 


- Az van ott, hogy “Az erőszak a gyengék végső menedéke" — 
biggyesztette le az ajkát. — Ez az aggok bölcsessége, polgármester úr! 


— Én akkor is tartottam magam hozzá, amikor fiatal voltam, tanácsnok 
úr, méghozzá sikerrel. Maga még a világon sem volt akkor, de talán 
tanult róla az iskolában. 


Sermakra szögezte a tekintetét, és kimérten folytatta: 


- Amikor Hari Seldon megteremtette itt az Alapítványt, látszólag az 
volt a célja, hogy létrehozza a nagy Enciklopédiát, és mi ötven éven át 


követtük ezt a csalóka fényt, mielőtt megtudtuk volna az igazságot, 
szinte az utolsó pillanatban. Amikor a régi Birodalom központjával 
megszakadt a közlekedés, itt voltunk mi, egy tudóstársaság, egyetlen 
városba szorulva, minden ipar nélkül, újonnan alakult barbár 

királyságok acsarkodó gyűrűjében. Az atomerő 


egyetlen szigetecskéje voltunk a barbárság óceánjában, s mint ilyen, 
fölbecsülhetetlen értékű préda. 


Anakreón, amely már akkor is a legerősebb volt a Négy Királyság 
között, azt követelte, és meg is kapta, hogy katonai támaszpontot 
létesítsen Terminuson, és a város akkori kormányzói, az 
enciklopédisták nagyon jól tudták, hogy ez csak kezdete az egész 
bolygó meghódításának. Így álltak a dolgok, amikor én... hm... 
átvettem a kormányzást. Maga mit tett volna a helyemben? 


— Ez tisztára elvont kérdés — vonta meg a vállát Sermak. — 
Természetesen tudom, hogy ön mit tett. 


— Azért megismétlem, jó? Hátha nem látja benne a lényeget. Nagy volt 
a csábítás, hogy szedjük össze, ami erőnk csak van, és verekedjünk. Ez 
szokott lenni a legkönnyebb út, a hiúságnak is ez hízeleg a legjobban, 

ám szinte kivétel nélkül ez a legdőrébb is. Maga rálépett volna erre az 
útra, a maga 


“támadjunk elsőnek” szövegével. Ezzel szemben én azt tettem, hogy 
sorra látogattam a másik három királyságot, betettem a bolhát a 
fülükbe, hogy ha holtbiztosan el akarják vágni a saját torkukat, akkor 
nézzék el tétlenül, hogy hull az atomenergia titka Anakreón ölébe; 
ezután gyöngéden a fülükbe súgtam, hogy tegyék azt, amit jónak 
látnak. Ez volt minden. Egy hónappal azután, hogy az Anakreóni 
haderők leszálltak Terminuson, a király a három szomszédjától közös 
ultimátumot kapott kézhez. Egy hét múlva az utolsó anakreóni is 
eltakarodott Terminusról. 


Mondja meg nekem ezek után, mi szükség volt itt erőszakra? 


A fiatal tanácsnok figyelmesen szemlélte a kezében levő szivarcsutkát, 
aztán bedobta a hulladékégető nyílásba. 


— Nem fogom föl a párhuzamot. A cukorbajost az inzulin helyrehozza, 
hogy késnek hírét se látja, a vakbélgyulladás viszont operációt kíván. 
Ezen nem tud változtatni. Ha minden más kudarcot vall, akkor mi 
marad hátra, mint 


- ahogy ön mondja - a végső menedék? Az ön hibája, hogy most erre 


kényszerülünk. 


— Az én hibám? Ja persze, megint az én megalkuvásom. Maga még 
most sem érti a helyzetünkből adódó alapvető követelményeket. Az 
anakreóniak eltávozásával nem hárult el a veszély. Akkor kezdődött 
csak igazán. A Négy Királyság nagyobb ellenségünk lett, mint valaha, 
mert mindegyiküknek a mi atomerőnkre fájt a foga — és mindegyiket 
csak a másik háromtól való félelem tartotta vissza attól, hogy a 
torkunknak essen. Egy borotvaéles kard élén egyensúlyoztunk, és elég, 
ha a legkisebb mértékben az egyik irányba húz a súly, mondjuk, ha az 
egyik királyság túlságosan megerősödik, vagy ha ketten közülük 
szövetségre lépnek. Érti már? 


— Hogyne. A legfőbb ideje volt fölkészülni a háborúra. 


- Ellenkezőleg. A legfőbb ideje volt, hogy alaposan nekilássunk a 
háború megakadályozásának. Kijátszottam őket egymás ellen. Hol az 
egyiket segítettem, hol a másikat, tudománnyal, kereskedelemmel, 
iskolával, kórházzal. Végül is rájöttek, hogy Terminus többet ér nekik 
virágzó világként, mint hadizsákmányként. Harminc éven át bevált ez 
a taktika. 


- Igen, de arra kényszerült, hogy ezeket a tudományos adományokat 
vérlázító hókuszpókuszokkal kösse egybe. Félig vallást, félig cirkuszt 
kreált az egészből. Létrehozott egy papi hierarchiát a maga bonyolult 
és értelmetlen rituáléjával együtt. 


— No és? - vonta föl a szemöldökét Hardin. — Nem értem, mi köze van 
ennek a vitához. Azért csináltam így, mert a barbárok mint valami 
mágikus varázslatra néztek föl a mi tudományunkra, 
következésképpen ilyen csomagolásban könnyebben be lehetett nekik 
adni. A papság azután már magától burjánzott ki, és ha mi a kezére 
játszunk, ez csak annyit jelent, hogy a legkisebb ellenállás útját 
követjük. Az egésznek nincs semmi jelentősége. 


- De ezeknek a papoknak a kezében vannak az erőművek. Ez nem 
jelentéktelen dolog. 


— Ez igaz, de mi képeztük ki őket. Csak tapasztalati ismereteik vannak 
a gépekről, az azokat körülvevő hókuszpókuszban viszont szilárdan 
hisznek. 


- És ha valamelyikük átlát a hókuszpókuszon, és félresöpri az 
empirizmust, akkor mi áll útjában, hogy elsajátítsa a technikát, és 
eladja az első vevőnek, aki a legtöbbet ígéri érte? Mit érünk akkor 
vele, hogy mi a királyságok véleménye rólunk? 


-— Ennek, Sermak, kicsi a valószínűsége. Ne ragadjon meg a fölületen. 
A királyságokat alkotó bolygók legjobb koponyáit minden évben ide 
küldik a papi mesterség elsajátítására. És ezeknek a krémje itt marad 
kutatómunkát végezni. Ha azt hiszi, hogy azok, akik otthon maradnak, 
s gyakorlatilag híján vannak az elemi tudományos ismereteknek, vagy 
ami annál is rosszabb: csak a papok torz ismereteihez férhetnek hozzá, 
egyetlen nekirugaszkodással képesek meghódítani az atomenergia, az 
elektronika, a hipertérelmélet birodalmát, akkor magának szerfölött 
romantikus és túlontúl korlátolt elképzelése van a tudományról. Hogy 
valaki minderre képes legyen, ahhoz egy életen át tartó képzés, no 
meg ragyogó elme szükségeltetik. 


A fenti szónoklat alatt Yohan Lee fölugrott a helyéről, és sietve 
elhagyta a szobát. Kisvártatva visszajött, és mihelyt Hardin 
elhallgatott, fölöttese füléhez hajolt. Néhány szót súgott, majd a 
kezébe nyomott egy ólomhengert. Utána görbe pillantást vetve a 
küldöttségre, visszaült a helyére. 


Hardin ide-oda forgatta a kezében a hengert, s közben a szempilláin 
keresztül figyelte a küldötteket. Aztán egy erőteljes csavarintással 
fölnyitotta a hengert, és csupán Sermaknak volt elég önuralma ahhoz, 
hogy ne vessen gyors pillantást a kihulló papírtekercsre. 


-— Egyszóval, uraim — szólalt meg a polgármester — a kormány azon a 
véleményen van, hogy tudja, mit csinál. 


Míg beszélt, a szeme végigfutott az iraton. A lap tele volt írva 
bonyolult, de semmitmondó titkosírással, az üzenetet magát az egyik 
sarokba ceruzával odafirkantott három szó tartalmazta. Elég volt egy 
pillantás a hír elolvasására, s utána hanyag mozdulattal bedobta a 
papírt az elégetőcsatornába. A küldöttekhez fordult. 


- Attól tartok, uraim, hogy végét kell vetnünk a kihallgatásnak. 
Orülök, hogy találkoztunk. Köszönöm, hogy eljöttek. — Gépiesen sorra 
kezet fogott velük, s a látogatók kisorjáztak a teremből. 


Bár Hardin lassan leszokott a nevetésről, de most, miután Sermak és 
három hallgatag társa kikerült a hallótávolságból, kuncogásban tört ki, 
és derűs pillantást vetett Lee-re. 


— Hogy tetszett magának ez a blöffmérközés? 
- Nem vagyok benne biztos, hogy ő is blöffölt volna — vágott vissza ez 


harapósan. — Totojgassa csak, és még igaza lesz, hogy megnyeri a 
legközelebbi választásokat. 


- Minden bizonnyal, minden bizonnyal, ha addig nem történik semmi. 


- Csak vigyázzon, Hardin, hogy ezúttal ne rossz irányba történjék, ami 
történik. Mondom, hogy ennek a Sermaknak megvan a tábora. Mi lesz, 
ha nem várja meg a következő választásokat? Volt idő, amikor maga 
meg én erőszakkal fordítottunk a dolgokon, akármit mond is a jelszava 
az erőszakról. 


Hardin fölvonta az egyik szemöldökét. 


- Lee, maga ma borúlátó hangulatban van. Mért kötözködik folyton, 
mért emlegeti egyre-másra az erőszakot? Ha emlékszik még rá, a mi 
kis puccsunk egyetlen emberéletbe sem került. Az operáció 
elkerülhetetlen volt, s mi a megfelelő időben, simán és 
fájdalommentesen, mondhatnám: elegánsan végrehajtottuk. Ami 
viszont Sermakot illeti, ő egészen más helyzetben van. 


Mi magával, Lee, nem vagyunk az enciklopédisták. Mi föl vagyunk 
készülve. 


Csöndben uszítsa rá az embereit ezekre a suhancokra, öregfiú. Észre 
ne vegyék, hogy rajtuk a szemünk, de azért le ne vegyük róluk! Érti, 


ugye? 
Lee kajánul elnevette magát. 


- Olyannak ismer engem, Hardin, aki illedelmesen kivárja a maga 
parancsait? Sermak meg az emberei már egy hónapja megfigyelés alatt 
állnak. 


A polgármester is elmosolyodott. 


— Megelőzött, mi? Rendben van. Apropó - tette hozzá közönyösen -, 
Verisof nagykövet visszatér Terminusra. Remélem, csak ideiglenesen. 


Rövid, döbbent hallgatás után Lee kinyögte: 
— Ez volt az üzenet? Mégis kenyértörésre kerülne a sor? 


- Sejtelmem sincs. Addig nem mondhatok semmit, amíg Verisoffal 
nem beszéltem. Bár könnyen meglehet. A választások előtt 
mindenképpen döntésre kell vinnünk a dolgot. De mi van magával, 
hogy úgy halálra vált? 


-— Mert nem tudom, mi lesz ennek az egésznek a vége. Maga túlságosan 
rejtelmes, Hardin, és nagyon közelről játszik a tűzzel. 


- Te is, fiam, Brutus — dörmögte Hardin az orra alatt. Hangosan pedig 
azt mondta: — Vegyem úgy, hogy maga is csatlakozik Sermak új 
pártjához? 


Lee akarata ellenére elnevette magát. 

- Föladom. Nyert. Mi a véleménye az ebédről? 
2; 

epigrammát 

tulajdonítanak 

Hardinnak, 

e 

megrögzött 


epigrammaírónak, nagy részük azonban kétes hitelességű. Fönnmaradt 
viszont, hogy egy alkalommal ezt mondta: 


-— Az egyenesség kifizetődő, különösen, ha valakiről az a hír járja, hogy 
körmönfont. 


Poly Verisof nemegyszer alkalmazta ezt a bölcsességet, ugyanis már 
tizennegyedik éve tölti be kettős hivatalát Anakreónon, ez idő alatt 
gyakorta támadt az a kellemetlen érzése, mintha csupasz talppal forró 
vason táncolna. 


Az anakreóniak szemében ő volt a főpap, annak az Alapítványnak a 
képviselője, amely ezeknek a "barbároknak" minden rejtelmek 
csúcsaként jelent meg, mint annak a vallásnak a központja, amelyet — 
Hardin közreműködésével - az elmúlt harminc év során létrehoztak. 
Ebben a minőségben olyan tisztelet övezte, amely szörnyen terhes volt 
neki, mivel a lelke mélyén megvetette azt a rítust, amelynek ő volt a 
főszereplője. 


Anakreón királyának - a néhai öregnek meg a mostani unokának - a 
szemében viszont mindössze nagykövete volt egy hatalomnak, amely 
rettegésük forrása és irigységük tárgya volt egy időben. 


Elég az hozzá, hogy kényelmetlen egy állás volt az övé, és ezt a 
mostani, három év óta az első alapítványi utazását szinte 


üdülésszámba vette, még akkor is, ha egy elég nyugtalanító incidens 
miatt került rá sor. 


S mivel nem ez volt az első alkalom, hogy inkognitóban kellett 
utaznia, ezúttal is kisegítette az egyenesség hasznáról szóló Hardin- 
féle epigramma. 


Polgári ruhába bújt hát - már önmagában kész üdülés -, és fölszállt az 
Alapítványra induló menetrend szerinti hajó második osztályára. 
Miután leszállt Terminuson, átfurakodott az űrkikötőben nyüzsgő 
tömegen, és egy nyilvános vizifonon fölhívta a városházát. 


- Jan Smite vagyok — mutatkozott be. —- A polgármester kihallgatáson 
vár ma délutánra. 


A vonal másik végén egy ügybuzgó fiatal nő kapcsolt a készüléken, 
színtelen hangon néhány gyors szót váltott valakivel, majd ugyanolyan 
száraz, gépies hangon Verisofhoz fordult. 


- Hardin polgármester félóra múlva várja önt, uram - És a képernyő 
elsötétült. 


Ezek után az anakreóni nagykövet megvette a Terminus City Journal 
legfrissebb számát, elbandukolt a városháza előtti parkba, letelepedett 
az első 


üres padra, és hogy agyonüsse az időt, végigböngészte a 
vezércikkoldalt, a sportrovatot meg a képregényeket. Amikor letelt a 
félóra, a hóna alá csapta az újságot, besétált a városházára, és 
jelentkezett a várószobában. 


Ezalatt sikerült tökéletesen megőriznie az inkognitóját, mivel úgy tett, 
mint akinek semmi titkolnivalója sincsen, s ennél fogva senki sem 
vetett ügyet rá. 


Hardin széles mosollyal üdvözölte. 
- Parancsoljon szivart. Milyen volt az útja? 


— Érdekes -— felelte Verisof, miközben kivett egy szivart. — A szomszéd 
kabint egy pap foglalta el, aki valamilyen radioaktív műanyag 
tanfolyamra jött ide, a rák gyógyításával vagy mivel kapcsolatban. 


- A nyakam rá, hogy nem radioaktív műanyagot mondott, igaz? 


- Még mit nem! Számára a Szent Eledel volt az. 


- És aztán? — mosolygott a polgármester. 


— Belecsábított egy teológiai vitába, és minden tőle telhetőt megtett, 
hogy kimentsen a hitvány materializmus mocsarából. 


- És nem ismerte föl a saját főpapját? 


- A bíborpalást nélkül? Különben is smyrnói. De amúgy érdekes 
élmény volt. Figyelemre méltó, Hardin, hogy milyen szilárdan 
megvetette a lábát a tudomány-vallás. Kizárólag saját szórakozásomra 
írtam egy tanulmányt a dologról; közölni persze nem volna célszerű. 
Szociológiai szemszögből közelítve meg a dolgot, úgy tűnhet, hogy 
amikor a régi Birodalom elkezdett a szélein rothadni, azt is 
mondhatnánk, hogy a tudomány mint olyan mondott csődöt a 
peremvidékeken. Ahhoz, hogy ismét elfogadtassa magát, más köntösbe 
kellett bújnia — és valóban ez ment végbe. Minden szépen egymásba 
illeszkedik, ha az ember a szimbolikus logikát hívja segítségül. 

- Érdekes — mondta a polgármester tűnődve. Ujjait összefonta a 
tarkóján, majd hirtelen témát váltott: — Mondja, mi a helyzet 
Anakreónon? 


A nagykövet komor arccal kivette a szivart a szájából, savanyú képpel 
rámeredt, aztán letette a hamutálcára. 


— Hát, nem a legjobb. 
- Különben nem jött volna ide, ugye? 


- Aligha. A helyzet a következő. A kulcsfigura Anakrónon Wienis, a 
kormányzó herceg, vagyis Lepold király nagybátyja. 


— Tudom. De jövőre Lepold nagykorú lesz, nem? Ha jól tudom, 
februárban lesz tizenhat. 


- Igen. — Majd pillanatnyi szünet után kényszeredetten: — Ha megéri. A 
király apja gyanús körülmények között halt meg. Vadászat közben 
tűlövedék fúródott a mellébe. Persze baleset volt. 


- Hm! Mintha emlékeznék Wienisre még abból az időből, amikor 
Anakreónon jártam, miután kiebrudaltuk őket Terminusról. Ez még 
maga előtt volt. Lássuk csak. Ha nem tévedek, barna képű, fekete hajú 
fiatalember volt, jobb szemére bandzsított. Furamód kampós volt az 


orra. 


— Ugyanaz a pasas. A kampós orr meg a kancsalság még megvan, de a 


haja már deres. Tisztességtelen játékot űz. Szerencsére az egész 
bolygón nem találni nála nagyobb hatökröt. És ez annál 
szembetűnőbb, mivel ravasz ördögnek képzeli magát. 


— Rendszerint így szokott lenni. 


— Ha föl akar törni egy tojást, akkor a legkevesebb: atombombát dob 
rá. 


Hogy mást ne mondjak, emlékszik, amikor két évvel ezelőtt, az öreg 
király halála után meg akarta adóztatni a templomi javakat? 


Hardin elgondolkodva böcögetett, aztán elmosolyodott. 
- A papok jókora siránkozást csaptak. 


- Akkorát, hogy egész Lucrezáig elhallatszott. Azóta sokkal 
óvatosabban bánik 


a 
papsággal, 

de 

azért 

távolról 

sem 

lett 

kezes bárány. 

Szerencsétlenségünkre határtalan önbizalommal rendelkezik. 


-— Valószínűleg egy túlkompenzált alacsonyabbrendűségi komplexussal 
állunk szemben. Az uralkodók kisebb csemetéi rendszerint megkapják 
ezt a kórt. 


- Mindegy, az eredmény egy és ugyanaz. Habzó szájjal acsarkodik az 
Alapítvány ellen. Még csak nem is igyekszik titkolni. S ha csak a 
fegyvereken múlik, meg is teheti, hogy nekünk rohan. Az öreg király 
elsőrendű hadiflottát épített föl, no meg Wienis sem aludt az elmúlt 
két év során. A templomra kivetett adónak is a fegyverkezést kellett 
volna szolgálnia, és miután itt kudarcot vallott, a duplájára emelte föl 


a jövedelemadókat. 
— Nem morogtak emiatt? 


— Nem túlságosan. Heteken keresztül a királyság minden templomában 
a hatalom iránti engedelmességről prédikáltak. Nem mintha Wienis 
megköszönte volna. 


— Szóval ez a háttér. No és mi az, ami ide hozta magát? 


-— Két héttel ezelőtt egy anakreóni kereskedelmi hajó rábukkant a régi 
Birodalmi Flotta egyik megviselt cirkálójára. Legalább háromszáz éve 
sodródhat az űrben. 


Hardin szemében érdeklődés csillant. Előredőlt a széken. 


- Igen, hallottam róla. A Hajózási Tanács megkeresett ebben az 
ügyben, és javasolta, hogy kérjük ki a hajót tanulmányozásra. Úgy 
tudom, tűrhető 


állapotban van. 


— Nagyon is jó állapotban — mondta Verisof szárazon. — Wienis kis 
híján idegsokkot kapott, amikor a múlt héten kézhez vette az ön 
kérését, hogy engedje át a hajót az Alapítványnak. 


— Azóta sem válaszolt. 


— Nem is fog, hacsak ágyúkkal nem, legalábbis ő ezt mondja. Aznap, 
hogy útra keltem idefelé, hozzám jött, és azt követelte, hogy az 
Alapítvány hozza 


harcra kész állapotba a hajót, és bocsássa az anakreóni flotta 
rendelkezésére. 


Alávaló pimaszságában odáig ment, hogy kijelentette: az ön múlt heti 
jegyzéke mögött az Alapítványnak azon szándéka húzódik meg, hogy 
megtámadja Anakreónt. És hogy a csatahajó helyreállításának a 
megtagadása csak alátámasztaná az ő gyanúját, és arra kényszerítené, 
hogy lépéseket tegyen Anakreón védelme érdekében. Ezek az ő szavai. 
Még hogy rákényszerítené! 


Nos, ezért vagyok most itt. 
Hardin barátságosan elmosolyodott. 


- Természetesen ő visszautasításra számít — mosolygott vissza Verisof 


-, ami tökéletes ürügyet szolgáltatna neki az azonnali támadásra. 


— Ezzel én is tisztában vagyok, Verisof. Ezek szerint van legalább hat 
hónapunk, így hát hozassa rendbe a hajót, és adja át neki 
üdvözletemmel egyetemben. Megbecsülésünk és tiszteletünk jeléül 
pedig keresztelje át Wienis re — és elnevette magát. 


Verisof arcán válaszul megint megjelent valami halvány mosolyféle. 
- Azt hiszem, Hardin, hogy ez a logikus lépés, de azért félek. 
— Mitől? 


- Mert ez igazi hajó! Valamikor tudtak építeni! És az űrtartalma is 
legalább fele az egész anakreóni flottának. Atomütőereje akkora, hogy 
akár egy egész bolygót képes szétverni, a védőpajzsa pedig olyan, 
hogy képes ellenállni a Q-sugárnak anélkül, hogy a saját sugárzása 
megnövekednék. Túl sok a jóból, Hardin... 


- Szófia beszéd, Verisof, szófia beszéd! Maga ugyanúgy tudja, mint én, 
hogy azokkal a fegyverekkel, amelyek már most a kezében vannak, 
könnyűszerrel térdre kényszerítheti Terminust, még mielőtt a magunk 
számára helyreállíthatnánk azt a hajót. Mit számít hát akkor, ha a 
cirkálót is a kezére játsszuk? Jól tudja maga is, hogy sohasem kerül 
sor igazi háborúra. 


— Lehetséges. Igen. — A nagykövet fölemelte a fejét. — De Hardin... 
— Nos? Miért állt meg? Folytassa! 


— Nézze, ez nem tartozik rám. De olvasom az újságot — és az asztalra 
tette a Journalt, s rámutatott az első oldalra. — Mi akar ez lenni? 


Hardin közönyös pillantást vetett az újságra. 
"A tanácsnokok egy csoportja új politikai pártot alakít." 


— Ennyit én is kiveszek — mondta Verisof idegesen. — Tisztában vagyok 
vele, hogy ön jobban ismeri a belső helyzetet, mint én, de hát ezek itt 
éppen csak fizikai erőszakkal nem fenyegetik önt. Mekkora erő van 
mögöttük? 


- Átkozottul sok. Minden valószínűség szerint a legközelebbi 
választások után övék lesz a többség a tanácsban. 


— Előbb nem? - Verisof sanda pillantást vetett a polgármesterre. — A 
választásokon kívül más módjai is vannak a hatalom megszerzésének. 


- Csak nem néz engem is Wienisnek? 


- Nem. Csakhogy a hajó kijavítása hónapokig is eltart, és utána 
biztosra vehetjük a támadást. Meghátrálásunkat a szégyenletes 
gyengeség jeleként fogják értelmezni, a birodalmi cirkálóval viszont 
meg fog kétszereződni Wienis flottájának az ereje. Ne legyek főpap, ha 
ez nem fog támadni. Miért kockáztassunk? Két dolgot is tehet. Vagy 
tárja föl a kártyáit a tanács előtt, vagy már most vigye kenyértörésre a 
dolgot Anakreónnal. 


Hardin bosszús arcot vágott. 


— Kenyértörésre, most, mielőtt a válság megérne? Ez az egyetlen 
dolog, amit nem szabad megtennem. Ha nem tudná, van olyan, hogy 
Hari Seldon meg a terv. 


Verisof némi habozás után kibökte: 

-— Ezek szerint ön tökéletesen meg van győződve róla, hogy létezik a 
terv? 


- Aligha férhet hozzá kétség — hangzott a szilárd válasz. — Jelen 
voltam, amikor az Időkripta megnyílt, és Seldon saját hangja 
lebbentette föl róla a fátylat. 


- Ebben én nem kételkedem, Hardin. Csupán az nem fér a fejembe, 
hogyan lehet ezer évre előre fölvázolni a történelmet. Az nem 
lehetséges, hogy Seldon túlbecsülte volna önmagát? — Hardin ironikus 
mosolyát látva, mentegetőzve hozzátette: — Persze én nem vagyok 
pszichológus. 


-— Látja, erről van szó. Egyikőnk sem az. Én azonban fiatalkoromban 
beleszagoltam annyira a pszichológiába, hogy megértsem, mire képes 
ez a tudomány, jóllehet én magam nem vagyok képes forgatni ezt a 
fegyvert. 


Ahhoz az egyhez viszont semmi kétség sem férhet, hogy Seldon 
pontosan azt tette, amit állított. Ahogy ő mondja, az Alapítvány 
eredetileg tudományos menedékként jött létre, azzal a céllal, hogy a 
halódó Birodalom tudományát és kultúráját átmentsék a bekövetkező 
barbárság századain, amelyből végül is ki fog kristályosodni a Második 
Birodalom. 


Verisof cseppnyi kétkedéssel bólintott. 


- Mindenki tudja, hogy az eseményeknek így kellene alakulniuk. De 


megengedhetjük-e vajon a kockázat luxusát? Kockára tehetjük-e vajon 
a mát valamiféle ködös jövő érdekében? 


- Nem tehetünk mást, mivel a jövő nem ködös. Seldon kiszámította és 
rendszerezte. Történelmünk minden egymás után következő válságát 
föltérképezte, és bizonyos mértékig mindegyikre kihat, hogyan sikerül 
az előzőt megoldani. Ez még csak a második válság, s csak a nagy 
mindenség a megmondhatója, mivé sokszorozódna a végén a sémától 


való legparányibb eltérés is. 
— Ez csak meddő okoskodás. 


— Egyáltalán nem az! Hari Seldon azt mondta az Időkriptában, hogy 
minden egyes válság során olyan fokig leszűkül a cselekvési 
szabadságunk, hogy csupán egyetlen út marad nyitva a cselekvésre. 


— Hogy az egyenes, de keskeny ösvényen tartózkodjunk? 


- Igen, hogy tartózkodjunk az elhajlástól. Viszont ebből következik, 
hogy mindaddig, amíg egyetlen cselekvési lehetőségnél több is nyitva 
áll, a válság még nem érett meg. Engednünk kell, hogy az események 
sodródjanak a maguk útján, ameddig csak lehetséges, és a mindenség 
a tanúm, én ezt fogom tenni. 


Verisof nem válaszolt. Csak az alsó ajkát rágcsálta a mogorva 
csendben. 


Még egy éve sincs, hogy Hardin először beszélt neki erről a kérdésről — 
a nagy kérdésről, vagyis hogy mit tegyenek Anakreón ellenük irányuló 
készülődése ellen. És akkor is csak azért, mert ő, Verisof kipakolta, 
ami a bögyében volt a további megalkuvó politikával kapcsolatban. 


Hardin, mintha olvasott volna a nagykövet gondolataiban, ezt mondta: 
— Jobban tettem volna, ha sohasem beszélek magának erről. 
— Miért mondja ezt? — hökkent meg Verisof. 


— Mert most már hatan vagyunk: rajtunk kívül a másik három 
nagykövet meg Yohan Lee, akik sejtik, mi várható, és mérget mernék 
rá venni, hogy Seldon szándéka szerint senkinek se szabad tudnia a 
dologról. 


— Miért? 


— Mert még Seldon fejlett pszichológiai tudománya sem volt 


mindenható. 


A kelleténél több független változóval nem volt képes megbirkózni. 
Bizonyos adott időtartamon túl egyes személyekkel már nem tudott 
dolgozni, legalábbis azon a határon túl nem, ameddig a gázok 
kinetikai elméletét még alkalmazni lehet egyetlen molekulára. Ő csak 
tömegekkel foglalkozott, egy-egy bolygó egész lakosságával, méghozzá 
vak tömegekkel, amelyeknek sejtelmük sincs saját tevékenységük 
végeredményéről. 


— Nem egészen értem. 


- Nem tehetek róla. Nem vagyok eléggé pszichológus ahhoz, hogy 
tudományos magyarázatot adhatnék. De hiszen ezt maga is tudja. 
Terminuson nincs egyetlen képzett pszichológus, és egyetlen 
matematikai szakkönyv sem található ebben az ágban. Nyilvánvalóan 
az volt a szándéka, hogy Terminuson senki se legyen képes a jövőt 
kiszámítani. Seldon azt akarta, hogy vakon tapogatózzunk előre, ami — 
a tömegpszichológia törvényei szerint — egyedüli biztosítéka annak, 
hogy a helyes úton maradjunk. Egyszer már említettem magának, 
hogy fogalmam sem volt róla, hová lyukadunk ki, miután kiűztem 
innen az anakreóniakat. Engem csak az izgatott, hogy fönntartsam az 
erőegyensúlyt, semmi több. Csak később véltem fölfedezni valamiféle 
szabályszerűséget az eseményekben, de minden tőlem telhetőt 
megtettem, 


hogy ne építsek erre a fölfedezésemre. Az előrelátásból következő 
beavatkozás kizökkentette volna a tervet. 
Verisof elgondolkodva bólintott. 


- Majdnem ilyen bonyolult okoskodásokat hall az ember odaát az 
anakreóni templomokban is. És honnan fogja tudni, hogy eljött a 
cselekvés órája? 


- Már most is tudom. Maga mondta, hogy mihelyt helyreállítjuk a 
csatahajót, semmi sem térítheti el Wienist attól a szándékától, hogy 
megtámadjon bennünket. Ebben a vonatkozásban tehát csak egyetlen 
lehetőség marad, igaz? 


— Úgy van. 


— Helyes. Ez a külső helyzetet illetően. Ugyanakkor azt is elismeri, 
hogy a legközelebbi választások után új és hajthatatlan tanács alakul, 
amely ki fogja erőszakolni az Anakreón elleni akciót. Itt sem marad 


más lehetőség. 
— Igen. 


- És mihelyt az összes választási lehetőség elapad, nyakunkon a 
válság, nem igaz? És én mégis aggódom. 


Elhallgatott, és Verisof várta, hogy folytassa. Hardin lassan, szinte 
vonakodva megszólalt: 


- Van egy olyan gyanúm, inkább megérzésem, hogy a terv szerint a 
külső 


és belső nyomásnak egyidőben kellene forrpontra jutnia. Ezzel 
szemben néhány hónap eltérés ígérkezik. Wienis valószínűleg még a 
tavasz előtt támadni fog, a választások pedig csak egy év múlva 
esedékesek. 


- És ez olyan fontos lenne? 


— A jó ég tudja. Vagy a számításokba csúszott bele kisebb hiba, vagy 
ott a baj, hogy én túl sokat tudtam. Azon igyekeztem, hogy amit tudok 
a jövőből, sohase befolyásolja a tetteimet, de hát ki tudja? És 
egyáltalán mi lesz a következménye ennek a hézagnak? Lesz, ahogy 
lesz — szegte föl a fejét —, egyvalamit azonban szilárdan eltökéltem. 


— Éspedig? 


- Amikor a válság beüt, én Anakreónon leszek. Ott akarok lenni a 


tetthelyen...De ennyi elég is, Verisof. Későre jár. Jöjjön, csapjunk egy 
görbe éjszakát. Szükségem van a kikapcsolódásra. 


— Rendben van, de ne menjünk sehova - helyeselt Verisof —, nem 
szeretném, ha fölismernének, különben mit szólna ez az új párt, amit a 
maga drágalátos tanácsnokai összehoznak. Rendelje ide a brandyt. 


És Hardin odarendelte, de nem túl sokat. 
3. 


Valamikor hajdanán, amikor még a Galaktikus Birodalom az egész 
Galaxisra kiterjedt, Anakreón a Periféria leggazdagabb tartománya 
volt, és az alkirályi palota nem egy császári vendégnek adott pompás 
szállást. És ezek közül nem egy odaült a légi robogók kormánya mögé, 
hogy kipróbálja a szerencséjét meg a tűpuskáját a niakmadár nevű 
tollas repülő erődök ellen. 


Anakreón dicsősége a semmibe enyészett azóta. Az alkirályi palota 
helyén csak tátongó romok maradtak, kivéve azt a szárnyát, amelyet 
az Alapítvány szakmunkásai helyreállítottak. És kétszáz év óta 
egyetlen császár sem tette Anakreónra a lábát. 


De a niakvadászat megmaradt királyi sportnak, s az éles szem meg a 
biztos kéz a tűpuska kezelésében még mindig fő erénynek számított az 
anakreóni királyi udvarban. 


I. Lepold, Anakreón királya — és mint ahogy elmaradhatatlanul, bár 
indokolatlanul hozzátették: a határbirtokok ura — még tizenhat sem 
múlott, de már bőséges tanújelét adta ügyességének. A tizenhárom 
évet sem töltötte be, amikor leszedte az első niakot; a tizediket a 
trónra lépése utáni héten; és most a negyvenhatodik madárral tartott 
éppen hazafelé. 


— Meglesz az ötven, mire nagykorú leszek — mondta lelkesen. — Ki 
fogad velem? 


Udvaronc azonban nem fogad a király ügyességére. Mert könnyen 
kiteszi magát a nyerés halálos veszedelmének. Ezúttal sem vette föl 
senki a kihívást, így hát a király jókedvűen elindult átöltözni. 


— Lepold! 


A király két lépcsőfok között megtorpant, meghallván az egyetlen 
hangot, amelynek önkéntelenül engedelmeskedik a lába. Durcásan 
hátrafordult. 


Wienis állt lakosztálya küszöbén és türelmetlenül intett 
unokaöccsének. 


— Küldd el őket! Gyorsan! 


A király kurtán biccentett, és a két kamarás hajlongva lehátrált a 
lépcsőn. 


Lepold belépett nagybátyja szobájába. 
Wienis szemrehányóan méregette a király vadászöltönyét. 


- Hamarosan sokkal fontosabb dolgokkal kell foglalkoznod, mint a 
niakvadászat. 


Hátat fordított, és az íróasztalhoz ballagott. Amióta kiöregedett abból, 
hogy élvezni tudná a levegő süvítését, a nyaktörő szaltót 


szárnycsapásnyira a niakmadártól, a légi robogó perdülését és 
meredek emelkedését lába apró mozdulatára, azóta csak ócsárló szava 
volt az egész sportról. 


Lepold tisztában volt vele, hogy nagybátyjának savanyú a szőlő, ezért 
nem minden rosszmájúság nélkül lelkendezni kezdett: 


- Sajnálhatod, bácsikám, hogy nem jöttél velünk! Fölvertünk egyet a 
samiai 


vadonban, 
micsoda 
példány! 
Mi 

utána. 
Legalább 
száz 


négyzetkilométert keresztül-kasul száguldunk vagy két órán keresztül. 
Ekkor én föl a masinámat napiránt — a kezével úgy tett, mintha most is 
a gépben ülne 


—, és megpörgetem, mint az orsót. Zutty, neki a bal szárnya alatt, a 
tomporánál. Ettől megvadul, és rézsút fölvág a magasba. Én balra 
kitérek, és várom, hogy lecsapjon. És valóban, mint a vércse, zuhan 
rám. 


Szárnycsapásnyira sem volt, amikor én uccu, el alóla, és... 
— Lepold! 

— Ühüm... Eltrafáltam! 

— Jó, jó. Ide figyelsz végre? 


A király vállat vont, és elvonult a sarokasztal mellé, ahol is egyáltalán 
nem királyi duzzogással, nagybátyja tekintetét elkerülve, csipegetni 
kezdett a leradióból. 


Wienis mintegy bevezetésképpen odavetette: 


- Voltam ma a hajón. 
— Miféle hajón? 


- Csak egy hajó van. A hajó. Amelyiket az Alapítvány a flotta számára 
helyreállít. A régi birodalmi cirkáló. Elég világosan fejezem ki 
magam? 


- Ja, az? Ugye, megmondtam, hogy az Alapítvány kijavítja nekünk, ha 
megkérjük rá! Szamárság, amivel folyton rágod a fülemet, hogy meg 
akarnak támadni bennünket. Mert ha ez volna a szándékuk, akkor 
mért csinálnák meg nekünk a hajót? Hidd el, ez sehogyan sem 
stimmel. 


— Hülye vagy, Lepold! 


A király, aki éppen félredobta egy leradió héját, és új dióért nyúlt, 
elvörösödött. 


- Izé... ide figyelj... — dadogta mérgesen, a dühe azonban alig volt 
több gyerekes durcásságnál. - Nem hinném, hogy jogod van rá így 
nevezni. 


Megfeledkezel magadról. Ha nem tudnád, két hónap múlva nagykorú 
leszek. 


- Úgy van, és pont neked való az uralkodói felelősség. Ha csak 
feleannyi időt szentelnél a közügyeknek, mint amennyit a 
niakvadászatra áldozol, akkor nyugodt lelkiismerettel lelépnék a 
kormányzói székből. 

- Nem érdekel. Tudd meg, hogy ennek semmi köze az ügyhöz. A tény 
az, hogy hiába vagy kormányzó herceg meg a nagybátyám, a király én 
vagyok, és te az alattvalóm vagy. Nem szabadna engem hülyének 
nevezned, és egyébként sem volna szabad ülnöd a jelenlétemben. Nem 


kértél engedélyt rá. Szerintem jó lenne, ha vigyáznál magadra, mert 
még hamarosan tenni találok valamit. 


Wienis szeme fagyos volt, mint a jégcsap. 
— Felségednek szólítsalak? 

— Igen. 

- Rendben van. Felséged hülye! 


Sötét szeme parázslott összevont szemöldöke alatt, s az ifjú király 


lassan a székébe roskadt. A herceg arcán gúnyos elégedettség suhant 
át, de gyorsan tova is tűnt. Vastag ajkai mosolyra nyíltak, s egyik keze 
megpihent a király vállán. 


- Sose bánd, Lepold. Nem lett volna szabad elragadtatnom magam. 
Néha nehezen tudja megőrizni az ember a méltóságát, amikor az 
események súlya... 


De érted egyáltalán, miről beszélek? 
Ha a szavai nyájasak is voltak, a szemében megmaradt a keménység. 
Lepold bizonytalanul hebegte: 


- Hogyne. Az államügyek, ugyebár, fenemód terhesek. — Nem minden 
nyugtalanság nélkül várta, hogy most mindenféle vacak részletet 
zúdítanak a nyakába arról, hogy áll az ez évi kereskedelem 
Smyrnóval, meg hol tart jelenleg az a véget nem érő civódás, amely a 
Rőt Folyosó gyéren lakott bolygói körül zajlik. 


- Ide figyelj, fiam, már régen beszélni akartam veled erről - mondta 
Wienis —, de hát tudom, hogy a heves ifjúság türelmetlen a száraz 
államügyek iránt. 


- Csak ki vele, nem tesz semmit - intett Lepold. 
A nagybácsi ügyet sem vetett rá. 


- Két hónap múlva viszont nagykorú leszel. S mi több: nehéz idők 
jönnek, s neked is oda kell állnod a gátra. Hisz attól kezdve, Lepold, 
király leszel. 


Lepold bólintott, de az arca közönyös maradt. 

— Háború lesz, Lepold. 

— Háború! De hiszen fegyverszünetet kötöttünk Smyrnóval... 

- Nem Smyrno: maga az Alapítvány. 

- Bácsikám, de hiszen helyrehozzák a hajót. Azt mondta... 
Nagybátyja ajkbiggyesztése beléfojtotta a szót. 

- Lepold - mondta ez egy árnyalattal ridegebben —, beszéljünk mint 


férfi a férfival. Háború lesz az Alapítvánnyal, akár helyreállítják a 
hajót, akár nem, sőt a hajó kijavítása csak siettetni fogja a dolgot. Az 


Alapítvány a hatalom és erő forrása. Anakreón egész nagysága, a hajói 
és a városai, a kereskedelme, egész léte azoktól a morzsáktól függ, 
amelyeket az Alapítvány könyöradományként nagy nehezen nyújtani 
kegyeskedik nekünk. Jól emlékszem még azokra az időkre — nem is 
olyan régen volt -, amikor az anakreóni városokat szénnel és olajjal 
fűtötték. Különben hagyjuk, úgysem értenéd meg. 


-— Szerintem - kockáztatta meg a király félénken - hálásnak kellene 
lennünk... 


— Hálásnak? — üvöltötte Wienis. — Hálásnak azért, mert fukar kézzel 
elénk vetnek egy-egy alamizsnát, s közben csak a nagy mindenség a 
tanúja, mit tartanak meg maguknak - mivégre? Hogy valamikor ők 
legyenek a Galaxis urai! 


Tenyerét unokaöccse térdére helyezte, s a szeme résnyire szűkült. 


- Lepold, te Anakreón királya vagy. Fiaid és a fiaidnak a fiai a 
világegyetem urai lehetnek, ha a kezedben lesz a hatalom, amelytől az 
Alapítvány megfoszt bennünket! 


- Ebben van valami! — Lepold szemében megcsillant egy szikra, és a 
háta kiegyenesedett. — Elvégre is milyen jogon tartogatják maguknak? 
Ez nem járja, ugye? Anakreón is számít tán valamit, nem? 


— No, lám, végre kezdesz kapiskálni. Nomármost, fiam, mi van akkor, 
ha Smyrno a saját szakállára megtámadja az Alapítványt, és kezébe 
kaparintja az egész hatalmat? Mit gondolsz, meddig tudjuk elkerülni a 
csatlóssorsot? 


Meddig tudsz megülni a trónodon? 
Lepold egyre izgatottabb lett. 


- A mindenségit, valóban! Én mondom neked, hogy teljesen igazad 
van. 


Nekünk kell tánadnunk elsőnek. Tisztára önvédelemből. 
Wienis arcán szélesebbre nyílt a mosoly. 


- Vedd hozzá ehhez, hogy valamikor, nagyapád uralkodásának a 
legelején, Anakreón katonai támaszpontot állított föl Terminuson, az 
Alapítvány-bolygón, s ez a támaszpont létfontosságú volt a haza 
védelme szempontjából. 


Kénytelenek voltunk azonban föladni azt a támaszpontot az 
Alapítvány vezetőjének - ennek az agyafúrt parasztnak, ennek a 
tudósnak, akinek egy csöpp nemes vér sem folyik az ereiben — a 
mesterkedései folytán. Érted, miről van szó, Lepold? A te nagyapádat 
megalázta ez a közönséges fráter. Én nem felejtettem el őt! Alig volt 
idősebb nálam, amikor idejött Anakreónra a maga ördögi mosolyával 
és ördöngös eszével - és a háta mögött mindhárom királyság 
hatalmával, amelyek gyáván összeszövetkeztek Anakreón nagysága 
ellen. 


Lepold arca kipirult, és a szemében fölparázslott az iménti szikra. 


- Seldonra mondom, ha a nagyapám helyében lettem volna, én kardot 
ragadok! 


-— Nem, Lepold! Mi úgy döntöttünk, hogy kivárjuk a megfelelő 
alkalmat a sérelem megtorlására. Apád, korai halála előtt, abban 
reménykedett, hogy ő 


lehet az, aki... — Wienis elfordította az arcát. Kis idő múlva, mint aki 
az érzelmeivel küszködik: - A bátyám volt. De ha a fia... 


- Igenis, bácsikám. Nem leszek méltatlan őhozzá. Én már döntöttem. 
Az a helyénvaló, ha Anakreón kifüstöli ezt a darázsfészket, méghozzá 
haladéktalanul. 


-— Csak lassan a testtel. Először meg kell várnunk, amíg elkészül a 
csatahajó. Az a puszta tény, hogy vállalkoztak erre a munkára, azt 
bizonyítja, hogy félnek tőlünk. Az ostobák megpróbálnak kiengesztelni 
bennünket, de mi, ugyebár, nem dőlünk be nekik? 


Lepold öklével belecsapott a tenyerébe. 

- Nem, amíg én vagyok Anakreón királya! 

Wienis ajka gúnyos mosolyra biggyedt. 

- És azonkívül meg kell várnunk, amíg Salvor Hardin megérkezik. 


— Salvor Hardin! - A király szeme hirtelen kerekre tágult, és sima, 
gyerekes arcáról lehullott a rákényszerített majdnem-keménység. 


- Igen, Lepold, az Alapítvány vezetője személyesen jön Anakreónra a 
te születésnapodra, nyilván azzal a szándékkal, hogy elringasson 
bennünket. De nem fog neki sikerülni. 


- Salvor Hardin! — suttogta a király. 


- Csak nem félsz ettől a névtől? — ráncolta a homlokát Wienis. — Ez 


ugyanaz a Salvor Hardin, aki előző ittjártakor beleverte az orrunkat a 
sárba. 


Nem feledkezel meg tán a királyi házat ért súlyos sérelemről? 
Méghozzá egy közember részéről. Egy csatornatölteléktől. 


- Nem. Azt hiszem. Dehogy feledkezem el! Meg fogunk fizetni neki, 
csak... csak... egy kicsit félek. 


A herceg talpra ugrott. 
— Félsz? Mitől? Mitől, te... te kis... — Nagyot nyelt. 


- Izé... hogy is mondjam... szentségtörés lenne megtámadni az 
Alapítványt. Vagyis... — Elakadt. 


— Nos? 
- Vagyis ha valóban létezne a Galaktikus Szellem - dadogta -, akkor... 
izé... nem tetszene neki. Nem gondolod? 


- Nem, nem gondolom - hangzott a kemény válasz. Wienis visszaült a 
helyére, és különös mosoly jelent meg az ajka körül. — Sokat jár a 
fejedben ez a Galaktikus Szellem, nemde? Ez az eredménye annak, 
hogy szabadjára engedtünk. Telebeszélte a fejedet az a Verisof, ugye? 


- Sokat magyarázott nekem... 
- A Galaktikus Szellemről? 
— Igen. 


- Ó, te szopós majom, hisz ő annyira sem hisz ebben a 
hókuszpókuszban, mint én, pedig én aztán egy csöppet sem hiszek 
benne! Hányszor mondtam neked, hogy ostobaság az egész! 


- Tudom, hogy az, de hát Verisof azt mondja... 
- Az ördögbe Verisoffal! Ostobaság, ha mondom. 
Lepold egy ideig makacsul hallgatott, aztán kibökte: 


— Mégis mindenki hisz benne. Vagyis a Hari Seldon prófétáról szóló 


mesékben, abban, hogy az Alapítványra hagyta parancsolatai 
végrehajtását, s egykor még eljöhet a földi paradicsom; meg hogy aki 
ellenszegül a parancsolatainak, az örök kárhozatra ítéltetik. Az 
emberek hisznek ebben. Én elnököltem az ünnepségeken, és biztos 
vagyok benne, hogy hisznek. 


- Úgy van: az emberek hisznek, de mi nem. És hálás lehetsz érte, hogy 
ez Így van, mert ennek a hülyeségnek köszönheted, hogy isteni 
kegyelemből vagy király s félisten magad is. Nagyon praktikus. Így 
senki sem mer lázadni, és vakon engedelmeskednek mindenben. Ezért 
kell hát neked meghirdetni a háborút az Alapítvány ellen. Én csak 
kormányzó herceg vagyok, s csak ember. 


Te viszont király vagy, és nekik több mint félisten. 
- De igazánból nem vagyok az — mondta a király elmélázva. 


— Persze hogy igazánból nem vagy az - hangzott az ironikus válasz —, 
de mindenki számára az vagy, kivéve az Alapítvány népét. Világos? 
Mindenki számára, kivéve az alapítványiakat. Ha ezekkel 
leszámolunk, akkor többé senki sem tagadhatja meg tőled az 
istenséget. Erre gondolj! 


- És azután mi magunk is képesek leszünk a templomok 
energiadobozait kezelni, meg a hajókat, amelyek ember nélkül 
repülnek, meg a Szent Eledelt, amely meggyógyítja a rákot meg a 
többit? Verisof azt mondta, hogy csak azok, akiken rajta van a 
Galaktikus Szellem áldása.. 


-— Verisof azt mondta! Verisof Salvor Hardin után a te legnagyobb 
ellenséged. Tarts velem, Lepold, és ne törődj ővelük. Mi együtt 
visszaállítjuk a Birodalmat — mi ez az anakreóni királyság ahhoz 
képest! —, amely egytől egyig a pajzsa alá gyűjti a Galaxis sok milliárd 
csillagát. Mi a jobb, ez vagy a 


“földi paradicsomról" való halandzsa? 

— E-ez. 

- Ígérhet ennél többet Verisof? 

— Nem. 

- No látod. - Majd ellentmondást nem tűrő hangon: — Azt hiszem, 

lezárhatjuk az ügyet. — Nem várt választ. — Most menj. Később én is 
lemegyek. Csak még egyet, Lepold. 


A fiatal király visszafordult a küszöbről. Wienis csupa mosoly volt, 
csak a szeme maradt komor. 


— Légy óvatos, fiam, azokkal a niakvadászatokkal. Amióta az a 
szerencsétlenség történt az apáddal, veled kapcsolatban is el-elfog a 
rossz előérzet. Sose lehet tudni abban a kavarodásban, amikor 
összevissza röpködnek a tűpuska lövedékei. Vigyázni fogsz magadra, 
ugye? És megteszed, ugye, amire kérlek az Alapítvány ügyében? 


Lepold szeme tágra nyílt, majd lesütött szemmel csak annyit rebegett: 
— Igen, persze! 


— Helyes! — Kifejezéstelen tekintettel bámult távozó unokaöccse után 
aztán visszament az íróasztalához. 


A távozó Lepold fejében pedig józan, de nem minden aggodalom 
nélküli gondolatok kavarogtak. Talán valóban jobb lenne, ha 
megvernék az Alapítványt, és megkaparintanák mindazt a hatalmat, 
amelyről Wienis beszélt. 


De utána, ha a háborúnak vége, és ő szilárdan ül a trónján... — és nem 
tudott szabadulni attól a gondolattól, hogy jelen pillanatban Wienis és 
nagyszájú két fia következett a trónöröklési listán. 


De hát ő király. És egy király könnyedén megszabadulhat valakitől. 
Még ha a nagybátyjáról és az unokatestvéreiről van is szó. 


4. 


Sermak után Lewis Bort fejtette ki a legnagyobb aktivitást, hogy 
összegyűjtse azokat az elégedetlenkedőket, akik az egyre hangosabb 
Akció-pártban tömörültek. Mégsem volt tagja annak a küldöttségnek, 
amely csaknem fél évvel ezelőtt fölkereste Salvor Hardint. Nem azért, 
mintha nem méltányolnák a szolgálatait; épp ellenkezőleg. 
Távolmaradásának az volt az egyetlen oka, hogy abban az időben 
éppen Anakreón központi bolygóján járt. 


Magánemberként látogatott oda. Nem keresett föl egyetlen hivatalos 
személyt sem, és nem is csinált semmi említésre méltót. Mindössze 
körülkémlelte a nyüzsgő bolygó sötétebb sarkait, és tömpe orrával 
végigszimatolta a poros zugokat. 


A rövid téli nap - amely borúsan köszöntött be, és havazással 
búcsúzott — a vége felé járt, amikor visszaérkezett. Egy óra múlva 
Sermak házában ült a nyolcszögletű asztal mellett. 


Első szavait nem arra szánta, hogy fölvidítsa velük az egybegyűlteket, 
akik eléggé nyomott hangulatban bámulták a havas tájra leereszkedő 
éjszakát. 


— Attól tartok — mondotta -, hogy helyzetünket a színpadias 
szójárással veszett ügynek nevezett kifejezéssel tudnám a 
legpontosabban körülírni. 


— Azt hiszed? — kérdezte Sermak komoran. 

- Ez már nem hit kérdése, Sermak. Meggyőződésem. 


- A fegyverek... — kezdte volna doktor Walto kissé fontoskodóan, de 
Bort nem hagyta szóhoz jutni. 


— Ne is említsd. Ez régi nóta. — Szemét végighordozta a körben ülőkön. 


Én az emberekről beszélek. Bevallom, az én ötletem volt, hogy 
valamilyen palotaforradalomszerűséget kellene kirobbantanunk, és 
olyasvalakit a trónra ültetnünk, aki barátságosabb az Alapítvány iránt. 
Az ötlet nem volt rossz. 


Most sem az. Csakhogy megvan az az egyetlen apró hibája, hogy 
kivihetetlen. 


A nagy Salvor Hardin tett róla, hogy az legyen. 
Sermak savanyú képpel közbevetette: 
— Nem árulnád el a részleteket, Bort... 


— Részleteket! Nincsenek részletek! Nem olyan egyszerű a dolog. Az az 
egész átkozott anakreóni helyzet. A vallás, amelyet az Alapítvány 
elültetett. 


És amely működik. 
- Úgy! 


- Látnotok kellene működésében, hogy méltányolni tudjátok. Mert mit 
láttok itt? A népes papneveldét meg azt a néhány alkalmi mutatványt, 
amelyet itt-ott a város eldugott zugaiban megrendezünk a zarándokok 
épülésére, mi mást? Az egész ügy alig érint bennünket a maga 
teljességében. Anakreónon viszont... 


Lem Tarki egyik ujjával végigsimította hetyke hollandus bajuszkáját, 


és megköszörülte a torkát. 


— Miféle vallásról beszélsz? Hiszen Hardin mindig azt hajtogatta, hogy 
az egész csak egy gyerekes cécó, amely arra jó, hogy minden további 
nélkül elfogadják a tudományunkat. Emlékszel, Sermak, mit mondott 
azon a napon... 


- Hardin magyarázatait nem mindig kell készpénznek venni - vetette 
közbe Sermak. - De mégis, miféle vallás az, Bort? 


Bort elgondolkodott. 


- Etikai szempontból semmi baj. Alig különbözik a régi Birodalom 
változatos filozófiai iskoláitól. Magas erkölcsi követelmények satöbbi. 
Ebben a vonatkozásban nem találni kivetnivalót. A vallás egyike a 
történelem nagy civilizáló tényezőinek, s mint ilyen betölti... 


— Ezt mi is tudjuk — szakította félbe Sermak türelmetlenül. — Térj a 
lényegre! 


— Tessék. — Bort egy kicsit bosszús volt, de nem mutatta. — A vallás, 
vagyis az a vallás, amelyet az Alapítvány ültetett el és istápolt, szigorú 
tekintélyuralmi elvre épül. A papság kizárólagos ellenőrzést gyakorol 
azok fölött a tudományos eszközök fölött, amelyeket mi adtunk 
Anakreónnak, kezelésüket azonban csupán tapasztalati úton 
sajátították el. Ők föltétel nélkül hisznek ebben a vallásban és a 
kezükben levő erők... izé... szellemi mivoltában. Példának okáért 
néhány hónappal ezelőtt egy tökfej babrált az egyik nagyobb 
erőművel, amely a thessalekioni templomban volt. Persze öt háztömb 
a levegőbe röpült. Mindenki, még a papok is, isteni bosszúállást láttak 
a dologban. 


— Emlékszem rá. Annak idején a lapok is hozták megcsonkítva az 
esetet. 


De nem tudom, mire akarsz kilyukadni. 


— Hát ide figyelj - mondta Bort érdesen. — A papság piramist alkot, 
amelynek a csúcsán a király ül, akit kisebbfajta istenségnek 
tekintenek. Isten kegyelméből való abszolút uralkodó - s a nép is meg 
a papság is vakon hisz ebben. A királyt nem lehet csak úgy egyszerűen 
elmozdítani. Érted már végre, hogy miről van szó? 


- Várj csak - szólt közbe Walto. — Hogy értetted azt, hogy mindez 
Hardin műve? Hogy kerül ő ide? 


Bort elkeseredett pillantást vetett a kérdezőre. 


— Az Alapítvány kitartóan táplálta ezt a csalást. Minden 
tudományunkkal támogattuk az ámítást. Nincs olyan ünnepség, ahol a 
trónoló királyt ne övezné, s ne ragyogna koronaként a feje fölött 
radioaktív dicsfény. Aki hozzáér, alaposan megégeti a kezét. Alkalmas 
pillanatban a levegőbe emelkedhet, s mintegy isteni sugallatra 
tovalebeghet. Egyetlen kézmozdulatára sejtelmes gyöngyházfény önti 
el a templomot. Se vége, se hossza ezeknek az egyszerű 


trükköknek, amelyekkel a mi jóvoltunkból ügyeskedik, s amelyeket 
még a papok is készpénznek vesznek. Jóllehet ők maguk azok, akik a 
szerkezeteket kezelik. 


- Szép kis helyzet — harapott az ajkába Sermak. 


— Sírni tudnék, akár a Városház Park szökőkútja - fakadt ki Bort —, ha 
rágondolok, milyen alkalmat szalasztottunk el. Mert mi volt a helyzet 
harminc évvel ezelőtt, amikor Hardin kimentette az Alapítványt 
Anakreón karmai közül? Abban az időben az anakreóni népnek 
sejtelme sem volt arról, hogy a Birodalom lejtőre jutott. A zeoni 
fölkelés után többé-kevésbé a maguk urai voltak a saját portájukon, de 
valójában még akkor sem eszméltek rá arra, hogy a Birodalom az 
utolsókat rúgja, amikor megszakadt a közlekedés, és Lepoldnak az az 
útonálló nagyapja királyt csinált magából. 


Ha a császárnak lett volna egy kis mersze, két cirkáló meg a minden 
bizonnyal föllángoló belső lázadás segítségével könnyedén 
visszaállíthatta volna a hatalmát. És mi, mi is megtehettük volna 
ugyanazt, de nem! Ehelyett Hardin beléjük ültette az uralkodó 
istenítését. Miért? Miért? Miért? Sehogyan sem fér a fejembe. 


- És Verisof mit csinál? — vágott közbe Jaim Orsy váratlanul. — Egy 
időben maga is közel állt az Akció-párthoz. Mért nem tesz valamit? 
Vagy neki is hályog nőtt a szemén? 


- Nem tudom - vágta rá Bort. —- Nekik ő a főpap. Amennyire én meg 
tudom ítélni, azonkívül, hogy technikai dolgokban tanácsokkal látja el 
a papságot, nem tesz semmit. 


Feszült csend ült a szobára. Minden szem Sermakra meredt. A fiatal 
pártvezér idegesen harapdálta a körmét, aztán kitört belőle: 


— Nem lehet! Valami bűzlik a dologban! 


Körülhordozta a tekintetét, majd dühösen hozzátette: 


- Hardin ennyire ostoba volna? 
— Úgy látszik - vonta meg a vállát Bort. 


- Soha! Valami itt nincs rendjén. Csak égbekiáltó esztelenséggel volna 
képes valaki arra, hogy ilyen alaposan és visszavonhatatlanul 
elfűrészelje maga alatt a fát. Erre Hardin még akkor sem lenne képes, 
ha egy csöpp esze sem volna, amit én kötve hiszek. Egyfelől megalapít 
egy vallást, hogy a belső 


lázadás utolsó lehetőségét is megszüntesse. Másfelől pedig állig 
fölfegyverzi Anakreónt. Nem értem. 


- Elismerem, hogy kissé zavaros a dolog — mondta Bort -, de hát ezek 
a tények! Mi másra gondolhatnánk? 


- Nyílt árulás! Megvásárolták! - heveskedett Walto. 
De Sermak türelmetlenül megrázta a fejét. 


- Ez sem magyaráz meg semmit. Az egész ügy olyan esztelen és 
értelmetlen, mint... Mondd csak, Bort, hallottál valamit egy 
csatahajóról, amelyet állítólag az Alapítvány helyrepofoz az anakreóni 
flotta részére? 


- Csatahajó? 
-— Egy régi birodalomi cirkáló. 


- Nem én, nem hallottam. De hát attól még meglehet. A hadikikötők 
vallásos szent helyek, és közönséges halandók a közelükbe sem 
mehetnek. A haditengerészetről sohasem hall az ember semmit. 


- Valami azért mégis kiszivárgott. A párt egyik képviselője fölvetette a 
dolgot a tanácsban. Nos, Hardin egy percig sem tagadta. A szóvivői 
kikeltek a rémhírterjesztők ellen, és ennyiben maradt a dolog. Nem 
zörög a haraszt... 


- Szépen beleillik a képbe — mondta Bort. — Ha igaz a hír, akkor 
teljesen elment az eszünk. De az egész helyzeten már nem sokat ront. 


- Szerintem - szólt közbe Orsy - Hardinnak nincs semmilyen titkos 
fegyver a tarsolyában. Mert az... 


— Hogyne - szakította félbe Sermak maró gúnnyal -, talán egy 
paprikajancsi, amely a kellő lélektani pillanatban előugrik a zsákból, 
és az öreg Wienis egyből berezel. Az Alapítvány akár föl is 


robbanthatná magát, és egyszerre vége lenne minden bajának, ha már 
csak valamilyen titkos fegyverbe vethetné a bizodalmát. 


- Akkor hát - váltott témát sietve Orsy — a kérdés arra az egy dologra 
szűkül le, hogy mennyi időnk maradt. Nos, Bort? 


— Ugy van. Ez itt a kérdés. De ne nézz rám, én sem tudom 
megmondani. 


Az anakreóni sajtó sohasem tesz említést az Alapítványról. A jelen 
pillanatban egyéb sincs benne, mint a küszöbön álló ünnepségek. 
Lepold a jövő héten lesz nagykorú. 


- Akkor hát több hónappal rendelkezünk. — Walto először mosolyodott 
el az este folyamán. — Időt nyerhetünk. 


— Időt, időt! — vágott közbe Bort türelmetlenül. — Mondtam, hogy a 
királyt istennek tekintik. Csak nem föltételezitek, hogy külön 
propaganda hadjáratra van szükség ahhoz, hogy harcra tüzelje a 
népét? Csak nem hiszitek azt, hogy előbb agresszióval kell 
megvádolnia bennünket, hogy szabadjára engedje az alantas 
érzelmeket? Ha eljön az ideje, Lepoldnak csak parancsot kell adnia, és 
a nép harcolni fog. Ennyi az egész. Éppen ebben van a rendszer átka. 
Egy istennek nem tesznek föl kérdéseket. Ahogy én látom, akár már 
holnap kiadhatja a parancsot, mi meg süthetjük a tudományunkat. 


Mindenki egyszerre próbált beszélni, és Sermak az asztalt verte az 
öklével, hogy rendet teremtsen, amikor fölvágódott az elülső ajtó, és 

Levi Norast toppant be. Felöltőjét le sem vetve, maga után 
hónyomokat hagyva fölrobogott a lépcsőn. 


- Ide nézzetek! - kiabálta, s egy hideg, hófoltos újságot dobott az 
asztalra. 


— A tévé is ezt harsogja. 

Öt fej hajolt a szétterített újság fölé. 
Sermak fojtott hangon kitört: 

- Nagy ég! Anakreónra megy! Anakreónra! 


- Árulás! — visította Tarki izgatottan. — Átkozott legyek, ha Waltónak 
nincs igaza! Eladott bennünket, és most megy a vérdíjért. 


Sermak kiegyenesedett. 


- Nem maradt más választásunk. Holnap bizalmatlansági indítványt 
teszek a tanácsban Hardin ellen. És ha ez nem megy keresztül, akkor... 


5. 


A hó elállt, de a talajt vastag hóbunda borította, s a csillogó gépkocsi 
csak nagy üggyel-bajjal tudott előrevergődni a néptelen utcákon. A 
hajnal közeledtét jelző piszkosszürke derengés nemcsak költői 
értelemben volt hideg, hanem a maga vaskos valóságában is, nem 
csoda hát, hogy bármily zavarosak voltak is akkoriban az Alapítvány 
politikai ügyei, senkit — lett légyen az akcionista vagy Hardin-párti — 
nem fűtött annyira a tettvágy, hogy ilyen korán az utcára 
merészkedjék. 


Yohan Leenek se fűlt ehhez a foga, s ki is tört belőle a zokszó: 


- Nagyon rossz színe lesz a dolognak, Hardin. Azt fogják mondani, 
hogy kereket oldott. 


- Hadd mondják csak, ha nekik úgy tetszik. Nekem Anakreónra kell 
jutnom, méghozzá baj nélkül. Elég legyen hát a szóból, Lee! 


Hardin hátradőlt az üléspárnák közé, s enyhén megborzongott. Nem 
mintha fázott volna a jól fűtött gépkocsiban; a hóborította táj fagyos 
látványa azonban még az ablakon keresztül is libabőrössé tette a 
hátát. 


— Egyszer, ha lesz majd érkezésünk — mondotta elgondolkodva -, 
szabályoznunk kell Terminus időjárását. Nem valami ördöngös dolog. 


- Én - ellenkezett Lee — szívesebben elvégeznék előbb egyet-mást. 
Például befűtenék Sermaknak. Erre a célra megtenné egy jó kis száraz 
zárka, télen-nyáron huszonöt Celsius fokra beszabályozva. Mit szól 
hozzá? 


- Akkor aztán egész testőrségre lenne szükségem - mondta Hardin -, 
ez a kettő mit sem érne - intett a két Lee-féle fogdmegre, akik a 
gépkocsivezető 


mellől, kezüket az atompisztolyon nyugtatva, vizslaszemekkel 
fürkészték a kihalt utcákat. - Úgy látszik, mindenáron polgárháborút 
akar fölszítani. 


- Még hogy én? Éppen elég piszkavas van a tűzben, mondhatom, nincs 
szükség külön szításra. — Tömzsi ujjain számolni kezdte: — Egy: Sermak 
jókora lármát csapott a városi tanácsban, és bizalmatlansági 


indítványt terjesztett be maga ellen. 


— Minden joga megvolt rá — mondta Hardin szenvtelenül. — Ettől 
függetlenül a javaslatot 206 szavazattal 184 ellenében elvetették. 


- Úgy van. Huszonkét szavazattöbbséggel hatvan helyett, amire 
minimálisan számítottunk. Ne is tagadja, hiszen így volt, nem? 


— Meleg helyzet volt — ismerte el Hardin. 


- No látja. Kettő: szavazás után az Akció-párt ötvenkilenc tagja hátsó 
lábára ágaskodott, és kicsődült a tanácsteremből. 


Hardin néma maradt, mire Lee folytatta: 


- Három: Sermak, mielőtt elhagyta volna a termet, azt ordítozta, hogy 
maga áruló, és azért megy Anakreónra, hogy fölmarkolja a harminc 
ezüstpénzt, meg hogy a tanács többsége a bizalmatlansági-indítvány 
elutasításával maga is cinkosságot vállal az árulásban, és hogy a 
pártjukat nem hiába nevezik Akció-pártnak. Ezt mire tetszik vélni? 


- Arra, hogy baj van, nem? 


- És maga meg hajnalhasadtával kereket old, akár egy tolvaj. Szembe 
kellene néznie velük, Hardin, és ha kell, az ég szerelmére, hirdesse ki 
a szükségállapotot! 


— Az erőszak a gyengék... 
— ... végső menedéke. Hülyeség! 


- Rendben van. Majd meglátjuk. Jól jegyezze meg, amit most mondok, 
Lee. Harminc évvel ezelőtt megnyílt az Időkripta, s az Alapítvány 
ötvenedik évfordulóján megjelent Hari Seldon alakja, aki fölnyitotta a 
szemünket arra, hogy mi is történik tulajdonképpen. 


-— Emlékszem - bólintott Lee elgondolkodó félmosollyal az ajkán. — 
Aznap vettük át a hatalmat. 


- Úgy van. Akkor éltük át az első nagyobb válságot. Ez most a 
második; és mához három hétre lesz az Alapítvány nyolcvanadik 
évfordulója. Nem mond ez magának semmit? 


- Csak nem jelenik meg újból? 


- Még nem fejeztem be. Seldon sohasem mondott, érti, soha semmit 
arról, hogy visszatérne, de ez szépen belevág az egész tervébe. 


Mindent elkövetett, hogy homályban tartsa előttünk a jövőt. Arra sincs 
semmilyen mód, hogy megállapítsuk, vajon a rádiumóra be van-e 
állítva újabb időpontokra, hacsak szét nem szereljük a Kriptát — amely 
egyébként minden bizonnyal megsemmisülne, ha elkezdenénk 
babrálni vele. Az első megjelenés óta minden évfordulón odamentem, 
hátha visszatér. De soha nem történt semmi, igaz viszont, hogy azóta 
ez az első alkalom, hogy valódi válság van kitörőben. 


- Akkor el fog jönni. 


— Lehetséges. Nem tudom. De azért a mai tanácsülésen, rögtön azután, 
hogy bejelenti, hogy én Anakreónra utaztam, hivatalosan azt is 
közölni fogja, hogy március 14-én újabb Hari Seldon-üzenetre kerül 
sor, amely életbevágóan fontos tudnivalókat fog tartalmazni a nemrég 
sikerrel megoldott válsággal kapcsolatban. És jól figyeljen, Lee, 
akárhogy fogják is faggatni, többet egy szót se mondjon. 


- El fogják vajon hinni? — kérdezte Lee tágra meredt szemmel. 
- Nem fontos. El fognak bizonytalanodni, és éppen ez a célom. Amíg 
azon fogják törni a fejüket, hogy vajon igaz-e a dolog, és mi az 
ördögöt akarhatok, ha mégsem igaz; az akciót mindenesetre el fogják 


halasztani március 14-e utánra. Én viszont már jóval előbb itthon 
leszek. 


- De az a “sikerrel megoldott válság” blöff, ugye? 
-— Fölöttébb megtévesztő blöff. De itt is vagyunk a reptéren! 
Az indulásra kész űrhajó mogorván meredt a magasba a szürkületben. 


Hardin sietve dagasztotta a havat, s a tátongó bejárati ajtónál 
visszafordult, és üdvözlésre nyújtotta a kezét. 


- Ég önnel, Lee! Sajnálom, hogy itt kell hagynom magát a forró 
serpenyőben, de hát senki másban nem bízhatom. Ne menjen közel a 
tűzhöz! 


— Ne féljen. Elég forró a serpenyő is. Teljesítem a parancsot. 
Hátralépett, s az ajtó becsukódott. 
6. 


Salvor Hardin nem ment egyenesen Anakreón bolygóra, amely az 
egész királyságnak a nevét adta. Csak a koronázás előtti napon 


érkezett oda, miután röpke látogatást tett a királyság nyolc 
jelentősebb csillagrendszerén, éppen annyi időt töltve rajtuk, hogy 
szót válthasson az Alapítvány helyi képviselőivel. 


A körutazás lenyűgözte a királyság nagyságával. A Galaktikus 
Birodalom beláthatatlan messzeségeihez képest, amelynek valaha 
olyan fontos részét képezte, persze csak egy apró forgács, egy semmi 
kis légypiszok volt az egész; de annak, aki megszokta, hogy egyetlen — 
méghozzá alig lakott — 


bolygóban gondolkozzék, az anakreóni méretek, akár a kiterjedést, 
akár a népesség nagyságát nézve, hátborzongatónak tűnhettek. 


A régi Anakreón tartomány területe — amellyel nagyjából megegyezik 
a mai királyság — huszonöt csillagrendszert ölel magába, ezek közül 
hatnak volt egynél több lakott bolygója is. A tizenkilencmilliárdnyi 
lakosság, bár még mindig jóval kevesebb, mint a Birodalom 
virágkorában, az Alapítvány égisze alatt végbemenő tudományos 
föllendülés hatására rohamosan növekedett. 


És Hardint most valósággal leteperte annak a föladatnak a nagysága. 


Harminc esztendő csak arra volt elég, hogy a központi bolygót sikerült 
erőművesíteni. A külső vidékeken még mindig jókora foltok 
terjengtek, ahol az atomenergiát nem állították helyre. De még ez a 
haladás is lehetetlen lett volna azok nélkül a még működőképes 
ereklyék nélkül, amelyeket a Birodalom apálya hátrahagyott. 


Amikor Hardin végre megérkezett a főbolygóra, a normális 
életmenetnek nyomát sem találta. A külső vidékek is ünnepeltek; 
Anakreón bolygón azonban egyetlen ember sem akadt, aki ne 
feledkezett volna nyakig bele abba a vallásos zsibvásárba, amely 
Lepold, az isten-király nagykorúságának beköszöntét jelezte. 


Hardin mindössze egy félórácskára volt képes elcsípni az elkínzott és 
siető 


Verisofot, mielőtt a nagykövetnek megint rohannia nem kellett egy 
újabb templomi ünnepélyre. Ez a félóra azonban fölöttébb 
gyümölcsözőnek bizonyult, és Hardin elégedetten készült az éjszakai 
tűzijátékra. 


A néző szerepét vállalta magára, mert nem volt gyomra azokhoz az 
egyházi funkciókhoz, amelyeket minden bizonnyal ráerőszakoltak 
volna, ha kiderül a személyazonossága. Így amikor a palota 
báltermében fölsorakozott a királyság legelőkelőbb és legfényesebb 


nemességének csillogó hordája, Hardin szinte észrevétlenül és senki 
által föl nem ismerve lapult meg a fal mellett. 


A hódolók hosszú sorában őt is bemutatták Lepoldnak, persze csak 
biztonságos 


távolból, 
a 

király 
magányos 
fenségét 
ugyanis 


megközelíthetetlenné tette a gyilkos radioaktív dicsfény. És alig egy 
óra múlva majd ugyanez a király helyet foglal súlyos, rádium-iridium 
ötvözetből 


öntött, aranyveretű, gyémántdíszes trónján, aztán trónostul- 
mindenestül méltóságteljesen a levegőbe emelkedik; arasznyira a 
padló fölött, lassan a széles ablakhoz lebeg, amelyen át a közönséges 
tömeg a királyára függesztheti a szemét, és az önkívületbe 
üdvrivalghatja magát. A trón természetesen aligha lehetne ilyen 
súlyos, ha nem atommotor volna beleépítve. 


Tizenegy múlt. Hardin ide-oda fészkelődött, és fölágaskodott, hogy 
jobban lásson. Föl akart állni egy székre, de aztán meggondolta magát. 
Ekkor megpillantotta Wienist, aki lassan furakodott feléje a tömegen 
keresztül, és várt. 


Wienis csigalassúsággal haladt előre. Szinte minden lépésnél intézett 
egy-két kegyes szót egy-egy megilletődött nemeshez, akinek a 
nagyapja annak idején segített Lepold nagyapjának a királyság 
megkaparintásában, s szolgálataiért hercegi ranggal jutalmazták. 


Végre az utolsó díszruhás főurat is lerázta magáról, és Hardin elé ért. 


Arcán a mosoly vigyorba rándult, és bozontos szemöldöke alatt az 
elégedettség szikrája villant fekete szemében. 


- Kedves Hardinom - mondotta szinte suttogva —, legyen elkészülve 
arra, hogy unatkozni fog, ha nem akarja fölfedni a kilétét. 


— Eszemben sincs unatkozni, fenség. Fölöttébb elszórakoztat ez az 
egész. 


Terminuson ugyanis semmi ehhez fogható látványosság nincsen. 


- Elhiszem. De nem jönne be a magánlakosztályomba, ahol nyugodtan 
és fültanúk nélkül elcseveghetnénk? 


— Készséggel. 


Kart karba fűzve lesétáltak a lépcsőn, és nem egy özvegy hercegné 
emelte meglepetten a szeme elé lornyettjét, és kérdezte álmélkodva 
magában, vajon ki lehet ez a szürke öltözékű és érdektelen külsejű 
idegen, aki ilyen kitüntetett kegyben részesül a kormányzó herceg 
részéről. 


Wienis lakosztályán Hardin átadta magát a teljes kényelemnek, és 
köszönetet mormolva elfogadta a herceg saját kezével kitöltött italt. 


— Locrisi bor, Hardin - mondta Wienis -, a királyi pincékből. Valódi, 
kétszáz éves. Tíz évvel a zeoni fölkelés előtt palackozták. 


- Igazi, királyi ital — bólogatott Hardin udvariasan. — I. Lepoldra, 
Anakreón királyára. 


Ittak, és némi szünet után Wienis nyájasan hozzáfűzte: 


- S hamarosan a Periféria császára lesz, aztán — ki tudja? Egykor még 
egyesülhet a Galaxis. 


-— Meglehet, Anakreón alatt? 


-— Miért ne? Ha az Alapítvány segít, ki merné vitatni a Periféria fölötti 
tudományos fölényünket? 


Hardin letette az üres poharat. 


- No igen, csakhogy az Alapítványnak kötelessége segítséget nyújtani 
minden országnak, amely tudományos támogatást kér tőle. 
Kormányunk tiszta idealizmusa és alapítónk, Hari Seldon magasztos 
eszméje nem engedi meg, hogy kivételezzünk. Ezen nem lehet 
változtatni, felség. 


— A Galaktikus Szellem — mondotta Wienis széles mosollyal -, hogy a 
népies szójárással éljek, segít azokon, akik magukon segítenek. 
Tisztában vagyok vele, hogy az Alapítvány, ha rajta múlna, sohasem 
volna hajlandó együttműködni. 


- Én ezt nem mondanám. A birodalomi cirkálót is helyreállítottuk 
önöknek, jóllehet a hajózási hivatalom magának szerette volna 
megtartani kutatási célokra. 


— Kutatási célokra! — ismételte meg a herceg ironikusan az utolsó 
szavakat. 


- No persze! De bajosan hozták volna helyre, ha nem fenyegetőzöm 
háborúval. 


- Nem tudom - mondotta Hardin elhárító mozdulattal. 
- De én tudom! És az a fenyegetés mindig is érvényesült. 
— Most is? 


— Most már túl késő, hogy fenyegetésről beszéljünk. — Wienis gyors 
pillantást vetett az asztalán álló órára. — Figyeljen ide, Hardin. Maga 
már korábban is volt Anakreónon. Akkor még fiatal volt; mindketten 
fiatalok voltunk. De maga meg én már akkor is egészen másképpen 
néztünk a világra. 


Maga, ahogy mondani szokták, a béke embere, nemde? 


- Úgy is lehet mondani. Legalábbis úgy vélem, hogy az erőszak nem a 
legkifizetődőbb út a célhoz. Mindig adódnak ennél jobb eszközök, még 
ha ezek néha kerülővel járnak is. 


- Igen. Hallottam a maga híres mondásáról: “Az erőszak a gyengék 
végső 


menedéke." Ennek ellenére — vakarta meg a herceg az egyik fülét 
affektált szórakozottsággal —, én nem mondanám éppen magamról, 
hogy gyönge vagyok. 


Hardin udvariasan bólintott, de nem szólt semmit. 


— Mégis - folytatta Wienis — mindig hittem a közvetlen cselekvésben. 
Az volt az elvem, hogy a célom felé az egyenes út a legjobb út. Ezen 
az úton sok mindent elértem, és bízom benne, hogy még többet is el 
fogok érni. 


— Tudom - szakította félbe Hardin. — Ha nem tévedek, éppen ilyen utat 
vág maga és a gyerekei számára egyenesen a trón felé, figyelembe 
véve a király atyjának - az ön bátyjának -— szerencsétlen halálát, no 
meg magának a királynak törékeny egészségi állapotát. Mert, ugye, 


törékeny az egészsége? 
Wienis homlokráncolva fogadta a célzást, és a hangja érdesebbre vált: 


-— Azt tanácsolnám magának, Hardin, hogy bizonyos témákat kerüljön 
el. 


Mint Terminus polgármestere, jogosultnak érezheti magát arra, 
hogy... hm... 


meggondolatlan megjegyzésekre ragadtassa magát, de mégis arra 
kérném, hogy nyomja el magában ezt az ingert. Engem nem lehet 
szavakkal megijeszteni. Az volt mindig az életelvem, hogy a 
nehézségek megszűnnek, ha az ember bátran szembenéz velük, és én 
még egyszer sem fordítottam nekik hátat. 


- Ebben nem kételkedem. A jelen pillanatban mi az a nehézség, 
amelynek nem akar hátat fordítani? 


- Az, Hardin, hogy rávegyem az Alapítványt az együttműködésre. A 
maga békepolitikája, ha nem venné észre, több súlyos hibába sodorta 
magát egyszerűen azért, mert lebecsülte az ellenfél merészségét. Nem 
mindenki fél úgy a közvetlen akciótól, mint maga. 


— Például? — érdeklődött Hardin. 


-— Például maga egyedül jött ide Anakreónra, és egyedül kísért el a 
lakosztályomra. 


— És mi ebben a rossz? — hordozta körbe a tekintetét Hardin. 


— Semmi - felelte a herceg —, hacsak az nem, hogy a szoba előtt öt 
rendőr várja a parancsomat lövésre kész fegyverekkel. Nem hiszem, 
Hardin, hogy el tudna innen távozni. 


A polgármester fölvonta a szemöldökét. 
- Eszem ágában sincs, hogy most elmenjek. Ennyire tart tőlem? 


- Én egy cseppet sem tartok magától. Csupán tanújelét akartam adni 
az eltökéltségemnek. Vagy nevezzük tán inkább gesztusnak? 


— Nevezze, ahogy kedve tartja - mondta Hardin közömbösen. — Én 
nem fogom feszélyeztetni magam az incidenstől, bármilyen nevet ad is 
neki. 

- Meg vagyok győződve róla, hogy idővel változtatni fog a 
véleményén. 


De maga, Hardin, újabb hibát követett el, méghozzá szarvashibát. 
Terminus bolygó ugyanis majdnem teljesen védtelen, nem igaz? 


— Magától értetődik. Hiszen mitől is kellene tartanunk? Mi senkit sem 
fenyegetünk, és mindenkinek egyformán a szolgálatára állunk. 


- És mialatt szabadon hagyták a mellüket — folytatta Wienis —, addig 
bennünket segítettek fölfegyverkezni, és különösen abban jártak a 
kezünkre, hogy saját haditengerészetünket nagyszerű hadiflottává 
építsük ki. Olyan flottává, amelynek a birodalmi cirkáló nekünk 
adásával semmi sem állhat az útjában. 


- Fenség csak az időt vesztegeti. — Hardin úgy tett, mint aki föl akar 
állni a székéről. — Ha hadat akar üzenni nekünk, és ezt most akarja a 
tudomásomra hozni, akkor engedje meg, hogy azonnal érintkezésbe 


lépjek kormányommal. 


- Üljön le, Hardin. Én nem akarok hadat üzenni, és maga egyáltalán 
nem fog érintkezésbe lépni a kormányával. Majd ha a háború kitör, és 
nem fogjuk hadüzenetre vesztegetni az időt, Hardin, akkor az 
Alapítvány az anakreóni 


flotta atomcsapásaiból idejében értesülni fog róla. És ezt a flottát saját 
fiam fogja a Wienis zászlóshajóról, az egykori birodalomi flotta 

cirkálójáról kormányozni. 
Hardin összeráncolta a homlokát. 
— Mikor? 


- Ha valóban érdekli a dolog, akkor a hajóraj pontosan ötven perccel 
ezelőtt, tizenegy órakor hagyta el Anakreónt, és az első csapást azon 
nyomban Terminusra mérik, mihelyt megpillantják a bolygót, vagyis 
holnap délben. 


Tekintse magát hadifogolynak. 


- Pontosan erre gondoltam én is, fenség — felelte Hardin, változatlanul 
összeráncolva a homlokát. — De csalódtam magában. 


Wienis megvetően elnevette magát. 
- Ennyi az egész? 


- Igen. Azt hittem, hogy a flotta útnak indítására a koronázás 
pillanata; vagyis éjfél kínálkozik a legalkalmasabb időpontnak. Úgy 
látszik, még mint kormányzóherceg akarta elkezdeni a háborút. 
Amúgy pedig sokkal drámaibb lett volna. 


A herceg nagy szemeket meresztett. 
— Mi a csodát beszél maga itten? 

- Hát nem érti? — kérdezte Hardin szelíden. -— Én éjfélre időzítettem az 
ellencsapásomat. 


Wienis talpra ugrott. 
- Nem fog beugratni. Semmilyen ellencsapás nem lesz. Ha a többi 
királyság segítségére számít, felejtse el. Flottájuk együttesen sem jön a 


miénk közelébe. 


- Ezzel én is tisztában vagyok. De én nem fogok egyetlen lövést sem 
leadni. Csupán arról van szó, hogy egy héttel ezelőtt elterjesztettem: 


ma éjfélkor Anakreón bolygó átok alá kerül. 
- Átok alá? 


- Úgy van. Ha nem érti, megmagyarázhatom. Anakreón minden papja 
sztrájkba lép, amennyiben nem vonom vissza a parancsot. Ezt viszont 
nem tehetem, ameddig fogva tartanak, de akkor sem tenném, ha 
szabad lennék. — 


Előredőlt a székén, és fojtott hangon hozzátette: — Tudatában van 
fenséged annak, hogy az Alapítvány elleni támadás fölér a 
legsúlyosabb szentségtöréssel? 


Wienis látható erőfeszítést tett, hogy uralkodjék magán. 
- Kíméljen meg ettől, Hardin. Tartsa meg a dumáját a csőcseléknek. 


- Kedves Wienis barátom, mit gondol, én kinek tartogatom? 
Elképzelem, hogy az elmúlt félórában Anakreón minden temploma 
tanúja volt, amint a papok éppen erről a tárgyról prédikáltak az 
összegyűlt tömegnek. Egyetlen 


férfit vagy nőt sem talál azóta Anakreónon, aki ne értesült volna róla, 
hogy kormányuk oktalanul és gyalázatosan megtámadta a vallásuk 
központját. De már csak négy perc van éjfélig. Jobban tenné, ha 
lemenne a bálterembe, hogy lássa, mi fog történni. Én itt biztonságban 
leszek ajtóm előtt az öt őrszemmel. 


-— Ezzel hátravetette magát a székében, öntött magának egy újabb 
pohár locrisit, és angyali közönnyel bámult a mennyezetre. 


Wienis fojtottan elkáromkodta magát, és kirohant a szobából. 


A báltermi előkelőség soraiban moraj támadt, amint széles sávban utat 
nyitottak a trón felé. Lepold fagyos arccal, fölszegett fővel ült rajta, 
két kezét a karfán nyugtatva. A hatalmas csillárok kialudtak, és a 
boltozatos mennyezet számtalan apró Atomo-lámpácskájának tarka, 
szórt fényében magasan a feje fölött izzó koronaként vidáman 
ragyogott a királyi dicsfény. 


Wienis megállt a lépcső közepén. Senki sem vette észre; minden szem 
a trónon csüggött. Okölbe szorította a kezét, és nem mozdult: csak 
nem fogja hagyni, hogy Hardin blöffje valami ostobaságra ragadtassa. 


Ekkor a trón megmozdult. Hangtalanul fölemelkedett, majd oldalvást 
úszni kezdett. Lesuhant az emelvényről, lassan lelibegett a lépcsőn, 


majd vízszintesen, arasznyira a padló fölött, a hatalmas, nyitott ablak 
felé sodródott. 


Az éjfélt jelző harang mély kondulására megállt az ablak előtt — s 
ebben a pillanatban kihunyt a királyi dicsfény. 


A másodperc törtrészéig nem mozdult semmi, csak a király arcára 
torzult meglepett kifejezés: a dicsfény nélkül egészen emberi kép. 
Aztán a trón megingott, és az arasznyi magasságból hangos robajjal a 
padlóra huppant, éppen a pillanatban, amikor a palota minden 
lámpája kialudt. 


A zavart lármába és sikongatásba Wienis bikaüvöltése hasított bele: 
- Elő a fáklyákkal! A fáklyákat! 


Jobbra-balra lökdöste maga előtt a tömeget, s az ajtó felé 
nyomakodott. 


Kívülről palotaőrök özönlöttek a sötét terembe. 


Végre előkerültek a fáklyák, azok a fáklyák, amelyeket a koronázást 
követő fáklyásmenet során hordoztak volna végig a város utcáin. 


Fáklyákkal fölfegyverzett őrök rajzottak be a bálterembe; a kék, zöld 
és vörös lángok kísérteties fénybe vonták a riadt és tanácstalan 
arcokat. 


— Nincs semmi baj! — ordított Wienis. — Mindenki maradjon a helyén! 
A világítást azonnal helyreállítják. 


Az őrparancsnokhoz fordult, aki merev vigyázzállásban várta, hogy 
jelenthessen 


- No mi az, kapitány? 


- Fenség - hangzott a késedelem nélküli válasz -, a palotát körülvette 
a város lakossága. 


— Mit akarnak? - tört ki dühösen Wienis. 


— Egy pap vezeti őket, aki azonos Poly Verisof főpappal. Követeli, hogy 
haladéktalanul bocsássák szabadon Salvor Hardin polgármestert, és 
szüntessék be a háborút az Alapítvány ellen. — A tiszt hangja 
hivatásához méltón kifejezéstelen volt, a szeme azonban riadtan 
repdesett ide-oda. 


— Ha a csürhe közül bárki is megpróbálná átlépni a palota kapuját — 


üvöltötte Wienis —, megsemmisíteni! Egyelőre ennyit. Hadd 
üvöltözzenek! 


Majd holnap benyújtjuk a számlát. 


Ekkorra széthordták a fáklyákat, és a bálterem újból világosságban 
úszott. 


Wienis a trónhoz rohant, amely még mindig az ablaknál állott, és 
talpra rántotta a dermedt, viaszsárga arcú Lepoldot. 


- Gyerünk! - Kipillantott az ablakon. A városra síri sötétség borult. 
Lentről a tömeg kusza, nyers kiáltozása hallatszott. Csupán jobbról, az 


Argolid-templom felől szűrődött ide némi világosság. A herceg 
dühösen elkáromkodta magát, és elvonszolta a királyt. 


Wienis, az öt őrszemmel a nyomában, berobogott a szobába. Lepold 
halálra váltan, tágra nyílt szemmel, némán követte. 


- Hardin - sziszegte Wienis rekedten — olyan erőkkel játszik, 
amelyekkel nem fog tudni megbirkózni! 


A polgármester ügyet sem vetett Wienisre. Nyugodtan ülve maradt, 
csak az arcán jelent meg egy ironikus mosoly az oldalánál világító 
Atomo-zseblámpa gyöngyházfényében. 


— Jó reggelt, felség! — fordult oda Lepoldhoz. — Gratulálok a 
koronázásához. 


— Hardin — üvöltötte Wienis —, parancsolja vissza a papjait a helyükre! 
Hardin fagyosan fölpillantott. 


-— Próbálja meg maga, Wienis, és meg fogja látni, ki játszik olyan 
erőkkel, amelyekkel nem képes megbirkózni. Ebben a pillanatban 
egyetlen kerék sem forog Anakreónon. Egyetlen lámpa sem ég, kivéve 
a templomokat. Egyetlen csepp víz sem folyik, kivéve a templomokat. 
A bolygó téli féltekéjén egy kalória hő nem sok, de annyit sem találni, 
kivéve a templomokat. A kórházak egyetlen új beteget sem vesznek 
föl. Az erőművek leálltak. Az összes hajók visszatértek a kikötőikbe. 
Ha mindez nem tetszik magának, Wienis, akkor maga rendelje vissza a 
papokat. Énnekem nincs szándékomban. 


- Rendben van, Hardin. Ha erőpróba, hát legyen erőpróba. Majd 


meglátjuk, hogy a papjai szembe tudnak-e szállni a hadsereggel. Még 
ma éjjel a bolygó összes templomát a hadsereg felügyelete alá 
helyezem. 


- Nagyon jó, de hogyan szándékozik kiadni a parancsot? A bolygó 
minden összeköttetése megszakadt. Látni fogja, hogy a rádió nem 
működik, a tévé nem működik, és az ultrahullám sem működik. Ami 
azt illeti, az egyetlen hírközlő eszköz, amely működni fog a bolygón - 
természetesen a 


templomokon kívül —, az az ebben a szobában levő tévékészülék, és 
azt is csak vételre állítottam be. 


Wienis levegő után kapkodott, de Hardin nem kegyelmezett. 


- Ha akarja, megparancsolhatja a palota előtt állomásozó katonai 
egységnek, hogy nyomuljon be az Argolid-templomba, és az ottani 
ultrahullámú készüléken lépjen kapcsolatba a bolygó többi részével. 
Attól tartok azonban, hogy azt a katonai egységet a tömeg gulyássá 
fogja aprítani, és akkor ki fogja védeni a palotáját, Wienis? És az életét, 
Wienis? 


Wienis rekedten préselte ki magából a szavakat: 


— Ördög és pokol, mi ki fogunk tartani! Kiböjtöljük a napot. Hadd 
üvöltözzön csak a csőcselék, és hadd némuljon meg az 
energiaszolgáltatás, mi ki fogunk tartani. És mihelyt megkapjuk a hírt, 
hogy az Alapítványt bevettük, a maga híres csőcseléke rá fog 
döbbenni, hogy az egész vallás a homokra épült, és faképnél hagyja a 
papjait és föl fog kelni ellenük. Holnap délig, Hardin, mert itt 
Anakreónon kikapcsolhat mindent, a hajóhadamat azonban nem tudja 
megállítani. - A hangja diadalittas rikácsolásba csapott át: — A hajók 
úton vannak, Hardin, elöl a nagy cirkálóval, amelyet maga hozatott 
rendbe. 


Hardin könnyed hangon válaszolt: 


- Igen, amelyet én hozattam rendbe, de a magam módján. Mondja, 
Wienis, hallott maga valamit az ultrahullámú reléről? Úgy látom, nem 
hallott. Nos, körülbelül két perc múlva meg fogja tudni, mire képes 


egy ilyen szerkezet. 


Ebben a pillanatban bekapcsolódott a tévékészülék, s Hardin 
helyesbített: 


— Nem, két másodperc múlva. Üljön le, Wienis, és hegyezze a fülét! 


7. 
Theo Aporat egyike volt Anakreón legmagasabb rangú papjainak. 


Már a rangjánál fogva rászolgált arra, hogy kinevezzék a Wienis 
zászlóshajó főlelkészévé. 


De nem csupán a rangjánál fogva. Ugyanis jól ismerte a hajót. Maga is 
részt vett — az Alapítvány szent férfiúinak a keze alatt — a hajó rendbe 
hozásában. Az ő irányításuk alatt dolgozott a motorokon. Saját 
kezűleg tekercselte a vizorokat, javította a távközlési hálózatot, 
foldozta a lyukas hajótestet, segített a tartógerendák megerősítésében. 
Sőt még azt is megengedték neki, hogy segédkezzen, amint az 
Alapítvány bölcs férfiúi elhelyeztek a hajón egy olyan szent 
szerkezetet, amelyet azelőtt egyetlen hajóba sem építettek be, mert 
erre a nagyszerű hajókolosszusra tartogatták: egy ultrahullámú relét. 


Nem csoda, ha mélyen elkeserítette, hogy milyen aljas célokra szánták 
ezt a dicső hajót. Képtelen volt elhinni, amit Verisof mondott neki, 
hogy a hajót gyalázatos gonoszságra szándékoznak fölhasználni: hogy 
ágyúit a nagy Alapítvány ellen akarják fordítani. Az ellen az 
Alapítvány ellen, ahol ő 


ifjúkorában tanult, és amely minden áldás kútfeje. 


De most, azután, amit az admirális mondott neki, semmi kétség sem 
maradt benne. 


Hogyan engedheti meg a király - az ég áldása rajta! — ezt a gyalázatos 
cselekedetet? Mert csak nem a király műve ez az egész? Vagy tán 
Wienis, az átkozott herceg főzte ki a dolgot, a király háta mögött? És 
ennek a Wienisnek a tulajdon fia az az admirális, aki öt perccel ezelőtt 
azt mondta neki: 


— Törődj a lelkekkel meg az áldásaiddal, te pap! A hajót meg bízd 
énrám! 


Aporat alattomosan elmosolyodott. Nemcsak a lelkekre meg az 
áldásokra - 


az átokra is lesz majd neki gondja. Lefkin herceg viszont nem is olyan 
sokára nyüszíteni fog. 


Belépett a központi kommunikációs szobába. Előtte lépkedett a 
ministránsfiú, s a két ügyeletes tiszt minden további nélkül 
továbbengedte őket. A főlelkésznek mindenhová szabad bejárása volt 


a hajón. 


— Zárd be az ajtót — parancsolta Aporat, és az órájára pillantott. Öt 
perc múlva tizenkettő. Pontosan kiszámította az időt. Gyakorlott, 
gyors mozdulatokkal sorra bekapcsolta a hírközlő vonalakat, hogy a 
több mint három kilométer hosszú hajó minden sarkába eljusson a 
hangja meg a képe. 


— A Wienis királyi zászlóshajó katonái, figyelem! A főlelkészetek szól 
hozzátok! 


Tudta, hogy a hangja a tattól a hajóorrig, az atomlövegektől a 
navigációs asztalokig az egész hajót betölti. 


-— A hajótok - emelte föl a hangját — szentségtörés eszköze lett. 
Tudtotok nélkül olyan tett végrehajtására használják föl, amely 
mindannyiótok lelkét az űr örök hidegségére kárhoztatja! Halljátok 
hát! A parancsnokotoknak az a szándéka, hogy az Alapítvány ellen 
vezesse a hajótokat, s bombáival bűnös akarata alá gyűrje minden 
áldásnak ama kútfejét. És mivelhogy ez a szándék vezeti őt, én a 
Galaktikus Szellem nevében megfosztom őt a parancsnokságától, mert 
micsoda parancsnok az, aki eltékozolta a Galaktikus Szellem áldását! 
Mert maga az isteni király sem tarthatja meg trónusát a Szellem 
akarata ellenében. 


A pap hangja mélyebb tónusba csapott át, miközben a ministráns fiú 
hódolattal, a két katona pedig növekvő rettegéssel leste a szavát. 


- És mivelhogy ez a hajó az ördög küldetésében jár, róla is eltávolítjuk 
a Szellem áldását. 


Ünnepélyesen égnek emelte a karjait, és hajószerte a képernyők ezrei 
előtt rettegve hallgatták a katonák, amint főpapjuk méltóságteljes 
alakja tovább szónokolt: 


— A Galaktikus Szellem nevében, az ő prófétája, Hari Seldon és 
tanítványai, az Alapítvány szent férfiúi nevében ezennel megátkozom 
ezt a hajót. Váljanak vakká e hajó távolbalátói; annak szemei. 
Bénuljanak meg a horgonyai; az ő karjai. Atomágyúi: az ő öklei, 
sorvadjanak el. Szűnjön meg a motoroknak szívverése. Némuljanak 
meg a hírközlő szervei. Szűnjék meg a hajó lélegzése. A világossága, 
ami az ő lelke, aludjon ki. A Galaktikus Szellem nevében ezennel 
megátkozom ezt a hajót! 


És utolsó szavával egyidőben, éppen amint éjfélt ütött az óra, 
fényévekre innét, az Argoloid-templomban egy kéz bekapcsolt egy 


ultrahullámú relét, amely az ultrahullám sebességével még abban a 
szempillantásban bekapcsolt egy ugyanolyan relét a Wienis 
zászlóshajón. 


És a hajó meghalt! 


Mert a tudomány-vallás fő erőssége az, hogy működik, s ezért az 
Aporat-féle átkok holtbiztosan bekövetkeznek. 


Aporat látta, hogy sötétség borul a hajóra, és hallotta, hogy hirtelen 
megszűnik a hiperatommotorok távoli, lágy dorombolása. Lelkében 
ujjongva, hosszú köpenye zsebéből elővett egy önműködő Atomo- 
lámpát, amely egyszerre gyöngyházfénnyel árasztotta el a helyiséget. 


Tekintete lecsúszott a két katonára, akik - bármilyen hősök voltak is 
egyébként - most a halálfélelem végső kínjaiban vergődtek a padlón 
térdepelve. 


- Mentsd meg a mi lelkünket, szentatyánk! Mi gyarló emberek 
vagyunk, mit sem tudunk vezetőink bűneiről — nyöszörögte az 
egyikük. 


— Kövessetek — vetette oda Aporat zordonan -, a ti lelketek még nincs 
elveszve. 

A hajó maga volt a gomolygó sötétség, s olyan sűrű és szinte 
tapintható volt benne a félelem, mint valami dögletes kigőzölgés. 
Amerre csak Aporat és a fényköre elhaladt, katonák gyülekeztek 
köréje, és próbálták megérinteni a palástja szegélyét, és könyörögtek a 
kegyelem legapróbb jeléért. 


És a válasz mindig az volt: "Kövessetek!" 


Lefkin hercegre a tiszti szállásokon bukkant rá, amint hangosan 
átkozódva világosságot követelt. A tengernagy gyilkos szemeket 
meresztett a főlelkészre. 


— Itt van hát! — Lefkin szeme kékségét az anyjától örökölte, horgas orra 
és kancsal szeme azonban elárulta, hogy Wienis az apja. — Mit akar 
jelenteni ez az árulás? Azonnal kapcsolja vissza az energiát a hajón! Itt 
én vagyok a parancsnok. 


— Csak volt - mondta Aporat elszántan. 


Lefkin vadul körülhordozta a tekintetét. 


— Fogjátok le ezt az embert! Letartóztatni, vagy a nagy űrre mondom, 
mindenkit, aki a kezem ügyébe kerül, pucéron kidobatok a légzsilipen 
át! — 


Várt egy percig, majd üvöltve hozzátette: — A tengernagyotok 
parancsa: tartóztassátok le! 


Aztán magából kikelve: 


- Csak nem hagyjátok félrevezetni magatokat ettől a szélhámostól, 
ettől a pojácától? Vagy nem estek tán hasra egy ködből meg 
holdvilágból összekotyvasztott vallás előtt? Ez az ember egy kókler, és 
az a Galaktikus Szellem, amiről itt összevissza locsog, olyan 
elmeszülemény, amelyet azért agyaltak ki... 


Aporat iszonyodva félbeszakította: 


— Fogjátok le a szentségtörőt! A lelki üdvét veszélyezteti, aki hallgat 
rá. 


És a nemes admirális azon nyomban elterült a katonaöklök tucatjai 
alatt. 


- Emeljétek föl és kövessetek. 


Aporat hátat fordított, és nyomában a folyosókat betöltő fekete 
katonatömeggel s a magukkal cipelt Lefkinnel, visszatért a 
kommunikációs szobába. Ott az egyetlen működő tévé elé parancsolta 
a volt parancsnokot. 


- Add ki a parancsot, hogy a hajóhad változtasson irányt, és készüljön 
föl az Anakreónra való visszatérésre. 


A zilált, vérző, félholtra vert Lefkin szót fogadott. 


— Most pedig - folytatta Aporat kérlelhetetlenül — ultrahullámú 
összeköttetésbe lépünk Anakreónnal. Mondd, amit a szádba adok. 


Lefkin tiltakozó mozdulatot tett, mire a helyiséget és a csatlakozó 
folyosókat megtöltő tömeg fenyegetően fölmordult. 


— Beszélj! — dörrent Aporat hangja - "Az anakreóni flotta...” 
És Lefkin beszélni kezdett. 


8. 


Síri csend borult Wienis lakosztályára, amikor Lefkin herceg képe 
megjelent a képernyőn. A kormányzó lélegzete elakadt, amint fia 
elgyötört arcát és megtépázott egyenruháját megpillantotta, aztán 
arcán a rossz sejtelem döbbent kifejezésével leroskadt egy székbe. 


Hardin egykedvűen az ölében nyugtatta kezeit, míg a frissen 
koronázott Lepold király magába görnyedt a leghomályosabb 
sarokban, és görcsösen harapdálta arannyal hímzett ruhaujját. Még a 
katonák is levetették a hivatásukra jellemző szenvtelen arckifejezést, 
és az ajtó elöl, ahol lövésre kész 


fegyverekkel fölsorakoztak, tekintetüket lopva a képernyőn megjelenő 
alakra függesztették. 


Lefkin kényszeredett, monoton hangon beszélt, s bár közben nem 
éppen kíméletesen minduntalan noszogatták, meg-megakadt az egyes 
szavak között: 


- Az anakreóni flotta... felismerve küldetése célját... és megtagadva a 
cinkosságot... az alávaló szentségtörésben... visszatér Anakreónra... és 
az alábbi ultimátumot intézi... azokhoz a szentségtörő gonoszokhoz... 
akik gyalázatos erőszakot merészelnének alkalmazni... az Alapítvány 
ellen... 


amely minden áldás forrása... és a Galaktikus Szellem ellen. Azonnal 
szüntessenek be minden ellenségeskedést... az igaz hit ellen... és 
nyújtsanak megfelelő biztosítékot a flottának... amelyet a mi 
főlelkészünk, Theo Aporat képvisel... hogy a háborúról egyszer s 
mindenkorra lemondanak... és hogy... 


— itt hosszabb szünet következett — és hogy a volt kormányzó herceget, 
Wienist... bebörtönzik... és bűneiért... egyházi bíróság elé állítják. 
Mert ha nem, akkor a királyi flotta... visszaérkezése után... elsöpri a 
palotát a föld színéről... és minden szükséges lépést meg fog tenni... 
annak érdekében... 


hogy kifüstölje a bűnfészket... és lerombolja a lélekkufárok hatalmát. 
Fojtott szipogás hallatszott, és a képernyő elsötétült. 

Hardin ujja gyorsan igazított az Atom-lámpa égőjén, mire a fény 
elhomályosult, hogy a volt kormányzó, a király meg a katonák alakja 


szinte beleolvadt a félhomályba, és ekkor először figyeltek föl a 
Hardint övező 


fényburokra. 


Nem az a ragyogó dicsfény, amely a királyok kiváltsága, hanem annál 
kevésbé látványos, kevésbé lenyűgöző, de a maga módján annál 
hatékonyabb és főleg hasznosabb sugárzás volt ez. 


Hardin hangjában volt némi gúnyos csengés, amikor Wienishez 
fordult, ugyanahhoz a Wienishez, aki egy órával korábban 
hadifogolynak nyilvánította őt, Terminust pedig pusztulással 
fenyegette, s aki most már csak görnyedt, megtört és néma árnyéka 
volt önmagának. 


- Van egy régi mese - szólalt meg Hardin -, talán egyidős az 
emberiséggel, mert a legrégibb írásos emlékeket is már régebbiekről 
másolták. 


Talán érdekli önt. Hallgasson ide: 


“A ló folytonos rettegésben élt erős és veszedelmes ellenségétől, a 
farkastól. Végső kétségbeesésében rászánta magát, hogy erős 
szövetségest keres magának. Elment tehát az emberhez, s fölajánlotta 
neki a szövetségét, arra hivatkozva, hogy a farkas az embernek is 
ugyanúgy ellensége. Az ember kapva kapott az ajánlaton, és késznek 
mutatkozott, hogy nyomban meg is öli a farkast, ha újdonsült barátja 
segít neki, és gyorsaságát az ember szolgálatába állítja. A ló hajlandó 
volt együttműködni, és megengedte az embernek, hogy 


fölkantározza, és nyerget tegyen a hátára. Az ember fölszállt a lóra, 
becserkészte és megölte a farkast. 


A ló fölszabadult örömmel mondott köszönetet az embernek, és így 
szólt hozzá: 


— Most, hogy az ellenséggel leszámoltunk, vedd le rólam a kantárt meg 
a nyerget, és add vissza a szabadságomat. 


Mire az ember hangos nevetésre fakadt, és ezt válaszolta: 


— Hogy az ördögbe ne! Gyí te, paci! — És a ló véknyába vágta a 
sarkantyúját. 


Hallgatás. Az árnyék, amely egykor Wienis volt, meg sem rebbent. 
Hardin nyugodt hangon tovább folytatta: 


- Remélem, látja a párhuzamot. A Négy Királyság uralkodói, abban a 
reményben, hogy örökre megszilárdíthatják uralmukat a népük fölött, 
elfogadták a tudomány-vallást, amely istent csinált belőlük; és 


ugyanez a tudomány-vallás lett a kantár meg a nyereg rajtuk, mivel az 
atomenergia éltető 


forrását a papok kezébe adta - akik, hogy el ne felejtse, nekünk és 
nem maguknak engedelmeskednek. Maguk megölték a farkast, de nem 
tudták lerázni az em... 


Wienis talpra ugrott; eszelősen tágra meredt szeme két üres gödörnek 
látszott a félhomályban. Gurgulázó, összefüggéstelen hangon kiabálni 
kezdett: 


- A kezemben vagy! Nem fogsz meglógni! El fogsz rohadni. Csak hadd 
töröljenek el bennünket a föld színéről. Pusztuljon minden. De te is 
rohadni fogsz! A kezemben vagy! Katonák - visította hisztérikus 

hangon -, lőjétek le ezt a kutyát! Lőjétek le! Lőjétek le! 


Hardin megfordult a székében, és mosolyogva a katonákra nézett. Az 
egyik ráemelte atompisztolyát, aztán leengedte. A többi meg se 
moccant. Salvor Hardin, Terminus polgármestere, azzal a lágy 
fényburokkal az alakja körül és magabiztos mosolyával, aki előtt 
Anakreón minden hatalma porrá omlott - ez a férfi megbabonázta 
mindannyiukat, hiába uszították őket annak az eszelős alaknak a 
visongó parancsai a hátuk mögül. 


Wienis átkokat üvöltözve a legközelebbi katonához támolygott. Vadul 
kiragadta a kezéből az atompisztolyt. Hardinra célzott, és zárta a 
kontaktust. 


Hardin meg se moccant. 
A sápadt sugárnyaláb nekiütközött a terminusi polgármestert övező 


erőtérnek, amely teljesen közömbösítette. Wienis erősebben 
megnyomta az érintkezőt, és őrjöngő kacajra fakadt. 


Hardin még mindig mosolygott, miközben az erőteret alkotó bura alig 
izzott föl az atomsugár elnyelt energiájától. A sarokban Lepold 
nyögdécselve eltakarta a szemét. 


Ekkor Wienis kétségbeesett üvöltést hallatott, és maga felé fordította a 
fegyvert. A következő pillanatban köddé foszlott fejjel a padlóra 
omlott. 


Hardin hátrahőkölt a látványtól. 


-— A "közvetlen cselekvés” az utolsó leheletig. A végső menedék! — 


dörmögte maga elé. 
9. 


Az Időkripta zsúfolva volt, szinte a befogadóképesség határáig; 
akiknek nem jutott ülőhely, hármas sorokban szorongtak a terem 
hátuljában. 


Salvor Hardin összehasonlította magában ezt a nagy tömeget azzal a 
néhány emberrel, aki harminc évvel ezelőtt, Hari Seldon első 
megjelenésekor itt volt. Mindössze hatan voltak akkor, az öt öreg 
enciklopédista — egy sem él már közülük — meg ő, a fiatal, névleges 
polgármester. Azon a napon történt, hogy Yohan Lee segédletével 
letörölték hivataláról a névlegesség bélyegét. 


Mennyire más volt most a helyzet, minden tekintetben más. Most az 
egész városi tanács itt szorongott Hari Seldon megjelenésére 
várakozva. Ő maga még mindig polgármester, de a hatalma most 
korlátlan, Anakreón csúfos veresége óta pedig a népszerűsége is 
vitathatatlan. Amikor Anakreónról azzal a hírrel tért vissza, hogy 
Wienis halott, meg hogy új egyezményt kötött a reszkető Lepolddal, 
egyhangú fölkiáltással mindenki bizalmat szavazott neki. 


Amikor pedig gyors egymásutánban hasonló egyezményeket kötött a 
többi királysággal — olyan egyezményeket, amelyek örök időkre 
lehetetlenné tesznek mindenféle anakreóni mintájú támadási kísérletet 
az Alapítvány ellen 


—, akkor Terminus összes utcája fáklyás fölvonulással ünnepelte. Még 
Hari Seldon nevét is elhomályosította az övé. 


Hardin elfintorította az ajkát. Visszaemlékezett rá, hogy az első válság 
után is hasonló népszerűségnek örvendett. 


A terem másik végében Sef Sermak élénk beszélgetésbe merült Lewis 
Borttal. A közelmúlt eseményei szemmel láthatóan nem zökkentették 
ki őket a kerékvágásukból. Ők is csatlakoztak a bizalmi szavazathoz, 
nyilvánosan beismerték, hogy tévedtek, illően bocsánatot kértek, hogy 
a vitában bizonyos kifejezésekre ragadtatták magukat, azzal 
mentegetőztek, hogy csupán a lelkiismeretük és józan ítéletük szavát 
követték — és azon nyomban újabb akcionista hadjáratba kezdtek. 


Yohan Lee megérintette Hardin kabátujját, és jelentőségteljesen az 
órájára mutatott. 


— Üdvözletem, Lee! Mért lógatja az orrát? Mi baj már megint? 


— Még öt perc, ugye? 
- Azt hiszem. Legutóbb tizenkettőkor jelent meg. 
- És ha nem fog? 


-— Mikor hagyja már abba a folytonos aggályoskodásait? Ha nem fog, 
hát nem fog. 


— Ha ez a dolog balul üt ki, akkor megint benne vagyunk a pácban - 


csóválta a fejét tempósan Lee, s összeráncolta a homlokát. — Ha Seldon 
nem adja áldását arra, amit tettünk, akkor Sermak kezét megint nem 
fogja kötni semmi, és elölről fogja kezdeni a dolgot. Máris azt követeli, 
hogy haladéktalanul szálljuk meg a Négy Királyságot, és ha másképp 
nem megy, hát erőszakkal terjesszük ki rájuk az Alapítvány uralmát. 
Már el is kezdte a kampányt ennek érdekében. 


- Tudom. Egy tűzevőnek mindenképp tüzet kell nyelnie, még ha a 
saját kezével kell is fölszítania. Magának pedig, Lee, mindig izgulnia 
kell valami miatt, még ha a tűzbe kell mennie is érte, hogy kitaláljon 
valamit, ami miatt izgulhat. 


Lee válaszra nyitotta a száját, de abban a pillanatban el is állt a 
lélegzete, mert a világítás sárgára vált, majd elhomályosodott. 
Fölemelte a karját, s rámutatott a szoba felét elfoglaló üvegkockára, 
aztán hangos sóhajtással a székébe roskadt. 


Hardin maga is fölegyenesedett, amint megpillantotta az alakot, amely 
egyszerre betöltötte a kockát — egy tolószékben ülő alak. A jelenlevők 
közül csak egyedül ő emlékezett arra a napra - évtizedekkel ezelőtt! —, 
amikor először jelent meg ez az alak. Akkor ő még fiatal volt, az alak 
pedig idős; azóta az alak nem öregedett egy napot sem, ő ellenben 
belépett a hajlott korba. 


Az alak egyenesen maga elé nézett, ujja az ölében fekvő könyvvel 
babrált. 


— Hari Seldon vagyok - szólalt meg lágy, öreges hangon. 


A jelenlevők lélegzet-visszafojtva figyelték, amint Hari Seldon 
társalgási hangnemben folytatta: 


- Ez a második alkalom, hogy eljöttem. Természetesen nem tudhatom, 
hogy közületek valaki is jelen volt-e az első alkalommal. Ami azt illeti, 
nincs mód rá, hogy érzékeljem, egyáltalán van-e itt valaki, de mit 


számit az. Ha a második válságot megúsztátok, akkor itt kell lenniük, 
másként nem is lehetséges. Ha nincs itt senki, akkor a második 
válsággal nem tudtatok megbirkózni. 


Ezt azonban kétlem - tette hozzá megnyerő mosollyal —, mert a 
számításaim szerint kilencvennyolc egész négy tized százalék a 
valószínűsége annak, hogy az első nyolcvan év folyamán nem 
következik be számottevő 


elhajlás a tervtől. 


Számításaink szerint uralmatok alá vettétek az Alapítvány közvetlen 
környezetében levő barbár királyságokat. Amíg az első válság során az 


erőegyensúly fegyverével tartottátok őket távol magatoktól, addig a 
második során úgy kerekedtetek fölül, hogy kijátszottátok a szellemi 
hatalmat a világival szemben. 


Mindazonáltal figyelmeztetnélek benneteket a túlzott magabiztosság 
veszélyeire. Tartózkodom attól, hogy ezekben a fölvételekben bármi 
módon is megsejtessem veletek a jövőt, de arra bízvást fölhívhatom a 
figyelmeteket, hogy amit elértetek, az pusztán egy új egyensúly — igaz, 
hogy a mérleg nyelve jelentősen a ti javatokra billen. A szellemi 
hatalom elegendő arra, hogy a segítségével sakkban tartsátok a világi 
hatalmat, de arra már nem elegendő, hogy ellentámadásba menjetek 
át. Mivel szakadatlanul növekszik az ellene ható erő, amelyet 
regionalizmus vagy nacionalizmus néven ismerünk, ennél fogva a 
szellemi hatalom nem kerekedhet fölül. Biztos vagyok benne, hogy 
ezzel semmi újat sem mondtam. 


Egyébként meg kell bocsátanotok, hogy ilyen homályos szavakban 
szólok hozzátok. Kifejezéseim a legjobb esetben is csak 
megközelítések, de mivel közületek senki sem értheti meg a 
pszichohistória valódi jelrendszerét, megpróbálom, ahogy tőlem telik, 
érthetően kifejezni magamat. 


Jelenleg az Alapítvány még csak a legelején tart az Új Birodalomhoz 
vezető útnak. A szomszédos királyságok, munkaerőben és természeti 
erőforrásokban egyaránt, még mindig nyomasztó fölényben vannak 
veletek szemben. Rajtuk túl a Galaxis széltében-hosszában a barbárság 
kusza őserdeje terpeszkedik. Ezen a gyűrűn belül még megvan az, ami 
a Galaktikus Birodalomból megmaradt, és amely gyöngesége és 
hanyatlása ellenére is még mindig mérhetetlen hatalommal 


rendelkezik. 


Hari Seldon fölemelte és kinyitotta az ölében fekvő könyvet. Az arca 


ünnepélyes kifejezést öltött. 


— És sose felejtsék el, hogy nyolcvan évvel ezelőtt egy másik 
Alapítványt is létrehoztunk, a Galaxis másik szélén, a Csillagvégen. Ne 
hagyjátok ki a számításotokból. Uraim, a tervből még kilencszázhúsz 
esztendős útszakasz áll előttetek. A jövő a ti kezetekben van. Fogjatok 
neki! 


Tekintete lesiklott a könyvre, és az alak a semmibe foszlott, s közben a 


szoba ismét kivilágosodott. A fellépő hangzavarban Lee Hardin füléhez 
hajolt. 


— Nem mondta meg, hogy mikor jön vissza. 


- Valóban, de bízom benne, hogy addig nem kerül rá sor, amíg maga 
is meg én is nyugalomban és békében a sírunkban nem porladunk. 


NEGYEDIK RÉSZ 

A KERESKEDŐK 

T 

KERESKEDŐK - Az Alapítvány politikai fönnhatóságát mindig 
megelőzték a kereskedők, akik finom hálójukkal beszőtték a Periféria 


beláthatatlan messzeségeit. Hónapokig vagy évekig is távol voltak 
Terminustól; 


hajóik 
gyakorta 
nem 
voltak 
egyebek 
házilag 


összeeszkábált lélekvesztőknél; becsületességük hagyott kívánnivalót 
maga után; merészségük... 


Mindezek segítségével olyan birodalmat kovácsoltak össze, amely 
tartósabbnak bizonyult a Négy Királyság álvallási zsarnokságánál... 


Megszámlálhatatlan történet járja ezekről a keménykötésű, magányos 


alakokról, akik félig komolyan, félig tréfából Salvor Hardin egyik 
epigrammáját választották mottóul: "Sohase hagyd, hogy az erkölcsi 
érzéked meggátoljon a helyes cselekedetben!" Ma már nehéz 
megállapítani, melyik történet valódi, és melyik kitalált. Valószínűleg 
egy sincs olyan, amelyhez az idők során ne ragasztottak volna 
valamit... 


Enciklopédia Galactica 


Limmar Ponyets csupa szappanhab volt, amikor meghallotta a 
távbeszélő-készülék jelzését — ami megint csak azt bizonyítja, hogy 
még itt, a Galaxis külterületeinek hideg, zord űrvidékén is érvényes az 
a régi közhely a telefonhívásról meg a fürdőkádról. 


Szerencsére egy “maszek” kereskedelmi hajónak az a része, amelyet 
nem foglalnak el a különféle áruk, fölöttébb szűkre van méretezve. 
Olyannyira, hogy a melegvizes zuhanyozó hatvanszor százhúsz 
centiméteres fülkéje háromméternyire sincs a műszerfaltól. Így 
Ponyets tisztán hallotta a szaggatott berregést. 


Káromkodva és maga után szappanhabot csöpögtetve kilépett a 
fülkéből, hogy szóbeli vételre állítsa a készüléket. Három órával 
később egy másik kereskedelmi hajó suhant az övé mellé, és a két 
hajót összekapcsoló légzsilipen keresztül egy vigyorgó fiatalember 
mászott át a fedélzetre. 


Ponyets előgörgette a legjobb székét, maga pedig kényelembe helyezte 
magát a forgó vezetőülésen. 


— Mi az ördögöt keresel itt, Gorm? - förmedt rá a vendégére. — Az 
Alapítvány óta a nyomomban koslatsz? 


Les Gorm előhalászott egy cigarettát, és határozottan megrázta a fejét. 


- Én? Eszem ágában sincs. Mindössze én vagyok az a balek, aki 
véletlenül épp a posta utáni napon találtam leszállni a Glyptal-IV-en. 
Ezért engem szalasztottak maga után ezzel ni! 


A parányi csillogó gömböcske gazdát cserélt, s Gorm megjegyezte: 


- Bizalmas. Szigorúan titkos. Nem lehet rábízni a subéterre meg 
miegymás. Legalábbis erre gondolok. Mindenesetre ez egy személyi 
patron, és magán kívül senki sem tudja fölnyitni. 


Ponyets undorral vizsgálgatta a patront. 


— Azt én is látom — mondotta. — Azt is tudom, hogy az ilyesféle 


micsodákból még sohasem jött elő jó hír. 


A patron kinyílt a kezében, és a vékony, átlátszó szalag mereven 
letekeredett. Szeme sebesen itta az üzenetet, mert mire a szalag vége 
előtűnt, az eleje már barnán összezsugorodott. Másfél perc múlva már 
feketére vált, és molekuláira hullott szét. 


- Ó, Galaxis! — dörmögte Ponyets tompán. 


- Segíthetek valamiben? -— kérdezte Les Gorm csendesen. - Vagy 
valami olyan nagy titok? 


- Nyugodtan elárulhatom, mivel te is céhbeli vagy. Askone-ra kell 
mennem. 


- Éppen oda? Hogyan? 

— Bebörtönöztek egy kereskedőt. De csak neked mondom! 
Gorm arcát elöntötte a düh. 

— Bebörtönöztek! De hiszen ez az Egyezmény megszegése. 
- Mint ahogy a helyi politikába való beavatkozás is az. 


— Ó! Ezt tette hát? - Gorm elmélázott. — Ki lehet az a kereskedő? 
Ismerem én is? 


- Nem! - vágta el a kérdezősködést Ponyets gorombán, hogy Gorm 
értett belőle, és nem tett föl több kérdést. 


Ponyets a kémlelőernyőhöz ment, és komoran szemlélte a ködös 
lencsének azt a részét, amely a Galaxis törzsét alkotta. A fogai közt 
szitkokat morzsolt, majd hangosan kifakadt: 


- Átkozott kalamajka! Jócskán alatta vagyunk a kvótámnak. 
Gorm értelme egyszerre megvilágosodott. 
— Barátom, de hiszen Askone zárt terület! 


- Úgy van. Még egy bicskát sem adhatsz el Askone-on. Kínálhatsz 
nekik akármilyen atomszerkezetet. Ezzel a lemaradással öngyilkosság 
oda menni. 


- Nem rázhatná le magáról a dolgot? 


Ponyets elgondolkodva csóválta a fejét. 


- Ismerem azt a fickót, aki pácban fő. Nem hagyhatom cserben a 
barátomat. Usse kő! A Galaktikus Szellem kezében vagyok, és vidám 
lélekkel követem az utat, amelyet kijelöl a számomra. 


— He? - értetlenkedett Gorm. 

Ponyets ránézett, és elnevette magát. 

— Miket beszélek! Hiszen te sohasem olvastad a Szellem Könyvét, igaz? 
- Nem is hallottam róla — mondta Gorm kurtán. 

— Bezzeg ha te is vallásos nevelésben részesültél volna. 


— Vallásos nevelésben? Vagyis papnak készült? — döbbent meg Gorm a 
lelke mélyéig. 


-— Sajnos. Ez az én titkos szégyenfoltom. De rosszul állt rajtam a 
reverenda. 


Egyszóval kipenderítettek, olyan ürüggyel, amely bőven elegendő volt 
arra, hogy egyengesse az utamat az Alapítvány kebelében nyert világi 
nevelés felé. 


De hagyjuk ezt. Hogy állsz az idei kvótáddal? 
Gorm elnyomta a cigarettáját, és hetykén a szemébe húzta a sapkáját. 
— Most van úton az utolsó szállítmányom. Teljesíteni fogom. 


- Szerencsés flótás — mondta Ponyets elkomorodva, és még azután is 
hosszú percekig ült magába roskadva, hogy Les Gorm eltávozott. 


Így hát Eskel Gorov Askone-on van, méghozzá börtönben! 


Rossz hír! Valójában sokkal rosszabb, mint első pillanatra látszik. Egy 
dolog az, ha egy kíváncsi fiatalembernek betömi az ember a száját az 
ügy fölhígított változatával, hogy eloltsa a kíváncsiságát. Más dolog 
azonban szembenézni a meztelen igazsággal. 


Mert Limmar Ponyets egyike volt annak a kevés embernek, aki tudott 
róla, hogy Eskel Gorov mesterkereskedő egyáltalán nem kereskedő, 
hanem valami egészen más: az Alapítvány ügynöke! 


2. 


Két hét telt el. Haszontalanul! 


Egy hétbe került, hogy Askone-ra érjen, ahol már a legkülső 


határoknál szembe találta magát a minden irányból eléje siető éber 
hadihajókkal. 


Bármilyen is a földerítő rendszerük, az tagadhatatlan, hogy jól 
működik! 


A hajók lassan, némán körülfogták, és hűvös távolságot tartva, 
határozottan Askone központi napja felé terelték. 


Ponyets, ha úgy adódna, könnyen elbánhatna velük. Igaz, hogy kísérői 
a néhai Galaktikus Birodalom hagyatékából valók, csakhogy nem 
hadihajók, hanem sportjachtok; atomfegyver nélkül mindmegannyi 
csillogó, de ártalmatlan játék orsó csupán. De hát Eskel Gorov a 
kezükben van, és Gorov 


nem olyan túsz, akire könnyedén keresztet lehetne vetni. Nyilván az 
askone-iak is tudják ezt. 


Aztán még egy hetet elfecsérelt arra, hogy nagy nehezen utat vágjon 
magának a kistisztviselők valóságos erdején keresztül, amely 
elszigetelte a Nagymestert a külvilágtól. Minden egyes 
altitkárocskának meg kellett lágyítani a szívét, és megnyerni a 
jóindulatát. Mindegyiket óvatosan és jó képet vágva a dologhoz meg 
kellett kenni azért a kacskaringós aláírásért, amely megnyitotta az egy 
fokkal följebb álló tisztviselő ajtaját. 


Most történt először, hogy Ponyets semmi hasznát sem vette kereskedő 
igazolványának. 


Végre ott áll a Nagymester őrök vigyázta, aranyozott ajtaja előtt — 
igaz, hogy két haszontalanul elfecsérelt hetébe került. 


Gorov még mindig börtönben ül, és Ponyets árukészlete 
hasznavehetetlenül rohad a hajó gyomrában. 


A Nagymester apró emberke volt; egy kopaszodó és ráncos képű, apró 


emberke, s úgy tűnt, hogy a nyakát övező jókora csillogó prémgallér 
terhétől meg sem tud mozdulni. 


Ujjával jobbra-balra intett, mire a fegyveres őrök sora kétfelé vált, s 
ezen az emberfolyosón Ponyets a Legfelsőbb Szék lába elé vonult. 


— Egy szót se! — csattant a Nagymester hangja, és Ponyets szólásra 
nyíló ajkára forrt a szó. — Helyes — nyugodott meg szemmel láthatóan 
az askone-i vezér. -— Nem tűrhetem a haszontalan fecsegést. Fenyegetni 
úgysem tud, a hízelgés pedig lepereg rólam. A sérelmek 
fölpanaszolásának sincs semmi helye. A számát is elfelejtettem, 
hányszor figyelmeztettünk benneteket, csavargókat, hogy ördögi 
masináitokra sehol sincs Askone-on szükség. 


-— Uram - szólalt meg Ponyets higgadtan -, senki sem próbálja 
mentegetni a szóban forgó kereskedőt. Mi kereskedők ahhoz tartjuk 
magunkat, hogy oda nem tesszük be a lábunkat, ahol nem szívesen 
fogadnak bennünket. Ám a Galaxis nagy, és máskor is előfordult már, 
hogy akaratlanul megsértettek egy-egy határt. Sajnálatos tévedés 
történt. 


- Sajnálatosnak sajnálatos — sipította a Nagymester —, de tévedés-e 
vajon? 


Még két órája sem volt, hogy elcsíptük azt a nyomorult csirkefogót, 
amikor Glyptal-IV-ről elkezdtek ostromolni, és azóta is egyfolytában 
tárgyalásokat ajánlgatnak. A maga jövetelét is újból meg újból 
beharangozták. Úgy látszik, jól szervezett mentőakcióról van szó. Egy 
egyszerű kis tévedéshez képest — 


akár sajnálatos, akár nem - mintha egy kissé túl nagy volna a 
fölhajtás, nem gondolja? 


Az askone-i fekete szemében megvetés ült, amint hadarva folytatta: 


- Aztán meg maguk kereskedők, akik ostoba kis lepkék módjára ide- 
oda cikáznak a világban, annyira elvesztették az eszüket, hogy 
idejönnek Askone 


legnagyobb bolygójára, a rendszer központjára, és még van képük azt 
állítani, hogy szándékolatlan határsértés történt?! Ugyan, kérem! 


Ponyets bensője idegesen megrándult, anélkül hogy ennek tanújelét 
adta volna. Makacsul megismételte: 


— Ha a kereskedelmi kísérlet szándékos volt, akkor biztosíthatom 
méltóságodat, hogy ez a fölöttébb meggondolatlan tett 
összeegyeztethetetlen céhünk szigorú szabályzatával. 


- Úgy van: meggondolatlan, olyannyira, hogy a társa valószínűleg az 
életével fog fizetni érte. 


Ponyets 

gyomra 
összefacsarodott. 

Itt 

aztán 

nyoma 

sem 

volt 
határozatlanságnak. 


— A halál, méltóságos uram, olyan végleges és visszavonhatatlan 
dolog, hogy bizonyára akad alternatíva is. 


Rövid szünet után jött az óvatos válasz: 
- Úgy hallottam, hogy az Alapítvány gazdag. 


- Gazdag-e? Bizonyára. De a gazdagságunk olyan dolgokból áll, 
amelyet önök nem hajlandók elfogadni. Atomcikkeink annyit érnek... 


— Atomcikkeink nem érnek semmit, mivel nincs rajtuk az ősök áldása. 
A maguk árui gonoszak és kárhozottak, mivel rajtuk van az ősök átka. 


A fenti mondatok úgy hangzottak, mint egy begyakorolt litániaszöveg. 
A Nagymester lehunyta a szemét, és jelentőségteljesen így szólt: 

-— Egyéb értékeik nincsenek? 

A kereskedő nem értette el a célzást. 

- Nem értettem — mondta. — Mi az, amit elfogadnának? 

Az askone-i széttárta a karját. 

- Maga azt akarja, hogy bújjak bele a maga bőrébe, és én súgjam meg 
magának, mire van nekem szükségem? No nem! Ugy látszik, a 
kollégája nem kerülheti el a büntetést, amely az askone-i törvények 


szerint a szentségtörésért vár rá. A gázhalált. Mi igazságos emberek 
vagyunk. Hasonló esetben a legnyomorultabb paraszt sem részesülne 


szigorúbb elbánásban. És én magam sem kapnék enyhébb büntetést. 


— Kérhetem arra méltóságodat — motyogta Ponyets reményét vesztve —, 
hogy szót válthassak a fogollyal? 


- Az askone-i törvény - vetette oda a Nagymester fagyosan - nem 
engedi meg, hogy az elítélttel beszéljenek. 


-— Méltóságos uram - erősködött Ponyets szívszorongva —, esedezem, 
legyen könyörületes egy ember lelkéhez abban az órában, amikor 
elválni készül a testétől. Azóta, hogy az élete veszélyben van, egyszer 
sem részesülhetett lelki vigaszban. És most az a veszély fenyegeti, 
hogy fölkészületlenül tér meg a mindeneket kormányzó Szellem 
kebelébe. 


A Nagymester gyanakvó pillantásokat vetett a kereskedőre, s kétkedve 
megkérdezte: 


- Maga lelkipásztor? 


— Annak készültem - hajtotta le Ponyets alázatosan a fejét. — Az űr 
puszta térségeiben vándorló kereskedőknek szükségük van magamfajta 
emberekre, akik gondját viselik a világi javak hajszolásában elfásult 
lelkeknek. 


Az asone-i uralkodó elgondolkodva nyalogatta az alsó ajkát. 


— Minden embernek föl kell készítenie a lelkét az ősök szellemével 
történő 


találkozásra. Mégsem hittem volna azonban, hogy maguk, kereskedők 
is lehetnek hívők. 


3. 


Eskel Gorov megmoccant a priccsén, és fölnyitotta az egyik szemét, 
amikor Limmar Ponyets belépett a nehéz ajtón, amely azon nyomban 
be is csapódott a háta mögött. Gorov talpra ugrott, és meglepetten 
fölkiáltott: 


- Ponyets! Téged küldtek ide? 


— A véletlenek összejátszása — fakadt ki Ponyets elkeseredetten -—, vagy 
a saját személyes rossz szellemem műve. Numero egy, te pácba esel 
Askone-on. 


Numero kettő, a Kereskedelmi Iroda által is ismert útvonalam ötven 


parszeknyire visz el e mellett a rendszer mellett, s pont abban az 
időpontban, amikor a numero egy megesik. Numero három, mi ketten 
már dolgoztunk együtt valamikor, és az Iroda erről is tudomással bír. 
Hát nem édes egy összeesése a véletleneknek? A felelet már hullik is ki 
a nyílásból. 


- Vigyázz - súgta oda Gorov óvatosan -, lehallgathatnak! Van nálad 
tértorzító? 


Ponyets a csuklóját övező díszes karperecre mutatott, és Gorov 
megnyugodott. 


Ponyets körülhordozta a tekintetét. A cella sivár volt, de elég nagy. Jól 
meg volt világítva, és mentes volt mindenféle kellemetlen szagtól. 


- Nem rossz - szólalt meg. —- Kesztyűs kézzel bánnak veled. 
Gorov türelmetlenül közbevágott: 


- Mondd, hogy kerülsz te ide? Két hete lesz lassan, hogy szigorított 
magánzárkába dugtak. 


- Vagyis amióta én itt vagyok, mi? Úgy látszik, hogy az itteni 
nagyfőnöknek is megvannak a maga gyenge pontjai. Kedveli a kegyes 
dumát, amit én sikerrel meglovagoltam. Ha nem tudnád, a te lelki 
tanácsadód vagyok. 


Ismerni kell az efféle kegyes alakokat. Vidáman elvágja a torkodat, ha 
az érdeke úgy kívánja; attól azonban óvakodik, hogy veszélyeztesse 
halhatatlan 


és problematikus lelked üdvösségét. Csak egy kis tapasztalati lélektan; 
egy kereskedőnek mindenhez kell konyítani valamicskét. 


— És persze jól jött, hogy teológiát is végeztél — mondta Gorov huncut 
mosollyal. - De hát jó, hogy itt vagy. Örülök, hogy téged küldtek. 
Viszont a Nagymestert nemcsak az én lelkem érdekli, ugye? 
Váltságdíjat nem emlegetett? 


A kereskedő szeme résnyire szűkült. 


- Célzott rá, úgy messziről. Meg gázhalállal is fenyegetőzött. Én adtam 
az értetlent, és kitértem előle: hátha csapdába akar ugratni. Tehát 
mégis zsarol. 


Mire fáj a foga? 


— Aranyra. 


- Aranyra! — vonta föl a szemöldökét Ponyets. — Mármint a nyers 
fémre. 


Minek az neki? 
— Ez itt a csereeszköz. 
— Vagy úgy? De hát honnan szerzek én aranyat? 


- Ahonnan tudsz. Figyelj ide, ez nagyon fontos. Mindaddig semmi sem 
fog történni velem, ameddig a Nagymester aranyszagot érez. Ígérj neki 
annyit, amennyit kér. Aztán ha kell, menj vissza az Alapítványra, és 
szerezd meg. 


Mihelyt kiszabadulok, kikísérnek bennünket a rendszer határára, és ott 
elválnak az utaink. 


Ponyets rosszalló pillantást vetett rá. 
— És aztán ismét visszajössz szerencsét próbálni. 
- Az a megbízatásom, hogy atomárut adjak el Askone-nak. 


- Elkapnak, mielőtt egy parszeknyire jutnál az űrben. Remélem, ezzel 
te is tisztában vagy. 


— Nem én - makacskodott Gorov. — De még ha tisztában volnék is, az 
sem változtatna a dolgokon. 


- Legközelebb meg fognak ölni. 
Gorov megvonta a vállát. 


— Mielőtt újból tárgyalni kezdenék a Nagymesterrel, tudni akarom, 
hányadán állok. Eddig csak a sötétben tapogatóztam. Nem csoda, hogy 
egy-két távoli célzásomra őméltósága valóságos hideglelést kapott. 


- Egyszerű a dolog - mondta Gorov. - Annak, hogy az Alapítvány 
biztonságát megszilárdítsuk itt a Periférián, egyetlen módja van: 
létrehozunk egy, a vallás irányítása alatt álló kereskedőbirodalmat. 
Ahhoz még gyengék vagyunk, hogy a politikai irányításra gondolni 
merhetnénk. Más lehetőségünk nincs rá, hogy a Négy Királyságot 
sakkban tartsuk. 


-— Ezt megértem - bólogatott Ponyets. — Meg azt is, hogy az a rendszer, 


amelyik visszautasítja atomholminkat, megmenekül a mi vallási 
befolyásunk 


alól... és ennélfogva gyújtópontja lehet az ellenünk irányuló 
függetlenségi törekvéseknek. Ugy van. 


Rendben van, ez elméletileg világos. De mi az, ami a kereskedelem 
útjában áll? A vallásuk? A Nagymester mintha ilyesmire célzott volna. 


— Az ősök imádságának egyik formája. A hagyomány szerint a múlt 
gonoszságából a korábbi nemzedékek egyszerű és erényes hősei 
vezették ki őket. Ennek a mondának a valós alapja az a száz évvel 
ezelőtti zűrzavaros időszak, amikor a birodalmi csapatokat elűzték, és 
független kormányt alakítottak. A fejlett tudományt s különösen az 
atomenergiát a régi birodalmi rezsimmel azonosítják, amelyről csak 
rossz emlékeik vannak. 


- Igazán? És azok a csinos kis hajók, amelyek két parszek távolságból 
olyan szépen a nyomomra bukkantak? Atomerőszaga van a dolognak. 


- Azok a hajók kétségkívül a Birodalom örökségéből valók — vonta 
meg a vállát Gorov. —- Minden bizonnyal atomerő hajtja őket. Amijük 
van, azt megtartják. A lényeg az, hogy nem fejlesztik tovább, és a 
belső gazdaságukból teljes egészében hiányzik az atomenergia. Ez az, 
amin változtatnunk kell. 


- De hogyan? 


- Úgy, hogy valahol megtörjük az ellenállást. Magyarán, ha egy 
nemesre rá tudnék sózni egy erőtérpengéjű zsebkést, akkor az ő 
érdeke azt diktálná neki, hogy olyan törvényekért szálljon síkra, 
amelyek megengedik a kés használatát. Így leegyszerűsítve 
ostobaságnak hangzik, lélektanilag azonban megalapozott. Vagyis jól 
megválasztott helyeken a megfelelő áruk eladása annyit jelentene, 


hogy elősegítjük atompárti frakció létrehozását az udvarnál. 


- És éppen téged kellett ideküldeni evégett, nekem meg csak az a 
dolgom, hogy kiváltsalak, s aztán odébbálljak, hogy te kezdd elölről az 
egészet? Nincs itt valami szerepcsere? 


- Milyen értelemben? - kérdezte Gorov gyanakvóan. 


— Ide figyelj — kelt ki magából Ponyets -, te diplomata vagy és nem 
kereskedő, és hiába állítod magadról, attól még nem leszel az. Ez az 
ügy annak való, akinek az eladás a mestersége, s itt vagyok én egy 
hajórakomány áruval, amely mindennap veszít az értékéből, meg egy 


eladási kvótával, amelyre úgy látszik, már keresztet vethetek. 


- Azt akarod mondani, hogy vásárra akarod vinni a bőrödet 
olyasmiért, amihez semmi közöd? -mosolygott Gorov kétkedően. 


- Te meg azt akarod mondani, hogy ez hazafias ügy, a kereskedők 
pedig a hazafiságot nem tartják raktáron? 


— Ez a hírük. Az úttörők sohasem patrióták. 


- Rendben van. Tegyük föl, hogy így van. Én nem azért rohangászok 
az űrben, hogy megmentsem az Alapítványt meg hasonlók. Hanem 
azért, hogy pénzt keressek, és most itt van rá az alkalom. Ha közben 
az Alapítványon is 


segítek, hát annál jobb. Meg aztán bizonytalanabb nyereség 
reményében is vásárra vittem én már a bőrömet. 


Ponyets fölállt, Gorov is követte a példáját. 
— Mit akarsz tenni? 


- Gorov, én nem tudom, legalábbis még nem — mosolygott a 
kereskedő. — 


De ha a lényeg az, hogy eladni, akkor én vagyok a te embered. Nem 
kenyerem a hencegés, de egyvalamire büszke vagyok: még nem 
fordult elő, hogy a végén ne teljesítettem volna a tervemet. 


A cellaajtó szinte ugyanabban a pillanatban fölcsapódott, amint 
kopogtatott, s jobbról-balról egy-egy őr esett be az ajtón. 


4. 


-— Bemutató! — húzta el a száját a Nagymester. Szinte elveszett a 
prémjeiben; sovány kezével megmarkolta a sétabotként használt 
vasrudat. 


— Meg arany, méltóságos uram. 
— Meg arany - visszhangozta Nagymester hanyagul. 


Ponyets elhelyezte a ládát, és a tőle telhető legnagyobb 
magabiztosságot erőltetve magára, fölnyitotta a tetejét. Úgy érezte, 
hogy egyedül van az egész ellenséges világ közepette; ugyanez az 
érzés fogta el akkor is, amikor először kihajózott az űrbe. A félkörben 
ülő szakállas tanácsnokok fagyos pillantásokat vetettek le rá. Pherl, ez 

a ványadt képű kegyenc is ott ült a Nagymester oldalán, arcára szinte 
ráfagyott az ellenséges indulat. Ponyets egyszer már összeakadt vele, s 
azon nyomban kiszemelte őt, mint fő ellenségét, s ennek folytán mint 
első számú áldozatát. 


A termen kívül egy kisebbfajta hadsereg várta az események 
kimenetelét. 


Ponyetset tökéletesen elszigetelték a hajójától. A megvesztegetési 
szándékán kívül nem volt semmi fegyvere. Gorov pedig még mindig 
túsz volt. 


Az utolsó igazításokat végezte az esetlen monstrumon, amely egyheti 
barkácsolásába került, s közben azon fohászkodott, hogy az 
ólombélésű kvarc kibírja a megterhelést. 


-— Mi akar ez lenni? — kíváncsiskodott a Nagymester. 
-— Ez egy szerény kis gépezet, amelyet én magam konstruáltam — 
egyenesedett föl Ponyets. 


- Elhiszem, de nem ezt kérdeztem. Ez is olyan szörnyűség, ami a 
maguk fekete mágiájából kitelik? 


- Nem tagadom, van köze az atomenergiához - ismerte be Ponyets 
komolyan -, de nem lesz dolguk vele, még csak hozzá sem kell 
nyúlniuk. 


Egyedül én fogom kezelni, s ha valami szörnyűség volna benne, akkor 
az én lelkemet fogja terhelni. 


A Nagymester fenyegetően ráemelte a gépre a kezében levő vasrudat, 
s ajka némán és sebesen mormolt valamilyen tisztító ráolvasást. Jobb 
felől a ványadt arcú tanácsnok odahajolt hozzá, hogy kusza vörös 
bajusza érintette a Nagymester fülét. Az askone-i aggastyán bosszúsan 
elrántotta a fejét. 


- És milyen összefüggésben van a gonoszságnak eme eszköze azzal az 
arannyal, amely megmentheti honfitársa életét? 


— Ezzel a géppel - kezdte Ponyets, miközben kezét gyöngéden rátette a 
szerkezet központi kamrájára, és megsimogatta annak domború, 
kemény felületét — az ócskavasat a legtisztább arannyá tudom 
változtatni. Ez az egyetlen ismert szerkezet, amely a vasból - abból a 
rút vasból, méltóságos uram, amely összetartja a székét, amelyen ülni 


méltóztatik, s ennek az épületnek a falait — fényes, súlyos, sárga 
aranyat csinál. 


Ponyets érezte, hogy szavai hamisan csengenek. Ha el akart adni 
valamit, akkor mindig simán és meggyőzően gördültek a szavak a 
szájából, most viszont úgy csikorogtak, akár az olajozatlan kerék. A 
Nagymestert azonban a tartalom és nem a forma érdekelte. 


- Úgy? Aranycsinálás? Nem egy bolond akadt, aki el akarta magáról 
hitetni, hogy képes erre. De mind megfizetett gyalázatos 
arcátlanságáért. 


— De sikerült-e nekik? 


- Nem - felelte a Nagymester fagyos humorral. — A sikeres 
aranycsinálás olyan bűn lett volna, amely magában hordozza a 
bocsánatát. A kísérletet a kudarc teszi megbocsáthatatlanná. Lássuk, 
mi tud kezdeni ezzel - koppintotta oda a botját a padlóhoz. 


— Méltóságod elnézését kérem, de ez a gép csupán egy kis magam 
csinálta szerkezet, s az ön botja túl hosszú hozzá. 


A Nagymester apró, csillogó szemei körbejártak, s megállapodtak az 
egyik jelenlevőn. 


— Randel, a csatodat! Gyerünk, ember, gyerünk, ha kell, kettőt kapsz 
helyette! 


A csat kézről kézre járt. A Nagymester gondosan méregette a kezében. 
— Tessék — mondta, és a padlóra dobta. 


Ponyets lehajolt érte. Nem kis erőfeszítésébe telt, amíg sikerült 
fölnyitnia a hengert, s pislogott és bandzsított az erőlködéstől, mire 
gondosan elhelyezte a csatot az anódernyő közepén. Később 
könnyebben fog menni, de az első 


alkalommal nem szabad hibáznia. 


A házilag barkácsolt átalakító rosszindulatúan kattogott vagy tíz 
percig, s ekkor enyhe ózonillat jelent meg a levegőben. Az askone-iak 
morogva hátrébb 


húzódtak, és Pherlnek megint sürgős suttognivalója akadt az 
uralkodójával. A Nagymester arca merev volt, akár a kő. Meg se 
moccant. 


És a csat arannyá változott. 


Ponyets egy halk "méltóságos uram!" kíséretében a Nagymester felé 
nyújtotta, az öregember azonban habozott, majd tagadólag intett a 
kezével. 


Tekintete az átalakítón időzött. 
Ponyets sebesen beszélni kezdett: 


— Uraim, amit látnak, az arany. Kívül-belül az. Ha akarják, minden 
ismert fizikai vagy kémiai próbának alávethetik. Semmiképpen sem 
lehet megkülönböztetni a természetben előforduló aranytól. Minden 
vassal meg lehet ugyanezt csinálni. Sem a rozsda, sem a kisebb 
mennyiségben jelenlevő 


ötvözőanyagok nem változtatnak az eredményen. 


Ponyets szavai azonban a semmibe hullottak. Kinyújtott tenyerén ott 
fénylett a csat, és az arany minden érvet elmondott helyette. 


Végre a Nagymester lassan előrenyújtotta a kezét, mire a ványadt arcú 
Pherl hangos beszédre szánta el magát: 


— Méltóságos uram, ez az arany mérgezett forrásból származik. 
Ponyets nyomban rákontrázott: 


- A sárból is nőhet rózsa, méltóságos uram. Avagy nem vásárol-e 
számtalan olyan árucikket a szomszédoktól, amelyekről azt sem tudja, 
honnan származnak, ortodox gépektől-é, amelyeken rajta van a nemes 
ősök áldása, avagy netalán holmi űr szülte gyalázattól. Tessék, én az 
aranyat ajánlom föl, nem a gépet. 


— Méltóságod nem felelős azoknak a külföldieknek a bűneiért — kezdte 
újból Pherl —, akik tudta és beleegyezése nélkül szorgoskodnak. 
Ellenben ha elfogadja ezt a furcsa álaranyat, amelyet itt, az ön 
jelenlétében és beleegyezésével bűnös módon vasból csináltak, akkor 
szent őseink élő 


szellemét gyalázzuk meg. 


- De az arany az arany - felelt a Nagymester kétkedéssel a hangjában 
-, s csak egy elítélt pogány gonosztevőt adunk érte cserébe. Pherl, te 
túl szigorúan ítéled meg a dolgokat. — De azért visszahúzta a kezét. 


-— Méltóságod maga a bölcsesség — mondta Ponyets. — Gondolja csak 


meg: ha kienged a keze közül egy pogányt, őseit semmitől sem fosztja 
meg, ellenben a cserébe kapott arannyal fölékesítheti a szent 
lelkeknek emelt szentélyeket. És minden bizonnyal, ha az gonosz 
volna önmagában - ha egyáltalán el lehetne ilyesmit képzelni -, a 
gonosz szükségszerűen eltávozna, mihelyt ilyen kegyes célra áldozzák 
föl a fémet. 


—- Nagyapám csontjaira mondom! - tört ki a Nagymester meglepő 


élénkséggel. Szája visító nevetésre nyílt. — Pherl, mit szólsz ehhez a 
fiatalemberhez? Hiszen igazat mond. Olyan igazat, mint az őseink 
szava. 


— Látszatra igen - felelte Pherl komoran. — Csak nehogy ez az igazság a 
rossz szellem műve legyen. 


- Sőt, én még jobb üzletet ajánlok - vágott közbe Ponyets. — Tartsa 
meg az aranyat zálogként. Tegye oda áldozatként az ősök oltárára, és 
harminc napig tartson itt engem is túszként. Ha ez alatt az idő alatt az 
ősök nem adják tanújelét 


nemtetszésüknek, 
ha 

nem 

következik 

be 

semmilyen 


szerencsétlenség, akkor kell-e még egyéb bizonyság, hogy elfogadták 
az áldozatot?! Ha még ez sem elég... 


És amikor a Nagymester fölállt, hogy próbára tegye, ki van ellene az 
ajánlatnak, a tanács egyetlen tagja sem mulasztotta el, hogy jelét ne 
adja egyetértésének. Még Pherl is beleegyezően biccentett, bozontos 
bajusza végét rágcsálva. 


Ponyets mosolygott, s magában azon elmélkedett, hogy íme, milyen jó 
hasznát vette annak, hogy valaha papnak készült. 


5. 


Újabb hét vánszorgott el, mire sikerült nyélbe ütni Pherllel a 


találkozást. 


Bármennyire belefásult is az állandó fizikai kiszolgáltatottság 
érzésébe, azért érzett egy kis szorongást. A várost rendőri kísérettel 
hagyta el. Pherl külvárosi villájában is ott voltak a rendőrök. Mi mást 
tehetett volna, mint hogy tudomásul vette ezt anélkül, hogy akár 
egyszer is hátranézett volna. 


Pherl a vének tanácsától távol magasabbnak és fiatalabbnak látszott. 


Hétköznapi ruhájában senki sem mondta volna róla, hogy a vénekhez 
tartozik. 


- Furcsa egy ember maga - fogadta minden bevezetés nélkül. 
Egymáshoz közel fekvő szemei vibrálni látszottak. — Az elmúlt héten, 
különösen pedig az utóbbi két órában, egyre-másra célozgatott rá, 
hogy nincs-e szükségem aranyra. Fölösleges erőlködés, mert hiszen 
kinek nincs rá szüksége? Ennyi erővel nyílt kártyákkal is játszhatna. 


— Nemcsak az arany - mondta Ponyets sokat sejtetően. — Nem csak az 
arany. Vagyis nem az a néhány pénzdarab, hanem mindaz, ami az 
arany mögött van. 


-— Aha, és mi lehet az arany mögött? - türelmetlenkedett Pherl. — 
Remélem, nem akar ez egy újabb ügyetlen mutatvány bevezetője 
lenni? — tette hozzá fitymáló mosollyal. 


— Ügyetlen? — hökkent meg egy kissé Ponyets. 


— Ó, határozottan — mondta Pherl, és összekulcsolt kezét az állához 
ütögette. - Nem akarom bírálni magát. Biztos vagyok benne, hogy az 
ügyetlenség szándékolt volt. Ha tudom az indokát, talán föl is hívtam 
volna 


erre nagyméltósága figyelmét. Figyeljen ide, ha én lettem volna a 
maga helyében, én a hajómon csináltam volna az aranyat, és 
négyszemközt ajánlottam volna föl. Így megkímélt volna bennünket a 
mutatványtól, önmagát pedig az ellenszenvtől. 


- Igaz — bólintott Ponyets -, de mivel én voltam a magam helyében, 
vállaltam az ellenszenvet, hogy magamra vonjam az ön figyelmét. 


- Valóban? Komolyan mondja? - Pherl nem is próbálta elleplezni 
gyerekes önelégültségét. — És képzelem, azért kínálta föl a 
harmincnapos tisztulási időszakot, hogy legyen rá ideje ezt a figyelmet 
valamivel kézzelfoghatóbb dologra váltani. De mi lesz akkor, ha az 


arany tisztátalannak bizonyul? 
Ponyets megengedett magának egy kis fekete humort: 


— Amikor azok ítélik meg, hogy tisztátalan-e, akik a leginkább 
érdekeltek benne, hogy tisztának találják? 


Pherl fölkapta a fejét, és fürkészve nézett a kereskedőre. Arca 
egyszerre fejezett ki meglepetést és elégedettséget. 


— Van benne valami. De elárulná nekem, miért akarta fölkelteni a 
figyelmemet? 


— Szíves örömest. Rövid ideje vagyok itt, de ahhoz elég volt, hogy 
számomra hasznos és érdekes megfigyeléseket tegyek magáról. 
Példának okáért azt, hogy maga még fiatal, túlságosan is fiatal, hogy 
tanácstag, sőt a családja sem nagyon régi. 


-— Maga kritizálja az én családomat? 


- Távol áll tőlem. Mindenki elismeri, hogy nagy és szent ősöktől — 
származik. De akadnak, akik a szemére vetik, hogy nem tartozik az Ot 
Törzshöz. 


Pherl hátradőlt a székén. 


— Minden tiszteletem az övék — mondta nem minden fullánk nélkül -, 
de az Ot Törzs lágyéka kolduslágyék, s a vére savó. Ma már ötven 
ember sem maradt a Törzsekből. 


— De akadnak, akik azt mondják: a nemzet nem szívesen fogadna el 
Nagymesteréül senkit a Törzseken kívül. Azt is rebesgetik, hogy a 
Nagymester fiatal és újdonsült kegyencének szükségképpen nagy 
hatalmú ellenségekre kell szert tennie az állam nagyjai közül. 
Őméltósága fölött eljárt az idő, és a halálával a protekciója is 
elenyészik, különösen ha - mint biztosra vehető — a maga 
ellenségeinek egyike fogja értelmezni az ő szellemének igéit. 


Pherl arca elborult. 
— Idegen létére túl sokat meghall. Az ilyen füleket le szokták metélni 
— Azt később is ráér elrendelni. 


— Lássuk, kitalálom-e a szándékát - fészkelődött Pherl türelmetlenül a 
székében. - Maga hatalmat és gazdagságot akar nekem fölkínálni 
azokkal a gonosz kis szerkezetekkel, amelyekkel meg van rakva a 


hajója. Igazam van? 


— Tegyük föl. Mit tud fölhozni ellene? A maga jóról és rosszról vallott 
elveit? 


-— Egyáltalán nem - rázta meg a fejét Pherl. — Ide figyeljen, maga 
külhoni férfiú, 


maga 
vélekedhet 
rólunk, 
ahogy 
akar, 

a 

maga 
pogány 


agnoszticizmusával, de én a látszat ellenére sem vagyok teljesen rabja 
a mi mitológiánknak. Én, uram, iskolázott ember vagyok, és merem 
remélni, hogy fölvilágosodott is. A mi vallásunk — nem annyira etikai, 
mint szertartási vonatkozásaiban - a tömegek számára való. 


— Mi hát akkor a kifogása? — ütötte a vasat óvatosan Ponyets. 


-— Pontosan ez. A tömegek. Hiába volnék én kész megalkudni magával, 
de a maga kis herkentyűit használni is kell ahhoz, hogy hasznosak 
legyenek. 


Hogyan lehetnék én gazdag, ha - mivel is kereskedik? — mondjuk a 
borotvát csak a legnagyobb titokban, reszketve tudnám használni? 
Hiába volnék én képes könnyűszerrel simára borotválni a képemet, de 
hol lennék ettől gazdag? 


És hogyan tudnám elkerülni a gázhalált vagy a meglincselést, ha 
rajtakapnak a használatán? 


- Igaza van — vont vállat Ponyets. — Hivatkozhatnék arra, hogy a maga 
problémája egyből megoldódna, ha megtanítaná a saját népét — a 
maga javára és az ön jelentős hasznára — élni az atomenergiával. Nem 
mondom, hogy könnyű dolga lenne, a haszon azonban bőven 


kárpótolná. De hát ez a maga dolga, s egyelőre engem egyáltalán nem 
érint. Ugyanis én sem borotvát, sem kést, sem szemételtüntető gépet 
nem kínálok önnek. 


— Hanem? Mit kínál? 


— Magát az aranyat. Közvetlenül. Fölajánlom magának azt a masinát, 
amelyet a múlt héten bemutattam. 


Pherl egyszerre megmerevedett, és a homlokán idegesen rángatózni 
kezdett a bőr. 


— Az átalakítót? 
- Pontosan. Annyi aranyra tehet szert, amennyi vasat be tud szerezni. 


Gondolom, ebből futja mindenre. Magára a nagymesterségre is, 
bármilyen fiatal, és bármennyi ellensége van is. És biztonságos. 


-— Milyen értelemben? 


- Abban, hogy a használata csak titokban képzelhető el; ugyanúgy, 
mint imént az atomszerszámokkal kapcsolatban említette. Elrejtheti a 
masinát a legtávolabbi birtokán levő legerősebb vár legmélyebb 
pincéjébe, s onnan is ontani fogja önhöz a gazdagságot. Az aranyat 
veszi meg, nem a gépet, az az 


arany viszont semmit sem árul el a származásáról, mivel semmiben 
sem különbözik a természetes aranytól. 


— És ki fogja kezelni a gépet? 


— Maga. Öt perc elég hozzá, hogy megtanulja minden csínját-bínját. 
Bárhol fölállíthatom magának, ahol csak óhajtja. 


— Es mindezért viszonzásul? 


— Nos - mondta Ponyets óvatosan —, megkérem az árát, és nem is 
keveset. 


Ebből élek. Mondjuk, mivel értékes gépről van szó, egy mázsányi 
aranynak megfelelő kovácsoltvas. 


Pherl elnevette magát, amire Ponyets arca vörösre vált: 


- Fölhívom rá a figyelmét, uram — mondta dühösen -, hogy két óra 
alatt megtérülhet önnek az ára. 


-— Az igaz, és egy óra múlva ön leléphet, és a gép hirtelen csütörtököt 
mondhat. Valamilyen garanciára szükségem van. 


— Bírja a szavamat. 


- Ami, ugyebár, fölbecsülhetetlen értékű — hajolt meg gúnyosan Pherl 
-, de azért az ön jelenléte, ugyebár, mégiscsak nagyobb biztosítékot 
jelentene! 


Szavamat adom rá én is, hogy egy héten belül kifizetem, miután 
működésre kész állapotban leszállítja nekem. 


— Lehetetlen. 


— Miért volna lehetetlen? Hiszen már azzal kiérdemelte a halálos 
ítéletet, hogy el akart adni nekem valamit. Választhat: vagy az én 
szavam, vagy pedig holnap a gázkamra. 


Ponyets arca kifejezéstelen maradt, talán csak a szeme rebbent meg 
egy kissé. 


- Magának méltánytalanul nagy előnye van velem szemben — 
mondotta. — 


Hajlandó legalább írásban adni az ígéretét? 


- És ezzel aláírjam a saját halálos ítéletemet? Nem, uram! — Pherl 
elégedetten vigyorgott. — Nem, uram! Kettőnk közül csak egyikünk 
ostoba. 


A kereskedő halkan megjegyezte: 
— Akkor hát megegyeztünk. 
6. 


Gorovot a harmincadik napon szabadon engedték, s két és fél 
mázsányi sárarany került a helyére. És vele együtt kiszabadult a 
vesztegzárból gyűlöletes és érinthetetlen hajója is. 


Aztán most is, mint idefelé jövet, egészen az askone-i rendszer 
határáig elkísérte őket a csillogó kis hajók gyűrűje. 


Ponyets megkereste a szemével azt a nap fényében halványan izzó 
pontot, amely Gorov hajója volt, s közben Gorov hangjára figyelt, 
amely tisztán és élesen lövellt át hozzá a keskeny, torzított 
éternyalábon. 


- De hát nem erre van szükség, Ponyets. Egy aranycsináló géppel nem 
megyünk semmire. Egyébként hol szerezted? 


- Sehol - magyarázta Ponyets türelmes hangon. — Én magam 
barkácsoltam össze egy élelmiszer-besugárzó kamrából. Különben nem 
sokat ér az egész. 


Kiterjedt használatának gátat szab a hatalmas energiafogyasztás, 
különben az Alapítvány is elemátalakításhoz folyamodna, és nem 
fésülné át az egész Galaxist nehézfémekért. Ez egy bevett trükk, 
amellyel minden kereskedő él, bár én még nem találkoztam a vas- 
arany változattal. De hatásos, és működik is 


— igaz, hogy csak rövid ideig. 
— Jó, jó, de ezzel az egy trükkel nem sokra megyünk. 
— De kiszabadított a csávából, nem? 


- Ennek semmi köze a lényeghez. Különösen mivel úgyis vissza kell 
térnem, mihelyt lerázzuk magunkról szorgos kísérőinket. 


— Minek? 


- Te magad magyaráztad annak a te politikusodnak — mondta Gorov 
éllel. 


- Az egész ügyleted arra a föltételezésre épült, hogy az átalakítód csak 
eszköz a cél érdekében, s önmagában nincs semmi értéke, vagyis hogy 
nem a gépet, hanem az aranyat veszi meg. Lélektani szempontból 
ügyes fogás volt, különösen mert bevált, de... 


— De? - sürgette Ponyets nyájas közönnyel. 
A hangszóróból szinte visítva jött a válasz. 


- De mi olyan gépet akarunk eladni nekik, amely önmagában is érték; 
amely fölkelti bennük a vágyat, hogy nyíltan használják; amely arra 
készteti őket, hogy tisztára önérdekből letegyék a garast az 
atomtechnika mellett. 


- Értem én ezt mind - felelte Ponyets szinte gyöngéden. — Egyszer már 
megmagyaráztad. De légy szíves, és vedd figyelembe, mi következik az 
én ügyletemből. Amíg az átalakító működik, addig Pherl csinálni fogja 
az aranyat; és elég ideig fog működni ahhoz, hogy megvásárolja 

magának a legközelebbi választásokat. A jelenlegi Nagymester ugyanis 


nem sokáig húzza már. 

— És te mire építesz: a hálára? — kérdezte Gorov ridegen. 

- Nem, hanem az okos önérdekre. Az átalakító megszerzi neki az első 
helyet; más szerkezetek... 


- Nem, nem! A kiindulópontod téves. Nem az átalakítónak fogja ezt 
tulajdonítani, hanem a régi jó aranynak. Ezt próbálom beleverni a 
fejedbe. 


Ponyets elmosolyodott, és kényelmesen hátradőlt a székében. Eleget 
ingerelte a szegény fickót. Gorov már kezdte elveszíteni az önuralmát. 


- Csak lassan a testtel, Gorov! — szólalt meg a kereskedő. — Még nem 
fejeztem be. Merthogy szó van ám egyéb masinákról is. 


Rövid hallgatás következett, majd Gorov gyanakvó hangja hallatszott: 
- Miféle egyéb masinákról? 

Ponyets gépiesen s fölöslegesen intett a kezével. 

- Látod ezt a kíséretet? 

- Látom — mondta Gorov kurtán. — Mi van azokkal a masinákkal? 


- Hajlandó vagy végre meghallgatni? Tudd meg, hogy Pherl 
magánhajóhada kísér bennünket; sikerült kicsikarnia a Nagymester 
különös kegyeként. 


-— No? 
- És mit gondolsz, hová visz bennünket? Askone külső vidékein levő 


bányabirtokaira, úgy bizony. Ide hallgass — emelte föl hangját Ponyets 
hirtelen 


-, megmondtam, hogy keresni akarok ezen az üzleten és nem a világot 
akarom megváltani. Rendben van. Az átalakítót semmiért 
kótyavetyéltem el. 


Semmiért, hacsak nem számítjuk a gázkamra kockázatát, ami viszont 
nem számít bele a kvótámba. 


— Menj csak vissza a bányabirtokokra, Ponyets. Hogy kerülnek ezek 


ide? 


- A haszonnal kapcsolatban. Mert ónt fogunk rakodni, Gorov. Ónt, 
amennyit csak be tudunk gyömöszölni ebbe a vén bárkába, s neked is 
jut belőle. Én leszállok Pherllel az áruért, te meg, öregfiú, fölülről 
fogsz engem biztosítani az összes ágyúddal, arra az eshetőségre, ha 
Pherl meggondolná magát, és át akarna ejteni. Ez az ón lesz a 
hasznom. 


— Az átalakító után? 
— Az egész atomrakományom után. Dupla ár plusz prémium. — 


Mentegetőzve megvonta a vállát. — Beismerem, hogy lóvá tettem, de 
hát teljesítenem kellett a tervemet, nem? 


Gorov végképp nem tudta, hányadán áll. Gyámoltalanul megszólalt: 
- Lennél szíves megmagyarázni? 


- Mit magyarázzak? Hisz nyilvánvaló minden. Nézd, Gorov, a ravasz 
róka azt hitte, hogy szépen becsalt a csapdájába, mivelhogy az ő szava 
többet ér a Nagymester szemében, mint az enyém. Igaz, hogy 
elfogadta az átalakítót. Ez halálos bűnnek számít Askone-on. De ha 
szorulna a kapca, mindig kivághatná magát azzal, hogy a legszebb 
hazafias szándéktól vezérelve lépre csalt engem, és följelenthetne 
tiltott áruk eladásáért. 


— Ami igaz, az igaz. 
- Úgy van, csakhogy nem csupán röpke szavak vettek részt a játékban. 


Pherl sohasem hallott róla, és el sem tudja képzelni, hogy mi az a 
mikrofilmfölvevő. 


Gorov elnevette magát. 


- Úgy van - folytatta Ponyets. — A nyeregben érezte magát, s azt hitte, 
hogy kellőképpen megleckéztetett. De amikor meghunyászkodott 
kutya módjára fölszereltem neki az átalakítót, beépítettem a 
szerkezetbe a fölvevőt is, s csak a másnapi szerviz alkalmával 
távolítottam el onnan. Gyönyörű 


fölvételem van a szentek szentjéről meg őróla, amint a jómadár az 
utolsó erget is kifacsarja az átalakítóból, s úgy gunnyaszt az első 
aranydarabok fölött, akár a kotlós a tojáson. 


— Neki is megmutattad? 

- Két nappal később. A nyomorult fráter soha életében nem látott még 
háromdimenziós, színes-hangos fölvételt. Azt állítja magáról, hogy 
nem babonás, de kutya legyen a nevem, ha valaha is láttam felnőtt 
embert úgy begyulladni, mint őt akkor. Amikor megmondtam neki, 
hogy a város főterén elhelyeztem egy vetítőt, amely pontosan délben 
működésbe lép, és a milliónyi fanatikus askone-i azon nyomban föl 
fogja őt koncolni — fél másodperc múlva a lábam előtt makogott. Kész 
volt mindenre, amit csak kértem tőle. 


- Tényleg úgy volt? Akarom mondani, valóban elhelyeztél vetítőt a 
főtéren? — kérdezte Gorov visszafojtott nevetéssel. 


- Nem én, de hát mit számít az? Az üzletet megkötöttük. Minden 
bigyót megvett tőlem meg tőled is annyi ónért, amennyit csak el 
tudunk szállítani. 


Akkor elhitte rólam, hogy mindenre képes vagyok. Az egyezményt 
írásba foglaltuk, s még mielőtt leszállnánk, adok neked is belőle egy 
példányt, nem árt az óvatosság. 


- Nem félsz, hogy leromboltad az önbecsülését? — vetette közbe Gorov. 


Fogja vajon ezek után is használni a szerkentyűket? 


— Miért ne? Ez az egyetlen módja rá, hogy behozza a veszteségeit, s ha 
pénzt csinál belőlük, akkor meg lesz mentve a becsülete is. És biztos, 
hogy ő 


lesz a legközelebbi Nagymester, nem is találhatnának nála 
alkalmasabbat maguknak. 


- Igen - summázta a véleményét Gorov -, jó vásárt csináltál. Mégis, az 
eladási módszereid nem a legildomosabbak. Nem csoda, hogy kirúgtak 
a papneveldéből. Nincs neked semmi erkölcsi érzéked? 


- No és, mi a különbség? - vont vállat Ponyets közömbösen. — Hisz 
tudod, mit mondott Salvor Hardin az erkölcsi érzékről. 

KERESKEDŐK - Az Alapítvány gazdasági befolyása pszichohistóriai 
szükségszerűséggel növekedett. A kereskedők gazdagodtak; a gazdaság 
pedig hatalmat szült... 


Néha elfelejtik, hogy Hober Mallow közönséges kereskedőként kezdte. 
Azt viszont sohasem felejtik el, hogy ő lett az első 


kalmárfejedelem... 

Enciklopédia Galactica 

Jorane Sutt összeérintette gondosan kimanikűrözött körmeit, és 
megszólalt: 


- Kész talány. Bizalmasan megsúgom magának, hogy a jelek szerint 
újabb Hari Seldon-válságnak nézünk elébe. 


A vele szemben ülő férfi cigarettát vett elő kurta smyrnói zekéje 
zsebéből. 


- Azt én nem tudhatom, Sutt — felelte. — Rendszerint úgy van, hogy a 
politikusok minden egyes polgármesteri kampány idején Seldon- 
válságról papolnak. 


- Én nem csinálok kampányt, Mallow - mondta Sutt halvány 
mosollyal az ajka körül. -— De hát atomfegyverekkel nézünk szembe, s 
azt sem tudjuk, honnan származnak. 


A smyrnói Hober Mallow mesterkereskedő nyugodtan, majdnem 
közönyösen szívta a cigarettáját. 


- Folytassa. Ha mondani akar még valamit, ki vele! 


Mallow sohasem esett abba a hibába, hogy a kelleténél udvariasabb 
lett volna az Alapítvány emberei iránt. Lehet, hogy ezért “külhoninak” 
nézik, de van ő is olyan ember, mint akárki más. 


Sutt az asztalon levő háromdimenziós csillagtérképre mutatott. 
Igazított valamit a szabályozógombokon, mire vagy fél tucat 
csillagrendszerből álló csoport pirosan izzani kezdett. 


- Ez a Korell Köztársaság - jelentette ki szinte suttogva. 
A kereskedő bólintott. 


— Jártam arra. Bűzös patkánylyuk! Köztársaságnak köztársaság, habár 


minden alkalommal az Argo család valamelyik tagját választják 
kapitánynak. 


S ha valakinek ez nem tetszik, biztos, hogy történik vele valami. — 
Félrehúzta a száját. — Jártam arrafelé. 


- De maga vissza is jött, ami nem mindig történik meg. A legutóbbi 
egy év alatt három kereskedelmi hajónak veszett nyoma a köztársaság 
határain belül, 


hiába garantál sérthetetlenséget nekik az Egyezmény. És ezek a hajók 
minden szokásos nukleáris bombával és erőtérvédelemmel föl voltak 
fegyverezve. 


— Mi volt az utolsó üzenet a hajókról? 
— Rutinjelentések. Más semmi. 

— És mit mondott Korell? 

Sutt szeme gúnyosan megvillant. 


— Nem volt mód kikérni a véleményét. Az Alapítvány legfőbb kincse 
Periféria-szerte: hatalmának a híre. Csak nem gondolja, hogy ha 
elveszítünk három hajót, akkor kérdezősködni fogunk utánuk? 


- Jó, de akkor megmondaná végre, hogy tőlem mit akar? 


Jorane Sutt nem vesztegette az idejét a bosszankodás fényűzésére. 
Mint a polgármester titkárának, gyakorta kellett leráznia ellenzéki 
tanácsnokokat, állást keresőket; újítókat és mindenféle habókos 
alakokat, akik állítólag töviről hegyire megfejtették a Hari Seldon 
kiszámította jövő történelmet. Ilyen iskola után nem egykönnyen 
lehetett kihozni a sodrából. 


-— Egy pillanat — kezdte módszeresen. — Lássa be: nem lehet véletlen, 
hogy egy éven belül három hajónk tűnik el ugyanabban a térségben, 
atomerőt pedig csak nagyobb atomerővel lehet legyűrni. Magától 
adódik a kérdés: ha Korellnak vannak atomfegyverei, honnan kapja 
őket? 


— No és honnan kapja? 
- Két lehetőség van. Vagy maguk a korelliak állították elő... 


— Nem túl merész ez a következtetés? 


- De igen. A másik lehetőség azonban az lenne, hogy árulással van 
dolgunk. 


- Úgy gondolja? — kérdezte Mallow hidegen. 
A titkár nem zavartatta magát. 


- Semmi különös sem lenne abban, ha ez volna a helyzet. Amióta a 
Négy Királyság csatlakozott az Alapítvány Egyezményhez, 
mindegyikben meggyűlt a bajunk a nem is jelentéktelen szakadár 
csoportokkal. Minden egyes volt királyságnak megvannak a 
trónkövetelői meg az egykori nemesurai, akik nem túlzottan 
lelkesedhetnek az Alapítványért. Ezek közül nyilván akadnak olyanok, 
akik nem férnek a bőrükbe. 


Mallow elvörösödött. 


- Úgy?! És miért mondja ezt épp nekem? Ha nem tudná, én is smyrnói 
vagyok. 


- Tudom. Maga smyrnói. Smyrnón, a volt királyságok egyikén 
született. 


Csak a neveltetése köti az Alapítványhoz. Születésénél fogva maga 
külhoni és idegen. A maga nagyapja nyilván báró volt az Anakreón és 
Loris közötti háborúk idején, és családi birtokait elvették, amikor Sef 
Sermak újra fölosztotta a földet. 


— A sötét űrre is, nem! A nagyapám egy nyomorult űrcsavargó fia volt, 
aki éhbérért lapátolta a szenet, és még az Alapítvány előtt meghalt. Én 
semmivel sem tartozom a régi rendszernek. De Smyrnón születtem, és 
a Galaxisra mondom, nincs mit szégyenkeznem sem Smyrno, sem a 
smyrnóiak miatt. A maga árulásra való aljas kis célzásai miatt nem 
fogok berezelni, és fölnyalni az Alapítvány köpetét. Most pedig állok a 
parancsai vagy a vádjai elé. Nem érdekel, melyiket választja. 


-— Kedves mesterkereskedőm, engem egy elektronnyit sem érdekel, 
hogy a maga nagyapja Smyrno királya volt-e vagy a bolygó 
legnyomorultabb páriája. 


Azért ugrattam a születésével meg az őseivel, hogy megmutassam, 
mennyire nem érdekel. Úgy látszik, maga nem értette el a tréfát. 
Kezdjük hát elölről. 


Maga smyrnói. Ismeri a külhoniakat. Ezenkívül kereskedő, egyike a 
legjobbaknak. Járt Korellon, és ismeri a korelliakat. Ezért magának 


kell megint odamennie. 
Mallow mélyet lélegzett. 
— Mint kém? 


- Dehogyis! Mint kereskedő, de aki nyitva tartja a szemét. Ha ki tudja 
deríteni, ki látja el őket atomerővel... Fölhívnám rá mint smyrnóinak 
a figyelmét, hogy az eltűnt űrhajók közül kettőn smyrnói legénység 
szolgált. 


— Mikor induljak? 
— Mikor lesz útra kész a hajója? 
— Hat nap múlva. 


- Úgy hát akkor indul. A Hajózási Tanácsban megismerheti a 
részleteket. 


— Rendben! — A kereskedő fölállt, keményen kezet szorított, és öles 
léptekkel kivonult a szobából. 


Sutt várt egypár percet, óvatosan szétválasztotta és megdörzsölte 
összepréselt ujjait, vállat vont, és belépett a polgármester irodájába. 


A polgármester kikapcsolta a képernyőt, és hátradőlt a székében. 
-— Nos, mi a véleménye róla, Sutt? 


-— Lehet, hogy jó színész -— válaszolta Sutt, és elgondolkodva maga elé 
meredt. 


2. 


Ugyanannak a napnak az estéjén Jorane Suttnak a Hardin-ház 
huszonegyedik emeletén levő legénylakásán Publis Manlio lassú 
kortyokban iszogatta a borát. 


Publis Manlio az Alapítvány két fontos hivatalát is hordozta öregedő, 
satnya vállain. A polgármester kormányában ő volt a külügyminiszter, 
ezenkívül pedig, az Alapítványt leszámítva, az összes külső 
naprendszer 


szemében ő volt az egyház primátusa, a Szent Eledel őrizője, a 
szentélyek kurátora és így tovább, ahány változatát csak el lehetett 
képzelni a homályos, ám hangzatos címeknek. 


A külügyminiszter éppen azt mondta: 


- Viszont hozzájárulását adta, hogy útnak indítsa azt a kereskedőt. Ez 
is valami. 


- Igen, de mire megyünk vele? - ellenkezett Sutt. — Semmi közvetlen 
hasznunk nincs belőle. Az egész ügy nem a legszerencsésebben van 
előkészítve, mivel fogalmunk sincs róla, mi lesz a vége. Úgy 
tervezünk, mint aki üres horgot vet a vízbe, hátha ráakad egy kis 
halacska. 


- Úgy van. S hozzá ez a Mallow jó képességű ember. Mi lesz, ha nem 
hagyja magát egykönnyen átejteni? 


— Ezt a kockázatot vállalnunk kell. Ha árulás történt, akkor az okos 
emberek kerülnek elsőként gyanúba. Ha nem, akkor okos emberre van 
szükségünk, hogy feltárjuk az igazságot. És Mallow-n rajta lesz a 
szemünk. 


Tölthetek? 
— Köszönöm, nem. Eleget ittam. 


Sutt öntött a saját poharába, és türelmesen várta, hogy a másik 
kizökkenjen nyugtalan elmélkedéséből. 


Valami fúrta a primátus oldalát, de nem nagyon juthatott dűlőre 
magában, mert hirtelen szinte kirobbant belőle a kérdés: 


— Sutt, mi nyomja a szívét? 


- Megmondom, Manlio - nyitotta ez szólásra keskeny ajkait. — Egy 
Seldon válság kellős közepén vagyunk. 


Manlio nagy szemeket meresztett, majd fojtottan megkérdezte: 


- Honnan veszi ezt? Csak nem jelent meg megint Seldon az 
Időkriptában? 


— Erre barátom, nincs szükség. Gondolja csak végig. Amióta a 
Galaktikus Birodalom lemondott a Perifériáról, és sorsunkra hagyott 
bennünket, még egyszer sem volt olyan ellenfelünk, akinek atomerő 
lett volna a birtokában. 


Most első alkalommal van ilyen ellenfelünk. Ez önmagában véve is 
jelentős esemény volna. De nincs önmagában. Több mint hetven éve 
először nézünk farkasszemet egy nagyszabású belpolitikai válsággal. 


Szerintem az a körülmény, hogy a kettő, a belső és a külső válság 
egybeesik, minden kétséget eloszlat. 


Manlio fürkészve nézett rá. 


- Ha csak ez van, az édeskevés. Eddig két Seldon-válságra került sor, 
és mindkét esetben az Alapítvány léte forgott kockán. Addig nem lehet 
szó egy harmadik válságról, amíg hasonló veszély nem fenyeget 
bennünket. 


-— Ez a veszély el fog jönni — mondta Sutt a türelmetlenség minden jele 
nélkül. — A bolond is fölismeri a válságot, ha egyszer már itt van. Az 
igazi 


szolgálatot az teszi az államnak, aki már csírájában rátapint. Nézze, 
Manlio, a mi történelmünk útja előre ki van cövekelve. Tudjuk, hogy 
Hari Seldon kidolgozta a jövő történelem valószínűségeit. Tudjuk, 
hogy egykor vissza fogjuk állítani a Galaktikus Birodalmat. Tudjuk, 
hogy addig ezer év körüli idő 


fog eltelni. És tudjuk, hogy ez alatt az idő alatt bizonyos 
meghatározott válságokkal fogjuk szembe találni magunkat. 


Nos, az első válság az Alapítvány létrehozása után ötven évre 
következett be, míg a második újabb harminc év múlva. Azóta kis 
híján hetvenöt esztendő 


telt el. Itt az ideje, Manlio, itt az ideje. 

Manlio tanácstalanul dörzsölgette az orrát. 

- És magának kész terve van a válság leküzdésére, ugye? 

Sutt bólintott. 

- És nekem is ki van osztva a szerepem, ugye? — folytatta Manlio. 
Sutt megint bólintott. 


— Hogy szembe tudjunk nézni az idegen atomfenyegetéssel, a saját 
házunk táján kell először rendet teremtenünk. Ezek a kereskedők... 


— Vagy úgy! - A főpap arca megkeményedett, és a tekintete fagyosra 
vált. 


- Úgy van. Ezek a kereskedők. Szükség van rájuk, de túlságosan erősek 


és túlontúl függetlenek. Csupa külhoni, aki semmiféle vallásos nevelést 
nem kapott. Egyfelől kezükbe adjuk a tudást, másfelől pedig 
lemondunk a legerősebb eszközről, amellyel kordában tarthatnánk 
őket. 


- Ha be tudjuk bizonyítani az árulást? 
- Ha be tudnánk bizonyítani, akkor könnyű dolgunk lenne, s elegendő 


lenne a határozott közbelépés. De ennek amúgy sincs semmi 
jelentősége. Még ha nincs is áruló köztük, akkor is megbízhatatlan 
réteget képeznek a társadalomban. Nem köti őket hozzánk a 
patriotizmus vagy a közös eredet, de még a vallásos áhítat sem. A 
világi kormányzás alatt élő külső tartományok könnyen 
elszakadhatnak, hiába tekintenek föl ránk Hardin óta mint a Szent 
Bolygóra. 


— Ezzel én is tisztában vagyok, de az orvoslás... 


— Az orvoslás nem várathat magára addig, amíg a Seldon-válság akuttá 
nem válik. Kívül az atomfegyverek, belül a békétlenség; ha ez a kettő 


találkozik minden esélyünket elveszíthetjük. — Sutt letette az üres 
poharat, amelyet a kezében forgatott. — Ez a munka nyilvánvalóan 
magára vár. 


- Énrám? 


- Én nem vállalhatom magamra. Az én tisztem kinevezéses, és semmi 
törvényhozó rangom nincsen. 


— A polgármester... 


— Lehetetlen. Ő számításba sem jöhet. Erélye csak a felelősség 
elhárításában mutatkozik meg. De ha egy független jelölt lépne a 
porondra, 


amely veszélyeztethetné az újraválasztását, akkor talán eltűrné, hogy 
irányítsák. 
-— De hát, Sutt, belőlem hiányzik a gyakorlati politikára való 


rátermettség. 


— Bízza csak rám. Ki tudja, Manlio? Salvor Hardin óta sohasem fordult 
elő, hogy az egyház meg az állam élén ugyanaz a személy állt volna. 
De most könnyen megtörténhet, ha maga jól megoldja a föladatát. 


3. 


A város másik végén viszont Hober Mallow-nak volt, barátságosabb 
környezetben, egy újabb találkozása. Sokáig hallgatta a másik szavait, 
és most óvatosan megszólalt: 


— Igen, eljutott hozzám a híre, hogyan hadakozik azért, hogy a 
kereskedők is képviseletet kapjanak a tanácsban. De miért engem, 
Twer? 


Jaim Twer, aki minden áldott alkalommal eldicsekedett azzal, hogy ő 
volt az első külhoniak egyike, aki világi nevelésben részesült az 
Alapítványnál, széles mosolyra nyitotta az arcát. 


- Tudom, hogy mit csinálok. Emlékszik, amikor tavaly először 
találkoztunk? 


-— A kereskedők gyűlésén. 


- Úgy van. Maga vezette az értekezletet. Azokat a vastagnyakú 
bölényeket egytől egyig a székükhöz szögezte, begyömöszölte őket a 
szivarzsebébe, és elsétált velük. De szót ért az alapítványi tömegekkel 
is. Magának dicsfény van a feje körül, vagy legalábbis jó sajtója van a 
viselt dolgainak, ami egy és ugyanaz. 


- Legyen úgy - mondta Mallow egykedvűen. — De miért épp most? 


- Mert most van rá alkalmunk. Tud róla, hogy a köznevelésügyi 
államtitkár benyújtotta a lemondását? Még nem szellőztetik a dolgot, 
de előbb-utóbb ki fog pattanni. 


- Maga honnan tudja akkor? 


- Nem fontos - s fitymálóan legyintett. — Tény, hogy így van. Az 
Akció-párt a gyökeréig szét van hasadva, és itt az alkalom, hogy 
megadjuk neki a kegyelemdöfést azzal, hogy fölvetjük, a kereskedők 
egyenjogúságának a kérdését, vagyis élére állítva: ki van a demokrácia 
mellett, és ki van ellene. 


Mallow hátradőlt a székében, és elmélyülten vizsgálgatta vaskos ujjait. 


- Hm, hm! Sajnálom, Twer. A jövő héten üzleti útra megyek. 
Szerezzen magának valaki mást. 


— Üzlet? Miféle üzlet? — meresztett nagy szemet Twer. 


- Szigorúan titkos. Rendkívül fontos satöbbi satöbbi. Magával a 


polgármester titkárával volt egy eszmecserém. 


— Kígyó Suttal? — lett egyszerre izgatott Jaim Twer. - Csapda! A kurafi 
meg akar szabadulni magától, Mallow... 


- Állj! - Mallow rátette a tenyerét a másik ökölbe szorított kezére. — 
Ne izgassa föl magát. Ha csapda, akkor majd be fogom nyújtani a 
számlát. De ha nem az, akkor a maga kígyója, az a Sutt, a mi kezünkre 
játszik. Figyeljen ide, újabb Seldon-válság közeledik. 


Mallow arra számított, hogy a másik meglepődik, de ehelyett csak 
értetlenül rámeresztette a szemét. 


- Seldon-válság? Mi az? 


— Fényességes Galaxis! — tört ki dühösen Mallow ekkora értetlenség 
láttán. 


— Mi a fészkes fenét csinált maga az iskolában? Mi az ördögöt 
jelentsen ez az ostoba kérdés? 


Az idősebbik férfi fölvonta a szemöldökét. 

- Ha megmagyarázná... 

Hosszas hallgatás után jött a válasz. 

- Megmagyarázom - kezdte Mallow lassan, összevont szemöldökkel. — 


Amikor a Galaktikus Birodalom rothadni kezdett a szélein, s amikor a 
Galaxis végei leszakadoztak, s a barbárság prédájául estek, akkor Hari 
Seldon és pszichológustársasága létrehozott itt, a zűrzavar kellős 
közepén egy telepet, az Alapítványt, hogy ápolja a művészetet, a 
tudományt és a technikát, s megérlelje a Második Birodalom magját. 


— Igen, igen... 


— Még nem fejeztem be - vágta el a kereskedő ridegen. — Az 
Alapítvány jövőjét az akkoriban magas fejlettségi fokot elért 
pszichohistória segítségével megrajzolták és a föltételeket úgy szabták 
meg, hogy egész sor válság mint megannyi örvény sodorjon előre 
bennünket gyorsuló tempóban a jövő 


birodalma felé. Minden ilyen válság, minden Seldon-válság új 
korszakot nyit történelmünkben. Most megint előttünk van egy, 
immár a harmadik. 


— Persze — ocsúdott föl Twer -, most már emlékszem. Jó régen volt, 
hogy iskolába jártam, régebben, mint maga. 


— Gondolom. Elnézést. A lényeg az, hogy engem a kibontakozó örvény 
kellős közepébe irányítanak. Ki tudja, mivel jövök vissza, aztán meg 
tanácsválasztások minden évben vannak. 

- Tudja, hogy merre induljon el? 

- Nem én. 

— Van valamilyen terve? 

- Az égvilágon semmilyen. 

— Hát... 

— Semmi hát. Hardin mondotta: "A sikerhez nem elegendő a tervezés. 


Rögtönzésre is szükség van." Nos, rögtönözni fogok. 


Twer kétkedően csóválta a fejét. A két férfi szótlanul méregette 
egymást. 


Mallow törte meg a csendet: 


- Mondok magának valamit. Mi lenne, ha velem jönne? - bökte ki 
váratlanul, mint a világ legtermészetesebb dolgát. — Mit bámul úgy 
rám? Hisz maga kereskedő volt valaha, amíg úgy nem vélte, hogy a 
politika több izgalmat kínál. Legalábbis ezt hallottam. 


— Mondja meg előbb, merrefelé megy. 


- A Whassall-hasadék irányába. Közelebbit addig nem mondhatok, 
amíg ki nem érünk az űrbe. Nos, mi a válasza? 


- És ha Suttnak az a véleménye, hogy legyek a közelében, ahol rajtam 
tarthatja a szemét? 


- Nem hinném. Ha annyira meg akar szabadulni tőlem, akkor mért ne 
ütne két legyet egy csapásra? Ezenkívül egy kereskedő sem indul neki 
az űrnek, ha nem maga választhatja meg a legénységét. Azt viszek 
magammal, akit kedvem tartja. 


Az idősebb férfi szemében különös fény villant, amikor beleegyezése 
jeléül kezet nyújtott. 


- Rendben van, magával megyek. Három év óta ez lesz az első utam. 
Mallow megragadta és megrázta a feléje nyújtott kezet. 


-— Helyes! Minden rendben! Most pedig föl kell hajtanom a fiúkat. 
Tudja, ugye, hol van kikötve a Távoli Csillag? Holnap jelentkezzék. A 
viszontlátásra! 


4. 


Korell esete egyáltalán nem áll egyedül a történelemben: köztársaság, 
amelynek az élén olyasvalaki áll, aki a címén kívül minden ismérvével 
rendelkezik az abszolút uralkodónak. Ennélfogva a szokásos 
zsarnokságot még az alkotmányos uralkodó kezét úgy-ahogy megkötő 
"becsület" és az udvari etikett sem mérsékelte. 


Az ország gazdaságilag elég szegény volt. A Galaktikus Birodalom 
napjait a néma emlékeken és romokon kívül semmi sem idézte. Az 
Alapítvány napjai pedig még nem jöttek el, és a kormányzó, Asper 
Argo kapitány konokul eltökélte, hogy nem is jönnek el, ezért tartotta 
szigorú kordában a kereskedőket, és tiltotta ki bőszen a 
misszionáriusokat. 


Maga az űrkikötő omladozó, viharvert látványával mélyen lehangolta 
a Távoli Csillag legénységét. Jaim Twer a düledező hangárok 
nyomasztó hatását ellensúlyozandó, izgalmas pasziánszjátszmába 
merült önmagával. 


-— Micsoda piac! — dörmögte Hober Mallow, amint gondolataiba 
mélyedve kifelé bámult a megfigyelőernyőn. Ez idáig ennél sokkal 
többet nem is igen tudtak meg Korellról. Az út idefelé eseménytelenül 
telt el. A Távoli Csillag elé kirajzó korelli hajóraj a régi dicsőség 
emlékeit csak nyomokban őrző, megviselt kis műemlékekből vagy 
ütött-kopott, szánalmas bárkákból állt. Az úton is, most is óvatosan 
betartották a tisztes távolságot. Egy hete, hogy Mallow kihallgatást 
kért az itteni kormánytól, de válasz még mindig nem érkezett. 


— Micsoda piac! — ismételte meg Mallow. — Mondhatni szűz terület. 
Jaim Twer türelmetlenül fölpillantott, és félresöpörte a kártyát. 


— Mi az ördögöt szándékozik cselekedni, Mallow? A legénység 
zúgolódik, a tisztek aggódnak, én kíváncsi vagyok... 


— Kíváncsi? Mire? 


- A helyzetre. Magára. Arra, hogy mihez fogunk. 
- Várunk. 
Az egykori kereskedő fölfortyant, s az arca rákvörösre gyulladt. 


- Tudja maga egyáltalán, Mallow, hogy mit csinál? — fakadt ki 
korholóan. 


-— Körülöttünk a mezőn őrség, fölöttünk hajók. És ha csak arra várnak, 
hogy mikor robbanthatnak bele bennünket a földbe? 


- Egy hetük volt rá. 

— Talán erősítésre várnak - villant meg keményen Twer tekintete. 
Mallow ledobta magát egy székre. 


- Igen, én is gondoltam erre. Nem könnyű dió, mondhatom. Először is 
minden baj nélkül ideértünk. Persze ez még nem jelent semmit, mert a 
több mint háromszáz hajóból tavaly mindössze három ment ripityára. 
Az arány tehát nem túl magas. De ez jelentheti azt is, hogy csak kevés 
hajójuk van ellátva atomerővel, s addig nem akarják kitenni őket a 
veszélynek, amíg nagyobb lesz a számuk. 


Másfelől jelentheti azt is, hogy egyáltalán nem rendelkeznek 
atomerővel. 


Vagy ha igen, akkor rejtegetik, attól tartva, hogy kiszagoltunk valamit. 


Elvégre nem nagy dolog kalóztámadást intézni a könnyű fegyverekkel 
fölszerelt kereskedelmi hajók ellen. Más dolog viszont az Alapítvány 
meghatalmazott követével pimaszkodni, akinek a puszta jelenléte 
arról tanúskodhat, hogy az Alapítvány megsejtett valamit. Vegye 
ehhez hozzá... 


- Várjon csak Mallow, várjon — emelte föl a kezét Twer. — Lassan 
lyukat beszél a hasamba. Mire akar kilyukadni? Ne pepecseljen a 
részletekkel. 


— Muszáj megismernie a részleteket, Twer, különben nem ért meg 
semmit. 


Én is, ők is várunk. Ők nem tudják, hogy én miben sántikálok; én nem 
tudom, nekik mijük van itt. Az én helyzetem azonban hátrányosabb, 
mert egyedül állok egy egész világgal szemben, amely könnyen lehet, 
atomfegyverrel is 


rendelkezik. Nem engedhetem meg, hogy a hátrányom tovább 
növekedjék. A helyzet veszélyes, igaz. Az is könnyen meglehet, hogy 
belerobbantanak bennünket a földbe. De mi ezzel kezdettől fogva 
számoltunk. Mi mást tehetnénk? 


- Fogalmam sincs. Ki az már megint? 


Mallow türelmetlenül fölpillantott, és beigazította a készüléket. A 
képernyőn az őrség parancsnokának darabos arca fénylett föl. 


— Beszéljen, őrmester. 


— Bocsánat, uram — szólalt meg ez. — A legénység egy alapítványbeli 
misszionáriust bocsátott be. 


-— Egy micsodát? — élénkült föl hirtelen Mallow arca. 
- Egy misszionáriust, uram. Kórházi ápolásra szorul, uram. 


— Még lesz egy-két ember, aki kórházra fog szorulni ezért a munkáért, 
őrmester. Vezényelje az embereket a harcálláspontokra. 


A legénységi pihenő csaknem teljesen kiürült. Öt perccel a parancs 
elhangzása után még a szabadnapos állomány is a fegyverei mellett 
termett. A Periféria zűrzavaros csillagközi térségeiben a gyorsaság volt 
a legfőbb erény, s egy mesterkereskedő legénysége mindenekelőtt a 
gyorsaságával tűnt ki. 


Mallow kimért léptekkel bevonult a terembe, és tetőtől talpig 
végigmérte a misszionáriust. Tekintete Tinter hadnagyra siklott, aki 
zavartan állott a jövevény egyik oldalán, majd a másik oldalán Demen 
őrmester egykedvű 


arcán és flegmatikus alakján állapodott meg. 
A mesterkereskedő elgondolkozott, majd Twerhez fordult. 


- Twer, legyen szíves föltűnés nélkül idehívni a tiszteket, a 
koordinátorok és a lőelemzők kivételével. A legénység további 
parancsig a helyén marad. 


A következő öt percet Mallow azzal töltötte, hogy benyitogatott a 
mosdókba, bekukkantatott a bárpult mögé, összevonta a függönyöket 
a vastag ablakok előtt. Fél percre még a teremből is kiment, s amikor 
visszajött, elgondolkodva dúdolt magában. 


A terem kezdett megtelni. Utolsónak Twer jött vissza, és hangtalanul 


behúzta maga után az ajtót. 


— Mindenekelőtt ki volt az — szólalt meg Mallow fojtott hangon -, aki 
parancsom nélkül fölengedte ezt az embert a hajóra? 


Az őrmester előlépett. Minden szem feléje fordult. 


— Bocsánat, uram. Nem egyvalaki volt. Közös megegyezéssel történt. 
Ez az ember miénk-forma, ezek az idegenek meg itten... 


-— Együtt érzek magával, őrmester - szakította félbe Mallow -, és 
megértem az érzéseit. Ezek itt a maga parancsnoksága alatt állnak? 


— Igen, uram. 


- Ha ennek vége lesz, egy hétig nem hagyhatják el a körzetüket. 
Magát pedig erre az időre fölmentem mindenféle felügyeleti 
kötelezettség alól. 


Megértette? 


Az őrmester arckifejezése semmit sem változott, csak mintha a válla 
süppedt volna egy kicsit mélyebbre. 


- Igenis, uram - reccsent a hangja. 
- Elmehet. Foglalja el a lőállását. 


Alighogy becsukódott mögötte az ajtó, a terem egyszerre felbolydult, 
Twer hangja harsant ki a lármából: 


— Mire ez a büntetés, Mallow? Hiszen jól tudja, hogy ezek a korelliak 
leöldösik az elfogott misszionáriusainkat. 


— A parancsszegés már önmagában is súlyos vétek, bármilyen érvet is 
lehetne egyébként fölhozni mellette. A parancs pedig az volt, hogy az 
engedélyem nélkül senki sem hagyhatja el a hajót, és senkit sem 
engedhetnek föl rá. 


Tinter hadnagy elégedetlenül morogta: 
- Hét nap semmittevés. Ki tud így fegyelmet tartani? 


- Én! - csattant fel Mallow hangja kíméletlenül. — Ideális körülmények 
között nem nagy érdem a fegyelem. Tessék a halál árnyékában is 
megtartani, különben mit ér az egész. Hol van az a misszionárius? 
Hozzák ide elém! 


A kereskedő helyet foglalt, mialatt óvatosan odatessékelték eléje a 
bíborpalástos alakot. 


— Mi a neve tisztelendőségednek? 


— He? - A bíborpalástos alak egész testével Mallow felé fordult. Szemei 
zavarosak voltak; egyik halántékán ütés nyoma látszott. Amennyire 
Mallow visszaemlékezett rá, az előbbi közjátékot szótlanul és 
moccanatlanul állta végig. 


- A neve, nagytiszteletű uram? 

A misszionárius egyszerre fölvillanyozódott. Kezeit ölelésre tárta. 

- Fiam, gyermekeim! Legyen rajtatok a Galaktikus Szellem védelmező 
keze most és mindörökké. 


Twer előrelépett, a szemében aggodalom ült, a hangja fátyolos volt a 
megilletődöttségtől. 


-— Ez az ember beteg. Fektesse le valaki. Vitesse ágyba, Mallow, és 
gondoskodjék az ápolásáról. Nem látja, hogy súlyosan sérült? 


— Ne üsse bele az orrát, Twer, vagy kivezettetem a teremből! — förmedt 
rá Mallow, s izmos kezével hátralökte. — A neve, nagytiszteletű uram? 


A misszionárius esdekelve összekulcsolta a kezét. 


— Maguk fölvilágosult emberek, mentsenek meg a pogányoktól! — A 
szavak kuszán törtek föl belőle. -— Mentsenek meg ezektől a durva és 
elvakult 


emberektől, akik ellenem acsarkodnak, és bűneikkel szomorítják a 
Galaktikus Szellemet. A nevem Jord Parma, Anakreón vidékéről. Az 
Alapítvány nevelt föl; maga az Alapítvány, gyermekeim. A Szellem 
papja vagyok, s minden titkok beavatottja, és idejöttem a belső hang 


szólítására. — Elcsukló hanggal: — 


Bántalmazást szenvedtem a hitetlenek kezétől. Mint a Szellem 
gyermekeihez esedezem hozzátok, a Szellem nevében mentsetek meg 
tőlük! 


Váratlanul fémes hangon fölberregett a vészcsengő, és egy hang 
süvített be a terembe: 


- Ellenséges egységek közelednek! Utasítást kérünk. 


Minden tekintet gépiesen fölsiklott a hangszóró irányába. 


Mallow éktelenül elkáromkodta magát. Adásra kattintotta a 
készüléket, és beleüvöltött: 


- Résen lenni! Ez minden! - És kikapcsolta a mikrofont. 


Utat tört magának az ablakhoz, egyetlen mozdulattal félrerántotta a 
nehéz függönyt, és kibámult. 


Ellenséges egységek! Néhány ezernyi "egységből" álló korelli 
embertömeg. Ameddig a szem ellátott, a kikötő egész területét ellepte 
a hullámzó embererdő, s az első sorok egyre közelebb nyomultak a 
magnéziumfáklyák kemény, hideg fényében. 


— Tinter! — A kereskedő nem fordította hátra az arcát, csak 
pulykavörös nyaka árulkodott indulatáról. — Kapcsolja be a külső 
hangszórót, és tudja meg, mit akarnak. Kérdezze meg, van-e közöttük 
olyan, aki a törvény képviselője. 


Ne ígérjen semmit, és ne fenyegetőzzön, mert kitekerem a nyakát! 
Tinter sarkon fordult és elsietett. 


Mallow érezte, hogy egy súlyos kéz nehezedik a vállára, és 
türelmetlenül lerázta magáról. Twer állt mögötte. Hangja dühösen 
sziszegte a fülébe: 


— Mallow, nem szabad kiadnia ezt az embert. Hová lenne különben a 
tisztességünk meg a becsületünk? Hiszen az Alapítvány embere, s 
azonkívül pap! Ezek a vadak itt kint... De hallja egyáltalán, mit 
mondok? 


- Hallom magát, Twer — mondta Mallow metsző hangon. -— Mintha 
egyéb dolgom sem volna, mint hogy misszionáriusokat babusgassak. 
Azt teszem, uram, ami nekem tetszik, és Seldon meg az egész Galaxis a 
tanúm, hogy ha az utamba áll, akkor átharapom azt a rohadt gégéjét. 
Ne gáncsoskodjon, Twer, mert nem felelek magamért! 


Ezzel sarkon fordult, és faképnél hagyta őt. 


— Hallja, nagy tiszteletű Parma! Tudott maga arról, hogy az 
Egyezmény értelmében egyetlen alapítványbeli misszionárius sem 
teheti korelli területre a lábát? 


— Csak oda mehetek, fiam, ahová a Szellem vezérel - felelte a 


misszionárius, aki egész testében remegett. - Ha a vakok elutasítják a 
világosságot, nem annak a jele-é ez, hogy annál nagyobb szükségük 
van reá? 


- Ez nem tartozik ide, tisztelendő uram. Maga, amikor idejött, Korell 
és az Alapítvány törvényeit egyaránt megszegte. Nincs törvényes 
alapom rá, hogy megvédelmezzem önt. 


A misszionárius megint égnek emelte a karjait. Korábbi 
zavarodottságát mintha elfújták volna. Kintről beszűrődött a hajó 
külső hangszóróinak rekedtes hangja s távolabbról a fölbolydult tömeg 
meg-megismétlődő, mintegy a hangszórókkal feleselő morajlása. 


Szemét ádáz fényre gyújtották ezek a hangok. 


- Hallod őket? Miért beszélsz nekem a törvényről, arról a törvényről, 
amelyet emberek alkottak? Vannak magasabb törvények is. Avagy 
nem a Galaktikus Szellem mondotta-é: "Ne nézd tétlenül, ha a 
felebarátodat sérelem éri.” És nem mondotta-é továbbá: "Ahogyan te 
bánsz lészen a nyomorultakkal és a kiszolgáltatottakkal, ugyanolyan 
bánásmódban lészen neked is részed." 


Nincs talán fegyvered? Nincs talán hajód? És talán nincs ott mögötted 
az Alapítvány? És odafönt és körülötted nincsen-é ott a szellem, aki 
uralkodik a világegyetemen? - Megállt, hogy lélegzetet vegyen. 


Ekkor a Távoli Csillag öblös hangja elhallgatott odakint, és újból 
megjelent az izgatott Tinter hadnagy. 


— Beszéljen! — dörrent Mallow hangja. 

- Uram, Jord Parma személyét követelik. 

— Különben? 

— Mindenfélével fenyegetőznek, uram. Nehéz kivenni, mit is akarnak. 


Rengetegen vannak, és mind eszét vesztette. Van köztük egy, aki azt 


állítja, hogy ő áll a körzet élén, és rendőri hatalommal is rendelkezik, 
de lerí róla, hogy nem a maga ura. 


- Ura vagy nem ura - vont vállat Mallow -, de ő a törvény. Mondja 
meg nekik, hogy ha ez a kormányzó vagy rendőr vagy micsoda 
egyedül a hajóhoz jön, akkor megkapja a nagytiszteletű Jord Parmát. 


Hirtelen pisztolyt rántott. 


- Nem tudom, mi az a parancsmegtagadás. Sohasem volt még 
szerencsém hozzá. De ha akad itt olyasvalaki, aki azt hiszi, hogy 
kioktathat engem, akkor én is megtaníthatom kesztyűbe dudálni. 


A pisztoly csöve körívet írt le, és megállapodott Tweren. A hajdani 
kereskedőnek nagy erőfeszítésébe tellett, hogy nyugalmat erőltessen 
az arcára, s kinyissa és az oldala mellé lógassa ökölbe szorított 
tenyerét. Lélegzete fújtatva jött ki az orrán. 


Tinter eltávozott, és öt perc múlva egy vézna alak kivált a tömegből. 


Lassan és habozva közelített, látszott, hogy alig tud úrrá lenni 
félelmén és rettegésén. Kétszer is visszafordult, de mindkét 
alkalommal meggondolásra késztette az ezerfejű szörnyeteg 
egyértelmű fenyegetése. 


— Helyes - intett Mallow a kézifegyverével, amelyet nem tett vissza a 
tokjába. -— Grun és Upshur, vezessék ki! 


A misszionárius visítozni kezdett. Kezeit a magasba lökte, s ujjaival 
görcsösen az ég felé mutatott. A palást bő ujjai visszahullottak, és látni 
engedték sovány, eres karjait. Hirtelen a pillanat törtrészéig tartó, 
parányi fényvillanást lehetett látni. Mallow hunyorított, és megvetően 
intett a kezével. 


A misszionáriusból ömlött a szó, miközben próbált kiszabadulni a két 
pár marok szorításából. 


— Átkozott legyen az áruló, aki felebarátját a gonoszság és a halál 
karjaiba taszítja. Legyenek süketek a fülek, amelyek nem hallják meg 
a segélykérő 


kiáltásait. Vakuljanak meg a szemek, amelyek nem látják meg az 
ártatlanságot. Orök sötétség boruljon a lélekre, amely megbékél a 
sötétséggel. 


Twer a fülére szorította a kezét. 
Mallow megpörgette és zsebre vágta a pisztolyát. 


— Oszolj! — adta ki a parancsot kimért hangon. — Mindenki foglalja el a 
helyét. Teljes készenlétben lenni a tömeg föloszlása után hat órán át. 
Utána újabb negyvennyolc órán át duplázott őrség. További parancs 
akkor. Twer, jöjjön velem! 


Csak ketten voltak Mallow magánlakosztályán. Mallow egy székre 


mutatott, és Twer helyet foglalt. Köpcös alakja mintha megroskadt 
volna. 


Mallow gúnyosan nézett le rá. 


-— Twer — szólalt meg -, csalódtam magában. A politikában eltöltött 
három év elegendő volt rá, hogy kiverje magából a 
kereskedőszokásokat. Ne felejtse el, hogy odahaza az Alapítványon 
lehetek akármilyen demokrata, a hajón azonban csak zsarnoksággal 
lehet elérni, hogy kedvem szerint menjenek a dolgok. Eddig még 
sohasem kellett fegyvert fognom az embereimre, és most sem kellett 
volna, ha maga nem akadékoskodik. 


Twer - folytatta -, maga nem tartozik a hajó állományához, hanem az 
én vendégem, és ha kettesben vagyunk, élvezni is fogja a 
legszívélyesebb vendégszeretetemet. Mostantól kezdve azonban az 
embereim jelenlétében urazni fog, és elfelejti, hogy Mallow-nak 
hívnak. És ha meghallja a parancsomat, gyorsabban fog ugrani, mint 
egy harmadosztályú újonc, különben egykettőre az alsó fedélzeten 
találja magát, vasra verve. Megértette? 


A pártvezér nyelt egyet. Kelletlenül kinyögte: 

- Bocsánatot kérek. 

-— Meg van bocsátva! Kezet rá. 

Twer vézna ujjai eltűntek Mallow lapátkezében. 


- Én jót akartam — mentegetőzött Twer. — Nem könnyű kiadni valakit 
a csőcseléknek, ha tudja az ember, hogy meg fogják lincselni. Az a 
remegő 


térdű kormányzó vagy micsoda nem képes őt megvédeni. Kész 
gyilkosság. 


- Nem tehetek róla. Az igazat megvallva, valami bűzlött az egész 
incidensben. Nem vette észre? 


— Észrevenni? Mit? 
— Az űrkikötő kint van az isten háta mögött, messze a lakott helyektől. 


Egyszerre csak meglép egy misszionárius. Honnan? Idejön. Mintha 
véletlen volna, egy nagy tömeg is ide csődül. Honnan? A legközelebbi 
város, amit már annak lehet nevezni, legalább százötven kilométerre 
van ide. A tömeg azonban fél órán belül itt terem. Hogyan? 


— Hogyan? - visszhangozta Twer. 


-— Nos, hátha a misszionáriust csaléteknek hozták ide. Nagytiszteletű 
Parma barátunk alaposan meg volt zavarodva. Egy percig sem látszott, 
hogy teljesen ura az akaratának. 


- A megpróbáltatások — dörmögte Twer keserűen. 


— Lehetséges. De az is meglehet, hogy éppen azt akarták: mutassuk 
meg a nagylelkűségünket és a lovagiasságunkat, és ostoba módon 
vegyük védelmünkbe ezt az embert. Aki a korelli és az alapítványi 


törvények ellenére tartózkodik itt. Ha kimenekítem, akkor ellenséges 
cselekedetet hajtok végre Korell ellen, és az Alapítványnak semmilyen 
joga sincs, hogy a védelmünkre keljen. 


— Ez... mintha túl merész lenne a következtetése. 

Mielőtt Mallow válaszolhatott volna, megszólalt a hangszóró: 
— Uram, hivatalos üzenet érkezett. 

- Azonnal jelentse! 


A fénylő hengerecske halk kattanással hullott ki a résen. Mallow 
fölnyitotta, és kirázta belőle az ezüsttel átitatott lapot. Elismerően 
dörzsölgette hüvelyk- és mutatóujja között. 


-— Egyenesen a fővárosból küldték. A kapitány saját irodaszere. 

Egy pillanat alatt átfutotta és elnevette magát. 

— Tehát túl merész a következtetésem, mi? 

Twer kezébe dobta az üzenetet, és hozzátette: 

— Félórája sincs, hogy kiadtuk a misszionáriust, és íme, kapunk egy 
nagyon udvarias meghívást a kapitány fenséges színe elé, miután 
előzőleg egy egész hétig hiába vártunk rá. Az az érzésem, hogy 
kiálltuk a próbát. 

5; 


Asper kapitány a nép emberének tartotta magát. A tarkóján még 
megmaradt szürke hajszegély lomposan a vállára lógott; az ingére 
ráfért volna a mosás; és szipákolva beszélt. 


- Itt semmi kérkedést nem fog látni, Mallow kereskedő. Semmi 
magamutogatást. Ne lásson mást bennem, mint az állam első polgárát. 
A kapitány ezt jelenti, s más címmel nem is rendelkezem. 


Egyre jobban élvezte a saját szónoklatát. 


— Valójában ezt a körülményt tartom Korell és a maguk országa között 
a legerősebb összekötő kapocsnak. Tudomásom szerint maguk is a 
köztársaság áldásait élvezik, akárcsak mi. 


— Jól tudja, kapitány - helyeselt Mallow komoly képpel, magában 
helyreigazítva a mondottakat -, és én ezt igen erős érvnek tartom a 


két kormány közötti tartós béke és barátság mellett. 


— Béke, igen! — A kapitány ritkás szürke szakálla megrándult, hogy 
arcának elérzékenyült grimaszához idomuljon. — Nem hiszem, hogy a 
Periférián akad még valaki, akinek olyan közel állna a szívéhez a béke 
gondolata, mint az enyémhez. Büszkén kijelenthetem, hogy amióta 
kitűnő atyámtól átvettem az állam vezetését, egyetlenegyszer sem 
esett sérelem a békén. Talán nem ildomos hivatkoznom rá - tette 
hozzá diszkréten köhécselve -, de azt mondják, hogy a népem, akarom 
mondani, a polgártársaim úgy ismernek engem, mint Asper, a 
közkedvelt. 


Mallow tekintete a gondozott kerten időzött. Lehet, hogy azok a 
hórihorgas alakok, akik furcsa, de hangsúlyozottan elrettentő 
fegyvereikkel folyvást ott ődöngenek, elővigyázatosságból őt tartják 
szemmel. Ezt még meg lehet érteni. 

De az a magas kerítés, amelyet láthatóan nemrégen erősítettek meg 
acélpillérekkel, nem nagyon illett az ilyen közkedvelt vezérhez. 


- Szerencsémnek tartom hát - szólalt meg -, hogy önnel hozott össze a 
sorsom, kapitány. A fölvilágosult kormányzást nélkülözni kénytelen 
környező 


világok despotáiból és uralkodóiból gyakran hiányoznak azok a 
tulajdonságok, amelyek egy vezetőt közkedveltté tesznek. 


- Úgymint? — kérdezte a kapitány némi gyanakvással a hangjában. 


- Úgymint a nép érdekeinek a szívükön viselése. De hát önnek ezt nem 
kell magyaráznom. 


A kapitány tekintetével az ösvény kavicsburkolatát vizsgálgatta, 
amelyen komótosan sétáltak egymás mellett. Karjait összekulcsolta a 
háta mögött. 


- Ez idáig - folytatta Mallow nyájasan - az országunk közötti 
kereskedelemnek hátrányára voltak azok a korlátozások, amelyekkel 
az ön kormánya sújtotta a kereskedőinket. Ön bizonyára régen belátta, 
hogy a korlátozásoktól mentes kereskedelem... 


— Szabad kereskedelem! — dörmögte a kapitány. 


- Legyen szabad kereskedelem. Be kell látnia, hogy ez mindkettőnk 
számára előnyös lenne. Önöknek vannak olyan áruik, amelyekre 
nekünk szükségünk volna, és fordítva. Cseréjük a jólét emelkedésével 


járna. Egy olyan fölvilágosodott vezető, mint ön; a nép barátja, aki 
mondhatni maga is a néphez tartozik, nem igényel több magyarázatot. 
Nem is feszegetem tovább a dolgot, nehogy abba a gyanúba essek, 
hogy lebecsülöm az értelmi képességeit. 


- Úgy van! Én belátással élek. De maguk? - siránkozott panaszosan. — 
Az embereik mindig olyan oktalanok voltak. Én támogatok minden 
kereskedelmet, ami a gazdaságunkból kitelik. De nem a maguk 
föltételei mellett. Nem én vagyok itt az egyedüli gazda — emelte föl a 
hangját. — Én csak a közvélemény szolgája vagyok. A népem nem 
hajlandó elfogadni bíborba és aranyba csomagolt árucikkeket. 


Mallow kiegyenesedett. 
- Magukra akarták tukmálni a vallást? 


— Végeredményben mindig is azt csinálták. Bizonyára emlékszik a húsz 
évvel ezelőtti askone-i esetre. Először a nyakukba sóztak néhány 
árucikket, aztán teljes szabadságot követeltek a misszionáriusoknak, 
hogy a kereskedelem útját egyengessék; aztán jöttek az Egészség- 
templomok. Ezt követték az egyházi iskolák; végül teljes önállóság az 
egyház összes tisztségviselői számára. És mi a végeredmény? Askone 
ma szerves része az Alapítvány-rendszernek, és a Nagymester a 
gatyájára sem mondhatja, hogy az övé. Nem, nem! Egy független 
népet nem lehet így lealázni. 


-— Azok közül, amiket ön említ, én egyetleneggyel sem akarok 
előhozakodni. 


— Nem-e? 


- Nem én. Én mesterkereskedő vagyok. Az én vallásom a pénz. Ezt az 
egész miszticizmust meg a misszionáriusok hókuszpókuszát ki nem 
állhatom, és örülök, hogy ön sem hajlandó eltűrni őket. Ettől ön még 
rokonszenvesebb nekem. 


A kapitány magas fejhangon elkacagta magát. 


- Jól mondta! Az Alapítványnak előbb kellett volna magafajta embert 
ideküldenie. 


Barátságosan rátette a kezét a kereskedő széles vállára. 


- De ember, maga eddig csak a felét mondta el. Azt megtudtam, hogy 
mivel nem akar lépre csalni. Most árulja el azt is mi a csalétke! 


- Az egyetlen csalétek, kapitány, az, hogy óriási gazdagság fogja 
terhelni a vállát. 


- Valóban? - szipákolta. — De mire nekem a gazdagság? Az igazi 
gazdagság a nép szeretete. És ezzel én rendelkezem. 


— Mindkettő az öné lehet, mert ha valaki az egyik kezével aranyat 
gyűjt, a másikkal még cirógathat. 


— Ez, fiatalember, fölöttébb érdekes látvány nyújtana, ha egyáltalán 
megoldható lenne. Hogy képzeli el mégis a dolgot? 


- Ó, számtalan mód van rá! Az egyetlen nehézség, kiválasztani a 
megfelelőt. Lássuk csak. Nos, például a luxuscikkek. Ez a valami itt, 
ni... 


Mallow óvatosan előhúzott a belső zsebéből egy csillogó fémből 
készült lapos, összekapcsolt láncot. 


- Például ez. 

- Mi a csuda az? 

— Be kell, hogy mutassam. Tud keríteni egy lányt? Bármilyen fiatal nő 
megteszi. No meg egy földig érő tükör. 

- Hm-m-m. Kerüljünk beljebb! 


A kapitány szerényen háznak nevezte a lakását. A köznép minden 
bizonnyal palotának titulálná. Mallow őszinte szeme ezzel szemben 
inkább erődnek látta. A főváros fölé emelkedő magaslatra épült. 
Vastag falai meg voltak erősítve. Kapuiban őrség állt, s lerítt róla, 
hogy az egész építményt védelemre tervezték. Pontosan az a fajta 


lakás - gondolta Mallow epésen -, amely a közkedvelt Asperhoz illik. 


Fiatal lány termett előttük. Mélyen meghajolt a kapitány előtt, aki a 
kapitányné egyik szolgálójaként mutatta be őt. 


-— Megfelel? — kérdezte. 
— Tökéletesen! 


A kapitány kíváncsian leste, amint Mallow a lány derekára csatolta a 
láncot, és hátralépett. 


- Ez az egész? — mondta a kapitány szipákolva. 


- Kérem, kapitány, húzza be a függönyt. Kisasszony, a csat közvetlen 
közelében van egy apró gomb. Legyen szíves, mozdítson rajta fölfelé 
egy kicsit. Rajta, nem fog fájni. 


A lány szót fogadott, mélyet lélegzett, a kezére pillantott, és 
meglepetésében felkiáltott. 


Derekából sápadtan fénylő sugarak szöktek föl, és színes, vibráló 
lángnyelvek gyanánt égő koronává egyesültek a feje fölött. Mintha 
valaki letépte volna az égről a sarki fényt, és köpenyt szabott volna 
belőle a lány alakjára. 


A lány a tükörhöz lépett, és elbűvölve bámulta magát. 


— Tessék, vegye fel ezt is — nyújtotta át neki Mallow egy színtelen 
kavicsokból álló nyakláncot. — Tegye a nyakába. 


A lány úgy tett, és minden egyes kövecske, abban a pillanatban, ahogy 
bekerült a lumineszkáló mezőbe, mintha lángra lobbant volna, bíbor- 
és aranyszínben vibrált és szikrázott. 


— Hogy tetszik? - érdeklődött Mallow. A lány nem válaszolt, csak a 
szemei árulkodtak elragadtatásáról. A kapitány intésére kelletlenül 
lekattintotta a gombot, és a dicsfény elenyészett. A lány eltávozott — 
de micsoda emléket vitt magával! 


- Ez az öné. Tekintse úgy, mint az Alapítvány szerény ajándékát a 
kapitányné részére. 


A kapitány hümmögve méregette a kezében az övet meg a nyakláncot. 
- Hogy működik ez? 


— Ezt a műszaki szakértőink tudnák megmondani - vont vállat Mallow. 


Egy biztos: működni fog az ön kezében anélkül, hangsúlyozom: 
anélkül, hogy a papok segítségére szorulna. 


-— De hát ez csak asszonyi csecsebecse. Mit lehet vele kezdeni? Hogy 
lenne ebből pénz? 


- Szokott ön bált, fogadást, díszebédet rendezni? 
— Hogyne. 


- Van önnek fogalma arról, mit fizetnének a nők az efféle ékszerekért? 


Legkevesebb tízezer tallért. 
A kapitányt mintha darázs csípte volna meg. 


- Ezenkívül, mivel az árucikk energiaforrása nem tart hat hónapnál 
tovább, fennáll a gyakori csere szükségessége. Nos, mi annyit tudunk 
szállítani belőle, amennyit csak óhajt, méghozzá ezer tallérnak 
megfelelő kovácsoltvas ellenében. Kilencszáz százalék haszon üti az ön 
markát. 


A kapitány a szakállát markolászta, miközben az agya szédületes 
kalkulációkat végzett: "A Galaxisra, egymást fogják ölni érte az 
özvegyasszonyok. Le fogom szorítani a kínálatot, hadd licitáljanak 
csak. 


Persze azt nem fogom elárulni, hogy én személyesen... 


- Ha akarja, elmagyarázhatjuk, hogyan lehet bábvállalatokat 
létrehozni — 


szakította félbe Mallow, mintha kitalálta volna a gondolatait. — Aztán 
vegyük csak találomra, mi mindent tudunk háztartási gépekben 
ajánlani. Van összecsukható sütőnk, amely két perc alatt a legrágósabb 
húst is a kívánt puhaságúra süti. Van késünk, amelyet sohasem kell 
élesíteni. Van olyan gépünk, amely egy kis szekrényben elfér, és 
automatikusan elvégzi egy teljes mosoda munkáját. Aztán 
mosogatógép. Meg padlósúroló, bútorfényező, porülepítő meg 
világítóberendezés - minden, amit csak el tud képzelni. 


Gondolja el, hogy megnő a népszerűsége, ha mindezt hozzáférhetővé 
teszi a lakosság részére. Gondolja meg, milyen mennyiségű... hm... 
földi javakra fog szert tenni, ha csak az állam útján lehet hozzájuk 
jutni, méghozzá kilencszáz 


százalékos haszonnal. Egymást fogják ölni érte az emberek, és aztán 
nem föltétlenül kell az orrukra kötni, hogy önnek mennyibe kerülnek. 
És azt se feledje, hogy egyik géphez sem kell a papok közreműködése. 
Mindenki meg lesz elégedve. 


- Csak maga nem, ahogy látom. Mit fog maga nyerni az üzleten? 


— Csak azt, ami az Alapítvány törvényei szerint minden kereskedőt 
megillet. Az embereimmel együtt az elért haszon fele üti a markomat. 
Maga csak vegyen meg mindent, amit én fölkínálok, és mindketten 
egészen jól meg fogjuk találni a számításunkat. Egészen jól... 


— Mit is mondott, mivel kellene fizetnünk? Vassal? — kérdezte a 
kapitány mohó érdeklődéssel. 


-— Azzal is meg szénnel, bauxittal. Meg dohánnyal, borssal, 
magnéziummal, keményfával. Csupa olyan dologgal, aminek bőviben 
vannak 


- Nem hangzik rosszul. 


— Meghiszem azt. No és még valami eszembe jutott. Ajánlhatok új 
gépeket a gyáraikba. 


— He? Hogyan? 


— Nézzük például az acélöntést. Tudok ajánlani egy okos kis 
szerszámot, amely csodákat képes művelni, olyannyira, hogy acél 
előállítási költségeit az eddiginek egy százalékára szorítja le. Az árakat 
akár a felére leszállíthatja, és még mindig csinos kis haszonban 
osztozkodhat a gyárosokkal. Persze érthetőbb lenne, ha a gyakorlatban 
is bemutathatnám. Van acélöntöde ebben a városban? Nem venne 


igénybe sok időt. 

— Meg lehetne oldani, Mallow kereskedő. De csak holnap, csak holnap. 
Nem vacsorázna velünk ma este? 

— Az embereim... — kezdte volna Mallow. 


- Hozza el az embereit is — vágta rá a kapitány nagylelkűen. - Legyen 
a ma esti vacsora a népeink közötti barátság jelképes találkozója. 
Legalább lesz alkalmunk további baráti eszmecserére is. Csak egy 
valami - s az arca szigorú kifejezést öltött —; semmi vallási cécó. 
Nehogy azt higgyék, hogy most már a misszionáriusoknak is szabad a 
vásár. 


- Kapitány - mondta Mallow ünnepélyesen -, biztosíthatom önt, hogy 
a vallás az én hasznomat is kikezdené. 


- Úgy hát egyelőre maradjunk ennyiben. Vissza fogják kísérni a 
hajójához. 


6. 


A kapitányné jóval fiatalabb volt a férjénél. Sápadt, márványszerű 
arcát szorosan hátrafésült, sima fekete hajkoszorú fogta keretbe. 


— Befejezte, fennkölt és kegyes férjuram? — mondta epésen. — Nincs 


több mondanivalója hozzám? Akár vissza is vonulhatok a kertembe, 
ha a kedvem úgy tartja? 


— Ne vegye úgy a szívére a dolgot, Licia kedves - felelte a kapitány 
engesztelően. — A fiatalember vacsorára hivatalos, és arról cseveghet 
vele, amiről kedve tartja, vagy elszórakozhat az én szavaimon. Valahol 
helyet kell szorítani az embereinek is. Adják a csillagok, hogy ne 
legyenek sokan. 


— Bizonyára falni fognak, akár a disznók, s egy fertály barom meg se 
kottyan egynek, s hordószámra fogják vedelni a bort. Maga pedig két 
éjszakát is végig fog nyöszörögni, ha összeszámolja a kiadásokat. 


— Hátha most az egyszer nem fogok. Hiába vélekedik így, a vacsorának 
a lehető legbőkezűbbnek kell lennie. 


— Vagy úgy! - nézett a férjére megvetően. — Maga nagyon is barátságos 
ezekkel a barbárokkal. Nyilván ez az oka, hogy nem vehettem részt a 
tárgyalásukon. Nyilván a maga nyomorúságos kis lelke az apám ellen 
szövi a hálót. 


- Ne mondjon ilyet. 


- Éppen én higgyek magának, ugye? Ha valaha is volt olyan szegény 
asszony, akit politikai érdekből ilyen gyalázatos házasságra ítéltek, 
akkor csak rám kell nézni. Szülőföldemen az utcán vagy akár a 
szemétdombon is különb férjet találhattam volna. 


— Hát ide figyeljen, asszonyom! Örülne, ugye, ha visszatérhetne a 
szülőföldjére? Csakhogy előbb, hogy itt maradjon emlékül az a 
testrésze, amelyet a legjobban megismertem, kivágatom a nyelvét. No 
meg - tette hozzá méregetően félrehajtva a fejét —, hogy a szépsége 
teljes legyen, lenyisszantom a füleit meg az orra hegyét. 


- Úgyse merné megtenni, maga nyavalyás tacskó! Az apám 
meteorporrá zúzná ezt a hitvány sárfészket. Bár így is megcsinálhatja, 
ha elárulom neki, hogy maga összeszűri a levet ezekkel a barbárokkal. 


— Ugyan, semmi szükség a fenyegetőzésre. Nyugodtan kérdezze ki ma 
este személyesen azt az embert. Addig is, asszonyom, tegyen lakatot a 
szapora szájára. 


- A maga parancsára? 


- Jól van no, tessék, vegye föl ezt ni, csak hallgasson már el. 


Ezzel az asszony derekára csatolta az övet, s a nyakára akasztotta a 
nyakláncot. Megnyomta az öv kapcsolóját és hátralépett. 


A kapitánynénak elakadt a lélegzete, és meglepetten széttárta a karját. 
Remegő ujjakkal megtapogatta a nyakláncot, és mélyet lélegzett. 
A kapitány elégedetten dörzsölte a kezét. 


- Estére magára veheti; és még többet is szerzek magának. Csak 
maradjon csendben. 


A kapitányné csendben maradt. 

7 

Jaim Twer nyugtalanul toporgott. 

— Mért vág olyan fancsali képet? — szólalt meg. 
Hober Mallow kizökkent mélázásából. 

— Fancsali képet? Nem volt szándékomban. 


— Történt talán valami tegnap, mármint a lakomán kívül? — Majd 
hirtelen meggyőződéssel: — Mallow, valami baj van, ugye? 


- Baj? Dehogy! Épp az ellenkezője. Úgy érzem magam, mint aki teljes 
erejéből dönget egy kaput, s akkor jön rá, hogy nincs is bezárva. 
Túlságosan könnyen beengednek az acélöntőbe. 


— Csapdára gyanakszik? 


- Ugyan már, Seldonra kérem, ne fesse folyton a falra az ördögöt! — 
fakadt ki Mallow, de aztán erőt vett magán, és nyugodtabb hangon 
folytatta: — 


Csupán arról van szó, hogy ha ilyen könnyen bejutunk, akkor nincs is 
mit meglátnunk. 


— Atomerőt, mi? — kontrázott Twer, majd töprengve hozzátette: — 


Megmondom én magának. Az égvilágon semmi jele sincs annak, hogy 
a korelli gazdaság atomenergiát alkalmazna. Ugyanis egy ilyen 
alapvető 


technológia, mint az atomenergia, messzemenő hatással volna az élet 


minden területére, és ezt nem egykönnyen lehetne véka alá rejteni. 


— Kivéve, ha csak most kezdik bevezetni, s hozzá csak a hadiiparban. 
Ez esetben csupán a dokkokban meg az acélöntőkben lehetne a 
nyomára bukkanni. 


— Ezek szerint ha nyomát se látjuk, akkor... 


- Akkor vagy nincs nekik, vagy nagyon titkolják. Találgathat, melyik a 
kettő közül, akár pénzt is földobhat. 


— Bárcsak magával lehettem volna tegnap - csóválgatta a fejét Twer. 


- Nekem is ez a véleményem - felelte Mallow fagyosan. — Semmi 
kifogásom az erkölcsi támogatás ellen. Sajnos azonban a kapitány 
szabta meg a tárgyalási feltételeket, s nem én. De úgy veszem észre, 
megjött a díszkocsi is, hogy az öntödébe vigyen bennünket. Magánál 
vannak a műszerek? 


- Hiánytalanul. 
8. 


Az öntöde nagy volt, de érződött rajta az elmúlás illata, amit 
mégannyi fölületes toldozás-foldozás sem volt képes elkendőzni. Most 
üres volt, és természetellenes csönd fogadta a kapitány és udvara 
szokatlan látogatását. 


Mallow hanyag mozdulattal rádobta az acéllemezt a két bakra. Átvette 
Twertől a feléje nyújtott szerszámot, és megragadta az ólompajzs 
mögé rejtett bőrfogantyút. 


— A szerszám veszélyes, de hát egy körfűrész sem veszélytelen — 
mondta. — 


Az embernek itt is vigyáznia kell az ujjaira. 


Ezalatt a szerszám csőrét sebesen végighúzta a lemez hosszában, 
amely abban a pillanatban hangtalanul kettévált. 


Mintha összebeszéltek volna, mindenki hátraugrott, s Mallow 
elnevette magát. Fölemelte az egyik fél lemezt, és a térdének 
támasztotta. 


- A vágás mélységét századmilliméternyi pontossággal be lehet 
állítani, és öt centiméter vastagságú lemez ugyanolyan könnyedén 
kettévágható, akárcsak ez, ni. Ha pontosan tudják a vastagságot, akkor 


az acélt akár egy faasztal tetején is átvághatják anélkül, hogy a fán a 
legkisebb karcolás is mutatkozna. 


És közben minden mondatnál működésbe hozta az atomollót, és egy- 
egy lemetszett lemezdarab röpült át a csarnokon. 


- Íme, így lehet acélt farigcsálni — tette hozzá. 
Ezzel visszaadta az ollót. 


— Vagy itt van a gyalu. Csökkenteni akarják a lemez vastagságát? Ki 
akarnak igazítani egy egyenetlenséget? El akarják távolítani a rozsdát? 


Figyeljenek! 


A másik lemezfélről vékony, áttetsző hártya kunkorodott le tíz, húsz, 
majd harminc centiméter széles szalagokban. 


- Vagy itt van a fúró. Ugyanazon elv alapján működik ez is. 

A jelenlevők addigra már szoros gyűrűbe fogták. Szájtátva bámulták, 
akárha valamilyen bűvész vagy utcasarki csepűrágó mutatványába 
feledkeznének bele, vagy egy batyuzó vigéc bilincselné le a 
figyelmüket. 


Asper kapitány a kezében forgatott egy lemezdarabkát. Magas állású 
kormánytisztviselők lábujjhegyre ágaskodva bámultak át egymás válla 
fölött, és suttogtak, amint Mallow az atomfúró minden érintésére szép, 
szabályos lyukakat fúr a hüvelyknyi vastag, kemény acélban. 


— Még egyet szeretnék bemutatni. Hozzon ide valaki két rövid 
csődarabot. 


Egy előkelő főkamarás vagy micsoda ugrott szolgálatkészen, és az 
általános izgalom és lázas érdeklődés közepette azzal sem törődött, 
hogy bepiszkítja a kezét, mint akármilyen közönséges munkás. 


Mallow a végükre állította a csődarabokat, az olló egyetlen 
mozdulatával lenyírta a tetejüket, s a friss vágási fölületeket egymásra 
illesztette. 


És a két cső egybeforrott! A friss végek, amelyekről még az atomi 
egyenetlenségek is hiányoztak, az összeillesztés pillanatában 
összeolvadtak. 


Johannison-féle hegesztés, egyetlen mozdulatra. 


Ekkor Mallow a hallgatóságára pillantott, és a torkára forrott a szó. A 
mellét elöntötték az izgalom hullámai, a gyomra mélyén jeges 
szorítást érzett. 


Az általános izgalomban a kapitány személyi testőrei is 
előrefurakodtak, és Mallow-nak először sikerült közelről jobban 
szemügyre vennie furcsa kézifegyvereiket. 


Atomfegyverek voltak! Semmi kétségnek nem volt helye: ilyen csöve 
nem lehet egy közönséges, robbanótöltettel működő pisztolynak. De 
nem is ez a lényeg. Sőt, ez egyáltalán nem is lényeges. 


A fegyverek markolatán, bár az aranyozása megkopott, jól látszott az 
űrhajó és a nap bevésett emblémája! 


Ugyanaz az embléma, amely valaha az Alapítvány által megkezdett és 
még mindig befejezetlen Enciklopédia minden testes kötetén ott 
díszelgett. 


Ugyanaz az űrhajó és nap, amely évezredeken át ott ékeskedett a 
Galaktikus Birodalom zászlaján! 


Mallow gépiesen tovább beszélt, de a gondolatai már messze 
kalandoztak. 


— Próbálják csak ki ezt a csövet! Egyetlen darab. Nem tökéletes persze, 
mert az illesztést nem kézzel kellene végezni. 


Szükségtelen volt minden további bűvészkedés. Mallow elvégezte a 
dolgát. 


Megkapta, amit keresett. Egyetlen dolog járt a fejében. Az aranygömb 
a maga stilizált sugaraival, rézsút az űrhajót jelképező szivarral. 


A Birodalom űrhajó- és napjelvénye! 


A Birodalom! A szó fúróként hatolt az elméjébe. Százötven év eltelt, és 
valahol a Galaxis mélyén még mindig létezik a Birodalom. Sőt újból 
kezdi nyújtogatni a csápjait a Perifériára. 


És Mallow mosolygott. 
9. 


A Távoli Csillag már két napja hasította az űrt, amikor Hober Mallow 
behívta a szobájába Drawt főhadnagyot, és átnyújtott neki egy 
borítékot, egy mikrofilmtekercset meg egy ezüstös gömböcskét. 


-— Mostantól kezdve egy óra múlva, főhadnagy, átveszi a Távoli Csillag 
parancsnokságát, amíg vissza nem térek — vagy mindörökre... 


Drawt föl akart állni, de Mallow parancsolóan intett, hogy maradjon 
ülve. 


— Egy szót se, és jól figyeljen. A borítékban megtalálja annak a 
bolygónak a pontos koordinátáit, ahová el fog menni. Ott vár rám két 
hónapot. Ha 


eközben a nyomára akadna az Alapítvány, a mikrofilm tartalmazza a 
beszámolómat. 


-— Viszont, ha nem térnék vissza a két hónap leteltéig — folytatta 
komoran -, és az Alapítvány hajói sem találják meg, akkor menjen 
Terminus bolygóra, és adja át az időkapszulában levő beszámolómat. 
Megértette? 


— Igenis, uram. 


- Sem maga, de a legénység egyetlen tagja sem tesz hozzá egyetlen 
szót sem az én beszámolómhoz. 


- És ha kérdezni fognak, uram? 
— Akkor semmiről sem tudnak. 
— Igenis, uram. 


Ezzel a kihallgatás véget ért, és ötven perc múlva alig észrevehető 
lökéssel egy mentőcsónak vált le a Távoli Csillag oldaláról. 


10. 


Onum Barr öregember volt, túl öreg ahhoz, hogy féljen. A legutóbbi 
zavargások óta egyedül élt kint a pusztában, azoknak a könyveknek a 
társaságában, amelyeket ki tudott menteni a romok közül. Semmi 
féltenivalója nem maradt, a legkevésbé maradék életét féltette, így hát 
emelt fővel nézett a betolakodó szemébe. 


— Nyitva volt az ajtaja — mentegetődzött az idegen. 


Beszéde darabos és érdes volt, és Barr figyelmét nem kerülte el a 
csípőjén csüngő furcsa, acélkék kézifegyver. A kis szoba 
félhomályában Barr észrevette a férfi alakja körül parázsló erőteret is. 


- Nincs okom rá, hogy zárva tartsam - felelte ernyedten. — Kíván 


tőlem valamit? 


- Igen. — Az idegen a szoba közepén állott. Testes, magas alakja kis 
híján betöltötte a helyiséget. — A magáé az egyetlen ház a környéken. 


- Elhagyott vidék ez errefelé — mondta Barr egyetértően. -— De innen 
keletre van egy város. Ha akarja, útbaigazítom. 


- Majd később. Leülhetek? 


- Ha elbírja magát a szék — mondta az öregember mogorván. A székek 
fölött is eljárt az idő. Nyilván ifjúsága jobb napjaiból maradt ereklyék. 


-— Hober Mallow a nevem - mutatkozott be az idegen. — Messzi 
tartományból jöttem. 


Barr bólintott. 


- A nyelve már régen elárulta - mondta mosolyogva. - Én meg Onum 
Barr vagyok, siwennai, valaha a Birodalom patríciusa. 


- Ezek szerint ez valóban Siwenna. Nekem csak régi térképeim 
vannak. 


- Valóban jó régieknek kell lenniük, ha a csillagok helyében is 
tévednek. 


Barr szótlanul ült a székén, mialatt a jövevény tekintete a messzi 
távolba révedt. Észrevette, hogy az atomerőtér eltűnt az alakja körül, 
megadóan nyugtázta, hogy a személye nem ébreszt többé félelmet az 
idegenekben, sőt — 


ki tudja, tán az ellenségeiben sem. 


- A házam szegény, és nincs sok jószágom - törte meg a hosszú 
csendet. — 


De amim van, szívesen megosztom magával, ha nem veti ki a gyomra 
a fekete kenyeret meg a száraz kukoricát. 


Mallow tagadólag rázta a fejét. 


-— Köszönöm, de már ettem, és nem is maradhatok sokáig. Csak egy 
szívességre kérem: mutassa meg az utat a kormány székhelye felé. 


- Ezt könnyen megtehetem, s amilyen szegény vagyok, szegényebb 
nem leszek tőle. De melyikre kíváncsi? A bolygó fővárosára vagy a 


birodalmi szektoréra? 
A fiatalabb férfi nagy szemeket meresztett. 
-— A kettő talán nem ugyanaz? Vagy ez mégsem Siwenna? 


- De Siwenna - bólogatott a vén patrícius. — Csakhogy Siwenna többé 
nem fővárosa a Normann Szektornak. Az a régi térkép mégiscsak 
félrevezette magát. A csillagok évszázadok alatt sem változtatják meg 
a helyüket, a politikai határok viszont nagyon is cseppfolyósak. 


-— Kár. Nagy kár! Messze van az új főváros? 


- Orsha-II-n. Ide húsz parszek. A régi térkép is odavezeti. Mikori 
különben? 


— Százötven éves. 


— Ejha! Azóta történt egy és más - tette hozzá nagyot sóhajtva. — 
Ismeri az eseményeket? 


Mallow tagadólag rázta a fejét. 
- Szerencsés ember. Rossz idők jártak a tartományokra, kivéve tán VI. 


Stannel uralkodását, de ő is halott már ötven éve. Azóta lázadások 
meg romlás, romlás meg lázadások. — Barr érezte, hogy elszabadult a 
nyelve. De magányosan tengette életét itt a pusztaságban, s ritkán 
adódott alkalma, hogy szót váltson valakivel. 


- Azt mondja, romlás? — kérdezte Mallow váratlan élénkséggel a 
hangjában. — Azt akarja mondani, hogy a tartomány tönkrement? 


— Abszolút értelemben talán nem. Sok időbe telik, amíg huszonöt 
elsőrendű 


bolygó tartalékait fölélik. A múlt század gazdagságával összevetve 
azonban nagyot zuhantunk, és még semmi jele sincs annak, hogy 
megfordulna a helyzet. De miért érdekli ez úgy magát, fiatalember? 
Szinte fölvillanyozódott, és hogy ragyog a szeme! 


A kereskedő közel járt ahhoz, hogy elpiruljon, látva, hogy azok a 
homályos szemek belelátnak a veséjébe, és még mosolyognak is a 
látottakon. 


- Figyeljen ide — mondta. - Én kereskedő vagyok arra kifelé, a Galaxis 
peremén. A kezembe akadt néhány régi térkép, és szeretnék új 


piacokat föltárni. Érthető, hogy nem örülök neki, ha tönkrement 
tartományokról hallok. 


Hiszen csak onnan remélhet pénzt az ember, ahol van. Mi a helyzet 
például Siwennával? 


- Nem tudnám megmondani -— hajolt előre az öregember. — Talán még 
kijön valahogy. De maga kereskedő? Megesküdtem volna rá, hogy 
harcos. 


Folyton a pisztolya közelében motoszkál a keze, és az állán is sebhely 
ékeskedik. 


- Nem valami szilárd arrafelé a törvény, ahonnan én jövök - kapta föl 
a fejét Mallow. —- A harc meg a sebhely hozzátartozik a kereskedő 
költségeihez. 


De a harcnak csak akkor van értelme, ha a végén pénz üti az ember 
markát, de ha harc nélkül is megkaphatom, annál jobb. És most 
mondja, van itt elég pénz ahhoz, hogy megérné a verekedést? Mert 
ahogy kiveszem, a verekedést könnyen megtalálhatja itt az ember. 


- Elég könnyen - helyeselt Barr. — Csatlakozhat Wiscard maradék 
bandájához a Rőt Csillagokban. Bár azt hiszem, jobban illik rájuk a 
kalóz név. 


Vagy elszegődhet a mi mostani kedves alkirályunkhoz, nála nagyobb 
gyilkosra, rablóra, útonállóra nem sütött még a nap — meg a 
gyermekcsászár kegye, akit azóta annak rendje-módja szerint el is 
tettek láb alól. — A patrícius sovány arca kivörösödött. A szemét 
lehunyta, s amikor kinyitotta: a tekintete izzott, akár a sasé. 


— Nincs valami barátságos véleménnyel az alkirályról, Barr patrícius — 
mondta Mallow. -— És ha az ő kémje vagyok? 

-— No és? — húzta el a száját Barr megvetően. — Mitől foszthat meg? — 
mutatott körbe szikkadt kezével a roskadozó ház üres belsején. 

— Az életétől. 


- Nem volna nehéz eltépni tőlem. A kelleténél öt évvel úgyis tovább 
volt a vendégem. De maga nem az alkirály embere. Ha az volna, akkor 
valószínűleg az életösztön még mindig befogatná velem a számat. 


-— Honnan tudja? 


- Látom, hogy gyanakszik - nevetett az öregember. -— Fogadjunk, hogy 
azt hiszi rólam, kormányellenes kijelentéseket akarok kicsikarni 
magából. Pedig dehogy! Már túl vagyok a politikán. 


— Túl a politikán? Túl lehet vajon az ember valaha is azon? Ahogy az 
alkirályt leírta... Mit is mondott? Gyilkos, útonálló meg ehhez 
hasonló. Nem úgy hangzott, mintha hidegen hagyná a dolog. Mintha 
túl lenne a politikán. 


Egyáltalán nem úgy. 
Az öregember megvonta a vállát. 


— Az emlékek belemarnak az emberbe, ha hirtelen feltolulnak. De 
ítélje meg maga! Amikor még Siwenna volt a tartomány fővárosa, én 
patrícius voltam és a tartományi szenátus tagja. Régi, megbecsült 
családból származom. 


Egyik dédapám - de hagyjuk ezt. A régi dicsőséggel nem lakik jól az 
ember. 


- Ha nem tévedek - vetette közbe Mallow -, polgárháború vagy 
forradalom tört ki. 


Bart arca elborult. 


- Hanyatló korunkban napirenden vannak a polgárháborúk, Siwenna 
azonban távol tartotta magát ettől a járványtól. VI. Stannell alatt 
csaknem elérte a régi virágzását. Utána azonban gyenge császárok 
következtek, a gyenge császárok erős alkirályokat nemzettek, s a mi 
utolsó alkirályunk, ugyanaz a Wiscard, akinek a maradék bandája a 
Rőt Csillagok vidékén fosztogatja a kereskedőket, a császári 
bíborpalástra fente a fogát. Nem ő volt az első, aki ezt tette. És ha 
elérte volna a célját, nem ő lett volna az első, akinek sikerül. 


De kudarcot vallott. Mert amikor Siwenna megtudta, hogy a császár 
admirálisa hajóhad élén közeledik, maga is föllázadt a lázadó alkirály 
ellen. 


Csüggedten elhallgatott. 


Mallow azon kapta rajta magát, hogy az izgalomtól egészen 
előrecsúszott a székén. 


— Kérem, uram, folytassa — szólt, és nyugalmat erőltetett magára. 


—- Köszönöm - mondta Barr ernyedten. -— Kedves magától, hogy 
meghallgat egy öregembert. Tehát föllázadtak, vagy jobban mondva, 
föllázadt unk, ugyanis magam is olyan hangadóféle voltam. 
Wiscardnak sikerült meglépnie előlünk Siwennáról, és a bolygó - s 
vele a tartomány — a császár iránti hűség minden jelével ott feküdt az 
admirális lábai előtt. Nem tudnám megmondani, mért tettük ezt. 
Talán mert lojálisak voltunk, ha nem is a császár személyéhez, ehhez a 
kegyetlen és romlott gyermekhez, de legalább a jelképhez. De az is 
lehet, hogy rettegtünk az ostrom borzalmaitól. 


— És aztán? — sürgette Mallow gyöngéden. 


- És aztán — hangzott a komor válasz -— ez nem volt az admirális 
ínyére. 


Neki szüksége volt a lázadó tartomány fölötti győzelem dicsőségére, az 
embereinek pedig arra a sarcra, ami egy ilyen hódító hadjáratban üti a 
markukat. Ezért hát, mialatt a nép a nagyvárosok utcáin ünnepelte a 
császárt meg az admirálist, ez megszállta az összes katonai központot, 
s kiadta a parancsot a lakosság atombombázására. 


— Milyen ürüggyel? 


-— Azzal az ürüggyel, hogy föllázadtak az alkirályuk ellen, akit a 
császár nevezett ki. És egy egész hónapi mészárlás, fosztogatás és 
minden 


elképzelhető borzalom árán az admirális lett az új alkirály. Hat fiam 
volt. Öt elpusztult, különböző módokon. Volt egy lányom. Remélem, 
hogy a végén ő is meghalt. Én megmenekültem, idős koromra való 
tekintettel. Ide költöztem, túl öregen ahhoz, hogy az alkirálynak a 
legkisebb gondot is okozhatnám. — Deres fejét lehajtotta. — 
Mindenemtől megfosztottak, mivel segítettem elkergetni egy lázadó 
kormányzót, s ezzel megfosztottam az admirálist a dicsőségtől. 


Mallow moccanatlanul ült a székén és várt. 
-— Mi van a hatodik fiával? - tette föl gyöngéden a kérdést. 


— Hogy? Á, ő biztonságban van - felelte Barr keserű mosollyal — 
ugyanis idegen név alatt közkatonaként beállt az admirális seregébe. 
Tüzér az alkirály személyes flottájában. Nem, nem, látom a szemében, 
mire gondol. Nem lett elfajzott fiú. Meg-meglátogat, amikor szerét 
ejtheti, és hoz ezt-azt. Ő tartja bennem a lelket. És egy napon a mi 
nagy és dicső alkirályunk vinnyogva meg fog dögleni, és az én fiam 
lesz a hóhéra. 


- És maga mindezt az orrára köti egy idegennek? Nem fél, hogy 
veszélybe sodorja a fiát? 


— Nem. Sőt segítem azzal, hogy új és új ellenséget szerzek az 
alkirálynak. S 


mondhatom, ha az alkirály barátja volnék, mint ahogyan az ellensége 
vagyok, arra biztatnám, hogy a Galaxis legszéléig rakja tele hajóival az 
űrt. 


— Nincs tán arra egy hajó sem? 
— Találkozott talán eggyel is? Föltartóztatta talán egyetlen űrőrszem 
is? 


Amúgy is kevés a hajó, s a szomszéd tartományokban is éppen elég 
viszály és intrika van ahhoz, hogy akár egyetlen hajót is nélkülözni 
lehetne a barbár külső népek féken tartására. Nem is fenyegetett 
bennünket semmilyen veszély a Galaxis távoli végeiről — amíg maga 
ide nem jött. 


- Én? Milyen veszélyt jelentek én? 
- Mások is jönnek majd maga után. 


— Attól tartok, hogy nem értem magát - csóválta a fejét Mallow 
töprengve. 


- Ide figyeljen! - Az öregember hangjában lázas izgalom jelent meg. — 


Nyomban megismertem magát, mihelyt belépett. Maga erőpajzsot 
visel a teste körül, vagy legalábbis viselt, amikor betette ide a lábát. 


- Igen, volt rajtam — ismerte be Mallow némi habozás után. 


— Helyes. Baklövést követett el, anélkül hogy észrevette volna. Tudok 
még egyet-mást. Hanyatló korunkban nem divat többé a tudósság. 
Olyan gyorsan rohannak-zúdulnak ránk az események, hogy akinek 
nincs módjában atompuskával föltartóztatni a hullámokat, azt 
menthetetlenül elsodorja az ár, akárcsak engem. De tudós lévén 
tudom, hogy az atomkutatás történetében még senkinek sem sikerült 
hordozható erőpajzsot kifejleszteni. Volt ugyan nekünk is erőpajzsunk, 
de ez idomtalan nagy alkotmány volt, alkalmas egy 


egész város vagy hajó védelmére; de egyetlen emberére? Arra 
gondolni sem lehetett! 


- Igen? — csücsörítette ki az alsó ajkát Mallow. — És mire következtet 
ebből? 


-— Kósza hírek keringenek az űrben. Kacskaringós utat tesznek meg, 
igaz, és minden parszek hozzátesz vagy elvesz valamit belőlük, de 
emlékszem rá, hogy fiatalkoromban magam is láttam egy kis hajót 
furcsa emberekkel, akik nem ismerték a szokásainkat, és nem tudták 
megmondani, honnan vetődtek ide. Azok mesélték, hogy a Galaxis 
peremén varázslók vannak, varázslók, akik fénylenek a sötétben, 
minden nélkül a levegőbe emelkednek, és nem fogja őket a fegyver. 


Nevettünk persze. Én is nevettem. El is felejtettem a dolgot, egészen a 
mai napig. Mert maga is fénylik a sötétben, és nem hiszem, hogy az 
atompisztolyom, ha volna, sebet ejtene magán. Mondja, ültő helyében 
a levegőbe is föl tudna emelkedni? 


- Semmi ilyesmire nem vagyok képes - felelte Mallow nyugodtan. 


-— Megelégszem a válasszal — mosolygott Barr. — Nem szokásom 
próbának alávetni a vendégeimet. De ha mégis vannak varázslók, s ha 
maga is közülük való, akkor könnyen megeshet, hogy egy szép napon 
elözönlenek bennünket. 


Talán jobb is lenne. Lehet, hogy új vérre van szükségünk. - Egy 
darabig hangtalanul motyogott magában, majd így folytatta: - De az 
út két irányban járható. Nemcsak Wiscard: a mi alkirályunk is 
ábrándokat sző. 


— Szintén a császári koronáról? 
Barr bólintott. 


- A fiam mindenféle mendemondákat hall. Az alkirály közvetlen 
környezetében aligha lehet elkerülni az ilyesmit. És ő továbbadja 
nekem. Ha fölajánlanák neki, az alkirályunk sem utasítaná vissza a 
koronát, de azért két vasat is tart a tűzben. Az a szóbeszéd járja, hogy 
ha kudarcot vall a császári trónnal, akkor a barbár hátországból hasít 
ki magának új birodalmat. Azt is rebesgetik, persze nem mernék 
megesküdni rá, hogy az egyik lányát már hozzá is adta a messzi 
Periféria valamelyik kiskirályához. 


— Ha minden szóbeszédet komolyan venne az ember... 


-— Tudom. De még sok hasonló mendemonda kering. Öreg vagyok, és 
mindenféle bolondságot összefecsegek itten. De mit szól mindehhez 
maga? — 


És azok az öreg, szúrós szemek mélyen a veséjébe hatoltak. 


— Mit szólnék? - felelte a kereskedő. — Viszont én is szeretnék 
megkérdezni valamit — tette hozzá némi habozás után. — Van 
Siwennának atomenergiája? Várjon, azt tudom, hogy az 
atomtudománynak birtokában van. 


De van-e működő atomerőművük, vagy tán azok is tönkrementek az 
ostromban? 


- Még hogy tönkrementek volna? Bajosan. A fél bolygót ripityára 
zúzhatnák, mielőtt a legkisebb erőműnek is baja történne. Hiszen 
pótolhatatlanok, és bennük van a flotta erejének a forrása. — A 
hangjában némi büszkeség jelent meg. — Trantor után mi rendelkezünk 
a legjobb és legnagyobb hajóhaddal. 


- És mihez kezdjek, ha meg akarnám tekinteni ezeket az erőműveket? 


- Semmihez - jött a határozott válasz. - Egyetlen katonai objektumnak 
sem tudna a közelébe férkőzni anélkül, hogy nyomban le ne 
durrantanák. De nem csak maga, senki sem. Siwenna még mindig meg 
van fosztva a polgárjogoktól. 


- Azt akarja mondani, hogy az összes erőmű a hadsereg kezében van? 


— Az összes nem. Ott vannak a kis helyi állomások, amelyek fűtéssel, 
világítással látják el a városokat, energiával a közlekedést stb. De 
ezekkel sem sokkal jobb a helyzet. Itt meg a technikusok az urak. 


— Azok kik? 


-— Az erőművek irányításával megbízott szakemberek csoportja. A 
tisztség örökletes; már fiatalkorban tanulni kezdik a szakmát. Szigorú 
kötelességtudat, becsületérzés meg ami tetszik. Az állomás területére 
csak technikus léphet be. 


— Értem. 


- Nem mintha nem fordult volna már elő olyasmi - tette hozzá Barr -, 
hogy technikust is sikerült megvesztegetni. Ilyen időkben, amikor 
ötven év alatt kilenc császár váltja egymást, és ezek közül hét 
merénylet áldozata lesz; amikor minden hajóskapitány alkirályságra, 
minden alkirály császári koronára tör, egy technikust is elkaphat a 
pénzsóvárság. Persze jókora összegre volna szükség, nekem viszont 
nincs pénzem. Magának van-e? 


-— Pénzem? Az nincs. De hát csak pénzzel lehet vesztegetni? 
— Mivel még, ha pénzen minden más megvásárolható? 


- Sok minden van, amit pénzért nem lehet megkapni. És most hálás 
lennék, ha megmondaná, hol van a legközelebbi város, amelyiknek 
van atomerőműve, és hogy lehet a legkönnyebben eljutni oda. 


- Várjon - nyújtotta ki szikkadt kezét Barr. - Hová rohan annyira? 
Maga beállított hozzám, és én nem kérdezősködöm. De a városban, 
ahol még mindig lázadóként kezelik a lakosságot, az első őrszem 
föltartóztatná magát, mihelyt meghallaná a tájszólását, vagy meglátná 
ebben az öltözetben. 


Fölállt, és az ócska szekrény titkos zugából előhalászott egy kis 
könyvecskét. 


- Az útlevelem. Hamis. De ezzel menekültem el. — És Mallow 
tenyerébe nyomta, s még az ujjait is ráhajlította. — A leírás nem illik 
magára, de ha magabiztosan fog föllépni, akkor kicsi a valószínűsége, 
hogy fölfigyeljenek magára. 


- És maga? Útlevél nélkül? 
A vén száműzött közömbösen megvonta a vállát. 


— Mit számít az? Aztán még valamire ügyeljen. Lehetőleg tartsa a 
száját! A beszéde barbár, a szófűzése furcsa, és egyre-másra a 
legképtelenebb régiességek csúsznak ki a száján. Minél ritkábban 
szólal meg, annál kevésbé ébreszt gyanút. És most lássuk, hogy juthat 
el a városba... 


Öt perccel később Mallow elköszönt. 


Mielőtt azonban végleg eltávozott volna, egy percre még visszatért a 
vén patrícius házához. S amikor másnap kora reggel Onum Barr 
kilépett tenyérnyi kertecskéjébe, egy csomagra esett a tekintete. 
Élelmiszert talált benne, koncentrált tápszereket, amilyeneket a 
hajókon fogyasztanak. Az ízük meg az elkészítési módjuk szokatlan 
volt. 


De ízletesek voltak és sokáig eltartottak. 
11. 


A technikus alacsony kis emberke volt, s a bőre zsírosan fénylett. 


Fejbőre rózsaszínűen sejlett át ritkuló haja alól. Ujjain vastag, nehéz 


gyűrűket viselt, öltözéke parfümillatot árasztott, s ő volt az első ember 
a bolygón, akiről Mallow látta, hogy nem éhezik. 


A technikus finnyásan lebiggyesztette az ajkát. 


- Csak gyorsan, hallja-e, nagy fontosságú tennivalók várnak rám. 
Maga idegennek látszik — mondta, s leplezetlen gyanakvással 
méregette Mallow ruházatát, amelyről lerítt, hogy nem Siwennán 
készült. 


- Nem a szomszédból ugrottam át — mondta Mallow hidegvérrel -, de 
ez teljesen mellékes. Volt szerencsém tegnap egy apró ajándékot 
küldeni... 


- Megkaptam - húzta föl az orrát a technikus. — Érdekes kis 
csecsebecse. 


Alkalomadtán még jó lesz valamire. 


- Vannak egyéb és érdekesebb ajándékaim is. Egyáltalán nem 
csecsebecsék. 


- Ó, ó! — A technikus elgondolkodva lebegtette ezt az egy szótagú 
fölkiáltást. — Azt hiszem, már látom, mire akar kilyukadni; nem az első 
eset. 


Maga a kezembe akar nyomni valamilyen csekélységet. Néhány tallért, 
esetleg egy köpenyt vagy egy olcsó ékszert — bármit, amiről a maga 
tyúkesze azt hiszi, hogy elegendő egy technikus megvesztegetésére. — 
Alsó ajkát harciasan előrebiggyesztette. — És azt is tudom, mit kér 
cserébe. Másoknak is eszébe jutott ez a ragyogó ötlet. Maga abban 
sántikál, hogy fölvegyük a céhünkbe. 


Szeretné, ha megtanítanánk az atom titkára meg a gépek kezelésére. 
Maguk, siwennai kutyák, azt hiszik - mert fogadni mernék, hogy csak 
a biztonság kedvéért adja ki idegennek magát -, hogy miután napról 
napra bűnhődnek a lázadásukért, ha magukra öltik a technikus céh 
védőpáncélját, akkor elkerülhetik megérdemelt sorsukat, s élvezhetik 
a céh előjogait. 


Mallow mondani akart valamit, de a technikus hirtelen üvöltésbe 
csapott át: 


- És most tűnjön el, mielőtt följelenteném a Város Oltalmazójánál! Azt 
hitte, hogy méltatlan leszek a belém helyezett bizalomra? A siwennai 


árulók, akik az elődeim voltak, bizonyára megtették volna. De most 
már másfajta emberekkel van dolga. A Galaxisra, mért is nem fojtom 
magába a lelket itt mindjárt, a puszta két kezemmel. 


Mallow elmosolyodott magában. A szónoklat egész tartalmából és 
tónusából olyannyira kirítt a mesterkéltség, hogy a méltóságteljes 
méltatlankodás olcsó komédiába fulladt. 


A kereskedőnek nevethetnékje támadt, amikor ránézett arra a két 
petyhüdt kézre, amelyeket épp az imént neveztek meg lehetséges 
hóhéraiként, s így szólott: 


— Bölcsességed három dologban is tévedni méltóztatik. Először, nem az 
alkirály küldött, hogy próbára tegyem a maga hűségét. Másodszor 
olyasvalamit ajándékozok önnek, ami magának a dicső császárnak 
sincsen, és nem is lesz soha. Harmadszor, amit én viszonzásul kérek, 
az nagyon kevés, egy leheletnyi semmiség csupán. 


- Ne mondja! - A kis emberke megjátszotta az epés gúnyt. — Ni csak, 
mi lehet az a császári ajándék, amellyel a maga isteni ereje elhalmoz? 
Ami még a császárnak sincsen, he? — S gúnyos kacagásban tört ki. 


Mallow fölállt, és hátralökte a székét. 


- Három napig vártam, hogy bölcsességed elé kerülhessek, a 
mutatvány azonban mindössze három másodpercet vesz igénybe. Ha 
lenne olyan szíves, és elővenné azt a pisztolyt, amelyet ott látok közel 
a keze ügyében... 


— He? 
- És rám lőne, nagyon hálás lennék. 
— Micsoda?! 


- Ha megöl, arra hivatkozhat a rendőrség előtt, hogy megpróbáltam 
céhtitkokat kicsikarni magából. Ki fogják tüntetni érte. Ha pedig 
életben maradok, akkor a magáé a pajzsom. 


A technikus először figyelt föl arra a tompa fehér villódzásra, amely 
körüllebegte a látogató alakját, mintha gyöngyporba mártózkodott 
volna meg. 


Szemmagasságba emelte a pisztolyát, s várakozással teli gyanakvással 
hunyorító szemében, meghúzta az érintkezőt. 


A hirtelen atombomlás égő-ragyogó ionokra szaggatta szét a levegő 


molekuláit, és vékony, vakító csíkot húzott Mallow szívéhez - s ott 
szertefoszlott. 


Mallownak az arcizma sem rándult, miközben a rázúduló atomerőket 
fölemésztette és élettelenül eltaszította magától az a törékeny, 


gyöngyfényű 
villódzás. 


Egyikőjük sem hallotta a koppanást, amint a technikus fegyvere a 
földre pottyant. 


Mallow szólalt meg: 

-— Nos, van a császárnak saját erőpajzsa? De magának lehet. 
- Maga technikus? -— dadogott a technikus. 

- Nem. 

-— Akkor... akkor honnan szerezte ezt? 


— Mit érdekli az magát? - felelte Mallow megvetően. — Akarja? — Egy 
vékony, csomós lánc hullott az asztalra. — Tessék. 


A technikus megragadta, és idegesen forgatta a kezében. 
- Nem hiányzik belőle semmi? 

-— Semmi. 

— Hol van az erőforrás? 


Mallow rátette az ujját a legnagyobb csomóra, amely szürkén ült 
ólombörtönében. 


A technikus arcát elöntötte a vér. 


-— Uram, én technikus vagyok felső fokon. Húsz esztendeje vagyok 
felügyelő, és a híres Blernél végeztem a Trantori Egyetemen. Ha maga 
ördögi arcátlansággal azt merészeli állítani, hogy egy parányi tokban, 
amely akkora, mint... mint egy dió, hogy a fene essen belé, hogy 
ebben elfér egy atomerőmű, akkor én három másodperc alatt az 
Oltalmazó elé penderítem magát. 


- Akkor magyarázza meg maga, ha tudja. Mondom, hogy semmi sem 
hiányzik belőle. 


A technikus arca lassan visszanyerte a rendes színét, miközben a 
derekára kötötte a láncot, és Mallow intését követve, megnyomta a 
gombot. Körülötte nyomban fellángolt, majd halvány izzásba tompult 
a sugárzás. Fölemelte a pisztolyát, majd tétován leengedte. A sugár 
erejét szinte fénytelen minimumra állította be. 


Ekkor görcsösen bekapcsolta az érintkezőt, s az atomláng 
ártalmatlanul lecsapódott a kezéről. 


- És ha most lelőném magát, és megtartanám a pajzsot? — perdült meg 
a sarkán. 


- Próbálja meg! — vágott vissza Mallow. — Azt hiszi, hogy csak az az 
egy példányom volt? - Es maga is beöltözött az áthatolhatatlan 
sugárnyalábba. 


A technikus idegesen fölkacagott. A pisztoly hangos koppanással az 
asztalra hullott. 


-— És mi lenne az az apróság, az a leheletnyi semmiség, amit 
viszonzásul kér? 


-— Meg szeretném nézni az erőműveit. 


— Tudja, hogy ez tilos. Ezért mindkettőnket meztelenül 
kipenderítenének az űrbe... 


- Én nem akarok semmit sem csinálni velük, egy ujjal sem fogok 
hozzájuk nyúlni. Csupán látni akarom őket messziről. 


- És ha nem? 


- Akkor hiába marad magánál a pajzs: nekem van még valamim. 
Többek között olyan pisztolyom, amelyet külön arra csináltak, hogy 
átüsse azt a pajzsot. 


- Hm-m-m! - A technikus elfordította a tekintetét. — Jöjjön utánam. 
12. 


A technikus egy kis kétszintes házban lakott, annak a nagy, kocka 
alakú, ablaktalan építménynek a közelében, amely a város közepét 
uralta. Föld alatti folyosón vezette végig Mallow-t, és egyszerre ott 
találták magukat az erőmű 


ózonillatú, síri csendjében. 


Tizenöt percen át követte útikalauzát anélkül, hogy egyetlen szót is 
szólt volna. A tekintetét semmi sem kerülte el. A keze semmihez sem 
nyúlt. A technikus fojtott hangja törte meg a csendet: 


— Eleget látott? Félek, hogy ebben az esetben nem bízhatok meg a 
beosztottaimban. 


- Mikor bízhat meg bennük? — mondta Mallow epésen. — Én eleget 
láttam. 


Visszamentek az irodába, és Mallow elgondolkodva a technikushoz 
fordult. 


- És ezek a generátorok mind a maga kezében vannak? 

— Kivétel nélkül - felelte a technikus jókora önbizalommal. 
- És maga is tartja karban őket? 

- Én bizony! 

- És ha elromlik valamelyik? 

A technikus méltatlankodva megrázta a fejét. 


-— Az lehetetlen. Ezek sohasem romlanak el. Az örökkévalóság számára 
építették őket. 


-— Az örökkévalóság hosszú idő. Tegyük föl, hogy... 
- Tudománytalan dolog lehetetlenségeket föltételezni. 


- Rendben van. Tegyük föl, hogy én most egy fontos alkatrészt 
tönkretennék. Gondolom, a gépek nincsenek bebiztosítva az atomerő 
ellen. 


Tegyük föl, hogy elégetek egy létfontosságú érintkezőt, vagy 
összezúzok egy D kvarccsövet? 


- Akkor magát fölkoncolnák! - kiabált a technikus. 


- Igen, tudom - kiabált vissza Mallow -, de mi lenne a generátorral? 
Meg tudná javítani? 


- Uram - üvöltött most már a technikus -, maga megkapta, amit 


kívánt. 


Nem csinált rossz vásárt. De most már távozzék! Nem tartozom 
magának semmivel! 


Mallow gúnyos tisztelettel meghajolt és eltávozott. 


Két nappal később a támaszponton volt, ahol a Távoli Csillag 
várakozott rá, hogy visszavigye őt Terminus bolygóra. 


És újabb két nap múlva a technikus pajzsa bedöglött, és hiába 
álmélkodott és átkozódott, soha többé nem ragyogott föl körülötte a 
dicsfény. 


13. 


Mallow-nak hat hónap óta szinte először sikerült elengednie magát. Új 
háza napozószobájában feküdt hanyatt, pucérra vetkőzve. Erős, barna 
karjait föl és oldalt hajtogatta, izmai megfeszültek, majd ismét 
elernyedtek. 


A mellette heverő férfi szivart dugott Mallow szájába, és meggyújtotta. 
Maga is ráfüstölt, aztán megszólalt: 
— Túlerőltette magát. Nem kellene egy kiadósat pihennie? 


- Lehet, hogy igaza van, Jael, de majd kipihenem magam a tanácsnoki 
székben. Mert ha törik, ha szakad, megszerzem azt a széket, és maga 
segíteni fog ebben. 


Ankor Jael fölvonta a szemöldökét. 
- Hogy kerülök én ide? 
- Nagyon is érthető, hogyan. Először is maga vén róka a politikában. 


Másodszor magát a kormányból ugyanaz a Jorane Sutt penderítette ki, 
aki inkább föláldozná, az egyik szemét, mintsem engem a tanácsban 
lásson. Nincs valami nagy véleménnyel az esélyeimről, igaz? 


- Igaz — felelte a volt köznevelésügyi miniszter. - Maga smyrnói. 
- Ez nem törvényes akadály. Laikus nevelést kaptam. 

- Ugyan, mintha nem tudná! Mióta követ az előítélet a sajátján kívül 
más törvényt? No és a maga embere, Jaim Twer? Mi az ő véleménye? 


- Egy éve lesz, hogy említette nekem a tanácstagságot — válaszolt 
Mallow, s könnyedén hozzátette —, de azóta túlnőttem rajta. Különben 
sem tudta volna nyélbe ütni a dolgot. Nem lát elég mélyre. Hangos és 
erőszakos, de ennek csak a kellemetlenségi skálán van értéke. 
Eltökéltem magamban, hogy igazi puccsot hajtok végre. Ehhez magára 
van szükségem. 


- Jorane Sutt a bolygó legagyafúrtabb politikusa, s ő maga ellen lesz. 
Én nem tartom magamat képesnek rá, hogy túljárjak az eszén. És ne 
higgye, hogy nem fog durva és piszkos eszközökhöz folyamodni. 


— Van pénzem. 


— Az jól jön. De jókora összegre van szüksége, ha ellensúlyozni akarja 
a 


“piszkos smyrnói"-val szemben megmutatkozó előítéletet. 
-— Van elég. 


- Jó, majd körülnézek. De aztán nehogy eszébe jusson egyszer, és 
világgá kürtölje, hogy én a segítségére voltam. Ki az? 


Mallow lebiggyesztette a szája két sarkát, és félhangosan felelte: 
- Azt hiszem, maga Jorane Sutt. Korábban jött, de meg tudom érteni. 


Már egy hónapja kerülöm vele a találkozást. Hallgasson ide, Jael, 
menjen 


be a szomszéd szobába, és kapcsolja be halkra a hangszórót. Azt 
akarom, hogy maga is hallja. 


Csupasz lába kaszáló mozdulatával kitessékelte a tanácstagot a 
szobából, aztán föltápászkodott, és belebújt a selyemköntösébe. A 
mesterséges napfényt maximális erősségűre kapcsolta. 


A polgármester titkára mereven belépett, s az ünnepélyes ábrázatú 
udvarmester lábujjhegyen becsukta mögötte az ajtót. 


Mallow összecsomózta az övét a derekán. 
- Válasszon magának egy széket, Sutt — intett vendégének. 


Sutt futó mosolyfélét erőltetett az arcára. A szék, amelyre a választása 
esett, kényelmes volt, de nem engedte el magát benne. Letelepedett az 
ülés szélére, és minden bevezetés nélkül kirukkolt, hogy mi hozta ide. 


— Közölje a föltételeit, és elkezdhetjük a tárgyalást. 
— Miféle föltételeket? 


- Vagy tán én imádkozzam ki magából? Hát jó. Nos, kezdjük például 
azzal, hogy mit csinált Korellon? A jelentése hiányos. 


— Már hónapok teltek el azóta, hogy benyújtottam a beszámolómat. 
Akkor meg volt vele elégedve. 

— Az igaz — ismerte el Sutt —, de azóta lázas tevékenységbe kezdett — 
tette hozzá, s mutatóujjával elgondolkozva dörzsölgette a homlokát. — 
Eléggé alapos képünk van arról, Mallow, hogy mivel tölti az idejét. 


Pontosan tudjuk, hány új lerakatot nyit nagy sietve, és hogy mennyit 
költ rájuk. És itt van ez a palota — nézett körül nem éppen elismerőleg 
-, amely jóval nagyobb összeggel rövidítette meg magát, mint 
amennyi az én egész évi fizetésem; aztán meg az sem kevés pénzébe 
kerül, hogy az Alapítvány felső társadalmi rétegeiben igyekszik széles 
és jól fizető rendet vágni maga előtt. 


- Úgy? És miről tanúskodik ez, túl azon, hogy ügyes kémeket 
foglalkoztat? 


— Arról tanúskodik, hogy most sokkal több pénze van, mint tavaly 
ilyenkor. És ennek sokféle magyarázata lehet, többek között az is, 
hogy nem mindenről szereztünk tudomást, ami Korellon történt. 
Honnan van pénze? 


— Kedves Sutt barátom, csak nem gondolja, hogy az orrára kötöm? 
- Nem gondolom. 


- Nekem is ez a véleményem, hogy nem gondolja. Éppen ezért el 
fogom árulni magának. Egyenesen a korelli kapitány kincstárából. 


Sutt zavartan pislogott. Mallow elmosolyodott és folytatta: 


- A maga nagy bánatára a pénz teljesen törvényes. Ha nem tudná, 
mesterkereskedő vagyok, a pénzhez pedig egy rakás kovácsoltvas meg 
krómérc 


formájában 


jutottam, 


cserébe 
bizonyos 
mennyiségű 


csecsebecséért, amit viszont én szállítottam neki. Az Alapítvánnyal 
fönnálló hiteles szerződés szerint a tiszta haszon ötven százaléka 
engem illet. A másik felét a kormány kapja meg az év végén, amikor 
minden rendes állampolgár a jövedelemadóját rendezi. 


- A beszámolójában nem tett említést semmiféle kereskedelmi 
ügyletről. 


-— Mint ahogy arról sem tettem említést, hogy aznap mit reggeliztem, 
vagy hogy hívták a soros szeretőmet, és más ehhez hasonló 
lényegtelen apróságról. Azt a megbízást kaptam - folytatta lenéző 
mosollyal -, hogy, a maga szavaival, tartsam nyitva a szememet. Nem 
is csuktam be egy percre sem. Azt kérte továbbá, hogy derítsem ki, mi 
történt az Alapítvány elfogott kereskedelmi hajóival. A hírüket sem 
láttam, és nem is hallottam felőlük. 


Kérte, kémleljem ki, van-e Korellnek atomenergiája. A beszámolómban 
említést is teszek azokról az atompisztolyokról, amelyeket a kapitány 
testőrségénél láttam. Egyéb jelét nem tapasztaltam. Ezek a fegyverek 
viszont a régi Birodalomtól maradtak hátra, s könnyen meglehet, hogy 
csak a dísz kedvéért viselik, de működni nem működnek. 


Mindezekben az utasítás szerint jártam el. De ezenkívül a magam ura 
is voltam és vagyok mind ez idáig. Az Alapítvány törvényei szerint egy 
mesterkereskedő ott nyithat új piacokat, ahol csak tud, s a haszon 
törvényes felével szabadon rendelkezik. Nem értem hát, mi a kifogása 
ellenem. 


Sutt mereven a fal egyik pontjára szögezte a tekintetét, és alig bírta 
türtőztetni a dühét. 


— Bevett szokás a kereskedőknél, hogy az áruikkal együtt a vallást is 
igyekeznek terjeszteni. 


- Én a törvényt követem, nem a szokásokat. 


- Van idő, amikor a szokás lehet a legfőbb törvény. 


-— Akkor forduljon a bírósághoz. 
Sutt hideg tekintete mintha a koponyája mélyéről lövellt volna feléje. 


- Hiába, a smyrnói bőrét nem tudja levetni. A neveltetés meg az 
állampolgárság sem mossa ki a savót a véréből. Ennek ellenére 
figyeljem rám, és próbáljon megérteni. 


Itt többről van szó, mint pénzről meg piacokról. A nagy Hari Seldon 
tanítása szerint mi vagyunk az eljövendő Galaktikus Birodalom 
letéteményesei, és ha akarnánk, sem térhetnénk le arról az útról, 
amelynek 


a végén ott ragyog a Birodalom. A vallásunk nagyon fontos eszköz a 
kezünkben ennek a célnak a szolgálatában. A segítségével gyűrtük 
magunk alá a Négy Királyságot olyan pillanatban, amikor ízzé-porrá 
zúztak volna bennünket. Eddig még nem találtak föl hatásosabb 
fegyvert az emberek meg a bolygók fölötti uralom szolgálatában. 


A kereskedelem s persze a kereskedők elsődleges rendeltetése az volt, 
hogy egyengessék a vallás elterjedése előtt az utat, s megteremtsék a 
biztosítékait annak, hogy a műszaki és gazdasági vívmányok csakis a 
mi legteljesebb és legbehatóbb ellenőrzésünk alatt valósuljanak meg. 


Mallow a lélegzetvételnyi szünetet kihasználva, higgadtan 
közbevágott: 


- Az elméletet én is tanultam. Meg is értettem hiánytalanul. 


- Valóban? Ez több, mint amit remélni mertem. Akkor nyilván azt is 
megérti, hogy a maga öncélú kalmárkodása; olyan haszontalan 
mütyürkék nyakló nélküli terjesztése, amelyek egy-egy társadalomnak 
legföljebb csak a fölszínét karcolják meg; a csillagközi politika 
alárendelése a profit istenségének; az atomenergia kiragadása a vallás 
ellenőrzése alól — hogy mindez nem vezethet másra, mint egy 
évszázadon át bevált politikának a teljes tagadására, sőt elvetésére. 


- Aminek éppen itt az ideje — vágott közbe Mallow hidegvérrel —, mert 
ez a politika túlélte önmagát, éppen ezért tarthatatlan és veszélyes. 


Amilyen jó szolgálatot tett a maguk vallása a Négy Királyságban, 
annyira nem sikerült azt a Periféria más tájékain meggyökereztetni. 
Csak a Galaxis a megmondhatója, hányan menekültek szerteszét a 
meghódított Négy Királyságból, s terjesztették mindenfelé, hogyan 
használta föl Salvor Hardin a papságot meg a babonát arra, hogy 
megfossza a világi uralkodókat függetlenségüktől és hatalmuktól. És 


ha még ez sem volt elég, akkor ott van a húsz évvel ezelőtti eset 
Askone-nal. Ma keresve sem talál olyan uralkodót a Periférián, aki ne 
vágná el inkább a saját torkát, mintsem egyetlen alapítványi papot is 
beengedne a területére. 


Eszembe se jut olyasmit ráerőszakolni Korellra vagy bárki másra, 
amiről eleve tudom, hogy úgysem hajlandók elfogadni. Nem, Sutt. Ha 
az atomerő birtoklása veszélyessé teszi őket, akkor sokkal többet ér a 
kereskedelemre épülő őszinte barátság, mint a gyűlöletes idegen 
szellemi iga, amelynek ha a legkisebb mértékben is enged a szorítása, 
akkor elkerülhetetlenül végleg lehull, s mi marad utána? Csak az el 
nem múló rettegés és gyűlölet. 


-— Ezt szépen megfogalmazta — mondta Sutt, majd cinikusan így 
folytatta: — Visszatérve tehát a beszélgetés elejére, mik a föltételei? 
Milyen árat kér azért, ha kicseréljük az elveinket? 


-— Maga azt hiszi, hogy a meggyőződésem eladó? 


— Miért ne? — hangzott a szemtelen válasz. —- Vagy talán nem az a 
foglalkozása, hogy vesz és elad? 


- De csak ha hasznom van belőle - vágott vissza Mallow ártatlan 
képpel. - Többet ajánl talán, mint amennyit most megkeresek? 


— A jelenlegi ötven százalék helyett a profit háromnegyede üthetné a 
markát. 


— Méltányos ajánlat — vigyorgott Mallow -, különösen ha figyelembe 
vesszük, hogy ha elfogadnám a maga föltételeit, az üzleti forgalmam a 
jelenlegi egytizedét sem közelítené meg. Jobban erőltesse meg magát. 


— Helyet kaphatna a tanácsban. 
- Ezt amúgy is megkapom, maga nélkül és maga ellenére. 
Sutt keze hirtelen ökölbe szorult. 


— A tetejébe megkímélné magát a börtöntől. Ha rajtam múlik, legalább 
húsz évet kap. Számítsa hozzá ehhez az elveszett hasznát. 


- Csak ha maga be tudja váltani a fenyegetését. 
— A vád: gyilkosság. 


— S az áldozat? -— kérdezte Mallow szenvtelenül. 


-— Egy alapítványi szolgálatban álló anakreóni pap — mondta Sutt 
fojtott, kíméletlen hangon. 


- Ejha! És a bizonyíték? 
A polgármester titkára előrehajolt a székén. 


- Ide figyeljen, Mallow, én nem beszélek a levegőbe. Az előjátéknak 
vége. Csak az aláírásom hiányzik, és kezdetét veszi az Alapítvány 
kontra Hober Mallow mesterkereskedő pere. Maga, Mallow, az 
ellenséges csőcselék kényére-kedvére kiszolgáltatta az Alapítvány 
egyik alattvalóját, és csak öt másodperce van arra, hogy elhárítsa 
magától a megérdemelt büntetést. A magam részéről szívesebben 
látnám, ha ellökné magától a segítő kezet. Veszélytelenebb lenne 
megvert ellenségként, mint botcsinálta barátként. 


- Ahogy kívánja — mondta Mallow ünnepélyesen. 


— Rendben! - zárta le a vitát a titkár ragadozómosollyal az arcán. — A 
polgármester volt az, aki azt akarta, hogy előbb próbáljunk 
megegyezni magával. Legyen a tanúm, hogy nem túlságosan 
erőltettem a dolgot. 


Az ajtó kitárult a távozó Sutt orra előtt. 

— Hallotta? — fordult Mallow a visszatérő Ankor Jaelhez. 

A politikus lehuppant a padlóra. 

- Amióta ismerem a kígyót, ilyen dühösnek még nem láttam soha - 
felelte. 

— Na és? Mi a véleménye? 


- Megmondom. Rögeszméje a lelki hatalomra építő külpolitika, de 
élek a gyanúpörrel, hogy a végcélja egyáltalán nem a szellemi 
szférákban mozog. Szükségtelen tán említenem, hogy engemet is azért 
menesztettek a kormányból, mert ebben a kérdésben nem egyezett a 
véleményünk. 


- Tudom. És mik azok a nem szellemi célok, amelyekre gyanakszik? 


— Nos, ő sem ostoba -— komorodott el Jael -, látja a vallási politika 
csődjét, hiszen a legutóbbi hetven év folyamán alig sikerült 
kiterjesztenünk hatalmunkat. Ennélfogva nyilvánvaló, hogy csak a 
saját célja érdekében használja föl. 


Nomármost minden dogma, amely a hitre meg az érzelmekre apellál, 
kétélű fegyver, mivel semmi garancia sincs rá, hogy a gazdája ellen ne 
fordíthatnák. Immár száz éve, hogy ápolunk egy szertartást meg 
mitológiát, amely mindinkább tisztes hagyománnyá kövül, és 
mozdíthatatlanná merevedik. Bizonyos értelemben többé már nem 
engedelmeskedik az akaratunknak. 


- Milyen értelemben? - türelmetlenkedett Mallow. — Mért áll meg? 
Szükségem van a véleményére. 


— Nos, tegyük föl, hogy valaki, akiben megvan hozzá a becsvágy, 
ellenünk és nem az érdekünkben használja föl a vallást. 


— Suttra gondol? 


- Úgy van. Suttra gondolok. Gondolja csak meg, mihez tudnánk 
kezdeni, ha az összes vazallus bolygók papságát mozgósítaná az 
Alapítvány ellen az ortodox hit zászlaja alatt? Ha e kegyes had élére 
állva hadat üzenne, mondjuk, a maga képviselte eretnekségnek, a 
végén még királlyá is koronáztathatná magát. Hisz éppen Hardin 
mondta, hogy "az atompisztoly hasznos fegyver, csakhogy mindkét 
oldalra rá lehet fogni". 

Mallow csupasz combjára csapott a tenyerével. 


— Akkor át, Jael, segítsen bejutnom abba a tanácsba, hogy fölvehessem 
vele a harcot. 


Jael némi töprengés után jelentőségteljesen a szemébe nézett. 


- Nem is tudom. Hogy is van csak azzal a bizonyos pappal, akit 
hagyott, hogy meglincseljenek? Hazugság, ugye? 


— Nem egészen - vetette oda Mallow félvállról. 
Jael füttyentett. 
- Van neki rá bizonyítéka? 


- Kell hogy legyen. - Majd némi habozás után: - Mindjárt tudtam, 
hogy Jaim Twer az ő embere, csakhogy egyikük sem sejtette, hogy én 
átlátok a szitán. Jaim Twer pedig szemtanúja volt az esetnek. 


— Hűha, ez kellemetlen! — csóválta meg a fejét Jael. 


- Kellemetlen? Miért volna kellemetlen? Az a pap az Alapítvány 


törvényei szerint is jogtalanul tartózkodott azon a bolygón. A korelli 
kormány pedig, a beleegyezésével vagy anélkül, de szemmel láthatóan 
csalétekként használta föl ellenünk. A józan ész összes törvénye szerint 
csak egyetlen dolgot tehettem, s ami tettem, az pontosan megfelel a 
törvényeknek. Ha bíróság elé állít, akkor csak magából csinál 
bolondot. 


- Ugyan, Mallow, hát nem érti, mire megy ki a játék? — csóválta meg a 
fejét újból Jael. — Fölhívtam rá a figyelmét, hogy Sutt nem veti meg az 
alattomos eszközöket. Neki egyáltalán nem az a célja, hogy a maga 
bűnösségét bebizonyítsa, hiszen ő is tisztában van vele, hogy ez nem 
sikerülhet neki. Hanem azt akarja, hogy lehetetlenné tegye magát a 
nép szemében. Emlékszik, mit mondott? Hogy néha a szokás előbbre 
való a törvényeknél. Hiába nyilvánítja magát a bíróság ártatlannak, 
akár a ma született bárány: a népszerűségének vége, ha egyszer a nép 
azt hiszi, hogy egy papot a farkasok elé vetett. 


Azt hajlandó elhinni magának a nép, hogy törvényesen járt el, sőt, mi 
több: hogy ésszerűen cselekedett. Ennek ellenére mégis gyáva kutya, 
érzéketlen barom, szívtelen szörnyeteg marad a szemében. És örökre 
lemondhat a tanácstagságáról... Sőt könnyen megeshet, hogy a 
mesterkereskedő címét is elveszítheti, ha netán megfosztják az 


állampolgárságától. Ne felejtse, hogy nem itt ringatták a bölcsőjét. Mit 
gondol, akarhat még Sutt ennél többet? 


— No és aztán! — vágta rá Mallow dacosan. 


- Édes fiam - tárta szét a karját Jael —, én maga mellett állok, segíteni 
azonban én semmit sem tudok. A kerék a holtponton áll, csak maga 
mozdíthat rajta. 


14. 


Hober Mallow mesterkereskedő perének negyedik napján zsúfolásig 
megtelt a tanácsterem. Egyetlen tanácstag volt csak távol, aki elhaló 
hangon átkozta a sorsot, hogy éppen most kellett betörnie a fejét. A 
karzatokon egymás hegyén-hátán szorongtak azok a szerencsések, akik 
befolyásuknál, gazdagságuknál fogva, vagy egyszerűen mert bírták 
kitartással, bejutottak a terembe. Azok pedig, akik kívül rekedtek, az 
épület előtti téren a szabadtéri trimenziós képernyőket rajzották körül. 


Ankor Jael rendőri segédlettel is csak üggyel-bajjal tudott utat törni 
magának a teremig, s alig került kisebb erőfeszítésébe, mire a termen 
keresztül végre sikerült Hober Mallow székéhez verekednie magát. 


-— Seldonra, jól kiszámította az időt! — lélegzett föl Mallow 


megkönnyebbülten. - Elhozta? 
- Tessék, itt van - mondta Jael. — Minden megvan, amit kért. 
- Nagyszerű! És az emberek odakint hogy vélekednek? 


- Nem valami barátságosan — feszengett Jael kényelmetlenül. — Nem 
lett volna szabad belemennie a nyilvános tárgyalásba. Akkor 
befoghatta volna a szájukat. 


- De ha egyszer nem az volt a szándékom! 

- Lincselésről beszélnek. Aztán meg Publis Manlio emberei a külső 
bolygókon... 

- Épp azt akartam kérdezni, Jael. Ellenem uszítja, ugye, a papságot? 


- Még hogy uszítja-e? Szép kis kalamajka, mondhatom. Mint 
külügyminiszter ő képviseli a vádat, mivel az ügy a csillagközi jog 
területét érinti. Mint főpap és az egyház prímása viszont fanatizálja a 
csőcseléket. 


- Sose bánja. Emlékszi még arra a Hardin-idézetre, amelyet a múlt 
hónapban dugott az orrom alá? Majd megmutatjuk nekik, hogy az 
atomfegyverrel mindkét oldalra lehet lőni. 


Közben a polgármester, akit a tanácstagok tiszteletteljes fölállással 
üdvözöltek, elfoglalta a helyét a pulpituson. 


- A mai nap az enyém - súgta oda Mallow a barátjának. — Foglaljon 
helyet, és élvezze a cirkuszt. 


Az ülés megkezdődött, és tizenöt perccel később Hober Mallow a 
terem ellenséges morajlása közepette a polgármesteri emelvény előtti 
szabad térségre lépett. Magányos fénycsóva szögezte a padlóhoz, és 
egy magányos férfi óriás alakja egyszerre kihívón fölragyogott a város 
összes nyilvános távolbalátóján, 


valamint 
az 
Alapítványhoz 


tartozó 


bolygók 
magánkészülékeinek miriádjain. 
Könnyed, nyugodt hangon kezdte: 


- Nem akarom húzni az időt, ezért az utolsó pontig mindent 
beismerek, amit a vádirat fölhoz ellenem. A pap meg a csőcselék 
története minden részletében megfelel a valóságnak. 


A terem megbolydult, a karzatok diadalmasan fölmorajlottak. 


- A kép azonban távolról sem teljes. Engedtessék meg nekem, hogy 
most kiegészítsem. Ha eleinte netalán úgy tűnne, hogy amit mondok, 
nem tartozik szorosan a tárgyhoz, akkor előre is elnézésüket kérem. 


Anélkül hogy jegyzeteibe pillantott volna, így folytatta: 


— Ott kezdem, ahol a vádirat, vagyis azzal a nappal, amikor Jorane 
Sutt-tal és Jaim Twerrel tárgyaltam. A megbeszélések tartalmát 
ismerik. Ahhoz, amit itt közöltek azokról a beszélgetésekről, nem 
tudok mit hozzátenni, kivéve azt, hogy közben mi járt nekem akkor a 
fejemben. 


Gyanakvó gondolatok forogtak bennem, mivel furcsa dolgok történtek 
aznap. Gondolják csak meg: két ember, akik közül egyiket sem 
ismertem különösebben, egyszerre csak furcsa és kissé hihetetlen 
ajánlatokat tesz nekem. Egyikük, a polgármester titkára, arra kér, 
hogy a kormány részére végezzek földerítő munkát egy rendkívül 
bizalmas ügyben, amelynek a mibenlétéről és fontosságáról önök már 
fölvilágosítást kaptak. A másik, aki egy politikai párt önjelölt vezetője, 
arra biztat, hogy jelöltessem magam a tanácsba. 


Az csak természetes, hogy próbáltam a mozgatórugót kitapogatni. 
Sutté eléggé szembeötlő volt. Nem bízott bennem. Talán abban a 
hitben élt, hogy atomenergiával házalok az ellenségnél, miközben 
összeesküvést szövök őellene. És talán ki akarta ugratni a nyulat a 
bokorból, vagy legalábbis azt hittem, hogy ez volt a szándéka; ehhez 
viszont szüksége volt egy saját emberre, aki kémkedik rám. Erre az 
utóbbira csak akkor jöttem rá, amikor Jaim Twer is megjelent a 
színen. 


Aztán gondolják meg ezt is: Twer úgy mutatkozik be, mint volt 
kereskedő, aki a politikai pályára kapcsolt át, ám én az égvilágon 
semmit sem tudok arról, hogy valaha is kereskedett volna, holott én 
mindenkit ismerek ezen a pályán. 


Továbbá Twer azzal dicsekedett, hogy világi nevelést kapott, és ennek 
ellenére, fogalma sem volt róla, hogy mi az a Seldon-válság. 


Hober Mallow megvárta, amíg a mondottak eljutnak a hallgatóság 
tudatáig, s a terem meg is jutalmazta az első hallgatással, amint a 
karzat lélegzetét visszafojtva emésztette a szavait. Ezeket csak 
Terminus lakói hallhatták. A külső bolygók lakosságához olyan 
cenzúrázott változat jutott el, amely a vallás kívánalmainak megfelel. 
Így ott egy szót sem fognak hallani a Seldon válságról. De lesznek még 
olyan ütések, amelyeknek ők is a tanúi lehetnek. 


Mallow tovább beszélt: 


-— Avagy elképzelhető-e olyan tisztességes ember, aki azt állíthatja, 
hogy egy világi nevelésben részesült valakinek fogalma se legyen 
arról, mi fán terem az a Seldon-válság? Az Alapítványon csupán 
egyetlen olyan iskolatípus van, amely említést sem tesz a Seldon-féle 
megtervezett történelemről, s ehelyett csupán Seldon személyével 
foglalkozik, mint valami félig legendás varázslóval... Egyszóval abban 
a pillanatban tisztában voltam vele, hogy Jaim Twer soha életében 
nem volt kereskedő. Biztosra vettem viszont, hogy a szent rendhez 
tartozik, s talán fölszentelt pap is; és minden kétséget kizáróan három 


év óta, amióta állítása szerint a kereskedők politikai pártját vezette, 
Jorane Sutt fizetett szolgálatában állott. 


Akkor még csak sötétben tapogatóztam. Nem ismertem Sutt velem 
kapcsolatos szándékait, de mivel úgy vettem észre, hogy elég hosszú 
pányvára enged, magam is igyekeztem a kezére játszani. Gyanítottam, 
hogy Jorane Sutt Twert szemelte ki nem hivatalos kísérőmül az útra. 
Tudtam, hogy ha őt nem sikerül rám akasztania, akkor más 
fegyvereket is tartogat készenlétben, és nem biztos, hogy azokat 
sikerül idejében fölfednem. Ismert ellenség kevésbé veszélyes. Így hát 
én magam hívtam meg Twert az útra, aki el is fogadta a meghívást. 


Ez, tanácsnok urak két dolgot is megmagyaráz. Először, hogy Twer 
nem a barátom, aki kénytelen-kelletlen és csak a lelkiismeretének 
engedelmeskedve vall ellenem, mint ahogy a vád itt el akarta hitetni 
önökkel. Hanem spicli, aki igyekszik megdolgozni a béréért. 
Másodszor, megindokol egy bizonyos intézkedésemet, amelyet a pap - 
akinek a meggyilkolásával vádolnak — 


megjelenésekor foganatosítottam, s amelyet még senki sem említett, 
mivel senki sem tudott róla. 


A tanácstagok izgatottan összesúgtak. Mallow színpadiasan 


megköszörülte a torkát, és folytatta: 


- Nem szívesen írom le, milyen érzések kavarogtak bennem, amikor 
meghallottam, hogy egy menekült misszionárius van a hajó fedélzetén. 
Még az emlékébe is beleborsózik a hátam. A legnagyobb 
bizonytalanság fogott el. 


Az rögtön belém döbbent, hogy csakis Sutt keze lehet a dologban, de 
olyan váratlanul ért, hogy hirtelenében nem tudtam mihez kezdeni. 
Tökéletesen tanácstalan voltam. 


Csak egyet tehettem. Öt percre eltávolítottam magam mellől Twert 
azzal, hogy a tisztekért küldtem. A távollétében bekapcsoltam egy 
képrögzítő 

készüléket, hogy bármi történjék is, megmaradjon a későbbi vizsgálat 
számára. Abban a balga, de őszinte reményben ringattam magam, 
hogy ami akkor teljesen zavarosnak tűnt, újbóli lejátszásra talán 
világosság derül rá. 


Azóta legalább ötvenszer lejátszottam a felvételt. Itt van nálam, és 
most ötvenegyedszer is le fogom játszani az önök jelenlétében. 


A polgármester eredménytelenül próbált rendet teremteni: a 
tanácsterem teljesen kivetkőzött a nyugalmából, és a karzat 
magánkívül tombolt. Terminus ötmillió otthonában a nézők izgatottan 
közelebb hajoltak a készülékhez, és az ügyészi emelvényen Jorane Sutt 
próbálta hidegvérre inteni az ideges főpapot, miközben maga is 
hipnotizáltan Mallow arcára meredt. 


Az ülésterem közepét kiürítették, s a világítást letompították. Ankor 
Jael, aki az emelvénytől balra foglalt helyet, igazított a kapcsolókon, s 


egy 
kattanásra színes, háromdimenziós mozgókép villant elő megtévesztő 
élethűséggel. 


Íme, a misszionárius, amint zavarodottan s megtépázottan áll a 
hadnagy meg az őrmester között. Mallow alakja némán várja, amíg a 
tisztikar, utolsónak Twer, sorra bevonul a terembe. 


Újból tanúi vagyunk a szóváltásnak. Az őrmester felelősségre vonják, a 
misszionáriust kifaggatják. Megjelenik a csőcselék, hallani a 
morajlását, és a nagytiszteletű Jord Parma megismétli féktelen 
esdeklését. Mallow előrántja pisztolyát, a misszionáriust kivonszolják, 


miközben a karját végső bősz átokra a magasba lendíti, s alig 
észrevehetően fölvillan a fény. 


Az utolsó jelenetet látjuk, amint a tisztek az iszonyattól megkövülten 
állnak, Twer reszkető kezeit a fülére szorítja, és Mallow higgadtan 
elteszi a fegyverét. 


A fény fölerősödik, és a terem közepén levő üres térségről ellebbennek 
az árnyak. Mallow, a valóságos, hús-vér Mallow vette magára ismét a 
magyarázat terhét. 


-— Mint megfigyelhették, a jelenet pontosan úgy zajlott le, ahogyan a 
vád előadta — a fölszínén. Majd mindjárt megmagyarázom. Egyébként 
ha észrevették: Jaim Twer magatartásából egész idő alatt kiütközött a 
papi nevelés. 


Még aznap történt, hogy Twer figyelmét fölhívtam az epizód néhány 
képtelenségére. Föltettem a kérdést, hogy vajon honnan termett ott 
hirtelen a misszionárius a csaknem teljesen elhagyott pusztaság kellős 
közepén, ahol akkor tartózkodott a hajónk. Az is furcsa volt, hogy 
honnan került elő az a hatalmas tömeg, amikor a legközelebbi 
valamirevaló város legalább százötven kilométerre volt onnan. A 
vádat egyáltalán nem izgatták ezek a furcsaságok. 


De menjünk tovább. Például nem különös, hogy Jord Parmáról 
mennyire lerítt a foglalkozása? Egy misszionárius vásárra viszi a bőrét 
Korellon, fittyet hányva mind a korelli, mind az alapítványi 
törvényeknek, méghozzá vadonatúj és messziről felismerhető papi 
ruhában. Hát nem furcsa? Akkor arra gondoltam, hogy a misszionárius 
a kapitány akaratlan cinkosa volt, aki arra használta föl őt, hogy 
belerántson bennünket egy törvénytelen agresszióba, s ezzel jogi 
alapot teremtsen magának, hogy hajóstul elpusztítson bennünket. 


A vád számított rá, hogy ezzel fogom mentegetni a tetteimet. Azt 
várta, hogy azzal fogok védekezni: a hajó, a legénység, az egész 
küldetés biztonsága forgott kockán, s nem áldozhattam föl egyetlen 
ember miatt, akire különben is mindenképpen a biztos halál várt. 
Amire aztán nekem szögezhették volna az Alapítvány "becsületét", 
meg hogy meg kell védenünk a méltóságunkat, hogy megőrizhessük a 
hegemóniánkat stb. 


Különös módon azonban a vád teljesen figyelmen kívül hagyta 
magának Jord Parmának a személyét. Egy árva részletet sem közöltek 
velünk róla, azt sem, hogy hol született, hol nevelkedett, de egyáltalán 
kiféle-miféle volt ez a személy. Ha erre megleljük a magyarázatot, 


nyomban fény derül azokra a képtelenségekre is, amelyekre a vetítés 
kapcsán fölhívtam a figyelmüket. A kettő összefügg egymással. 


A vád azért nem közölt velünk semmit Jord Parmáról, mivelhogy nem 
is közölhet. Az a jelenet, amelyet itt megelevenedni láttak maguk 
előtt, azért tűnt hamisnak, mert Jord Parma is hamis volt. Jord Parma 
sohasem létezett. Ez az egész tárgyalás a legképtelenebb komédia, 
amelyet tisztára kitalált ügy alapján valaha is kifőztek. 


Ezúttal is megvárta, amíg elül, amíg elül a teremben a lárma. Aztán 
minden szavát külön hangsúlyozva tovább folytatta: 


-— Meg fogok most önöknek mutatni a fölvételből egyetlen kinagyított 
részletet. Ez magáért fog beszélni. Kapcsolja ki a világítást, Jael! 


2. 


A teremre félhomály borult, és a levegő újból megtelt mozdulatlan, 
viaszszerű kísértetfigurákkal. A Távoli Csillag tisztjei megint fölvették 
merev, szoborszerű tartásukat. Mallow dermedt keze a pisztolyt 
szorongatta. Bal oldalán a nagytiszteletű Jord Parma megfagyott a 
sikoly közepén, magasra emelt karjairól félig visszacsúszik a köpeny 
ujja. 


És a misszionárius kezén ott volt az a kis fénylő pontocska, amely az 
előbbi vetítés során egy pillanatnyi fölvillanás volt csupán. Most 
ellenben mozdulatlanul ott fénylett a képen. 


— Figyeljék azt a fénypontot a kezén - tört ki Mallow hangja a 
félhomályból. - Nagyítsa ki ezt a jelenetet, Jael! 


A kép gyorsan dagadni kezdett. A külső részek beleúsztak a semmibe, 

s a misszionárius alakja kitöltötte az egész képmezőt. Aztán már csak 

egy fej meg egy kar maradt, majd végül az egész térséget egyetlen kéz 
mozdulatlanná dermedt árnya foglalta el. 


A fénypont halványan izzó betűkké olvadt szét: KTR. 


— Ez, uraim - dörrent Mallow hangja -, nem más, mint a tetoválás egy 
formája. Közönséges megvilágításban nem látható, de ibolyántúli 
fényben, amelyben ez a fölvétel készült, élesen kirajzolódik. Bevallom, 
elég kezdetleges módszere ez a titkos megjelölésnek, Korellon azonban 
ez is megteszi, ahol nem minden utcasarkon talál az ember ibolyántúli 
fényű 


lámpát. Még a mi hajónkon is csak véletlenül sikerült leleplezni. 


Bizonyára többen kitalálták már, mit akar jelenteni ez a KTR. Jord 

Parma kitűnően használta a papi zsargont, s nagyszerűen alakította a 
szerepét. Hogy hol és miképp tanulta meg, nem tudnám megmondani, 
elég az hozzá, hogy a KTR a “Korelli Titkos Rendőrség” rövidítése. 


Mallow megpróbálta túlüvölteni a terem ordítását: 


— Mindezt Korellról származó dokumentumokkal is alá tudom 
támasztani, amelyeket, ha a tanács kívánja, készségesen rendelkezésre 
bocsátok. 


És hol van most a vád, kérdem én. Azt a szörnyűséges érvet 
hangoztatta nyakra-főre, hogy a törvénynek fittyet hányva, lándzsát 
kellett volna törnöm a misszionárius mellett, föláldozva, ha kell, a 
küldetésemet, a hajómat és önmagamat is az Alapítvány 
“becsületének” az oltárán. 


De hát mindezt egy gazemberért? 


Egy korelli titkos ügynökért kellett volna mindent kockára tennem, 
akinek minden valószínűség szerint egy anakreóni disszidenstől 
kölcsönözték a csuhát is meg a kenetteljes nyelvet is? Ha ostobán 
besétálok Jorane Sutt és Publis Manlio alávaló csapdájába... 


Rekedt hangja beleveszett a tömeg artikulátlan üvöltésébe. Egyszerre 
számos kéz emelte a levegőbe, és sodorta a polgármesteri szék felé. Az 
ablakon át látta, hogy eszüket vesztett emberek özöne zúdul a térre, s 
csatlakozik a már eddig is ott szorongó sokezres tömeghez. 


Mallow próbálta tekintetével megkeresni Ankor Jaelt, de lehetetlen 
volt egyetlen arcot is megkülönböztetni a kavargó tömegben. 
Fokozatosan eljutott a tudatáig az az ütemesen ismétlődő fölkiáltás, 
amely valahonnan elindulva féktelen hangorkánná dagadt: 


- Éljen Mallow, él-jen Mal-low, él-jen Mal-low! 
15. 


Ankor Jael nyúzott arcán meglátszott az elmúlt két nap álmatlan 
őrülete. 


Nehéz szempillái alól szemrehányóan pislogott Mallow-ra. 


- Mallow, maga gyönyörű mutatványt vágott ki, ne rontsa hát el a 
telhetetlenségével. Nem gondolhatja komolyan, hogy a polgármesteri 
széket is megpályázza. A tömeg lelkesedése nagy erő, csakhogy 
közismerten szalmaláng. 


— Pontosan! — vetette oda Mallow komoran. — Éppen ezért táplálnunk 
kell, s ennek legjobb módja az, ha folytatjuk a mutatványt. 


— Éspedig? 


- El fogja intézni, hogy Publis Manliót és Jorane Suttot 
letartóztassák... 


— Micsoda?! 


- Jól hallotta. Vegye rá a polgármestert, hogy tartóztassa le őket. Nem 
érdekel, hogy mivel fog fenyegetőzni. A tömeg a kezemben van - 
legalábbis a mai napon. Nem lesz mersze ellene szegülni. 


- De ember, milyen váddal?! 


- A vád kézenfekvő. Föltüzelték a külső bolygók papságát, hogy 
foglaljon állást az Alapítvány frakcióharcaiban. Ez pedig, Seldonra is, 
törvényellenes. 


Vádolja meg őket "államellenes tevékenységgel". Ami pedig az 
elmarasztalást illeti, engem annyira sem érdekel, mint ahogy őket 
érdekelte az én esetemben. 


A fő, hogy vonja ki őket a forgalomból addig, amíg el nem foglalom a 
polgármesteri széket. 


- A választásokig még fél év van hátra. 


- Az nem sok! — Mallow talpra ugrott, és megszorította Jael karját. — 
Ide hallgasson, ha kell, akár erőszakkal is megragadom a hatalmat, 
mint Salvor Hardin tette száz évvel ezelőtt. Itt van a nyakunkon a 
Seldon-válság, s mire ideér, polgármester akarok lenni és főpap. 
Mindkettő! 


Jael homlokára mély barázdák ültek. Csendesen megszólalt: 
— Mire számíthatunk? Mégiscsak Korell? 


- Persze hogy az - bólintott Mallow. — Előbb-utóbb hadat fognak 
üzenni, ámbár biztos vagyok benne, hogy két év is beletelik ebbe. 


— Atomhajókkal? 


- Hát mivel? Azt a három kereskedelmi hajót, amelyet az ő 
térségükben elveszítettünk, nem légpuskával durrantották le. Ha nem 
tudná, Jael, magától a Birodalomtól kapják a hajóikat. Mért tátja el a 


száját, mint aki meghibbant? 


Jól hallotta: a Birodalomtól! Ugyanis még mindig létezik. Ha itt a 
Periférián ki is múlt, a Galaxis közepén még nagyon is eleven. És elég 
egy helytelen lépés, s arra ébredünk, hogy nekünk is a nyakunkra ült. 
Ezért kell megkaparintanom a polgármesteri meg a főpapi széket. Én 
vagyok az egyetlen ember, aki tudja, hogyan kell szembeszállni a 
válsággal. 


Jael nagyot nyelt. 

- Hogyan? Mit akar tenni? 

-— Semmit. 

Jael kényszeredetten elmosolyodott. 

— Valóban? Ezt mind meg akarja tenni? 
Mallow hangja metsző, mint a borotva: 


— Ha én leszek az úr ezen az Alapítványon, a kisujjamat sem fogom 
megmozdítani. Az égvilágon semmit sem fogok tenni — és éppen ez a 
mostani válság kulcsa. 


16. 


Asper Argo, a közkedvelt, a Korell Köztársaság kapitánya sunyin 
összevonta gyér szemöldökét, amikor meglátta a feleségét belépni. 
Maga is tisztában volt 


vele, hogy az asszony egy csöppet sem méltányolja a neve után 
biggyesztett jelzőt. 


Az asszony hangja sima volt, akár a haja, és hideg, akár a szeme. 


-— Kegyes uram, ha jól tudom, végre elhatározásra jutott a senkiházi 
alapítványiak sorsát illetően. 


- Ne mondja! - gúnyolódott a kapitány. — És még mit ölel át a maga 
mindent átfogó értelme? 


- Éppen eleget, ó, nemes férjuram. Megint volt egy tétova 
tanácskozása a tanácsadóival. Szép kis tanácsadók! Tökkelütött, 
nyimnyám idióták gyülekezete - folytatta vitrioltól csöpögő hangon -, 
akik atyám nagy bánatára egyébbel sem törődnek, csak hogy minél 
zsírosabb harácsot szoríthassanak nyeszlett mellükre. 

- És szabad tudnom, drágám, hogy ki az a kitűnő forrás, amelyből a 
maga értelme mindezt merítette? — kérdezte a férfi nyájasan. 


A kapitányné fölkacagott. 
— Ha elárulnám a forrásomat, attól félek, egykettőre elapasztanák. 


- Jól van -— vont vállat a kapitány, és elfordult —, legyen, mint mindig, 
a maga akarata szerint. Ami pedig az atyja bánatát illeti, tartok tőle, 
hogy inkább a zsugorisága tagadtatta meg vele, hogy újabb hajókat 
küldjön nekem. 


- Újabb hajókat! — fortyant föl az asszony. — És az az öt hajó? Hiába 
rázza a fejét, tudom, hogy öt van, és a hatodikat is megígérték. 


- Még tavalyra ígérték. 

- De hiszen egy - egyetlenegy! - is bűzlő szemétdombbá változtathatja 
az Alapítványt. Egyetlenegy, és azoknak a nyavalyás kis bárkáiknak 
fuccs! 

— Még egy tucat is kevés ahhoz, hogy a bolygójuknak nekimenjek. 

- És meddig volna képes kitartani az a bolygó, ha a kereskedelmüknek 
vége, ha az összes hajójukat a bennük levő gyerekjátékokkal meg 


kacatokkal együtt megsemmisítjük? 


— Azok a játékok meg kacatok pénzt érnek - sóhajtott a férfi —, 
rengeteg pénzt. 


- De ha a kezébe kaparintja magát az Alapítványt, nem szerez-e meg 
mindent, ami a bolygón föllelhető? És ha elnyeri az atyám 
megbecsülését és háláját, nem nyer-e többet, mint amennyit az 
Alapítvány valaha is adhat magának? Három éve, sőt annál több, hogy 
az a barbár a maga hókuszpókuszával itt járt. Elég hosszú idő. 


-— Drágám! - fordult feléje a kapitány. — Megöregedtem. Megfáradtam. 


Hiányzik belőlem a kellő erély, hogy be tudnám fogni a maga kereplő 
száját. 


Azt mondja: tudja, hogy döntöttem. Nos, igen. Megtörtént: Korell 
háborúban áll az Alapítvánnyal. 


— Helyes. — A kapitányné alakja fölmagasodott, és a szeme csillogott. — 


Vénségére mégiscsak megjött az esze. Most, hogy maga az úr ezen az 


isten háta mögötti vidéken, talán némi súlyra és tekintélyre tehet szert 
a Birodalomban is. Akár itt is hagyhatjuk ezt a barbár világot, és 
beállhatunk az alkirály udvarába. Ugy van, megtehetnénk. 


És mosolygó arccal, kezét csípőre téve kilibbent a szobából. A lámpa 
fénye megcsillant a haján. 


A kapitány várt egy darabig, aztán ádáz gyűlölettel sziszegte a zárt 
ajtó felé: 


- És ha én leszek az úr ezen a — hogy is mondtad? - isten háta mögötti 
vidéken, akkor elég tekintélyre tehetek szert ahhoz, hogy meglegyek a 
dölyfös atya és a nagyszájú lánya nélkül. Ugy van, mindkettőjük 
nélkül. 


17. 
A Halvány Csillagkép parancsnoka rémülten meredt a képernyőre. 


- Magasságos csillagfalkák! — azt hitte, hogy kiáltott, pedig csak 
suttogás hagyta el a száját. — Jól látom vajon? 


A távolban egy hajót pillantott meg, de micsoda hajót! Bálna a 
sügérnyi Halvány Csillagkép hez képest. Az oldalán pedig a Birodalom 
űrhajó- és napjelvénye. A kis hajó összes vészjelzője eszeveszett 
üvöltésbe kezdett. 


Parancsok röppentek szerteszét, és a Halvány Csillagkép fölkészült a 
futásra, ha tud, vagy a harcra, ha kell — mialatt lent az ultrahullámú 
adóteremből villámként suhant a hipertéren át az üzenet az 
Alapítványra. 


Ismét és ismét! Kis részben segítségkérés, nagyobbrészt ellenben 
riasztás. 


18. 


Hober Mallow türelmetlenül lóbálta a lábát, miközben átrágta magát a 
jelentésen. A polgármesteri székben eltöltött két év szalonképesebbé 
tette, modora veszített érdességéből, türelmesebb lett — a 
kormányjelentéseket azonban változatlanul utálta, és sehogyan sem 
tudott megbékélni azok nyakatekert hivatali nyelvezetével. 


- Hány hajót sikerült nekik? — érdeklődött Jael. 


-— Négyet a földön kaptak el. Kettő eltűnt. A többi biztonságban van. 


Kedvezőbb is lehetne a mérleg — ráncolta össze a homlokát Mallow -, 
de még ez is csak egy karcolás rajtunk. 


A másik elhallgatott, s Mallow fürkészően nézett rá. 

— Valami furdalja az oldalát talán? 

- Bárcsak jönne már Sutt! — bökte ki ez minden összefüggés nélkül. 
— Ó, persze, és most újabb előadás következik a hazai frontról. 


— Nem következik - csattant föl Jael —, de lássa be végre a 
makacsságát, Mallow! Lehet, hogy a külpolitikai helyzetet a legkisebb 
részletig alaposan fölmérte, de közben rá se hederített, mi zajlik 
otthon, a hazai bolygón. 


- Ez a maga dolga, nem? Mivégre tettem meg magát akkor 
köznevelésügyi és propagandaminiszternek? 


- Nyilván, hogy idő előtt nyomorultul a sírba tegyen, amennyi 
segítséget kapok magától. Már egy éve, hogy süketre ordítom a fülét 
arról a növekvő 


veszedelemről, amelyet Sutt és vallási bandája jelent nekünk. Mire 
megy a terveivel, ha Suttnak sikerül soron kívüli választásokat 
kicsikarnia és eltávolítania magát? 


— Semmire, elismerem. 


- És a maga tegnap esti beszéde szinte Sutt kezébe nyomta a választási 
győzelmet, s épp hogy csak nem mosolygott hozzá, és nem veregette 
meg az ellenfele vállát. Mire volt jó föltárnia kártyáit? 


- Nem hallott még olyasmiről, hogy kifogni a szelet Sutt vitorláiból? 
- Csak nem úgy, ahogy maga tette — ellenkezett Jael szenvedélyesen. — 


Maga azzal kérkedik, hogy mindent előre lát, mért kereskedett hát 
Korellal három éven át az ő kizárólagos előnyére? A maga egyetlen 
haditerve az, hogy csata nélkül visszavonul. A Korell körüli térséggel 
teljesen föladja a kereskedelmet. Nyíltan hangoztatja, hogy egyik fél 
sem képes nyerni. 


Kijelenti, hogy a jövőben sem fog támadást kezdeményezni. A 
Galaxisra, Mallow, mi az ördögöt kezdjek ezzel az összevisszasággal?! 


- Hiányzik, ugye, az átütőereje? 


- Semmi varázsereje sincs a tömegekre. 


- Egykutya. 


-— Mallow, ébredjen föl végre! Két dolog között választhat. Vagy a nép 
elé áll valamilyen dinamikus külpolitikával, bármilyen egyéni terveket 
is melenget magában, vagy pedig egyezségre lép Sutt-tal. 


- Jól van, no - adta be a derekát Mallow -, ha az egyik nem sikerült, 
majd megpróbáljuk a másikat. De itt is van Sutt. 


Sutt és Mallow nem látta egymást a per óta, aminek már két éve. 
Egyikük sem vett észre semmilyen változást a másikon, kivéve azt a 
nehezen meghatározható valamit, ami rögtön elárulta, hogy helyet 
cseréltek a hatalomban. 


Sutt helyet foglalt anélkül, hogy kezet nyújtott volna. 


Mallow szivarral kínálta, és megkérdezte, hogy nincs-e ellenére, ha 
Jael is jelen lesz. 


- Ugyanis komolyan akarja a megegyezést - tette hozzá. — Kéznél lesz 
békéltetőnek is, ha a kedélyek fölizzanának. 


- A kompromisszum magának kedvezne - vont vállat Sutt. — Egy 
korábbi alkalommal én kértem, hogy közölje a feltételeit. Ha a 
következtetésem helyes, most fordított a helyzet. 


— A következtetése helyes. 


- Akkor hát hallja a föltételeimet. Föl kell adnia a csecsebecse 
kereskedelemre meg a gazdasági megvesztegetésre épülő 
mézesmadzag politikáját, és vissza kell térnie atyáink kipróbált 
külpolitikájához. 

— Vagyis a hittérítők útján történő hódításhoz? 

— Pontosan. 

— Ennél alább nem is adja? 

— Nem. 


- Hm! - Mallow lassú mozdulatokkal rágyújtott, és mélyet szippantott 
a szivarból, hogy a vége fényesen fölparázslott. - Hardin idejében, 
amikor a hittérítéses hódítás új és radikális politika volt, a magafajta 
emberek élesen ellenezték. Most, amikor már kipróbált, bevált, 


megszentelt politika lett belőle, Jorane Sutt természetesen hallani sem 
akar másról. De mondja, hogyan szándékozik kihúzni bennünket a 
jelenlegi kalamajkából? 


- Maga főzte, nekem semmi közöm hozzá. 
- Hát akkor én főztem. Nos? 


- Határozott támadó politikára van szükség. A mostani se előre, se 
hátra politika végzetes lehet. Az egész Periféria előtt nyíltan bevalljuk 
vele a gyengeségünket, holott mindennél fontosabb volna az 
erőfitogtatás, mert különben egyetlen keselyű sem akad közöttük, aki 
ne volna rest, és ne próbálná meg kitépni a részét a dögből. Értse meg 
végre! Maga smyrnói, nem igaz? 


Mallow elengedte a füle mellett a megjegyzést. 


— És ha leszámolunk Korellal, mi van a Birodalommal? Mert ez az 
igazi ellenség. 


Sutt gúnyosan elmosolyodott a szája szögletében. 


— Ó, nem, maga semmit sem hallgatott el Siwennán tett látogatásáról. 
A Normann Szektor alkirálya a saját pecsenyéjét sütögeti, amikor 
széthúzást szít a Periférián, de ez csak mellékes ügy a számára. Nem 
fog mindent a Galaxis peremére vezetendő expedíció kockájára 
föltenni, amikor ötven ellenséges szomszéddal kell farkasszemet 
néznie, és még ott van a császár is, akinek a trónjára tör. Ha nem is 
ezekkel a szavakkal, de ezt jelentette, nem? 


- Dehogynem teheti, Sutt, ha úgy érzi, hogy veszélyesen erősek 


lettünk. És könnyen erre a meggyőződésre juthat, ha összpontosított 
támadással elintézzük Korellt. Ennél jóval körültekintőbbnek kell 
lennünk. 


- Például? 
Mallow hátradőlt a székében. 
- Választhat, Sutt. Maga nélkül is megleszek, de hasznát is vehetném. 


Ezért hát kirakom az összes kártyámat az asztalra, és maga vagy 
csatlakozik hozzám, és kap egy tárcát a koalíciós kormányban, vagy 
vértanút játszhat, és elrohadhat a börtönben. 


- Egyszer már megpróbálkozott ezzel az utóbbival. 


-— Próbálkoztam, Sutt, de nem nagyon. Csak most jött el a megfelelő 
idő. És most figyeljen — húzta össze résnyire a szemét Mallow. — 
Amikor Korellra tettem a lábamat -— kezdte —, azokkal a 
csecsebecsékkel és haszontalan apróságokkal szúrtam ki a kapitány 
szemét, amelyek minden kereskedő 


útipoggyászában megtalálhatók. Az volt a rendeltetésük, hogy 
megnyissák előttünk egy acélolvasztó kapuját. Mindössze ennyi volt a 
tervem, s ez sikerült 


is. Amit akartam, megkaptam. És csak akkor döbbentem rá, milyen 
fegyvert kovácsolhatok a kereskedelemből, miután visszajöttem a 
Birodalomban tett látogatásomról. 


Mert Seldon-válságnak nézünk elébe, Sutt, és a Seldon-válságokat 
egyének nem, csak történelmi erők képesek megoldani. Hari Seldon, 
amikor jövő 


történelmünket megtervezte, nem tündöklő hőstettekre épített, hanem 
a széles sodrású gazdasági és társadalmi folyamatokra. Vagyis az egyes 
válságokat csak az akkor éppen hozzáférhető erők segítségével lehet 
leküzdeni. S ez a mi esetünkben: a kereskedelem. 


Sutt kihasználta a szünetet, és szkeptikusan összeráncolta a homlokát. 


- Remélem, nincs az átlagosnál gyengébb fölfogóképességem, de tény, 
hogy homályos előadása nem nagyon hatol el az értelmemig. 


— Majd erre is sor kerül — felelte Mallow. — Vegye figyelembe, hogy ez 
idáig alábecsülték a kereskedelem hatalmát. Azt tartották, hogy csak a 
mi ellenőrzésünk alatt álló papság kezében tehető hatásos fegyverré. 
Holott nem így van, és éppen ez az én hozzájárulásom a galaktikus 
helyzethez. 


Kereskedelem papok nélkül! Elég erős az úgy is. Mert hát 


egyszerűsítsük le a végletekig a dolgot. Korell a jelen pillanatban 
háborúban áll velünk. 


Következésképpen befagyott vele a kereskedelmünk. Viszont — és 
figyelje csak, milyen egyszerű a képlet, akár a kétszer kettő négy — az 
elmúlt három év folyamán egyre inkább arra az atomtechnikára 
állította át a gazdaságát, amelyet mi vezettünk be nála, és amelyet a 
továbbiakban is csak tőlünk kaphat meg. Nomármost, mit gondol, mi 
fog történni, ha azok a parányi atomgenerátorok kimerülnek, és egyik 
készülék a másik után mondja föl a szolgálatot? 


Elsőnek a kisebb háztartási gépek esnek ki. Még fél év ebből a maga 
által lefitymált se ide, se oda helyzetből, és a háziasszony atomkése 
végleg bedöglik. A tűzhelye is elkezd rakoncátlankodni. A mosógépe 
akadozik. 


Házában 

egy 

forró 

nyári 

napon 

elromlik 

a 

hőmérséklet- 

és 

nedvességszabályozó berendezés. Mi lesz ennek a vége? 
Hatásos szünetet tartott, de Sutt közönyösen csak annyit mondott: 
— Mi lenne? Az emberek sok mindent elviselnek a háborúban. 


- Nagyon igaz. Sok mindent. Számolatlanul küldik a fiaikat, hogy 
szörnyű 


halált haljanak a szétlőtt űrhajókon. Kilométernyire a föld alatt, száraz 
kenyéren és poshadt vízen is el fogják viselni az ellenséges bombázást. 
De el fogják-e vajon viselni az apró kellemetlenségeket, amikor a 
közvetlen veszély nem fűti bennük a hazafias lelkesedést? Pedig hát 
ilyen hosszú huzakodásra számíthatnak, amelyben nem lesznek 
áldozatok, nem lesznek bombázások, nem lesznek ütközetek sem. 


Csak kések lesznek, amelyek nem vágnak, tűzhelyek, amelyek nem 
főznek, és házak, amelyek télen befagynak. Csupa bosszantó apróság, 
de az emberek zúgolódni fognak miattuk. 


Sutt csodálkozva rámeresztette a szemét: 


- És maga erre építi a reményeit, ember?! Mire számít? Háziasszony 
lázadásra talán? Ribillióra? Hogy a mészárosok meg a szatócsok 


hirtelen fölkelnek, s húsvágó bárdjaikkal meg kenyérvágó késeikkel 
hadonászva, kórusban fognak kiabálni, hogy "adjátok vissza nekünk 
szuperautomata atommosógépeinket"? 


- Nem, uram - szakította félbe Mallow türelmetlenül. - Egyáltalán 
nem. 


Ellenben arra számítok, hogy az általános zúgolódás és 
elégedetlenkedés talaján később fontosabb személyiségek is föl fogják 
emelni a hangjukat. 


— És mifélék ezek a fontosabb személyiségek? 


- A korelli gyárosok, gyártulajdonosok, nagyiparosok. Két évig tartó 
pattállapot után a gyárak gépei, egyik a másik után, le fognak állni. 
Azok az iparágak, amelyeket egytől egyig a mi atomműszereinkre 
állítottunk át, egyik napról a másikra csődöt mondanak. A nehézipar 
kivétel nélkül és szinte varázsütésre hasznavehetetlen 
ócskavastömeggé változik. 


— Azok a gyárak, Mallow, elég jól dolgoztak azelőtt is, hogy maga 
betette oda a lábát. 


- Az igaz, Sutt, de a mostani profit huszadrészét sem produkálták, és 
akkor még nem is számítjuk az atom előtti állapotra való visszaállítás 
költségeit. 


Meddig képes tartani magát a kapitány, ha a gyárosok, a pénzügyi 
körök és a közemberek is ellene támadnak? 


- Ameddig csak akarja, mihelyt eszébe jut, hogy új atomgenerátorokat 
szerez be a Birodalomtól. 


És Mallow vidáman elnevette magát. 


— Melléfogott, Sutt, alaposan melléfogott, akár a kapitány. Az 
égvilágon semmit sem értett meg. Hát nem látja, ember, hogy a 
Birodalom semmit sem képes pótolni? A Birodalom mindig is hatalmas 
méretekben gondolkozott. 


Bolygókban, csillagrendszerekben, egész szektorokban számolt. Mivel 
gigászi méretekben gondolkoztak, a generátoraik is gigászi méretűek. 


Ezzel szemben a mi kis Alapítványunk, ez a magányos kis világ, 
amelynek jóformán semmi fémkészlete sincsen, rákényszerült a 
legkíméletlenebb takarékosságra. A mi generátorainknak nem volt 


szabad nagyobbnak lenniük a hüvelykujjamnál, mivel ennél több 
fémre nem futotta. A szükség új technikák és új módszerek ösvényeire 
szorított rá bennünket, olyan ösvényekre, ahová a Birodalom képtelen 
követni bennünket, mivel már rég oda süllyedt, hogy többé nem képes 
igazán fontos tudományos fölfedezésekre jutni. 


Igaz, hogy van atompajzsuk, akkora, hogy meg tud védeni egy hajót, 
egy várost, egy egész bolygót; de sohasem fognak olyat készíteni, 
fűtési szükségleteire hatemeletnyi magas gépeik vannak - láttam őket 
a saját szememmel -, míg a mieink elférnének ebben a szobában. És 
amikor az egyik atomszakértőjüknek azt bizonygattam, hogy egy 
diónyi nagyságú tok képes befogadni egy egész atomgenerátort, 
majdnem fölrobbant a méltatlankodástól. 


Egyébként tulajdon kolosszusaikhoz sem értenek többé. A gépek 
nemzedékeken át automatikusan teszik a dolgukat, a gondozók pedig 
örökletes kasztot alkotnak, és tanácstalanok lennének, ha abban a 
behemót építményben egyetlen D-cső kiégne. 


Az egész háború nem más, mint két rendszer harca: a Birodalom 
ütközik meg az Alapítvánnyal, Góliát kel birokra Dáviddal. A 
világuralom érdekében óriási hajóikat vetik be csalétkül, amelyek jók 
a háborúra, de semmi gazdasági értékük nincsen. Ezzel szemben a mi 
csalétkünk csupa apróság, amely hasznavehetetlen a háborúban, de 
nélkülözhetetlen forrása a jólétnek és a profitnak. 


Egy-egy király vagy akár egy kapitány kapva kap a hajókon, s 
hajlandó háborúzni is. A történelem minden kényura készségesen 
föláldozta a népe jólétét a vélt becsület és dicsőség oltárán, a hódítás 
nevében. Mégis mindig a kis dolgok számítottak — és Asper Argo nem 
képes föltartóztatni a gazdasági depresszió hullámát, amely két-három 
éven belül egész Korellt végig fogja söpörni. 


Sutt kibámult az ablakon, hátat fordítva Mallownak és Jaelnek. 


Alkonyodott. Az a néhány csillag, amely itt a Galaxis legperemén 
próbált megküzdeni a sötétséggel, fényesen ragyogott a ködszerű, 
lapos lencse előterében, amelynek a mélyén valahol ott lüktetett a 
maradványaiban is hatalmas Birodalom, kicsiny világuk nagy 
ellensége. 


- Nem. Maga nem az az ember - szólalt meg Sutt. 


— Nem hisz nekem? 


- Nem bízom magában. Sima nyelvével alaposan beugratott akkor, 
amikor először Korellra utazott, s én szentül meg voltam győződve, 
hogy a kezemben tartom magát. Már-már azt hittem, hogy a bíróság 
előtt is sarokba szorítottam, de maga kígyóként kisiklik a kezem közül, 
és egyenesen a polgármesteri székbe ágálja be magát. Maga 
teljességgel kiismerhetetlen; nincs olyan indítéka, amely mögött egy 
másik ne lapulna meg; nincs olyan kijelentése, amelynek ne volna 


legalább három értelme. 


Tegyük föl, hogy áruló. Tegyük föl, hogy a Birodalomból egy csomó 
pénzzel és a hatalom ígéretével tért vissza. Ebben az esetben pontosan 
azt tenné, amit most cselekszik. Háborút robbantana ki, miután 
fölhizlalta az 


ellenséget. Az Alapítványt tétlenségre kárhoztatná, és mindennek 
hihető 


magyarázatát adná, olyan annyira hihetőt, hogy mindenkit levenne a 
lábáról. 


— Azt akarja ezzel mondani, hogy semmi kompromisszum? - szögezte 
neki a kérdést Mallow nyájasan. 


— Azt akarom mondani, hogy el kell tűnnie, szépszerivel vagy 
erőszakkal. 


-— Figyelmeztettem magát az együttműködés egyetlen alternatívájára. 
Joranne Sutt arcát hirtelen elöntötte a vér. 


- Én viszont figyelmeztetem magát, smyrnói Hober Mallow, hogy ha 
letartóztat, akkor nem lesz magának irgalom. Az embereimet semmi 
sem fogja visszatartani, hogy elterjesszék magáról az igazat, és az 
Alapítvány népe föl fog sorakozni idegen uralkodója ellen. Mert 
megvan bennük, amit egy smyrnói sohasem fog megérteni, az a 
sorstudat, amely el fogja pusztítani magát. 


Hober Mallow indulat nélkül a belépő két őrhöz fordult. 
- Vigyétek el. Le van tartóztatva. 


— Ez az utolsó lehetősége — mondta Sutt. 


Mallow, anélkül hogy fölemelte volna a tekintetét, elnyomta a 
szivarját. 

Öt perccel később Jael magához tért, és tompa hangon megszólalt: 
— No és most, miután vértanút adott az ügynek, mihez akar kezdeni? 


Mallow keze megtorpant a hamutartón, amellyel eddig játszadozott, és 
Jaelre tekintett. 


- Ez egy egészen más Sutt, mint akit eddig ismertem. Ez egy vérbe 
borult tekintetű bika. A Galaxisra, hogy gyűlöl engem! 


— Annál veszélyesebb. 

- Maga túlságosan magabiztos, Mallow — mondta Jael elkomorodó 
arccal. 


- Nem veszi figyelembe egy népfölkelés lehetőségét. 
Mallow fölhorkant: 


— Egyszer s mindenkorra vegye tudomásul, Jael, hogy semmilyen 
lehetősége sincsen népfölkelésnek! 


- Maga aztán biztos magában! 


- És biztos vagyok a Seldon-válságban, és hogy azt csak a külső és 
belső 


történelmi erők összejátszása oldhatja meg. Vannak dolgok, amiket 
nem kötöttem Suttnak az orrára. Megpróbálta, hogy az Alapítványt is, 
akárcsak a külső bolygókat, a vallás erőivel tartsa a markában, de 
kudarcot vallott, ami biztos jele annak, hogy a seldoni sémában a 
vallásnak nincs helye. 


A gazdasági rugók viszont másként működtek. Hogy megfordítsam 
Salvor Hardin híres mondását; fabatkát sem ér az az atomfegyver, 
amellyel nem lehet mindkét irányba célozni. Ha Korell meghízott a 
kereskedelmünkön, ugyanúgy meghíztunk mi is. Ha a korelli gyárakat 
be lehet csukni a mi kereskedelmünk 


nélkül, és ha a külső bolygók jólétét elemészti a kereskedelem 
megszakadása 


-— ugyanúgy becsukhatjuk mi is a gyárainkat, és elenyészik a mi 
jólétünk is. 


És nincs egyetlen gyár, egyetlen kereskedelmi központ, egyetlen 
hajójárat sem, amely ne az én markomban volna, és bármely 
pillanatban összeszoríthatom a markomat, ha Sutt fölkelésre próbálna 
izgatni. Ott, ahol a propagandája termőtalajba hull, vagy akár csak 
nem talál kellő 


visszautasításra, teszek róla, hogy a jólét semmibe tűnjék. Ahol pedig 
kudarcot vall, ott a jólét is megmarad, mivel a gyáraim teljes gőzzel 
tovább dolgoznak. 


Így hát, amiként biztos vagyok benne, hogy Korell föl fog lázadni a 
jólét védelmében, ugyanolyan biztosra veszem, hogy mi nem fogunk 
fölkelni a jólét ellen. A játszmát végig fogjuk játszani. 


-— Ezek szerint maga plutokráciára akar berendezkedni -— szögezte neki 
Jael. 


- Országunkat a kalmárok és a kalmárfejedelmek földjévé akarja 
tenni. Mi lesz így a jövőből? 

Mallow fölszegte a fejét, és dühösen kikelt magából: 

— Mit érdekel engem a jövő! Bizonyos, hogy Seldon ezt is előre látta, 
és föl is készült rá. A jövő újabb válságokat fog megérlelni, amikor a 
pénz ugyanolyan holt hatalom lesz, akárcsak ma a vallás. Majd az 
utódaim megbirkóznak a maguk problémáival, mint ahogy én is 
megbirkóztam ezzel a mostanival. 


KORELL - És három évig tartó háború után, amely az írott történelem 
legbékésebb háborúja volt, a Korell Köztársaság föltétel nélkül 
behódolt, Hober Mallow pedig Hari Seldonnal és Salvor Hardinnal 
egyetemben elfoglalta helyét az Alapítvány népének szívében. 

